Keijjo Ahlgvist 


Umpimähkä 


Mielen tuuli siirtelee muistumia, ei ne säily kasassa, ne 
pyyhkii matkalta uutta ja sekoittuu kuin hajut. 

Hankala aloittaa keskeltä tapahtumista. 

Tapahtuu hitaasti ja ympärillä on sänky. Näkyy alaruumis ja 
jalat harallaan. Vasemmalla on ikkuna. Säleverhot estävät 
näkemästä ulos ja valon pääsyä sisään. On kasviaiheiset 
kangasverhot, joiden välissä syrjäänpoimutettuna 
metsämaisemaksi vesiväreillä maalattu lakana ja leveä, 
kivinen ikkunalauta. 


Päätös kuunnella. Autojen humu kadulla kuuluu 
vaimeammin kuin illalla, vasemmassa korvassa isompi 
kohina ja kummassakin kumma ylä-ääninen viserrys. 
Polvessa käväisi kirvely. 

Taistelu ahdistumisen houkutusta vastaan. 

Viima riksahtelee ilmahormissa, venttiilissä tai jossain. 
Itkettäisi. 


Todellisuus toimii umpimähkään. 


Jossain edessä yleisö odottaa välinpitämättömästi. 
Istumisesta puuttuu kepeys. Lihaksissa pinnistelee. 


Joitain kirjoja luetaan hitaasti, laiskasti. Aina kirjasta osa on 
varmasti totta ja osa varmasti valetta. 


Tämä on elämänjälkeistä aikaa. 


Ainoa lapsi on yksin ja liikuskelee omassa mielessä. Ainoa 
lapsi on lapsi aikuisenakin ennen päättymistä ypöyksin. Se ei 
ole koskaan ollut vahva, sitkeä eikä lannistumaton. 

Miksi olisi? 

Onko kukaan? Ollakseen vahva, sitkeä ja lannistumaton, on 
rajoituttava. 

Miksi ponnistella vähentyäkseen? 

Kenen mieliksi pitäisi jaksaa? 

"Tsemppiä" on vittu kusetusta. 


Pikkumainen, itsekeskeinen ja haluton. Ei niin, ettei olisi 
arvokasta olla suurpiirteinen, empaattinen ja innostuva. 
Flämä vain on nihkeää. 

Muutostarve. 

Olisi lepatettava seuraavalle tasolle. 


Ohuehkossa lumikerroksessa on jalanjälkiä, jalkineiden 
pohjakuviointeja, ja kävelysauvan raapaisu. Lahkeet ja 
kengät vilahtelevat katseen alla, avonaisen takin helma 
heilahtaa. Narske. Muita ei näy, mutta äsken on kävelty nuo 
jäljet. 


Kirjassa viitataan toiseen kirjaan. 
Hankkii toisen kirjan, useampia ja lukee niitä vuoroon 
kudokseksi. 


Kaunockirjallisuuden ei tarvitse miellyttää lukijaa. Mutta jos 
lukeminen tuntuu vastenmieliseltä, sen keskeyttää, ellei ole 
jokin muu motiivi lukea loppuun. Se motiivi voi olla tuttuus: 


sisältö vastaa omia kokemuksia ja syttyy halu tietää, miten 
toinen suhtautuu asioihin. Kokemuksen välittäminen riittää 
syyksi kirjoittaa — ja julkaistakin, vaikka myynti jäisi 
tappiolle. 

Viihteellinen teksti olisi huumetta ja vahingollista lukijalle. 
Yleisön miellyttäminen tahallaan ällöttää. 

Mutta uteliaisuus ei koske vain kivoja, mukavia asioita. 
Ihminen on valmis kiipeämään jäisille, hapettomille vuorille 
ja uhmaamaan loukkaantumisriskejä huvikseen, miksei 
myös tökkivää kirjallisuutta. 

Lukijaa ei tarvitse kunnioittaa, lukija ei ansaitse 
kunnioitusta. Lukijaa ei kannata palvella. 

Rehellinen koetun ilmaiseminen on oma pakko eikä 
ihmiskunnan passaamista. Ilmaiseminen helpottaa tai 


tyydyttää. 


Pakkaslumisessa jalkakäytävässä ei erotu selviä kengänjälkiä 
mutta yhdet jalaksenjäljet, tai voi ne olla pyörällisestä 
laukustakin. Paikoin näkyy jalkakäytävän asfalttipinnan 
tummuutta, ei hiekoitussoraa, lumikerros vaikuttaa puhtaan 
narisevalta. 


"Ihan suoriltaan ei kestä lähteä, on syitä varustaa semmosta 
evästä, että on helppo syödä ajaessa murustamatta syliin. Ja 
reppuun pari vaihtoteepaitaa ja kalsareita, sukkia, ja 
tietokone tykökamppeineen. Varavirta. Muistilistan mukaan." 


Ulko-oven rivassa on hanska. Se on jätetty kahvan päälle 
kuin ovea avaava käsi olisi sujahtanut pois. Sormet ovat 


kutturalla yläpuolella, peukalo alapuolella, nahkaan jatkettu 
villainen varsi roikkuu tyhjentyneenä. Ripa on vankkaa 
metallia, alempana sitä ympäröi puinen, uritettu kädensija. 
Oven lasista kuvastuu poutatalvinen katu, kelmeä 
auringonhohde peilautuu ikkunariveistä. 


Ja liikkeellelähdön pakko olisi ilmaistava, elämän muotti, 
syöksykouru. Elämän kourua keho liukuu mielen mieltä 
kysymättä. 

Keho pakottaa, vääntää tahdosta riippumattomasti istumaan 
ja viimeistään kuselle on noustava, käveltävä, kun ei vielä 
tohdi patjaan kusta. Sitten onkin jo nälkä ja jano. 


Kevyt lumi on kerrostunut rakennusjäteläjän päälle. Lumen 
keskeltä pilkottaa muovimattoa, joka on kuin päistään 
yhteenrutistettu siniaaltokäyrä, ylä- ja alamutkat on painettu 
yhteen kaunokirjoitukseksi, lunta on muodostuneissa 
onkaloissa vinosti, höytyisenä. Alla häämöttää sälerimojen 
päitä pinoissa ja riveissä. 


Liikennemerkki lumipenkassa ohjaa yksisuuntaiselle. Tausta 
on valkealla reunustettua sinistä, nuoli valkoinen. Nuoli on 
koottu suunnikkaista ja niihin sopivaksi viistetystä varresta, 
jossa osien suorien saumojen lisäksi on epäsäännöllisiä 
halkeamia ja naarmuja. Saumoista leviää likaläikkiä, ehkä 
kasvustoa tai katupölyä. Merkki on kiinnitetty tolppiinsa 
vankasti muttereilla. 


Kestokassiin mikrossa juustolla liimatut lettuparit. 
Vissypullo ja juustopaketti. On siellä jo vihreäpapupurkki, 
makrillirasia ja hujan hajan Eloveena yksittäispakattuja 


keksejä, joilla rauhoittuu nälkä puoleksi tunniksi, tusina 
saattaa riittää päiväksi. Oli siellä joku ihme Warrior 
voikahvipussikin. Tyhjä pyykkinestepullo avarine suineen 
toimii hätävessana. Nipistinmellä varustettu lukulamppu ja 
jatkojohto ovat usein tarpeellisia. Tukko suttuisia 
lautasliinoja, vajaa vessapaperirulla sekä talouspaperirulla. 
Kaksi omenaa. Muutama viipale paahtoleipää ja painolevy 
Primaspan-tabletteja. Muki. Sahalaitainen veitsi, pöytäveitsi, 
lusikka, haarukka, kertakäyttöaterimia 
sellofaanipakkauksissaan, juustohöylä ja teelusikka. 
Suolattuja cashew-pähkinöitä, kaksi kosteuspyyhettä 
pakkauksessaan. Pikakahvipurkki. Termospullo. 


Reppu on valmiiksi pakattu, kolme alusvaatekertaa ja 
hinttipussi. 
Olkalaukkuun tietokone, laturi ja varavirta-akku. 


Rapussa kumipohjien töpinä. 
Auton sähkölukon raksautus. 


"Repun heittää pakun tavaratilaan, tietokonelaukun perään, 
siellä on jo petivaatekassi, eväät eteen. Puolilitraiseen 
juomapulloon vissyä isosta pullosta, se koloonsa oven 
viereen. Latausjohto tupakansytytinlaturiin ja puhelin 
magneetilla telineeseensä tuuletusritilään. Kuulokkeet 
päähän, virta. Äänikirja. Turvavyö. Käyntiin." 


Kolmikerroksisen rakennuksen edessä seisoo mies 
katsomassa ylös. Katseen suunnassa ylimmän kerroksen 
ikkunassa ihminen on työntämässä leveällä harjalla tai 
lastalla rakennuksen ulkonevan toisen kerroksen katolta 
lunta jalkakäytävälle. Lumiryöppy on putoamassa alla 
vartioivan miehen eteen, suojatiemerkin viereen. 


Kirjallisuus ja tutkimus painottuu räikeästi sellaisiin 
ihmisiin, jotka on saaneet aikaan hyvää tai pahaa. 
Heitä on kuitenkin vain promillen miljoonasosa 
ihmiskunnan historiaa rakentaneista. 

Vaikeutena on lähteiden puuttuminen, 

mutta ei se ennenkään ole historioitsijoita hidastanut. 


Korkealavainen kuorma-auto seisoo illalla puutalopihan 
edessä, lavalta näkyy isoja, likaisia lumikokkareita. 
Harjakattoisen talon päätyikkunoista hehkuu valoa, pihavalo 
loistaa räikeänä vihreän, pitkänokkaisen kuormurin hytin yli, 
lava on sininen, hieman hämärtyvää taivasta syvempi. Lunta 
on putoillut, sironnut paakkuina kadun jäiselle pinnalle, 
josta pihavalon oranssireunainen hehku heijastuu. 


Kertojaksi antautuva ei enää pysty tekemään huomioita 
taviksena, koska kirjailijuus vaikuttaa havaitsemiseen. 


Puuntaimet on suojeltu pakkaselta ja lumisateilta käärimällä 
säkkikangasta ympärille ja kiinnittämällä pakkaus mustalla 
nauhalla. Ympärillä lumi on tallattu ja ruohonkorret 
paljastuneet. Koira on kussut sulan reijän. 


Muru tuntuu reiden alla, salpaa verenkierron yhdestä 
hiussuonesta ja se siirtyy ympäröiviin kudoksiin aiheuttaen 
tungosta. On siirrettävä kehoa, ohjattava käsi lakanalle 
patjaan painuneeseen monttuun ja pyyhittävä rivakasti 
useita kertoja vuoteen reunan suuntaan, sen yli, ripsimään 
lattialle. Olo ei kohene ratkaisevasti. Ja syke kasvoi, 
unensaanti vaikeutui. 
Aamulla ei pysty nukkumaan. Enää. Vai onko koskaan 
pystynyt? Kukaan. 
Pitää herätä, tehdä, käydä, palata, syödä. 
Sitten taas pystyy nukkumaan. 


Ryyppylasi on laskettu jalallista ja laakeaa, punaista juomaa 
sisältävää pikaria esittävän karkean maalauksen päälle, 
keskelle juomaa. Ryyppylasissa on tummaa nestettä, joka 
lainaa alle maalatusta punaisesta juomasta värituntua. Pikari 
on samassa perspektiivissä kuin ryyppylasi, joten 
muodostuu harha, kuin kömpelösti maalattu kuva olisi 
kolmiulotteinen, kömpelö todellisuus. 


Ihmisten perustarve on ymmärtää ja viestiä keskenään 
ymmärtääkseen. 


Kaikki kerronta syntyy tietämisestä. 


Tiedossa on vaellettava: keskusteluissa, mediassa, 
kokeilemisessa, haaveilemisessa 

- kerrontaan tarvitaan siis tiedonhankintaa, vuorovaikutusta 
ja myötätuntevaa asennetta 

- kiireetöntä, paineetonta aikaa 

- tekemisen kutinaa 

- aivan henkilökohtaisia kokemuksia (yleinen tieto on jo 
yleisesti tiedossa, sitä ei kannata jankuttaa) 

- välineisiin tutustumista 

- kirjanpitäjän asennetta 

- organisointia. 


Muistiinpanoja kannattaa tehdä, kun kohtaa ympäristöään 
— jo siksikin, jotta asiat kielellistyisivät. 


Mikään ei ole hyvää tai huonoa. Jos tuntuu hyvältä, voi olla 
kulunut — riippuu vastaanottajasta. Huono voi olla tarpeen 
jollekin. 


Teoksen tarkoitus on vuorovaikutus, saada lukija tekemään. 


Sillä elo itse on osa kerrontataidetta. Kertova ei voi palata 
välinpitämättömäksi. 


Harmaanvaloton ikkunamaisema yli talvisen joen. Pilvet 
tummenevat alas varjonmustaan metsänraitaan, puiden 
välistä pilkottaa lunta. Lähestyy ankea, lumihuntujen 
täplittämä jää. Jää saapuu lumipeitteiseen rantaan, josta 
nousee oksistojen tummapitsinen rivi. Laiturin kaiteet 
näyttävät nukkemaailman tikkurakennelmalta. Nurmikolle 
on aurattu kestopäällysteinen pysäköintialue, lunta on 
työnnetty röykkiöksi rantaan traktorinlevyistä käytävää 
pitkin. Lähellä varren päässä miettii hatutettu lamppu. 


Taide on elämäntapa, koska se ei oikein syty liekkiin asti 
harrasteena. Siihen suuntautuu kaikessa: katsoo 
ympäristöään taiteen läpi, murehtii taiteellisesti, seurustelee 
taidemielessä. Haalii aineistoa, keksiskelee ratkaisuja. 
Rakentaa taiteilijarutiineja elämänmuotoonsa, organisoi. 


Rikkoo rutiineja. 

Antaa aineiston muovata tyyliä ja ilmaisutapaa. Ja elämä 
tarjoaa aineistoa. Jo ennen kuin aihe on selvillä, kannattaa 
kerätä sitä mikä kiinnostaa. 

Fi pidä alussa kritisoida omaa tulostaan, koska ei se ole vielä 
tulos. Parasta on se, mikä ensin oudoksuttaa. Se on uutta, 
tuoretta ja tulevaisuutta. 

Kun teos alkaa hahmottua, voi siirtää asiaankuulumattoman 


myöhempiin tarpeisiin ja täydentää puuttuvaa. Perinteiset, 

eheän taideteoksen kriteerit ovat kuitenkin tuulesta 
temmattuja, vaikka vallitsevatkin. 


Arvioita teos ihmisellä, johon luotat, ei liian kiltillä. Kirjoita 
ylös, mitä hän sanoo. Älä kommentoi, vaikka tekisi mieli 
väittää vastaan tai puolustella. Vasta seuraavana päivänä 
mieti, oliko kaverin kritiikki mielekästä. Tee muutoksia, jos 
ilmeni aihetta. Kiitä kritiikistä, jos et eilen huomannut. 


Kaikki aloitettu kannattaa tehdä valmiiksi tai käyttää 
toisaalla myöhemmin. Mitä kummallisempi, sitä 
tarpeellisempi? Älä tee äläkä korjaa miellyttääksesi, ole 
röyhkeästi vaikka "huono". 


Osallistu ryhmäteoksiin, joissa moni työstää samaa. Tee 
tilaustöitä. Näin joudut tekemään vastakarvaan. 


Mene töihin tienaamaan toimeentulosi. Taideammattilaisen 
elämä ei ole ruusuista, ja sisällöt saattavat alkaa toistaa 
itseään. Flä oikeaa elämää. Sijoita kaikki resurssisi 
elämäntapaasi, matkusta, opiskele, verkostoidu, opettele 
apurahan saaminen. Tee aamusta iltaan eri yhteyksissä eri 
välineillä eri tarkoituksiin. Tahrasta jalosta ilmaus. 


Selvää, että mokattu. Kustu kaikki. Joku ei tykkää. 
Vanhuus iskee uutena jokaiselle. 


Kärkkäiselle voi poiketa vessaan vaikka se on natsi. Kustava 
on nykyään kahdesti saman tien. Virtsarakko on jotenkin 
rappeutunut kaksiosastoiseksi. 


Huoneessa on pitkäksi yhdistetty, kukkakuvioisilla 
pöytäliinoilla peitetty pöytä, jonka ympärillä on kymmenen 
muovipuristetuolia. Tuoleilla istuu keski-ikäisiä naisia, joista 
yksi osoittaa takanaan seinällä riippuvan taulun alaosaa ja 
kaksi, ei kolme (yhdestä näkyy vain käsi) muuta ovat 
kääntyneet katsomaan. Seinällä on muitakin tauluja ja peili. 
Neljäs nainen istuu pöydään toisella puolella ja katsoo 
pöydän pintaan kynä kädessään, siinä on ehkä paperi. 
Kauempana seisoo lyijykynä kädessä viides nainen 
katsomassa tauluseinän suuntaan. Huoneen nurkassa on 
kookas ruukkukasvi ja päädyssä sähkökaappi. 


Olennot ovat paikanvaraajia. 
Olennoiksi kutsutaan tapahtumien ominaisuuskertymiä. 


Kahvila tuntuu kodikkaalta, koska sisustusammattilainen ei 
ole sitä sisustanut vaan kahviloitsija. Hän on kiinnittänyt 
kattopalkkiin tarjottimia, joihin on maalattu 
maalaismaisemia. Ikkunassa on tarrana yrityksen tunnus, 
joka heijastuu peilistä. Tuolit ovat mustia, kauttaaltaan 
pehmustettuja ja kömpelöitä ja pöydissä on liinat. Pöydällä 

on kynttilä lasiastiassa. Nurkassa seisoo hassu jalkalamppu 
joka tuo mieleen karsitun kattokruunun. Kattovalaisimet 
ovat varjostimettomia mutta lamppua ympäröi 
himmelimäinen kehikko. Huone on ällän muotoinen, joten 
perimmäisestä osasta ei näe tiskille, sinne pääsee piiloon. 


Risto Ahdilla on tuo taktiikka, että "minä olen tyhmä mutta 
niin ovat muutkin”. 


Pimeää. Koulun pihalla lampun valo kiiltelee muhkuraisessa 
jääpeitossa, jonka painanteista voi arvata nurmikkoa. 
Koulurakennuksen seinää valaisee ulkona kolme 
valonheitintä ja korkean liikuntasalin kolmessa 
ikkunarivissä näkyy, että tila on illalla käytössä. Muut 
ikkunat ovat pimeitä lukuunottamatta pohjakerroksen aulan 
himmeitä valoja. 


Asunto ei ole aina koti mutta se on paikka, jossa säilyttää 
ärsyttävää tavaraa. 


Asunnossa nukkuu halvemmalla kuin reissumajoituksessa, 
joten kannattaa punoa reitti välillä asunnon kautta. Toisaalta 
siitä maksaa koko ajan. Siellä on tottunut laittamaan ruokaa 
mutta siellä on siivottava ainakin joskus. Siellä ei koe kutsua 
tutustua ympäristöön, asuntoon voi jäädä makaamaan. 

Koti on aivan eri asia. Koti on lumemaailma, jota rakentaa 
turvakseen vaikka tietää ettei se pysy. Että jonain kertana, 
kun sieltä on lähtenyt, ei ole minne palata. 


Asunnon ohi virtaa liikennettä puistokadulla, jonka vanhat, 
rehevät puut on korvattu muutaman metrin 
koivunruipeloilla. Ne huojuvat kahdessa jonossa 
hiekkakäytävän halkaisemalla nurmialueella, johon on 
unohtunut muutama voikukka. Jäteauto peruuttaa kadulta 
pihaan. Kulmassa toimii omistajaa vaihtanut hotelliravintola, 
se on remontin alla, vanhat ikkunateipit vielä harhauttavat. 
Omistajalla on venäläinen nimi. 


Vastapäiset kerrostalot näyttävät elottomilta, vaikka ehkä 
niissä kyyhöttää tuntemattomia ihmisiä. 


R-kioskin ikkunaa täyttää käsintekstattu kyltti 
'Loppuunmyynti'. Ikkunassa on vielä Postin ja Dna:n pieniä 
mainoksia. Ovessa matalalla lukee aukioloaikoja. Toisessa 
ovessa ja ikkunassa identtiset mainokset tarjoavat 
Sodastream-vaihtoja alle kympillä. Ovet leikkaavat kulman 
rakennuksen alaosasta niin, että tulijoille jää 
kolmionmuotoinen katosalue. Katoksen alle mahtuu myös 
ruskea laatikko, jota peittää vino puukansi kuin pulpettia. 


Aino on ensimmäinen suomalainen kalenterinimi. 

Seurantalot. 

Juteinilainen hyvänsuonto. 

Suomi on teatterinharrastajien maailman ykkönen. 
Kömppäillä. 

Metsästä on isompi osa maan alla. 

Sparre teki ensimmäisen venäläisen näytelmäelokuvan 
Salaviinanpolttajat. 

Alasen Kalevala-kuvat, natsi. 

Larin Paraske ei soittanut kannelta ja menetti kotinsa eikä 
kukaan auttanut. Patsas tehtiin. 

Hurmeen nimi oli ollut Henriksson. 

Aino-puisto Torniossa, Sailo. Merikanto. 

Turun yliopisto rakennettiin Klondyken kullalla. 
Kääntäminen on maailman tärkeintä työtä. 

Taide olympialaisissa. Ilmari Niemeläisen Kemin 
urheilukeskus. 

Korkeakouluopiskelijoiden määrä Euroopan korkeimpia 
sotien välillä. 100 000 kuoli sodassa. 

Kerttu Mustonen ja Kerttu Nuorteva. 

Touko Laaksonen oli isänmaallinen ääliö, ravintolamuusikko 
ja kuoli 1991. 

Lesboja kutsuttiin mymmeleiksi. Garm. Muumintrollaus. 
Luova epävarmuus eli sekoilu. 

Elviksen nahkatakki Sallan sotamuseon kassakaapissa. 
Sankari tulee sanasta sängare, laulaja. Hamartia. Tango 
tarkoittaa 'kosketan'. Kärki. 

Papa Razzo, Fellini. 

Ihaa on ruotsiksi Ior (Bock). 

Sana 'terve' on vanhaa uralilaista perua. 

On ollut huikea kuvitella Juha Hurmeen välittämää ajatusta, 
että muinaissuomalaisten jokainen päivä oli runoutta, että 
heidän viestintänsä oli kauttaaltaan kansanrunoutta, koska 
arkisten asioiden välittäminen ja muistaminen muille vaati 
runomittaa, alkusointuja, toistoa ja ennen kaikkea 
mieluisuutta, jotta se jäisi mieleen siirrettäväksi seuraavalle 
mettäläiselle. 


Ikkunasta sisälle näkyy pienehkö tila, jonka seinällä on 
tauluja. Vastapäinen oviseinä on kokonaan seinämaalausta, 
joka esittää kaupungin rakennuksia, mm. sataman entistä 
tullirakennusta ja keskikaupungin kerrostaloa, jonka seinään 
on toteutettu näyttävä mutta makeileva muraali. Ikkunassa 
heijastuu pilvistä taivasta ja lehdettömiä puiden oksistoja. 


Kone pyörii yhä. Pakulla pörrätty yli kolmesataatuhatta 
mutta se ei edes ruostu. Joskus korjattava jotain. Ajokortti 
on voimassa. Auto kuluu joskus rikki, silloin huoli nousee. 
Kausi autona entropioituu vaiheeksi sekaromuna. Se 
sulatetaan sähköastiassa metalleiksi. Joitain osista siroaa 
rasittavaksi jätteeksi. 

Ihminen köröttää yksin kehonsajatkeissa elämäavaruutta, 

kutsuu jonkun hetkeksi reidelle. 

Osin sulaneeseen ja uudelleen jäätyneeseen lumikerrokseen 
on pudonnut havupuun tupsu. Neulaset ovat pitkiä ja 
taipuilevat kuin popparin hiukset, juuressa muutama lyhyt ja 
kellertävä. Neulaset ovat sulattaneet itsensä lumen läpi. Sää 
on poutainen mutta taivas ei ole sininen vaan kalpea. 


Tavaroiden ja aistimusten seuraamista. 


"Trolli ei ole kiinnostunut kuulemaan, mitä mieltä sinä olet, 
vaan hän haluaa kertoa, mitä mieltä sinä olet." 


Ihminen muistaa oman ajatuksensa, siitäkin jää siis 
muistijälki. Voitaisiin varoittaa, että aivoissa on tallentava 
valvontajärjestelmä. 


Se sitten häiritseekin, kun yrittää luoda aivan uutta ajatusta 
vanhaa korjaamaan. Vanhan muodot, rantut, vetävät ja 
rajoittavat. 


Fi haluta siis edes tietää toisten ajatuksista, koska niistä 


syntyy valmiita kiskoja, jotka vetävät noudattamaan. Siksi 
Feynman ei lukenut muiden tutkimuksia. 

Kärpäsen hymy hyytyy. Aseistautuneet lääkintäjoukot. 


Näyteikkunassa on vain valkoisella maalilla piirretty ympyrä. 
Kehä on alussa paksu ja harottava, loppua kohti ohenee. Se 
on liian säännöllinen, muttei näytä koneella toteutetulta. 
Takana on mustaa puoleen väliin ikkunaa. Ulkoseinä on 
harmaa, naarmuinen ja siihen on asennettu venttiiliritilä. 
Jalkakäytävä on jäässä mutta hiekoitettu. Missään ei näy 
mitään vihjettä, mikä ympyrän tarkoitus on. Liike ei ole 
toiminnassa. 


On aika kurottaa kirjat viereen ja lukea itsensä uneen. 
Huomenna hotelli tarjoaa aamiaisen, ja sitten ajaisi 
Lounaaseen. Ei pakko, mutta kun ei oikein muutakaan. 
Vissyä kuluu, sitä joutuu kohta ostamaan Lidlistä. 


Ikkunasta näkyy ruipelomäntyjä. Alemmat oksantikut 
törröttävät kummasti alaspäin kaartaen. Lintuja vilahtelee ja 
ääntelee — männyn tuntee useimmat nimeltä muttei lintuja, 

joiden ääntelyt kuitenkin kuulostavat kuin olisi oppinut 
kieltä. 

Jännitys syö osan voimia. Vatsan rentouttaminen on 
konstikasta, koska pallealla hengitetään. Suolien outoihin 
lihaksiin ei ole säätöyhteyttä. Suihku aukoi ihoa. Linnun 
lause kuin vingauttaisi kumitossulla muovilattiaa. 


Ystävän kanssa ohut sovinto. 


Silti karku omiin oloihin. Niveliä särkee, ja se likaa 
mielenmaiseman. 


Nähty satoja kilometrejä metsää, tai ei se ole metsää, se on 
piikkimatto. 


Syrjäkolkissakin asuu ihmisiä ja heillä naapureita. 
Naapuruus kiertää maapalloa rihmastona. Tehdastekoiset 
talot tylsistyttävät. Pihalla tarvitaan tietysti auto, sillä 
kauppa on kaukana, toimeentulo on. Tarvitaan monta autoa. 
Fikä metsää ympärillä, vain törröjä. 


Maailma murhineen olisi siedettävissä ilman hyttysiä. 
Ainakin Lappi olisi täynnä rikkaita. Mutta vain köyhien verta 
saa imeä. 


Kaupungintalo on torni. Natsit yrittivät räjäyttää sen. 
"Rakentajien työ kesti". Kahteen suuntaan on iso kello, ne 
käyvät väärin, liian lujaa jo. Huipulla päivänvalo läpäisee 
sammutetun näköalakahvilan. 

Pako on mahdollista vain täydelliseen sidokseen. Vapaus ei 
myönnä liikkumavaraa. 


Kirjaston hyllyn päällä on telineissä kirjoja, sarjakuvia. 
Raolleen avattu kirja pysyy pystyssä ilman telinettä. 

Tila on tasaisen valaistu katon loistelampuista, varjoja on 
vähän hyllyjen yläosissa kirjarivien päällä ja ne ovat 
pehmeärajaisia, kertautuvia. Loistelampun on suunnitellut 
joku, joka on opiskellut muotoilua, materiaalioppia, 
sähköfysiikkaa, kemiaa, lakia, työyhteisödynamiikkaa, 
uskontoa ja kuvataiteita. Hän ehkä löytää kirjastosta oman 
kirjansa. 


Tähän, nyt. Kahville. Olipa iloinen kassanainen. Mihin tästä: 
Lännessä rantatie, Idässä Pohjanmaata. Äsken oli nälkä, 
kassista keitetty muna, pähkinöitä ovitaskusta. Jaksaa 
tunnin. Siirtyy, aurinko paistaa joka puolella. On päätettävä 
lännen ja idän välillä. Kipu lisääntyy, yltää jo lonkkaan. 


Piirros on voimakkaasti suurennettu valokuvaamalla läheltä, 
alkuperäinen on varmaan sentin, parin korkuinen. Se on 
piirretty suttuviivasykerönä kumaraiseksi, keppiin tukevaksi, 

eteenpäin astuvaksi hahmoksi. Viiva on aavistuksen sumeaa 
ja harsuuntuvaa viivan kevennetyissä kohdissa. Jälki on 
rollerkynästä. Mitään tunnistuspiirteitä ei näy, keppi lienee 
luonnonpuuta mutkaisuuttaan. Jalkojen asento viittaa 
kohtalaiseen kuntoon ja vauhtiin, toisin kuin pään kumaruus. 
Kuvasta jää kivulias olo. 


Hiukkaskiihdytin on kuin pohatta, joka kokeeksi antaa 
köyhälle valtavasti rahaa ja seuraa, mitä tapahtuu kun se 
törmää muihin. Hiukkanen, jota on kiihdytetty, ei ole enää 
sama kuin normi hiukkanen. Se on muuttunut muuksi, kun 
sille on annettu valtavasti energiaa. 


Matkalla jotenkin paossa piirittäviä ajatuksia kuin 
hyttysparvea, hetken. 


Kerrostalon pihaparkissa on vierekkäin kaksi autoa. Toisen, 
lumesta puhdistetun alta on aurattu, toista saartaa 
suorakulmaisesti lumi. Auton puskureille, ovenkahvaan, 
katolle ja ikkunoihin on kasaantunut lunta. Kolmas 
parkkiruutu on tyhjä, sekin on aurattu. 

Ajaessa ei voi kirjoittaa. Ajaessa ei oikeasti voi edes sanella 
äänitallentimeen, sillä kun sohaisee äänityksen päälle, 
pystyy kyllä sanelemaan mitä päätti, mutta se ei tunnu 

johtavan eteenpäin, kuten ajatukset pään sisällä valuvat 
seuraaviin. Puhuessa alkaa hölistä väkisin jotain mitä ei 
tarkoittanut. 


Mutta kuunnella ajaessa voi. Tuntuu oikein tuskalliselta, kun 
kuunnellessa hyvää äänikirjaa tekisi mieli suoltaa yhtä 
tenhoavaa tekstiä. 


Joskus pidättelee kirjoittamisesta puhumisesta. Mutta jos 
kitkisi kirjoittamisen kuvaamisen pois tekstistään, 
valehtelisi. Jäisi kiinni siitä, että jää reikä. Kirjoittaminen 
välittää kokemusta, ei sepitä. Sepittäminen on vihoviimeistä 
valehtelemista siinäkin mielessä, että se viihdyttää, mikä on 
tarkoitettu pettämiseen, harhauttamiseen ja ihmisten 
alistamiseen väärällä tiedolla. 


Pakettiauton istuin on suunniteltu kuljettajan muotoiseksi, 
painovoima survoo istujaa tuntikausia muotojaan vasten 
penkin notkossa. Reidet tuntevat alustan pehmusteen, 
housunlahkeen kudoksen, perse kaartuu ennen selkänojaa. 
Ristiselkä joskus kaipaisi tukea. Ratin kehä on sopivan 
paksuinen ja käden iho liukuu vastuksetta. Hallintalaitteisiin 
yltää. Kaikkiin tavaroihin ei yllä. Turvavyö vastenmielisesti 
pidättää kurkottelun ja raapii kaulan ihoa. 

Kytkin painuu sitkaasti, irrottaa vedon, vaihde löytää 
kolonsa, jalka kohoaa ja veto palaa. Harvoin tarvitsee 
jarruttaa. Jarrulevyt pilaantuvat. 


Pakun ohjaamo on paskainen. Webaston pikku ohjainkojeen 
päälläkin on pölykerros, samoin vaihdekepin suojakankaan 
poimuissa. Ratissa, nappuloissa, vilkunvarressa pölyä, 
pinnoissa kolajuoma- ja kahviläikkiä ja hiukikuluneissa 
penkeissä vesiväriä. Kojelaudan hyllyssä on roinaa: karttoja, 
kamerajalusta, sateenvarjo, kyniä, lakki, selffikeppi; joita 
joskus rojahtaa ylämäessä lattialle. Lattialla on soraa, 
paperiroskia, pähkinöitä ja kuitteja. Alahyllyllä 
ensiapupakkaus. 


"Kapean asfalttitien vieressä kasvoi rivi istutettuja kuusia. Ne 
olivat tasaisen välimatkan päässä toisistaan ja kasvaneet jo 
hyvän aikaa, eivät vielä täysikasvuisia mutta nuoria aikuisia, 
ja maaperän on täytynyt olla mehukasta, niin tuuheina ja 
sinervänvihreinä ne pursuilivat. Alimmat oksat helmoina 
aluskasvillisuutta viistäen, latvakärjet samankorkuisina 
pilvitaivasta repien. Sitten taas hakkuuaukea, kivikkoa, 
riuhdottuja juurakoita, kelontörröjä.” 


Saamen kielten mukana katosi historia. 

Vaakalaudoitetun seinän katkaisee kolmen päällekkäisen 
ruudun pystyikkuna. Ylimmässä ruudussa näkyy kahta 
vinosti ristiin laskostuvaa valkoista verhoa, alempien 
ruutujen yli poimuilee yksinkertainen vaalea verho. 
Laudoituksen kellertävänvalkoinen maali on hilseillyt osin 
pois ja alalaudoissa näkyy pinta-asennettuja sähköjohtimia 
ja -rasioita. Laudoituksen alapuolella on kerroksen 
korkuinen rapattu, harmaaksi maalattu kivijalka, jossa on 
ikkunan alapuolella ovi. Oven ikkuna on täynnä 
mainostarroja. Vieressä seinustalla on leveä kyltti, jossa 
lukee "Digivisio antennihuollon & lednäyttöjen erikoisliike 
valtuutetut asentajat" ja kaksi puhelinnumeroa. Osa tekstistä 
on valkoista, osa oranssia mustalla pohjalla, jossa on 
vastakkaisissa kulmissa koristuksena vinoja, erivärisiä ja 
-kokoisia suorakaiteita. Kyltti on kiinnitetty rappaukseen 
usealla ruuvilla. Alla näkyy jälkiä aikaisemmista, 
erimuotoisista kylteistä. Seinustalla on lunta, joka oven 
kohdalta on lakaistu huolimattomasti pois. Lumesta 
törröttää kuivia kasveja. 


Aurinko on jo laskemassa. Valtava taivas on harsupilvien 
karhentamaa tummaa kettoa, jota lehdettömien puiden 
risukudokset ja lampputolppa puhkovat. Pilviriepujen reunat 
vaalenevat kirkkaaksi harjakattoisen rakennuksen 
mustuuden taa livahtavan auringon ympärillä. 
Kerrostalosiluetin takaa tökkää kirkontorni. 

"Maantien nauhaan, asfalttiin, valkoisiin katkoviivoihin, 
reunaviivoihin, pientareisiin, metsänreunoihin, 
valopylväisiin ei kyllästy. Ei kyllästy kuudenkympin 
rajoitusmerkkeihin, kaasun nostamiseen, vaihtamiseen 
neloselle, jurraamiseen talojen ohi, risteyksien läpi, ei 
kyllästy kiihdyttämiseen, takaisin vitoselle. 


Pitää kauppaan. K-kauppaan. Markettiin. Tuoretiski vai mikä 
se on, onko fetajuustopasteijoita tai onko ne piirakoita? 
Eväänä niitä syö sujuvasti. Taisi tulla raskas olo. Vissyä on 
juoda. Lidlistä lisää joskus. Polttoaine riittää, huomenna 
vasta tankille. Aamiaista myös, leipäjuustoa, Erätuli tai 
jotain, alle 12 euroa kilo K-kaupasta mutta sitä on 
Smarketissakin. Google mapsista löytää kaupat, voi tehdä 
haun. Kirjasto, nyt olis arkipäivä. Poistohylly tai asiakashylly. 
Runoja voi aina ottaa. Harvoin tarjolla. 

Ihan hyvä että noissa on noi korkeet tornit ja kyltit, ABCin 
löytää että pääsee paskalle. Pienellä kyttäämisellä hyppää 
Lidlin merkki silmiin. Vissyvettä puolitoistalitrasia sinisiä 
pulloja. Siitä kaataa pieneen pulloon josta ryypätä. K-kaupat 
on nykyään mustaoransseja. ABCin vessat on toiseks 
siisteimpiä mutta kahvista kiskotaan jo ylihintaa. Nesteellä 
halvempi kahvi ja vielä kauniimmat vessat, liikkuvaa 
metsäkuvaa seinissä. Lidlissä on kaikkialla melkein sama 
järjestys. Tomaatteja, kirsikkaluumu-. Ehkä makrillipurkkeja 
kolmen paketissa. Leipä on makuisaa mutta homehtuu 
nopeesti. Jugurtissa korkki, pidettävissä kassissa. Jugurtin ei 
tarvi olla kylmää. Jos majoitukseen sisältyy aamiainen, ei 
tarvi leipäjuustoa. Sieltä tapaa ottaa keitetyn kananmunan 
taskuun. Syödä jossain levähdyspaikalla. Kuoret hohtaa 
maassa. 

Levähdyspaikoilla on sontaset vessat ja tursuavat roskikset. 
Levähdyspaikalla käydään kusella, joskus syödään mutta 
aina kustaan. Mennään ehkä vähän sivummalle, mutta ihan 
viereenkin voi. Sitten on paikallaan kyykytä kymmenen tai 
kakskytä kertaa mutta harvoin viitsii. Jotain katotaan netistä, 
kirjaston osoite tai välimatka tai varataan majoitus. Sitte 
huomataan että on uus kusenhätä vaikka se on sen vanhan 
toinen kerros ja käydään taas kusemassa.” 


Rapattua seinää on paikkailtu, silti räystäältä ikkunan 
viereen mutkittelee halkeama. Kennomainen ritilä on 
melkein rapattu umpeen. Sen alla kahteen pystyruutuun 
jakautuvan ikkunan puitteista valkoinen maali hilseilee ja 
paljastaa ruskehtavanharmaan alusmaalin. Ikkunasta 
heijastuu vastapäisen talonpäädyn karkinmakeaa muraalia 
ja sen alaosassa oikealla koostuu kahdesta osasta lappu, 
josta on luettavissa "elämän autokoulusta". 


Välillä näkee tuulilasin läpi tien virtaa, välillä ikkunasta 
pimeän kadun yli kerrostaloa, jossa on verhojen kätkemiä 
olohuoneita, himmennettyä valoa, teräviä lampun pisteitä. 


Kuulo ei tavoita muuta kuin tietokoneen tuulettimen 
korkeavikinän. 

Suonten suhinan. 
Ajoneuvo kiirii kadulla matalana. 


Alla on vuode tai sohva, ristiselkä vaatii kiemurtelemaan 
kivuttomaan asentoon. 


Haluttomuus on vaarallinen pieni sana, mitättömän 
tuntuinen ja hymähdettävissä, mutta se pitää paikallaan. 


Joka liikkuu, tekee, elää. Miksi pitäisi elää? 


Fi pitäisi elää. 


Välillä sitten näkee silmälasien läpi kadun erisuuntaisia 
virtauksia, kuulokkeiden välistä, puristuksesta, puhevirrasta, 


kun se korvasta korvaan törmäyttää ääneenlukijan hyminää 
Statovcin Bollasta. 


Autopilotti huolehtii suunnistamisesta markettiin, hyllyjen 
välien puikkelehtimisesta leipien, juustojen, lettujen luo. 
Nyrpeä kassa tervehtii kuin haluaisi jo päästä eroon. 
Kohtelee vähimmän mahdollisen määrän. 

Riippulukko roikkuu aidasta. Takana on puutalopiha, jonka 
takana kerrostaloja. Piha kasvaa risukkoa. Kadunvarren 
pieni rakennus on osin romahtanut, lumisella katolla puuhaa 
kyyhkysiä, ne asuvat ullakon raunioissa. Liiteri on maalattu 
kellertäväksi, ovet tummemmiksi oranssinruskeiksi. Takana 
tonttia rajaa tummanpunaruskea lauta-aita. Pihan lumessa 
on umpeen pyryttänyt kulku-ura liiteriin. Joku on kävellyt 
hylätyssä kiinteistössä. 


Yksinäiset kytkeytyy irti sosiaalisesta hermostosta. 


Näyteikkunassa seisoo pupunukke ikkunalaudalla kukka 
korvien välissä. Sillä on ristiraitainen, isonappinen 
kauluspaita, vaaleanvihertävä hame ja etumuksessa roikkuu 
kolme porkkanaa. Huoneessa sen takana ei ole mitään 
muuta. 


Poikkeaminen näyttelyssä 

Kieltäytyminen maksamasta sisään väittäen olevansa 
lehdistöä 

Pääsyn evääminen. Ei haittaa 


Journalisti ei ota vastaan vaan ohjaa ohi, syöttää muille. 


28 


Kivijalan suojapelti on vaurioitunut. Törmäys on repinyt 
peltiä suikaleeksi, jonka rutannut laskoksille. Alla paljastuu 
pystylaatoituksen laastittu yläsaumaus. Pellin päällä seinää 
vasten on jäätynyt vettä ja kertynyt ohut lumivana. 


Voi kääntyä takaisin, mutta mitä on 'takaisin'. 


Puistokadun erotuskaistaleella nousee lumesta penkki, jonka 
päihin on kiinnitetty aurausmerkit. Penkille johtaa useiden 
kulkijoiden tallaama askelura. Penkillä on lunta. Sen taakse 
lunta on puskettu ajokaistoilta likaisiksi röykkiöiksi. 


"Asunnon avaimen voi noutaa punaisesta postilaatikosta os. 
Paikantie 37, Monioinen, ja mielellään myös palauttaa sinne. 
Paikka on vajaat 2 km ennen asuntoa Korsasta päin tullessa. 
Toivottavasti tämä sopii? Asunto nro 26 on D-portaassa, 2 
krs. Ovessa nimi Friedland. Parkkipaikka on nro. 4 talon 
takana. Keittiössä on nettireititin ja käyttöohjeet. Kaapeista 
voi käyttää kahvia, teetä ja mausteita ym. mitä joskus löytyy. 
S-market ja R-kioski ovat n. 150 metrin päässä. 
Hätätapauksissa auttaa Katariina Ongelmala, 040 4546457. 
Hänellä on vara-avain, mutta on muualla töissä päivisin. 
Myös minulle voi soittaa tai tekstata 040 600601. Vastaan 
mielelläni kysymyksiin. Toivottavasti viihdyt ja nukut hyvin! 
Ystävällisin terveisin, Taira" 

Vihreä-valkokuvioisen täkin laskosten keskeltä pistää 
jalkapöytä ja viisi varvasta. Kaistale tummansinistä lakanaa, 
ja toistakin täkkiä, jossa viileää punertavuutta. 


Raahen Forenomin sauna on pois käytöstä saatana. Istua 
rannan terassilla kahvilla ja todeta, ettei viihdy vaikka kaikki 
on hyvin. Se 'oikea' tuntu puuttuu. Ei kuulu olla olemassa. 
Mutta tuuli on viileä ja lokit kirkuu. Jokin tuoksuu, 
kosmetiikka? 


Osattomien planeetan "minäily”-viittaukset herättävät 
lukijassa nolostuvan kapinan. Kirja on idividualistinen, 
päähenkilöiden itseys on tärkeintä, ei hiljainen kehitys, 
huomaamattomuus. Se on länsimastia egoviihdettä. Yksi 
parhaista kuitenkin. 


"Kuselle. Kuselle. Ei talvikunnossapitoa. Kuselle. 
Huoltoasema. Kiinni. Auton suojissa." 


Leikolan kirja "Teidän edestänne annettu" on pitkitetty 
pakina, anakronistisuuksilla pelleilevä, kliseitä paskova, 
tylsistelyyn jämähtävä, toisteinen ja keinotekoinen 
purkkaviritelmä niin kuin häikäilemättömästi roiskitun 

kirjallisuuden pitääkin (Tsehov sanoi, että näytelmä on 
kirjoitettava häikäilemättömästi). 


"Mitä enemmän oppii, sitä enemmän oppii väärin.” 


Hiukkaskiihdytin on kuin pohatta, joka antaa köyhälle 
valtavasti rahaa ja seuraa, mitä tapahtuu kun se törmää 
muihin ihmisiin. Hiukkanen, jota on kiihdytetty, ei ole normi 
hiukkanen. Se on muuttunut toiseksi kun sille on annettu 
valtavasti energiaa. 


Kirsi postaa Facebookiin milloin sampanjaa, milloin 
vaateihkutusta, usein eläinjuttuja ja toisinaan 
epäoikeudenmukaisuusraivoa. Joskus jotain mitä ei voi 
ymmärtää. Paljon liittyy ulkonäköön, pukeutumiseen, siis 
viestintään olemuksella. Ja sitä ei kaikki ymmärrä. Mitä 
tarkoittaa pukeutua tietyllä tavalla tai lisätä huulipunaa? 
Kirsi kertoo myös kuulumisena Ranskasta, että 
kunnanjohtajat ryhtyvät vastarintaan. Eräs porvarillinen 
kuvataideharrastaja postaa ruokaravintolakokemuksensa, 
elitistisesti. Siihen liittyy itsekehiteltyjä sääntöjä, joiden 
noudattamisesta annetaan itselle pisteitä. Tuosta ei pidä 
lukijan tuohtua, saati kommentoida mieltäpahoittavasti. 
Aapo toteaa monen muun tavoin, että Se-ja-se on kuollut. 
Hän julkaisee kuvan paidastaan, jonka poimuissa on 

erotettavissa kasvot. Tietty rehvasteleva, muttei isotteleva 
vaan humoristinen sävy. Naisten pankki mainostaa ja 
kehoittaa lahjoittamaan tytöille opiskelustipendejä. Erkki 
Tuomioja muistelee aikaisempaa postaustaan vuosien takaa. 
Hän paheksuu islamin herjaamisen perustelemista 
sananvapaudella. Jonna jakaa Jani Kaaron artikkelin 
"Haluatko lukea koko artikkelin". Emmi haukkuu niitä, jotka 
ilmaisevat, että eivät pidä lapsista, ja nostaa nyökyttelevän, 
kitkerän hyminän 55 kommentissa. Mora julkaisee 
kasvonaamiokuvan ja viittaa Hannibaliin. Koska FB. Purity ei 
ole päällä, mainoksia pukkaa. Anssi näyttää kuuvalokuvan. 
Tiina käsittelee pandemiarajoitusten noudattamattomuutta. 
Algoritmi näyttää taas saman ihmisen postausta, mutta 
joidenkin ihmisten ei koskaan. Vittu tämmöstä jaksa. 


Runon ominaisuus on uusi ymmärrys, joka tunnistetaan. 


Kusenhätä ei varsinaisesti tunnu, se vain on tähän aikaan 
yöstä todennäköinen, kun herää. Kun siirtää jalat peiton alta 
sängyn reunan yli lattialle, tuntee maton kudoksen ja sen alla 
mutkittelevan jatkojohdon harjanteen. Kusenhätä päättelee 
nyt luvalliseksi julkistua, se on hienotunteinen ja haluaa 
välttää nukkuvan häiritsemistä. Paine ei ole polttava mutta 
tuntuva. Joka askel matolla ja sitten paljaalla lattialla 
tunnistaa roskia. Pytyllä kusta saa odotella kauan. Jos 
ajattelee muuta, se ei laskeudu. On katsottava kusenhätää 
silmiin, seurattava yhdessä sen kanssa uudelleen viitoitetut 

hermoradat, myönnettävä sen itsenäinen olemassaolo, tarve 
vaihtaa reittiä. 


Maalauksen päälle on sijoitettu puulelutaloista ja -puista 
kirkonkylä, johon aseteltu viisi jyrkkäharjakattoista 
yksinkertaista asuintaloa, kolme kuusipuuta ja kirkko. 
Rykelmän takana näkyy maalauksen makaava, 
ammottavasilmäinen rotta, jonka häntä kaartaa kylän 
ympäri. 


Aistit ottavat vastaan ympäristöstä pikkuruisen osan. Suurin 
osa suodattuu. Loputei edes yllä. 


Talvisen kadun varrella kuusikerroksinen asuintalo kohoaa. 
Kadun yksisuuntaisuutta osoittaa kielletyn ajosuunnan 
merkki aurauspenkassa. Jalkakäytävän reunaan on pysäköity 
kolme henkilöautoa. Asuintaloa ennen ja sen jälkeen on 
matalahko liikehuoneisto, toinen niistä tyhjä ja 
vuokrattavana. Vähän matkan päässä sumuun ohenee toinen 
korkea rakennus, jossa on virastoja. Virasto on tumma Kela. 


Näemme pinnan edestä, tausta jää piiloon. Kuulemme mitä 
kuulemme läheltä. Haistamme ne muutamat 

molekyylikimput, jotka ajautuvat sieraimiin. Tunnemme 
iholla ja lihaksissa liikettä, kunnes se lakkaa. 


Lumisella kentällä mies raahaa paksun rautakettingin päässä 
jotain, joka näyttää huomioväriseltä asustemytyltä, ehkä 
haalarilta. Hän pitelee kaksin käsin kettingin päässä olevasta 
isosta silmukasta ja vetää hitaasti takaperin. Taustalla on 
lumista sekametsää. Hänen takkinsa ja housunsa ovat 
vaaleanruskeat ja niissä on huomiokeltaiset raitaparit 
hihansuissa ja olkavarressa sekä lahkeensuissa neljä 
päällekkäin. Polvissa on tummasta kankaasta paikat. 
Olkapäällä letkun päässä roikkuu mittari. Selässä on 
arvattavasti tumma happisäiliö, sillä kypärän edessä visiirin 
alla on hengityslaite, johon tulee letku. 


Lapsiin suhtaudutaan järjettömästi. Ne ovat ihmisiä alussa, 
kesken, mutta niitä pidetään oliolajina. Niille kuuluu 
lässyttää. 


Jalkakäytävälle, räystään lumelta suojaamalle kaistaleelle 
ruosteisen porrasrallin viereen, laatoitettua sokkelia 
koskettamaan, on jätetty valkoinen, umpeensolmittu 
muovipussi, johon on mustalla tussilla tekstattu "SAA OTAA 
Ole hyvä". Vieressä on kengän kuvion jättämiä lumirippeitä. 

Ionescon Erakko putosi epäuskottavaksi, kirjailijan 
haaveiluksi, kun päähenkilö hommasi tuosta vain naisen. 
Tarjoilija jopa itse tarjoutui muuttamaan hänen luokseen. 
Sellaista ei tapahdu. 


Lumiveistos muodostuu noin metrisestä kuutiosta, jonka on 
yhdelle sivulle on upotettu porraskuvioksi ylhäältä alas 
punaiseksi värjättyjä jääpalikoita ja toiselle sivulle louhittu 
portaat vinosti vastasuuntaan ylös. Päällys on katettu 
pystyyn sijoitetuilla erivärisillä jääpötköillä, kulmissa 
kirkkaat ja niiden välissä tasainen reunus. Kykenee 
tunnistamaan, että jääpötköt ovat peräisin pakastetuista 
juomapurkeista. 


Empatia on aivojen sepite. Ikäänkuin. 


Lumesta on leikattu kirjaimia portaille. Ne muodostavat 
sanan 'lumivisio' ja vieressä on kuvioina naama ja 
huutomerkki. Portaisiin tallattuun lumeen sekoittuu hiekkaa. 
Tasanteella sotkuilee sähköjohtoja. 


Suunnitella matkalle lähtöä, ei niinkään paluuta, 
Etelä-Amerikkaan tai Japaniin. Tai autolla Venäjän sisuksiin. 

Japanissa on se saari, jossa kasvaa tuhansia vuosia vanhoja 
puita. 

Mutta jos ei juo, on vaikea matkustaa, seurustella, kieltäytyä 
tarjotuista. 

Ja sitten rajat suljettiin, vaikkei ehkä ehdottomasti mutta 
lannistavasti. 

Jos ei juo, voi ajatella, sillä juominen lopettaa ajattelun, 
mutta sitten on vielä vähemmän puhumista, kun näkee ja 
tunnistaa vihan siemenet. 

Voi lähteä sisäänpäin. Matkustaa edestakaisin. Ajaa kauas ja 
majoittua tyhjään hotelliin. Ei henkilökuntaa. Sörkkiä 
tietokoneen töpseli pistokkeeseen ja selata nettiä. Kuin 
kotona. Ja syödä leipää ja tonnikalaa ja kirsikkatomaatteja 
kuin kotona. 


Mies etenee lumisessa kaupungissa töksytellen, ympäristöön 
katsahdellen. Hänellä on tumma, pehmennyt asu, lippalakki, 
pusero, sormikkaat, paksut housut, matalat jalkineet ja 
kädessään muovikassi. 


Jalkakäytävän reunoille on kasautunut kolattua lunta. 
Liikennemerkit tuovat väriä näkymään: pysäköinti kielletään 
klo 22 - 6 kahdenkymmenenviiden metrin matkalle. 
Kauempana jatkaa toinen merkki ohjetta, valotolppien jono 
tihenee ja lyhenee kadun loppua kohti. Männyn oksasto 
kurkistaa pihasta jalkakäytävän ylle. 

Hertta-kahvilan kahvi tulee kupeissa, ei mukeissa, 
termoskannusta ja valittavana on keskipaahto ja tumma. 

"Ja se vaan makas siellä maassa! Ja mä vaan nauroin." Nuoret 
naiset kertoilevat, kunnes toinen syventyy älypuhelimeen, 
toinen sekoitteleee lusikalla lasissa olevaa sotkua, yrittää 
jatkaa juttelua, mutta toinen ei vastaa, ei nosta katsettaan. 
Tuo kahvi on kelvollista. 

Älypuhelintyttö yritti laskea laitteen ja sanoi jotain hiljaa 
mutta palasi nopeasti puhelimen puoleen, no nyt, nyt hän 
juttelee ja otti jotain suuhunsa, ryyppää lasista, vaalea, pitkä 
tukka vapaana. Puheliaammalla on silmälasit ja villatakki, 
jonka hihat hän on venyttänyt käsien yli. Ruskean pitkän 
tukan jakauksen ensimmäiset suortuvat ovat kirkkaan 
turkoosia, luulee ensin pannaksi. Jossain kirkuu vauva 
innoissaan, läplättää. Salissa on kohtalaisesti asiakkaita, 
keskustelun sorinaa, vapaita paikkoja, pöytiäkin on, ja täällä 
ei häiritse äänilaitteet. Eikun kuuluu hyvin vaimea, pehmeä 
soitto, joka ei haittaa sorinaa. 


Viren-Vähämäessä puhuttiin pakenemisesta. Paeta tarjolla 
olevia rutiineita, satimia, talousjärjestelmän muotteja. 


Kahvila, jossa ei voi tavata kapinallisia, on turvallinen, koska 
siellä ei oleteta asioivan kumouksellista ainesta. "Reilu peli" 
on ansa houkutella oikeustaistelija paljastamaan korttinsa. 
Mutta jatkuva muuntuminen, eristyminen, pakeneminen 
totuttaa pois yhteisyydestä. Erakoiden vallankumous, tuskin. 

Vain eläimiä, hyönteisiä, loisia, sieniä ja järjestelmä. Sorassa 
isompi kivi erottuu, se on turvallinen eikä muutu. Kadulla 
kirskahtaa kaivinkone, joka juuri muuttaa kiveä, pirstoo sen 
soraksi, pitkäelämäisen. 


Pukumies liekkien edessä lausuu: "Bensan ruiskuttamisella 
tulipaloon on työllisyysvaikutuksia!" 


Naisen kiltti, herttainen äitimuori oli kuolinvuoteellaan 
sättinyt yhtä kilttiä tytärtään hirveällä kielellä. Törkeästi. 
Tajuaa, että mitään ei ole tulossa, kaikki on ollut turhaa, 
suotta on ollut hyvä ja uhrautuva ja sydämellinen. Tulossa on 
kuoleman tyhjyys, sitä ennen vielä ja vielä tuskaa ja rääkkiä 
ja tuokin lässyttävä tytär pitelemässä kättä, saatana, ei pysty 
ottamaan pois tätä petosta. 


Lumisen, auratun jalkakäytävän yli kaartuu lautaseinästä 
rautainen, kärheen päättyvä tanko, josta puuttuu jokin 
vanhanaikainen kyltti. Ympäristön talot ovat uudenaikaisia, 
rumia, betonilaatoista koottuja palikoita, 
työmaakoppimaisen matalia ja tavaratalon laatikkopinojen 
näköisiä tornimaisia rakennuksia, joissa erottuu harmaasta 
taivaasta ja maasta saidasti erottuvaa väriä. 

Ajaisi pihaan, soittaisi, onko kotona. Vettä sataisi, ikkunat 
olisivat pimeänä, pihassa ei näkyisi autoa, koska on arki, 
ollaan töissä. Ehkä toinen auto on tallissa? Pitäisi kusta. 
Astuu autosta, ottaa avaimet ja lukitsee oven, vettä osuu 
lakkiin, iholle, mutta pisarat ovat harvassa, talosta ei kuulu 
koiran haukuntaa. Virtsata voi metsän reunaan, korkeat 
heinät kastelevat kenkiä, villasukan suojaamat jalat 
palelevat, veri ei kierrä, puhelimelle ilmestyy pisaroita, kusi 
ei tullut kaikki, liri kalsareihin, läpi farkkuihin, ei viitsi 
soittaa. Puhelin takaisin taskuun ja eikös siinä riesteyksessä 
ole kahvila ja St1, josta voi tankata ekologista diiseliä? 


Ikivanhassa dokumenttifilmissä ihmisiä kulkee kaupungilla. 
Töksähtelevä kiire herättää uteliaisuuden, mihin kukin on 
menossa. Pystyssä tasapainoileva laji liikkuu alituiseen ja 
välillä puhuu. No, niin eläimetkin tekevät. 


Tyyppi puhuttelee lukijaa: "saatat kuvitella, ettet mahda 
mitään". Hänen taustanaan on kaupunki, jonka rakennusten 
ikkunat ovat tylyjä silmiä ja hampaita. Viisiruutuinen 
väritetty sarjakuva jatkuu: "että maailma on valmiina 
annettu". Taustan rakennukset asettuvat vinoon ja 
muistuttavat yhä enemmän ilkeitä ihmishahmoja. "No ei: se 
on, millaiseksi teet sen." Rakennukset ovat etääntyneet 
taustalle riviin, näyttävät skarppaavan. Etualalla leijuu 
rukkanen ja nousee käsi, joka näyttää rakennusriville 
keskisormea. Käden takana keskialalla kasvillisuutta, 

perhonen, lintu ja kukkia. Tyyppi kaivaa talikolla lantaa: "ei 
tosin mieleisesi, koska muutkin sorkkivat". Taustan 
rakennukset ovat romahtelemassa, kasvot on korvautuneet 
rahasymboleilla. Alakulmassa on pieni punainen mökki 
vehmauden keskellä. Viimeinen kuva julistaa: "mutta sinun 
jokainen tekosi jättää jäljen!" ja tyyppi on istahtanut 
tuottamiensa kukkien keskelle. 


Tunne määrää kaikkea. 
Tunteilla ja tarpeilla on yhteys. 
Tunne houkuttelee myös tunteettomuuteen. 
Tärkeä tunne on pelko, koska se ponnahtaa joka paikasta. 
Jos joku on tyrkyttämässä rakkautta tähän, ei nyt oikein ole 
tilausta. Se on kuin kiima eli tarve muihin tarpeisiin kuten 


populaation jatkumiseen. 


Suru on tarpeen kieltämistä. Jos asialle mahtaa jotain, eikä 
sittenkään, nousee turhautuminen ja siitä terästyy viha. 


Pelko kiusaa. 


Uteliaisuus. Se houkuttelee tekoihin silloinkin kun ei ole 
nälkä eikä kiima. 

Mutta pelko jähmettää, vetäisee takaisin. Sairastunko? 
Kurkkua kirvelee, niveliä särkee, viluttaa, päätä pakottaa. Jos 
sairastun, heikkenen ja kuolen, pedot näykkivät, sitten 
alkavat syödä. Palaa luolaan! Aja kotiin ja osta säilykkeitä. 


Ahdistus tökkii kepillä jäätä alta päin, tai siinä mitään jäätä 
ole vaan likainen ketto, josta se pulpahtaisi haukkomaan 
avaruutta, jos sen päästäisi tai ellei likakerros olisi paksu ja 
painava huoltoasemista, mainostauluista, renkaanjäljistä 
loskassa, kaupan tavara-altaista ja ajatuksista, joita pää 
suoltaa kepin tielle ja kerää, kiertää keppiin, joka nousee 
kuin viemärihirviö, miten tympeän kliseinen kuva sekin. 


Teki mieli maantielle, hotelleihin, tylsille vieraille 
tutunnäköisille kaduille iänikuisten liiketunnusten 
pettymyksiin, toivottomalle silmäilylle, josko löytyisi jotain 
inhimillistä tuoretta, tarkoitettua ja tunnollista, mutta setä 
youtuubissa vakuutti, että järjestelmä on hakannut kaikkien 
päähän reijän ja siitä sisään runnonut 'minän.. 


Aikoja sitten ennustettiin, että kun polttaa öljyn ja kivihiilen, 
tulee lämmintä. Sitä ennen tuo polttaminen levisi työnä 
ihmisympäristöön ja muutti kaiken, mahdollisti myös 
aivotyön moninkertaistumisen kun se siirrettiin 
tietokoneille. 


Ihmisiä syntyi miljardeja. He usein oppivat lukemaan ja 
kirjoittamaan, ja tietokoneet jakoivat nuo ajatukset kaikille 


kiinnostuneille. Heitä oli paljon, mutta paljon toisten 

samankaltaisten eläjien kokemuksia kaivattiinkin 
vertailtavaksi. 


Kun määrä räjähti ylitsevuotavaiseksi, alkoi laatu ja 
miellyttävyys suodattua joutavan kuonan seasta, varsinkin 
hemmotteleva aines. Ikävä kyllä se osoittautui usein 
vietteleväksi ja johti enemmistön harhaan. 


"Prisman edessä autoja saapuu ja lähtee asfalttiin 
maalattujen valkoviivojen myötäisesti. Perhe saapuu 
kaupasta, lapsi ehtii renkuttamaan ovenkahvaa, äiti kuorii 
vielä tuuttia ja raksauttaa lukot auki. Katolla suksiboksi kuin 
ohjus, ovet mässähtelevät kiinni. Rengas sihisee 
kestopäällysteellä. Uusi, kallis ajoneuvo hivuttautuu 
varovasti takaperin ruutuun. Turvavöitä klipsutellaan, jousi 
kiskaisee soljen tieltä. Ovia avautuu ahtauteen pidättyvästi, 
kuljettaja sujahtaa ulos, sulkee, lukitsee, sormet jättävät 
avainnipun taskuun, nousevat tunnustelemaan povitaskua." 


Puukaukalolle tai tarjottimelle on maalattu saamelainen 
poroineen, ahkioineen tulossa lumiselta järvenjäältä tielle, 
jota reunustaa muutama puu ja kyltti: "Polarcirkel Arctic 
circle Cercle polaire Polarkreis". Hänellä on punainen 
karvapäähine tai sitten hänen tukkansa on tulipunainen. 

Silmälasipäinen nainen kengät tukevasti jääsilpussa, kädet 
levällään, vartalo vähän kaarella taaksepäin poseeraa meren 
rannalla, oikean käden tumppua roikottaa vasemmassa. 
Taivas on haalea, aurinkoa tihkuu, meri on kuitenkin auki ja 
värisee, metsäinen saari aitana kaukana ulappaa vasten. 
Lähellä rannalle velloo ruskehtavaa jääpuuroa laihojen 
risujen ympäri, kasautuu rantaan penkaksi. 


"Kävellään hyllyseinämien välissä, katse skannaa 
pakkauksia, etsii tiettyä, kiertää kulman taitse, ottaa tavaran 
ja tarkistaa. Hintaa pitää verrata, jottei ostaisi rikkaan väen 
tuotetta. Se nyt vain on tyhmää. Kilohintavertailu. Kaupassa 
harhailu on metsästäjä-keräilijän kivein kääntelyä. Kadulla jo 
käytetään erätaitoja oikean liikkeen tunnistamiseen." 


Haaveen toteutuminen ei tunnu siltä. 


Kuorma-auton hyttiosa on nostettu etunojaan, kuljettaja 
huomiopuserossa ja karvalakki päässä on tutkimassa 
moottoritilaa. Lumikasat ovat likaisia, puunoksia sokeroi 
huurre. Hytinovessa lukee yrittäjän yhteystieto. 
Kuorma-auton edessä odottaa henkilöauto takaluukku 
avoinna. 

Mitä ajattelee oikein viisastunut ihminen vanhentuessaan ja 
alkaessaan muuttua samankaltaiseksi kuin aikaisemmin 
katkeroituneen näköisinä pitämänsä papat ja akat, joiden 
takana joutui odottelemaan näiden etsiessä tasarahaa 
muhkuraisesta kukkarosta silmälasien yli tihrustaen: että 
tuo on kohdallaan, että ansaitsen kokea saman? Voiko viisas 
ymmärrys sisäistyä iloksi epämukavuudesta, kivusta ja 
rapistumisesta, joka enenee aamu aamulta? 


Siksi he ovat keksineet sielunvaelluksen, hyväksyvät kehon 
kuihtumisen pois haittaamasta sielun siirtymistä uuteen 
yritykseen, edellistä viisaammin elettävään reinkarnaatioon 
tai peräti taivaan autuuteen. 


Mutta uudessa ruumiissa on uusi, tyhjä hermosto, joka 
aloittaa puhtaalta pöydältä. Ei voi verrata äskeistä 
vaivalloisuutta tuliterän kehon sulavaan toimivuuteen. Ja 
yhä useimmat syntyvät sairaiksi köyhiin oloihin, 
myrkytettyyn ympäristöön tai vammaisuuteen. 


Ilman navigaattoria on vaivalloista löytää osoite. Joskus piti 
hankkia paikkakunnan kartta ja pysähdellä tarkistelemaan 
joka risteyksessä, myös kysellä piti. Ei tajunnut ottaa 
taskusta paperia ja kynää, kun kuunteli ohjeita. Muisti 
palautuu jähmeästi, jos on käynyt aiemmin. Tunnistaa 
kääntöpaikan, mutta mihin taloon siitä? Väärä ovi, kukaan ei 
onneksi vastannut ovikelloon, myöhässä huomasi oudon 
nimen. Seuraavassa talossa oli enemmän tuttua. Kimmolla 
on semmoinen muikea hymy, hän vakavoituu kun kysyy 

jotain. "Päivinki pitäis tulla ihan kohta." Kahvi tuodaan 
puutarhan puolelle verannalle. Takapiha on täynnä 
vaihtelevia istutuksia. Puhuiko hän jotain myymisestä? Moni 
kauniin kodin omistaja suunnittelee paikastaan luopumista 
vaikka on nähnyt valtavasti vaivaa. Ehkä on vain uskallettava 
luopua. 


Lumiveistos tuskin erottuu lumitaustastaan. Se on muumi. 
Pieniin lumipalloihin on pistetty tummat kivet pupilleiksi, ne 
erottuvat selvimmin. Seuraavaksi huomaa viehättävän 
hiustupsun, jona toimii havupuun kellertävä, monikertainen 
oksankärki. Niiskuneii. Muumipeikko-veistos on jäädä 
huomaamatta samanvärisestä ympäristöstä, kun vain 
toisessa silmässä on pupilli. Satanut lumi lienee peittänyt 
toisen. 


Jukalle pitää soittaa, jotta tietää, onko kotona vai jossain 
töissä. Ensin voi ajaa hänen seinustalleen kadulle, jonka 
nimeä ei opi muistamaan. Kyllä sen kartalta tunnistaa. Hän 
on kotona. Betonirappujen tasanteella katsoo ovikelloa 
mutta vetää lukitsemattoman oven auki ja huikkaa 
tervehdyksen, keittiöstä kuuluu vastaus. Jukka tulee 
kurkistamaan, kengät kannattaa jättää eteiseen, sillä hän on 
siisti ihminen. Kaikki on puhdasta ja paikallaan ja Jukan 
kädet ovat jo ojentuneet keittimelle, kun hän kysyy, 
maistuisiko kahvi. Hän on hiljainen, mutta keksii aina jotain 
juteltavaa odotellessa kahvin ropinan laantumista. 

Hienotunteinenkin hän on eikä kysele joutavia. Vieraan on 
lupa asetella aiheet, kyllä niistä sitten näkökumia löydetään. 
Joskus Jukka ehdottaa käyntiä etäisemmillä kirppareilla, kun 
kerran on auto. 


Tekstiä "jos sosialismi ei toimisi, rikkaat ei panostais niin 
paljon sen vastustamiseen" kuvittaa lentokoneen pudottama 
laskuvarjojoukko metsän keskellä sijaitsevaan kylään. 


Maren luokse pujotellaan metsäisiä saaristoteitä. Kun piha 
löytyy, alkaa etsiä kääntötilaa, mutta jättää sikseen. 
Myöhemmin ei muistu, miten kohtaaminen tapahtui. Mies on 
vähän tukevoitunut ja selvästi vanhentunut, mutta liikkuu 
normaalisti. Hän kertoo harvinaisesta verisyöpätyypistä, 
sytostaattihoidoista, joita ei tee mieli myötäelää. Uudella 
puolisolla, joka asuu naapurikaupungissa, on kaksi tytärtä, ja 
heidän huoneeseensa, kerrossängyn alapetille, on 
ongelmatonta levittää kassista oma lakana, tyyny, täkki. Mare 
laittaa ruokaa, paistaa kalafileitä, ja oli kai siinä muutakin, 
leipää varmaan. Aamulla hän tarjoaa aamiaista, kahvia ja 
leipää ja jugurttiakin olisi. Illalla jäi sauna lämmittämättä, 
mutta esittelykierroksella se oli näyttänyt mainiolta. Mare 
kertoi ympäristön historiasta: rannasta aukesi 
makeavesiallas, joka ennen oli merta. Ja nyt hän oli 
laittamassa tämän kauniin myyntiin. Autotallissa on 
korjattavana pojan kolmipyöräinen, museaalinen mopo. 

Ennen lähtöä Mare korjaa myös vierailijan 
tuulilasinhuuhtelulaitteen. 


Kuu irvistää epämiellyttävästi ja vuotaa pisaroita alas 
kanjoniin miehen päälle. Mies istuu nojaten seinämään kädet 
rukoilevasti ristissä, suu hämillään auki. Kuun vieressä leijuu 
karkea tähti violetilla taivaalla, joka punertuu miestä kohti. 


Helenin nimi oli Pirkko, ja hän inhosi sitä. Toinen nimi on 
Helena, hän siirsi sen viralliseksi, koska sitä ei vierastettu 
ulkomailla kuten Pirkkoa. Hän on herkästi tuohtuva, kuten 
ihmiset, jotka eivät hyväksy tosiasioita. Hän kärsi pahasta 
masennuksesta, ja se on koko ajan pinnan alla tyrkyllä, 
mutta hän on myös löytänyt elpymisen keinoja. Hän alkoi 
opetella meditaatiota. Ensin hän taisi osallistua ashrameihin 
Intiassa. Sitten löytyi paikallisia tilaisuuksia harrastaa 
ohjattua mietiskelyä, ja hän myös matkusti retriitteihin 
Ranskaa myöten. Hän luki alan kirjallisuutta. Meditaatiossa 
törmää väistämättä hyväksymisen ajatukseen. 
Hyväksyminen ei tarkoita tässä 'hyväksi arvioimista), vaan 
sitä että ottaa vastaan olot sellaisina, miksi ne ovat 
kehittyneet, tosiasioina. Silti Helen toisinaan tuohtuu 
pikkuasioista. Tie on pitkä. 

Kuule, maailmanloppuja on ennustettu jo vaikka kuinka 
monta kertaa, irvailee pönäkkä, vihertäväkasvoinen mies. 
Puhutko tästä, joka on jo aika pitkällä? kysyy törröttävä risu. 
Taustalla näkyy maan karu, tikkuinen horisontti mustaa 
taivasta vasten, etualalla pari vaaleaa luurankoa. 


Jope oli hankkinut uuden työhuoneen, jonka parvekkeelta 
näki maaseutukaupungin omakotialuetta. Parvekkeelle heti 
mennäänkin, laitetaan kahvi ensin porisemaan. Jutellaan 
jotain tähdetöntä. Viron retkestä, johon ei osallistunut 
monta, naapuritalon koirasta, jota Jope kävi ulkoiluttamassa, 
ja jota joku talossa asuva valittaja vihasi. Työhuone oli 
oikeastaan kaksio, jonka makuuhuoneessa Jopella oli 
työpöytä, sillä pino mustia muistikirjoja. Milloin Jope teki 
merkintöjä muistikirjoihin? Jokaisen kanteen oli siististi 
korjauslakalla tekstattu otsikko, olikohan päivämäärä. 
Vaimosta mainittiin jotain. Ehkä kodin hankinnoista. 
Kumpikin oli eläkkeellä, mutta rahaa jäi varmasti yli. 
Tulehtuneeseen muistoon ei viitattu ennenkuin 
loppuhuikauksessa oven sulkeutuessa takana. 


"Toivoisin sinun tekevän mielikseni, kusipää", sanoo 
mieshahmo kädet ojennettuna avoimena ja ilme neutraalin 
vakavana. 

Maiju on voimakas ja hyväntuulinen, mutta elämä on antanut 
turpiin. Mies sairastui työperäiseen allergiaan, joka lopulta 
pilasi jalat ja vei pyörätuoliin. Maiju vuosia auttoi, hoiti, 
tappeli hoitovirheitä vastaan. Mies kuoli. Miehen lapset 
alkoivat kyniä Maijun taloutta. Hän sairasteli itse, veti 
tupakkaa, litki viiniä. Hän ei jaksanut töissä, teki kuitenkin 
kaiken perille asti ylitöinä, kunnes siirtyi eläkkeelle, mikä 
romahdutti tulot. Hän ei ole enää voimakas muttei tiedä sitä. 
Itseluottamus ohenee. Hän yrittää kovemmin ja sairastuu. 
Ystävät murehtivat mutteivät auta. Hän siivoaa ja tuntee 
velvollisuuksikseen kaiken. Vaikea vapautua taiteeseen, jota 
Maiju on jostain syvemmältä kuin kunnolla yltää. Viini 
heikentää. savukkeet altistavat hengitystiesairauksille. 
Hänellä on poika. Kissa kuoli, mutta poika on viisas ja hyvä. 
Maijua ei tueta tarpeeksi. Häneltä odotetaan yhä 
vieraanvaraisuutta ja tukea. 


Tässä voisi pysyä, tunnustella sormenpäällä lohjennutta 
kynttä, tyyntyä vatsaa myöten eikä haluta erityisempiä. 


Kuusikymppinen tai yli mies makaa kyljellään sängyssä 
väsyneen näköisenä. Huone on valoisa, joten kysymys ei ole 
varhaisesta aamusta eikä myöhäisestä illlasta. Taustalla 
hyllynpäädystä riippuu pidike, johon kiinnitettynä 
sukkapari. Toisessa sukassa lukee etunimen alkuosa, toisessa 
sen loppuosa. Mies puristaa valko-oranssikuvioista tyynyä, 
peitto on vihreää ja valkoista. 

"Sitten miettimätön päätös soittaa Maijulle, hän ei toisinaan 
vastaa, sillä sosiaalinen elämä on vilkasta, mutta kun sitten, 
kuuluu häiriöitä, koska on muuta puuhaa yhtä aikaa 
menossa ja yleensä keskustelu jonkun kyläilijän kanssa 
kesken eikä hänelle ole oikein asiaakaan paitsi jokin jota 
keksii kysyä, ja puhelu kestää tunnin. Siitä jää joutava olo." 


Äijä Nesteen ulko-ovella kertoi 30 vuotta kulkeneensa 
Lapissa muttei nähneensä paikallisia. Isokokoinen mies istuu 
pöydässä, kannettava tietokone auki edessä. Taustalla 
telkkari hiljaa mölyää. Joku näkökentän ulkopuolella puhuu 
tosi karhealla ja matalalla äänellä, selvää ei saa. "Metrinen 
riittää?” kysyy vastaan henkilökunta. Lunta on tullut lisää, 
ukoilla karvalakit. Joku röyhtäisi. Karvalakkiukko pujotti 
repun selkään ja otti seinustalta naistenpyörän, jonka 
tarakalla oli jo laukku. Nainen maskissa pysähtyi ovelle 
tyhjentämään termospullon pihaan. Tuli sisään, kysyi 
täyttöhintaa, sopivat neljästä eurosta. Ei tule maitoa ja 
sokeria, niitä on autossa. Käheä maksaa metrisensä. 


"Ihminen elää jos rahat riittää. Jos ei, on myytävä, mitä ei 
tarvitse. Kun taas on rahat loppu kannattaa suostua 
poistumaan. Olisi noloa rimpuilla." 

Mies kohottaa pahvimukia kohti suutaan, joka on 
vastaanottavaisessa asennossa. Ilmassa lukee "puuh" mukin 
yläpuolen ja nenän välillä. Miehellä on lippalakki, jonka alta 
pyörteilee tukansuortuvia taakse, lipantyven alla 
heijastelevat silmälasit. Yllä on farkkutakki ja vapaa käsi, 
vasen, nojaa pöytään. Edessä näkyy huoltoaseman katos, 
takana kaupunkia, vanha kivinen liiketalo, johon on ympätty 
jatkoksi market. Pihalla varttuu nuoria puita. 


Tasaista pilvikerrosta vasten piirtyy harmaaksimaalatut 
paloportaat siksak-askelmineen, tasanteineen, kaiteineen. 
Tasanteiden päätyjä nousee myös pystytikkaat. Vieressä 
punertavaa tiiliseinää, alempana lehdettömien koivujen 
latvuksia. 


"Kun lopputaival on näkyvissä, kulku viivästelee. Voi jopa 
pyörähtää, astella takaperin hetken ja katsella tulosuuntaan. 
Se ei näytäkään enää houkuttelevalta vaikka näkökulma on 
tuore. Sitten kääntyy takaisin rajan suuntaan. Rajaviivan 
tarkkaa kohtaa ei erota, ei ole piikkilankaa näkyvissä, vaikka 
saattaa se alkaa repiä, kun entää kohdalle." 


Jalkakäytävän märälle asfaltille on avattu pätkä 
vessapaperirullaa kuin liituääriviiva. Mieli yrittää tulkita sitä 
hahmoksi, lukee pavun tai munuaisen, joka seisoo yhdellä 

jalalla ja kannattelee toista jalkaa ylhäällä käsien varassa. 
Takana sykertyy häntä. Jalassa on kenkä, lahje on 
pingottunut vähän ylös. 


Alussa oli kaikki muutosvoima, kuten yhä, ja se jakautui 
äärettömän moneen osaan, määrä suureni. 


Kaikkeuden synty on muutos. Eli energia, joka siis tarkoittaa, 
että samuus muuttui eriksi. 


Vaalean, vanhahkon rakennuksen komean sisäänkäynnin 
edustalla ryhmä talviasuisia miehiä ja naisia pelaa ulkopeliä. 
Edemmäs on aseteltu pystyyn yläpäästään vinoiksi sahattuja 
pyöreän puun pätkiä, joissa on merkintöjä. Yksi kapuloista 
on kumossa. Kaikki muut seisovat toisiaan katsoen, 
pipopäisellä miehellä on käsi pystyssä, mutta kaksi naista on 
kääntyneenä pois, rakennuksen suuntaan. 


Aineita on yksi 
ja muut sen paakkuja. 

"Pakettiauto kohoaa renkailleen, alkaa viima ja kumu. 
Nopeus erottaa maallisesta, likainen hytti hohkaa kuumaa. 
Tuulilasissa on halkeama." 


Maailmankaikkeutta ajatellaan nykyvaiheessa, tällä hetkellä, 
itse kaikkeus sisältää tapahtumajärjestyksen. 


Harhaa on puhua olioista. Yhtään oliota ei oleskele olemassa. 
On tapahtumia. Kaikki on tapahtumista, koiranpaskat ovat 
hitaita tapahtumia, jolloin tapahtuu niukasti aikayksikössä, 
räjähdykset tapahtuvat äkkiä, kun aines paisuu hujauksessa. 


Tapahtuminen on muuttumista. Ja muuttuminen tapahtuu 
suhteessa toisiin muuttumisiin. Jos olisi olemassa olio, joka 
ei muutu suhteessa muuhun, kaikki pysähtyisi, sillä mikään 
muukaan ei voisi muuttua, jottei muuttaisi tuon olion 
muuttumattomuutta muun rinnalla. 


Jos kaikki liikkuisi samaan suuntaan yhtä nopeasti, mikään ei 
liikkuisi. 


Hyllyn päällä seisovan veistoksen päälle laskeutuu joka päivä 
pölyhiukkasia, jotka kuin liimautuvat pintaan ja toisiinsa. Ne 
eivät enää liu'u alas, jokin pitelee. (Joskus pölykasa romahtaa 
villakoiraksi.) Jos veistoksella on suhde johonkin toiseen 
tapahtumaan kuten asujaan, tämä voi ottaa asiakseen 
pyyhkiä pölyä liinaan, jonka huuhtelee tiskialtaassa. 


53 


Pölyhiukkasen reittiä on tämän jälkeen vaikeaa ja 
mielenkiinnotonta seurata. 


Jalkakäytävälle hiekoitussoran päälle on pudonnut 
lasinsirpaleita. Erikokoisia, vihertäväreunaisia palasia on 
myös ikkunalautaa suojaavalla pellillä. Matala seinänpätkä 
ikkunan alla on kaakeloitu, sitä vasten mureneva asfaltti on 
vähän ylös taipunut. 


Matematiikka on määrien muuttumisen suhteita, todellisuus 
tämmöisen vaikutuksia. 


Todellisuus voi olla suhteiden matematiikkaa muttei 


numeroiden matematiikkaa. Todellisuudessa on paljouden 
suhteita paljouteen, ei lukuja tai numeroita. 


"Mikään ei ole yksinkertaista, rakas Watson" sanoo 
piippusuinen korkeapäähineinen mies knallihattuiselle, 
silmälasipäiselle pukuherralle, jolla on kaulassa rusetti. 


Kahvilassa jatkuu kynttilävalaistus, ei näe lukea. 

"Vaatteet puristavat ruumiin kiinteäksi, haarakkaaksi 
kudospakkaukseksi. Kasvot ja kädet pursuavat ilmaan, jota 
vuotaa sisään ja ulos, muuttuu hapettomaksi." 


Lumisten, risuisten kumpujen eteen nousee galvanoituun 
tolppaansa ruuvattu katukilpi, jossa lukee Coronakäytävä. 
Taustalla kumpujen väliä yhdistää pätkä liikennesiltaa. 
Taivas on melkein pilvetön. 


Syhyää sielua, pakko raapia. Pakko siirtyä muurahaispesästä. 


Ihmiset kannattaa saada pelkäämään toisiaan. 


Halaaminen merkitsi solidaarisuutta ja sydämellisyyttä. 
Kasvojen suojaaminen hävittää kaiken: ei enää yksilöitä, ei 
tuttuja. Ihmistä ei voi tunnistaa, kuten ei poliisia kypärän 
sisällä, mafiosoa aurkinkolasien takaa, päättäjää 
peili-ikkunoiden kiillossa. 


Uniformut, haarniskat, kravatit ja kieli. 

Mustanaamio katsoo otsaansa rypistäen hakaristiä. Kohta 
hakaristin hakojen päät on taivutettu kaareksi vartta vasten 
ja se on muuttunut Mustanaamion hyväksi merkiksi. 


Yhteismaiden tragedia olikin valhe. Sillä tarkoitetaan, että 
yhteistä hyödykettä ei arvosteta vaan kilpaillaan, kuka saa 
kahmittua siitä eniten hyötyä. Markkinatalous pakottaa 
ihmiset toimimaan noin. Lainsäädäntö estää ihmisiä 
päättämästä yhteisestä omaisuudesta. Se yksityistetään ja 
yksityiset toimijat lain mukaisesti kilpailevat keskenään. He 
kahmivat minkä kerkiävät, ja yhteinen hyödyke turmeltuu. 
Kaupunkimaisema rumistuu. Liikkeitten mainokset ja kyltit 
rääkyvät kilpaa, sylkevät toistensa naamaan kaikkia kylläisiä 
päävärejä. 


Hakaristi muodostuu neljästä Hitleriä muistuttavasta 
ukkelista, jotka ovat kumartuneet säteittäin suorakulmaan, 
laskeneet housunsa, pieraisevat toistensa naamaan ja 
saattavat propellikuvion pyörivään liikkeeseen. 


Rohkeus on epämiellyttävyyden vapaaehtoista 
vastaanottamista. Tässä vastenmielisyyksien erityisosuus on 
pelolla, joka sitten kyllä liittyy kaikkiin 
tarpeentyydyttämättömyyden uhkiin: turvallisuudentarpeen 
tyydyttämättömyyteen, nälkään, hyljätyksitulemiseen. 

Tuuli puhaltaa pulleaksi pakettiauton tuulilasin peitoksi 
pingotetun suojuksen. Lunta vihmoo, keräytyy auton 
paljaalle katolle, telineeseen työnnettyjen polkupyörien 
rakenteisiin ja satuloille, pyykinkuivaustelineelle, 
pihakalusteille, aurauskinoksiin. 


Miksi todellisuus on? 


No ajatellaan, että on kaksi mahdollisuutta: todellisuutta ei 
ole ja todellisuus on. Ensinmainittu vaihtoehto ei ole 
mahdollinen, koska todellisuushan olisi siitä huolimatta. 


Siispä todellisuus on. Entä onko se aina ollut? 


Tavallaan. Todellisuus on tapahtuma, kuten huomaamme — 
se muuttuu. Ja muuttuminen edellyttää aikaa. Aikakin on 
todellisuutta, ja aika ilmaantui siinä kun muutos käynnistyi. 
Muutoksen käynnistyttyä loppu oli selvää. 


"Asiakas nöyrtyy kävelemään kaukaa kiertäen, vaikka 
lähempänä olisi väylä päästä suoraan myymälään sisälle, 
mutta hän tietää, ettei siitä saa mennä." 

Tarvitaan aika tapahtumiselle. Tapahtumattomuudessa ei 
toteudu aikaa. Tarvitaan tila muutokselle. Muuttumattomuus 
ei siis vaadi tilaa. Muutos on tapahtumista, joka vaatii 
aikansa ja tapahtuminen muutosta, joka vie tilaa äskeisen 
sijansa lisäksi. 


Historia on olemassa seurauksinaan ja kopioina. Entä onko 
mennyt olemassa? Seuraamalla nykyisyyden tapahtumia 
taaksepäin se löytyisi. Mutta siihen tarvittaisiin toinen 
todellisuus viereen havaitsijaksi. Tulevaisuus on selvä. Tästä 
se on johdettavissa. Mutta se kaiken havainnoitsija puuttuu 
johtamasta. 


Jos luonnontieteilijää kehotetaan hyppäämään 
kaksimetrisen aidan yli, hän ei pidä sitä mahdollisena. Eikä 
sitä, että 30 vuoden harjoittelulla voisi oppia lukemaan 
ajatuksia. 


Tiede hyötyy palastelusta mutta laiminlyö palata vetämään 
takaisin yhteen, korjaamaan. 


Gödelin lause on todistettavissa ylemmässä, "ihmisen 
puuhien” järjestelmässä. 


58 


Verisuonissa vallitsee pimeys 
Enimmäkseen kaikkialla on pimeää 
Vain poikkeustilanteissa kehittyy silmiä 


Punaisella pohjalla on isona taustakuvana ristiin asetettuna 
kysymysmerkki ja huutomerkki, jotka muistuttavat sirppi ja 
vasara -tunnusta. Päälle on mustalla siveltimellä piirretty 
tyyppi horjumaan vajaa pullo toisessa kädessä, tyhjä pikari 
toisessa, paidassaan lukee 'sosialismi' ja lakissa on punainen 
tähti. Hän lausuu: "Siirtymävaihe kapitalismista 
kommunismiin on alkoholismi”. 


Jos verotustasi vähennetään, köyhdyt. Veroa maksamalla 
ostat palvelun, jota tarvitset. Jos et maksa sitä verona, 
maksat siitä suoraan. Palvelun tuottaja lisää hintaan voiton. 
Voit jäädä ilman palvelua, josta maksoit, kun palvelun 
tuottaja tekee konkurssin tai petoksen. Voitto ei jää 
ruokkimaan taloutta. Siitä ei myöskään makseta veroa. 


Ihmisten pitäisi saada kotiinsa piikoja ja renkejä, jotta 
työhön voisi keskittyä. Arkipuuhat vaatisivat valtavia 
ponnistuksia. Työnjako on sitä. Teknologia. Ja 
eriarvoistuminen? 

"Pelkuri on se, joka ei uskalla pelätä.” 


Kun joku tomppeli keksi bruttokansantuotteen, hän jätti siitä 
pois kaiken, mistä ei ollu kapitalisteille suoraa hyötyä. Siitä 
jäi pois kotityö, joka on jonkin arvion mukaan 40% 
bruttokansantuvotteesta. Siis koko taloudelliseen 
järjestelmään ratkaisevasti vaikuttava uusintamistyö, kun 
puolisot tuottavat elinkeinoelämälle työntekijöiden 
turvallisuus-, siisteys-, ravitsemus-, virkistys-, 
työvoimankasvatus- ja lisääntymispalveluita. Siitä jäi pois 
vapaaehtoistyöt — valtava määrä yhteiskunnallisesti 
merkitsevää puuhaa vaikkapa lasten, ns. hyväntekeväisyyden 
ja kaveriavun muodossa. Työvoimareservityö on yksi. Jos 
sinulla ei ole varasulakkeita, joudut elämään pimeässä. Jos 
elinkeinoelämällä ei ole varatyövoimaa, se pysähtyy. 


Ajattele, miten ennen arkkitehti pyrki suunnittelemaan 
rakenteita, joissa ihminen viihtyy. Ja ajattele, miten nykyään 
arkkitehti kai pakotetaan suunnittelemaan ympäristöjä, 
jotka hätistää ihmiset helvettiin maleksimasta. 


Kirpeälle, alhaalta ylös kylläistyvälle pakkastaivaalle 
vastavaloon nousevat rakennuksen varjoinen kulma, katolla 
jokin koje, huurteesta raskaat lehtipuuoksastot ja 
harsuuntuva savu. 

Jos pirullistaa koko uskonnon, pirullistaa sen uskojat, ja se 
on toki syrjivää: kyseenalaistaa heidän syy-seurausketjunsa. 
Siispä täytyy hyväksyä itse islam, tai kristinusko tai 
hinduismi kuin keskenkasvuisuus, vaikkei mikään pakota 
hyväksymään niiden ällöttäviä syy-seurausväitteitä. 


Voi siis kuvitella maailmanloppua tajuamatta, että se todella 
alkaa tuossa varpaiden edessä. Eräänlainen vapaus. 


Huippurikkaitten uusjako. Kaikki pieni konkurssiin. 


Kaikki on riippuvaista tiedotukseen luottamisesta. 


Punakattoinen koju talvipuistossa, huurteinen puusto 
utupilvistä sinistä vasten, lumeen tallattuja uria ja aurattua 
tannerta, jolla ihmisjoukko. Loivassa mäessä lapsi laskee 
pulkalla, toinen kaatui lumeen. Kojussa pöydiltä 
talvikamppeiset hahmot jakelevat termoskannuista juotavaa, 
koira katselee pois. Vaatetus on enimmäkseen tummaa, 
joukossa huomioliivejä ja punaisia takkeja. Lapsi istuu kojun 
edessä pulkassa kuin kikkare, äiti vieressä kumartuneena 
kohti. 

Finanssikapitalisteilla on kiire käyttää uutta katastrofia 
hyväkseen muuttamaan talousjuridisia rakenteita 
maailmanlaajuisesti ja vapautumaan pääoman sääntelyn 
rippeistäkin saattamalla koko maailman väestö velkaan niille 
muutamalle rikkaimmalle, jotka tähän asti omistivat vain 
puolet maailman varallisuudesta. 


Tomppelimaisuus ei ole työtätekevien ihanne, vaikka se 
käytäntönä vallitseekin. 


Opiskeljat ovat kärjessä kuin lumilapiot. Työtätekevien on 
opiskeltava. "Lukeneisto” ei ole luokka, vaan 
junttiudenvihaajien päättäväisyyttä. 


Purjelaiva, jonka köysistö on huurussa ja rakenteet 
lumipeitteen pyöristämiä, laskee varjokuvioitaan lumiselle 
jäälle. Edessä satama-allasta rajaa lumimuhkurainen 
aallonmurtaja, takana pistää metsäinen saari, kauempana 
avomerta ja saarien naarmuja. 


Fossiiliton elinympäristö. Talvella herätään viileässä 
asunnossa. Sytytetään valo ja käynnistetään tietokone, sähkö 
on peräisin tuulesta ja vesivoimasta, lämpö nousee maan 

sisältä seitsemän kilometrin reijästä, siellä vesi lämpenee 
140 asteeseen vaikka jäähtyykin matkalla ylös. Ulkona ei 
vyöry autoja, eivätkä ne pääsisi kulkemaankaan, sillä teitä ei 
aurata. Lumi lapioidaan ovien edestä, tehdään käytäviä, 
tunneleitakin. Ihmiset hiihtävät. Sydämet jyskyttävät. 
Muutama polttoaineella kulkeva moottorikelkkamainen 
ajoneuvo näkyy kuljettavan tavaraa ja ihmisiä. 
Rautatieasemalta kuuluu kolinaa, kun tavaraa ja matkustajia 
kuljetetaan jatkuvana nauhana kahteen suuntaan, etelään ja 
pohjoiseen. Viestintä toimii sekä sähköverkossa että 
langattomasti. Toiminta ohjautuu Etelästä. Posti mataa. 
Harva on elossa, moni on aikoja sitten sairastunut ja kuollut, 
sillä terveydenhuolto riittää vain varakkaille. Varakkuus 
mahdollistuu eteville. 


Miten kehittää teknologiaa, kun kulutus vähenee? Myynnistä 
ei enää tule rahaa, jolla kattaa tuotekehittelyn kustannukset. 
Joutuu luottamaan asiantuntemattomien osoittamiin 
määrärahoihin. Mitä säilyttää tuhlailun ajasta kitsailun 
aikaan? Energia niukkenee. Ajatus rientää. 


Puiston lehtikuusen latva on taittunut. Tai taipunut. 
Huurteinen viidennes puun mitasta osoittaa keskustaan 
päin. Vieressä harvaoksainen havupuu harottelee kuin ei 
mahtaisi mitään. Takana alempana puutaloja itsevarmasti 
ottamassa vastaan aurinkoa, taivaanrannassa vain ohut 
pilvisivelmä. Puiden katveessa topakka pysäköintimerkki. 

Todellisuuden hyväksyminen lienee ainut järkevä asenne, 
mutta tuo asenne hämmentyy mahdollisuudesta muuttaa 
todellisuutta — mikä on myös noita todellisuuden 
hyväksymistä odottavia ominaisuuksia. Se ei kuitenkaan itse 
vaadi muuttamista vaan "suunnitelma" tai "haave” vaatii. Silti 
haave on vasta hypoteesin esiaste. Haaveesta laaditaan 
suunnitelma, jota testataan samalla kun koitetaan toteuttaa. 
Jokainen kämmi on voitettua tietämystä, jonka perusteella 
korjataan. Mikään muutos ei voi tyydyttää. 


Joka lukee ympäristöään, on osa lukemistoaan. Kuin lukisi 
omaa elämäkertaansa, jonka toinen on kirjoittanut. 


Kaupunki on 100 000 osan kone. Paljon on rakennettu ja 
paljon ylläpidetään työllä. Ensin on reitit, joita on tultu, 
sitten rakennettu asumukset raiviolle. Näihin jo on tarvittu 
osaamista, yhteistä tietämistä eli kulttuureja. Sitten on 
järjesteltävä keskinäiset suhteet ja sovittava yhteisistä 
intresseistä: maa-ala, lunnonvarat ja yhteistyö tarpeiden 
tyydyttämiseksi. Nykyisin kaupungissa on sähkö- ja 
viestintäverkko, kaukolämpöjärjestelmä, suojelutoimintaa. 
On jakelupaikkoja, kauppoja, joista levitetään tavaraa ja 
ruokaa. On terveyspalveluita, vesijohtoja ja viemäri, 
korjaajia, pakottajia. Tarvitaan hallinto, ja uusia 

kaupunkilaisia on opetettava monta vuotta. Asukkaat on 
saatava hyväksymään tämä kaikki järjestely. 


Siksi edes tämä läpi ei ole halveksittava. 


Pahvirasiassa on päättömiä, paistettuja muikkuja. Ne on 
jauhotettu ennen paistamista, pinta on ruskea selkää kohti 
tummenevan nahan päällä. Pyrstöt ovat pannussa kuivuneet, 
taipuneet. Yhdestä kalasta kypsä liha on irronnut 
paljastamaan ruotoa. 


Jos ei ihminen kokeile kaikkia ihmisyyden muotoja, hän 
alkaa tuomita. Kun eläytyy ja tekee, ymmärtää miltä 
ihmisestä tuntuu. Voi tuomita teon ja sen, mistä teko syntyi, 
muttei ihmistä. Voi vaikuttaa oloihin, jotka aiheuttivat teon. 


Hahmo istuu halkileikatussa autossa käsi ratilla, jalat 
polkimilla katsoen älypuhelinta, taustalla muita autoja ja 
gsm-torni: "Laajenen puhelimitse tietokoneverkkoon ja 
autolla tilaan". 

Fi ole tulevaisuutta mihin ryhdistäytyä. 


Koristeellisen herrastalon edustalla kaksi hahmoa puhuvat: 
"Kun valta erotetaan rahasta, asiat luistavat järkevämmin." 
"Kuinka?" 

"Kommunismi.” 


Ajatteleminen muuttaa eksergiaa anergiaksi. 
"Totuus' on yleistys 'tosiasioista', äärettömästä, 
tavoittamattomasta joukosta toisiinsa liittyviä tapahtumia. 


Ihmiset (ja eläimetkin, jopa kasvit) valehtelevat. 
Valehtelemisella pyritään saamaan ympäristössä aikaan 
haluttuja vaikutuksia. Toiset ihmiset saadaan valehtelemalla 
käyttäytymään itselle edullisella tavalla. Tieteessäkin 
valehdellaan, joskus pelkästä turhamaisuudesta, joskus 
omaa päämäärää edistääkseen, silloin tällöin maksusta, 
toisinaan silkasta tottumuksesta, laiskuudesta tai 
erehdyksestä. Kun joku törmää tällaiseen valheeseen, hän 
haluaa uskoa. Vaikka se särähtäisi, lukija ei etsi vahvistusta 
tai korjausta, koska ei jaksa, koska ei oikein pysty tai koska ei 
halua kyseenalaistaa auktoriteetin luotettavuutta. Tätä 
asennetta käytetään hyväksi. Valehtelua syntyy myös siitä, 
että totuudenmukaista tietoa hävitetään, eikä tätä osata tai 
viitsitä ottaa huomioon, kun jäljelle jääneen tiedon 
kattavuutta arvioidaan. 


"Taipumus”on selvittämätön luonnonlakien piirre. Lakien 
vallitessa "tapaa tapahtua, että”. 

Harmaata pilvitaivasta vasten nousee lehdettömien puiden 
kudos kuin rypistetty paperi. 


Satunnaisuutta ei voi olla, ehkä, mutta on hedelmällisempää 
olettaa epädeterministisesti. Jos olisi satunnaisuutta, mikä 
olisi se, joka olisi vaikuttamatta siihen? Miten hiukkanen 
eristäytyisi kaikista ympärillä olevista kentistä tai voimista 
siten, että sen toiminta olisikin niistä irrallista, 
riippumatonta ja itsenäistä? Tilalla? Ei käy, tila on 
tapahtumaa, kenttää. Mitä se itsenäisyys olisi, mikä sen saisi 
aikaan, mikä sitä määräisi? 


Alikulkukäytävän valkoiseksi maalatussa betoniseinässä 
lukee "I always hate kemi" ja suljettu, väkäpäinen koukero. 
Tekstistä on valunut langanohuita värivanoja. Käytävällä on 
lunta ja soraa. 


Todellisuus ei ole vielä päättänyt, mihin jatkaa. 


Kolmiulotteisuus ei riitä. Se sopii kuviin muttei 
ympäristöömme, jonka mittakaavan metrisellä osuudella 
elämme. Aika on vasta viides ulottuvuus, sillä neljäs 
tarvitaan syvyyssuuntaan, pienuusskaalaa varten. Metrisestä 

tasostamme ulospäin jatkuu avaruutta kauemmas kuin 
ulotumme havaitsemaan. Myös pienuuteen jatkuu tilaa, eikä 
näitä suuntia pysty ilmaisemaan kolmiulotteisella mallilla. 
Siinä ilmenee enimmäkseen huomioimaton 
skaalausulottuvuus. Ulottuvuuksia voi havainnollistaa miten 
kuten kaksiulotteisesti perspektiivin avulla, mutta 
neljänteen tarvitaan tasoja. Tasoja ei saa jatkuviksi: emme 
voi portaattomasti esittää pienemmyyttä millistä millin 
kymmeneosan kautta mikroskooppiseen, itse esityspinnalla 
on metrinen skaalaus. Kaaviokuvaan voi vain väittää, että 
tausta jatkuu äärettömiin. Neljäs ulottuvuus on arkinen ja 
olennainen, mutta oppikirja siitä ei puhu kuin sivulauseissa. 


Luuranko rajautuu puolesta torsosta, käsivarsien luut 
roikkuvat edessä ilmaisten luurangon lievää kumaraisuutta 
ja jalat määrittävät lattiatason. Luurankoa piirtää 
silmälasipäinen, lyhyehkötukkainen nainen jalat pikkuisen 
polvesta taipuneena, haara-asennossa, luonnoskirjaa auki 
sormilla pidellen. 


Kubitit siis analogisia? 


Fotoni ei koe aikaa. Fotonilla ei ole matkaa, se ei liiku. Se 


sitoo? 

Jalkakäytävältä johtaa puiston keskelle, vihertävästi 
valaistulle, muistomerkiksi pystytetylle luonnonkivelle 
kivetty käytävä, jolle on levitetty hiekoituskoneella soravana. 
Lunta on näkyvissä vain läikkä vähän matkan päässä 
likaisella nurmikolla. 


Massa on jotain, mihin voima voi vaikuttaa. Aalto. Liike on 
suhde muiden kappaleiden vetovoimiin. 


Aikaa on juuri tila, sen ylittämismäärä. 


"Suvakit on käyneet suvaitsemattomiksi", yrmehtii 
kaljupäinen heppu kahvilassa. Leijuva pää, samannäköinen, 
vastaa: "Poista kavereista”. 


Maailmankaikkeus laajenee tapahtumisen suuntaan: 
jokainen tapahtuma, teko, laajentaa sen tilaa ja aikaa. Haje. 


"Panen estoon.” 

Asiat eivät koskaan rakennu, jos ne sementoidaan 
tekijänoikeuksiin. Tiilellä ei ole tekijänoikeutta. 


Tummasta kestopäällysteestä nousee, kaartuu 
autonrenkaanuria tuoreeseen lumeen kuin ruohotupsu, ne 
katoavat valkoiseksi. Vieressä muutama kengän jälki ja 
pehmeäreunainen sula alue, soranyppyjä. 


Avatun säilykepurkin kyljessä lukee Nixe, sliced tuna steak in 
brine. Sisältö ei muistuta viipaloitua tonnikalapihviä. 
Vaaleanpunervasta silpusta on otettu nokare, paljastettu 
kalapurua lillumassa sameassa nesteessä. 


Inhimillinen tieto ei loju varastossa vaan virtaa, siinä 
miljoonat eri tavalla sanomiset täsmentyvät ja muuttuvat 
tekemiseksi. 


Ikuisuus on subjektin näkökulma. 

Kapitalismia vastustetaan toistaiseksi kapitalismin 
puitteissa, ja kapitalistinenkin talous on elämän tuottamista. 
Kun ruuan hinta nousee globaalisti, pakolaisvirtoja ei voi 
enää avustaa ja ihmiset paatuvat. 


Pieni nainen, tyttö ehkä, puhuu aikuiselle piirteettömälle, 
harmaa-asuiselle kravattimiehelle. Puhujan tukka on 
vaaleanpunainen, rastoilla, paita vihreä ja housut siniset. 
Jalassa on vaaleansinistä. "Joskus mielenterveys sekoitetaan 
konformismiin". 


Lumiselta kadulta, jalkakäytävän vierestä (sen kohoreuna 
erottuu mustana, terävyyteensä katoavana viivana, jota ohut 
lumikerros ei alussa ylety peittämään) on lähtenyt ajoneuvo. 
Kohtaan on jäänyt musta alue, osin sula, paikoin polanteen 
peittämä pehmeä suorakaide. Sen edestä kaartuu 
pyöränurapari tien keskiosaa kohti, sitten oikaisee, jatkaa 
kauemmaksi pysäköidyn lumisen henkilöauton ohi tien 
suuntaisesti. Vähän matkan päässä kävelee samaan suuntaan 
ihminen punaisessa, lyhyessä takissa. Risteyksen jälkeen 
näkyy tumma virastorakennus vastapäätä puita. Se on Kela. 


Olisi rakennettava muistintuki, kartta, jossa olisi vaiheet 
päästä perille. 

Aivoihin ei saa toimintamuistutuskettinkiä, joten se on 
viriteltävä ympäristöön tai tatuoitava sormiin. 


Alikulkukäytävän betonipintoihin on maalattu luvallisia ja 
luvattomia katumaalauksia. Luvallisia lienevät pallot ja 
pilvimäiset väripinnat murretuin värein. Sisääntulopinnalla 
on vaaleankeltainen ympyrä, jolle on piirretty paksulla 
punaisella tussilla sirppi ja vasara -tunnus. Ruskean, 
kulmaan rajautuvan ympyrän alla lukee leveämmällä, 
mustalla tussilla kirjoitettu "eFA". Alikäytävän pinnoilla on 
rauhanmerkki, "we rule" ja sydämen- sekä vitunkuva, sekava 
piirros, jotain kannuilla maalattua ja kirjoitettua. Maassa on 
ohuesti lunta. 


Miten vaikeaa on sopeutua siihen, ettei mikään välitä, saati 
kukaan. 


Salin etualalla tarvikkeista ja papereista täyden pöydän 
ääressä piirtää useita ihmisiä, kauempana on toinenkin 
piirtäjien pöytä, joku seisoo vieressä, vähän matkan päähän 
on pystytetty maalausteline ja sen ääressä mies työskentelee, 
seinillä on tauluja. 


T2 


Meressä velloo jääpalapeite. Rantaan heittyneet jääpirstat 
kasautuvat valkoiseksi harjanteeksi, meressä aaltoileva 
muutaman sentin sirpaleista koostuvat kerros ruskehtaa. 
Muutaman metrin päässä vesi sirisee vapaana. 


Maailmassa on täyspäisiä, jotka hoitaa hommat, ja toheloita, 
jotka tuottaa harmeja. 


Rannassa keltainen, puinen, vanha rakennus on muutaman 
metrin korkuinen ja levyinen, harjakattoinen koju, jonka 
ikkuna on suljettu luukulla. Vieressä seinällä kyltissä lukee: 
"myydään" ja pienemmällä "tontin vuokraoikeus (n. 
1000m2) ja mökit. Kemin parhaalla paikalla!" sekä 
puhelinnumero. Katon taiteessa on musta, katonharjan 
muotoa myötäävä vintti-ikkuna, jonka pienoista muodostuu 
Y. Katolla törröttää puinen masto. Maassa on ripaus lunta. 
Takana näkyy vesialueen erottamana matalia rakennuksia ja 
nosturi. Taivas on harmaa, vaikka rakennus hohtaa 
lämpimänä. 


Fakta on, että kaikkeus on ketä vain isompi, mutta toisaalta 
jokainen on sen erottamaton osa. Kaikkeus on eliön jatke 
kuin vaatteet, lika, tietotekniikka, ruoka, yhteisö, loinen, 
aurinkokunta ja matonpesupaikka. 

Maailmankaikkeus tarvitsee eliön kautta hyvinvoinnista 
laskeutuvan rauhan. Ties mitä muuta, koska rauhaa ei näytä 
saapuvan. Kaikkeudella lienee kutina toteutua. 


Se havahtuu mahdolliseksi. Mahdollista on kaikki, mikä sallii 
itsensä suhteessa muuhun. 


Ensin oli yksi ja se jakautui osiksi, jotka vaikuttivat toisiinsa 
ja näin rajoittivat, mikä on mahdollista? 


Ehkä se jossain toteuttaa kaikki mahdollisuudet, myös 
nykyisestä poikkeavat, mutta tämä tässä on se, mikä otetaan 
huomioon. Tässä koneessa kärsimys pukkaa olentoa 
torjuntaan ja mielihyvä houkuttelee myötänsä. Ottaa tai 
jättää, mutta perustella ei osaa. 


Olento on myös ainutkertaista informaatiota, joka liittyy 
muuhun informaatioon. Se on "luettavissa”. Muu informaatio 
lukee olentoa, kopioi, muuntelee. Todellisuus lukee siinä 


itseään. 


Todellisuus lukee olentoa osana itseään - mutta myös muita, 
joihin olennolla ei ole yhteyttä, joita se lukee vain välillisesti 
todellisuuden kopioista. 


Ja muut löytävät olennon näistä sattumanvaraisista 
katkelmista, ja ottavat huomioon jos ottavat. 


Toinen ihminen. Katselu, peilisolut. Eläin. 

Koska tätä ei ole kukaan suunnitellut, olennot koko ajan 
ajautuvat mahdollisesta äsken toteutuneeksi. 


Ohimenevyys on muuttumista hyppäyksittäinkin muuksi. 


Todellisuus synnytti ihmisen ja pani sen ymmärtämään 
kokonaisuudesta osan. Loppuosaa se ei voi ymmärtää. 


Kerrostalon alin kerros on syvennetty ja sieltä erkanee 
lipputankoja, liput viestivät. Ylempiä kerroksia näkyy 
ikkunariveinä, sitten seinä jatkuu korkeammalle sileän 
valkoisena. Taaempana on ylösalaisen ällän muotoinen tanko 
ja matalampi kerrostalo. Vastapäätä näkyy pienenevässä 
jonossa kolme katuvalaisinta ja takku paljaita oksia. Pilvet 
vain ovat sumeaa, harmaansinertävää raskaantuntuista 
massaa. 


On aika valita: hyväksyä maailman pahuus. On myönnyttävä 
hyväksymään ihmisten pahuus neutraalina. 


Mutta me samastumme toisiimme. Ja koska peilaamme 
toisistamme paheksuntaa itseämme kohtaan, paheksumme 
itseämme. Ja sitten siirrämme paheksunnan taas muihin. Jos 
hyväksyisimme itsemme tällaisuuttaan, voisimme hyväksyä 
muutkin keskeneräisinä, tukea heitä, ja itseämme. 

Pyry on kuorruttanut punaisen pakettiauton 
parkkipaikallaan. Lumi nousee kestopäällysteestä 
kapenevana siltana renkaiden sivua kaartuakseen vanteen 
kehälle, hypätäkseen renkaan yläpinnalle kuin huivi. Nuoska 
nousee muovilistalle, pellin kohoumaa ja lokasuojan kaarta 
myötäämään, peittää ohuena kerroksena koko kyljen yläosaa 
sivuikkunan takana. Takalaseihin tuisku on riittänyt enää 
tupsuiksi, lakittamaan merkkilogoa ja rekisterivaloa, 
kaltevaksi kinokseksi kuhmuisen puskurin päälle. 


Päättämisen tarkkuusaste: huolia annetut linjat vai koko ajan 
päättää pikkuseikkoja? 


Jotta voisi käyttäytyä zen-viisaasti, pitäisi olla viisas 
päämäärä, mutta se ei olisi viisasta. 


"Tavallinen tallaaja lukee uutisia ja tajuaa tarvitsevansa 
tukevampaa tietoa. Hän alkaa opiskella. Huomaa, ettei se 
ratkaise mitään." 

"Koska tieto on haurasta” 


Jykevän matala moottoritiesilta tihein, tukevin jalkarivein 
seisoo joessa. Rantaan on ajettu murskattuja kiviä, niillä 
kasvaa ohut lehdetön puusto. Vesi virii, rekka-auto jyrrää 

epäröimättä sillalle. Sillan kyljestä kasvaa kuin 
uimahyppyuloke kaiteineen, katoksineen, toinenkin, niiden 
kohdalla sillasta nousee kaksi tankoa, joden päässä vaakana 
lepattavat tuulipussit. 


Sanoma olisi 'yhteistyö'. Pientekojen ketju, kudos, patja. 


Harmaa kävelijä toteaa, että "kaiken perusta on 
sosialisoituminen ja todellisuuskäsityksen sovittaminen 
siihen". Kävelijän viereen ilmaantuu leijuva pää jatkamaan: 
"Eli matkiminen ja itsepetos". 


Käsitteet vähentävät informaatiota, eivät lisää, ja se on juuri 
tarkoitus: monimutkaisuuden pelkistäminen, typistäminen 
käsiteltäväksi. 

Käsin. Kosketeltavaksi. 


Ominaisuudet on yhtä kuin hiukkanen, joten etäisyys tai 
läheisyys ei ole "klönttien” välistä vaan noiden 
ominaisuuksien välistä. Etäisyyskin on ominaisuus. 

Onko niillä keskikohtaa? 


TI 


Horisontissa näkyy pilvimuhkuroiden alla saaria ja 
merimerkki. Lähelle työntyy taivasta heijastava laineilu, 
aivan rantakivissä särkyy ja kuplii liplatus. 


Fi niinkään väliä. 


Kun kaksi f[jotain]=tapahtumaa!) liikkuu toistensa suhteen, 
se tarkoittaa että niiden väliset vetovoimat muuttuvat vai 
tarkoittaako? Otetaan siihen kolmas ja loput [hiukkaset] niin 
voi laskea (?) keskinäisten voimien muutokset. 


Mies näyttää tarkkaavaiselta, hänen kaulastaan roikkuu 
henkilökortti, kädet ovat edessä kuin pidellen jotain 
pienikokoista. 


Protoni kiskoo 2000-kertaisella gravitaatiolla elektroniin 
nähden. 


Aurauslumikielekkeestä paljastuu soraa. Kielekkeen päällä 
pyöristyy puhdas lumikerros, josta on valunut sulavesi on 
jäätynyt puikkopylväiköksi. Ympärillä lunta kasoina ja 


78 


paakkuina, taustalla kaupan kylttien osia, '-aus' ja 'TOK-'. 
Kylttien värissä punaista, muualla sinertävää ja valkoista 
vastakohtana harmaalle lialle. 


Seitsemän naista istuu pöydän ääressä katsoen kohti. 
Taustalla riippuu tauluja. Etualan kaksi naista ovat 
kääntyneet tuoleillaan tänne päin, nojaavat kädellään 
selkänojaan ja poskeensa välinpitämättömin ilmein, laukut 
roikkuvat selkänojassa. Yksi nainen on kohottanut käden 
suulleen ja silmät nauravat, toinen kurottaa kaulaa, kolmas 
katsoo totisena eteensä kaukaisuuteen. Yksi jää osin etualan 
naisen taakse, kurkistaa sieltä nojaten leukaansa käteen. 
Seitsemäs vähän kallistaa päätään suopein ilmein. 


Naksuuko muka alkeishiukkanen pyöriessään täysiä 
kierroksia? 


Katoksen alla on terassi, tyhjä. Seinään lasin alle on 
kiinnitetty linja-autojen aikataulusto. Terassi on puinen, 
laudoista rakennetun aidan osin ympäröimä koroke, jonka 
sisäpuolella on kaksi pitkää penkkiä sekä nurkkaan koottuna 
muutama säärenkorkuinen, vankasta puusta pätkäisty pölli. 
Yksi pölleistä on penkkien välissä. Kaiteen ulkopuolella 
törröttää vihreä, tuhkakuppina käytetty roskapönttö. 

Materian elämätaipumus, monimutkaistumishakuisuus? 


Pehmonalle lojuu kaarevan roskapöntön päällä naamallaan 
kuin klisee. Takana seinällä näkyy kaksi mainostaulua 
kehyksissään. 


Materialle jokin ei ole mahdollista, eli mielivaltaista se ei 
ollenkaan kykene toteuttamaan, mutta jokin siltä onnaa, 
joten mikä on saanut materian käynnistymään? Käynnistyä 
voi vain semmoinen, josta kehkeytyy jotain. Ketään ei olisi 
kyselemässä, ellei juuri tämä maailma olisi asunto. 


Muita versioita voi jossain pyristellä? Osa meidän 
versiostamme ei synnytä. Osan välttämättä pitää toteuttaa 
elämä kun kerran voi. Luova evoluutio. 


Kraus väittää, että elektronissa voi olla enemmän tai 
vähemmän energiaa, että se kuljettaa ja luovuttaa energiaa 
vähittäin. Mitä se energia oikein on? 


Karkeaan betoniin on painunut epätarkasti jalanjälki. Siinä 
päkiän syvennys erottuu kantapäästä rosoisella kannaksella, 

kummassakin on vettä, muissakin syvennyksissä on vettä, 
josta taivaanvaloisuus heijastuu. 


Ero on olio (tapahtuma). Eron havaitseminen edellyttää 
liikettä, siirtymistä yhdestä toiseen. Ero on edellyttänyt 
muutosta, liikettä yhdenlaisesta toisenlaiseen. Energiaa on 
ero. Ero on muutos. Muutoksen ilmeneminen on tapahtuma. 


Hallimaisessa tilassa on pöydällä sellofaaniin suojattu muki, 
jossa kasvaa taimikimppu. Etiketissä lukee "coffea arabica" ja 
ohjeita, joista käy ilmi myös, että tuottaja on Ikea. Taimia 
mukissa on vähintään yksitoista. Kasville suositellaan 
puolipilvistä, vähintään 15 asteen lämpötilaa ja kohtuullista 
kastelua. Vierellä seisoo keltavalkoinen pahvimuki, jossa 
vaahtoista kahvia. Taustalla näkyy asiakkaita ja rakenteita. 
Vastapäisen tuolin selkänoja on metsänvihreä. 


Pyrkimys on ihmisen ominaisuus, ei todellisuuden, ja siksi 
ihminen luo jumalan. Ihminen ei oikein tajua mihin pyrkii, 
mitä tahtoo. 


Mutta todellisuuden ei tarvitse pyrkiä mihinkään. 


Ihmiset eivät ole satunnaisia vaan maailmoita, kaikkeuksien 
kirjanpitoja. 

Ihmisen valmistamat järjestelmät kehittävät vaikutuksia, 
joita ihminen ei ole suunnitellut. 


Huppariin ja pillifarkkuihin pukeutunut hahmo on tasaisen 
musta lukuunottamatta valkoisia kasvoja silmälaseineen ja 
hupparin rinnan kuvaa, jossa on ristissä kysymysmerkki ja 
huutomerkki. Ympäristö ja koira ovat vapisevaa, terävää ja 
ohutta viivaa. Hahmo seisoo koiran edessä jalkakäytävällä, 
jonka reunalle on aurattu lumiröykkiöitä, parin liikkeen ovi 
on auki, kauempana jalkakäytävälle on pysäköity pakettiauto 
ja vielä kauempana näkyy puita sekä puutalon päätyä. 


Mies katsoo surullisesti, valkoisen parran kehystämä suu 
järkytyksestä raollaan. Miehellä on musta lippalakki ja 
palestiinalaishuivi, joihin osuu valkoinen vahva valo. Lakin 
alta kiertyy hapsuista hiusta. Taustalla kylpee valossa tiheää 
männikköä, mutta onkohan se sisustusvalokuva, sillä metsän 
päällä näkyy lampun heijastus. 


Dualismin ongelma on, että siinä täytyy maailmojen olla 
täysin erillään. 
Mutta: 


Jos ne voivat vaikuttaa toisiinsa, ne ovat yhtä ja samaa 
järjestelmää. 

Joten jos nuo kaksi olemassaolijaa eivät voi vaikuttaa 
toisiinsa, toista niistä ei ole. Kumpikin on olemassa vain 
suhteessa toiseen ja siis muuttuessaan vaikuttaa näiden 

kahden väliseen suhteeseen. 


Heikko on käsite 'vapaa'. Annetaan esimerkki: olento on 
täydellisen vapaa päättämään A tai B. Mutta välittömästi, kun 
on päättänyt A, hän on sidottu päätökseensä. Toisaalta 
missään ei rajoiteta, ettei voisi päättää uudestaan. Olento 
päättääkin siis, että A, mutta myös B, ja valitseepa vielä 
C:nkin. Nyt tämä vapaa ihminen on kytköksissä A:n, B:n ja 
C:n kanssa, vaan vaikka hän voi palata uuteen 
valintatilanteeseen ja valitsemisen vapauteen koska hyvänsä, 
hän ei voi palata valitsemattomuuteen ja siihen, että voisi 
vain ajautua vaikka B:hen valitsematta mitään. Paitsi jos 
palaa. 


Tarjoilija kiukkuisena laskua pidellen katsoo, kuinka 
virnistävä nilkki hiipii pöydästä, johon jää lautanen, muruja, 
lusikka ja kaatunut juomalasi lätäkössä. "Sinä maksat 
veronkiertäjän verot" 


Ajassa matkustaminen tarkoittaisi, että osa todellisuuden 
syyseurausketjusta, esimerkiksi ajassa matkustava ihminen 

laitteineen, leikkautuisi irti ja palaisi osallistumaan 
aikaisempaan syy-seurauspunokseen. 

Kumpikin on mahdotonta, koska osaa ei voi irrottaa 
kaikkeudesta, jossa ihan kaikki vuorovaikuttaa ihan kaiken 
kanssa. Ihminen on yhteydessä jokaiseen muuhun 
hiukkaseen eli energiatapahtumaan 
maailmankaikkeudessaan tuolla hetkellä, joten ne kaikki 
tulisivat mukaan — eikä silloin mitään siirtymistä tapahtuisi. 
Vitun typerä ajatus. 


Seinällä iso kello näyttää 16 minuuttia yli yhden. Läheltä 
katsoen laite koostuu kahdesta sisäkkäisestä metallisesta 
kehästä, joista ulompi on kaksinkertainen. Kehien väliin on 
numeroiden sijaan kiinnitetty vaalean lämpimänsävyiset 
suorakaiteen muotoiset levyt. Samanväriset osoittimet on 
kiinnitetty keskelle, akselinpäässä tumma kuppi. Väri on 
hilseillyt, osoitinten tumma, ruostunut materiaali pilkottaa 
varsinkin minuuttiviisarista. Kellon taustaseinä koostuu 
vaaleista pystylaatoista. 


Yhtäaikaiset tapahtumat verkottuvat. Onko täsmälleen 
yhtäaikaisuutta? 

Lukitun läskipyörän taustalle peittyy kadunvartta, liike, 
pysäköityjä autoja. Takapyörän nystyisen kumin sivuun on 
valkoisella painettu Bontera ja jotain, tai sinne päin. 


Kun lapsi lukee fasistihenkistä seikkailukirjallisuutta, hän on 
toki fasistien puolella. 


Suurin osa taiteesta joutaa punoutua jokapäiväiseen 
toimintaan, jolloin tuo jokapäiväinen puuha jalostuu. 
Kolmannes kaikkien koulutusalojen opetusohjelmasta tulee 
käyttää taiteen keinojen välittämiseen ja kokeilemiseen. 
Jokin taidemuoto on vaativaa ja edellyttää sekä urankaltaista 
keskittymistä että huomattavia taloudellisia panostuksia. 
Muuhun inhimilliseen toimintaan sekin sulautuu mutta 
toiminee parhaiten rajattuna taiteeksi. Miten sen osuus 
järjestettäisiin? Jotkut taiteilijat, jotka tekevät kiiltävää 
paskaa, ovat kuitenkin tarpeellisia kiiltävänpaskantekijöitä. 


"Arkkitehti on rakentamistaiteilija, vaikka ei marketti mitään 


taidetta ole, mutta vastapainoksi gallerian taulut on niin 
taidetta ettei alta ajatusta erota." 


Talous perustuu energiaan. Ilman energiaa ei ole taloutta. 
Energia maksaa energiaa. 

Energian määrä heijastuu tehokkuutena, siitä sitten koituu 
taloudellinen tulos 


Lumisessa kaupungissa sijaitsee vähän, hyvin vähän, laivaa 
muistuttava yksikerroksinen rakennus, koska sen päädyt 
nousevat kuin kokat, vaikka eivät suippene. Katon keskelle 
jää matala osa, johon on asennettu kuplaikkunoita. Päädyn 
tummemmassa yläosassa lukee Busstation. Vaaleassa 
alaosassa sen alla on taksiasema. Keskellä toimii ravintola. 
Rakennuksen edessä ei näy yhtään linja-autoa. 


Kun ihminen astuu julkiseen tilaan, hän alkaa valehdella. 
Hän valehtelee asullaan, ryhdillään ja käyttäytymisellään 
muille ihmisille ja itselleen. Jos hän on aikuinen, hän on 
opetellut valehtelemista koko sosiaalistumisensa keston eikä 
siksi enää muista valehtelevansa, ellei sitten näe 
keskenkasvuisia, jotka eivät vielä osaa, ja hetkeksi häilähdä 
vaivautuneesti siihen identiteettiin, jota toteuttaisi, jos saisi 
elää kuten taipumukset ja tarpeet edellyttäisivät. Tämä on 
pakollista valehtelemista. Valehtelemisesta on aina vahinkoa, 
silloinkin, kun se on välttämätöntä. Valehtelemattomuudesta 
koituisi vakavaa häiriötä sekä ympäristöön että yksilöeduille. 
Puhutaan myös "valkoisista valheista", joita viljellään, jottei 
pahoitettaisi mieliä. Koituu haittaa, piti sitten yllä valhetta tai 
puhui suoraan, totta. 


86 


Puute, tarpeet 

nälkä, vointi 

tuotanto, kehitys, infra 
koulutus 

tasa-arvo 

vesi 

rauha 

oikeudenmukaisuus, hallinto 
kuluttaminen, energia 
asuminen, kaupungit, yhteisöt 
yhteistyö 

vedenalainen elämä 
maanalainen elämä 
ilmansisäinen elämä, ilmasto. 
YK. 


Jalkakäytävää on aurattu vain puolelta leveydeltä ja 
aurausuran reunaan on jäänyt harjanne. Aurattu lumikasa 
täyttää lähes koko jalkakäytävän pään. Seinän viereen jää 
kapea, tallattu polku, jossa on talutettu pyörää. 


Vauraus 


On uusittava käsite vauraus. Siihen kuuluu: 

1 Hyväntahtoinen yhteisö 

2 Kukoistava, runsaslajinen ekosysteemi 

3 Kestävät arvot hyödyn, kulutuksen ja nopeuden tilalle 


87 


4 Terveelliset elämäntavat: lepo, hellyys 

5 Luontoon mukautuva teknologia 

6 Osallistava politiikka 

7 Moniarvoinen kulttuuri 

8 Häikäilemätön taide 

9 Fliökunnan kattava oikeusjärjestelmä 

10 Alistamisen esto 

11 Perustulo 

12 Ilmainen terveydenhuolto, liikenne ja tieto 


Vauraus-käsityksemme on väärä -otsikon alla on puhekupla 
"Tärkein rikkaus on hyväntahtoisuus", jonka lausuja on 
yksinkertainen, irrallinen, hyväntuulisen näköinen kasvo 
toisen hymyilevän, silinterihattuisen vieressä. Seuraavassa 
kuvassa näkyy luontoa karhuineen, perhosineen, lintuineen, 
matoineen, puineen, sienineen, ruohoineen ja vuorineen. 
Sieltä kohoaa puhekupla "Toiseksi tärkein: kukoistava 
ekosysteemi". Kolmannessa kuvassa sijaitsevat puhekuplat 
"Kestävät arvot", jonka lausuu kävelevä sydän, ja 
"Alistamisen estäminen", jonka sanoo pysähtymiskiellolla 
peitetty natsimerkki. Sitten juokseva hahmo sanoo: 
"Terveelliset elämäntavat" ja kasvimaan kuokkija: "Puuhakas 
ei tarvii liikuntaa". Merellä pyörivä tuulimylly puhaltaa tuulta 
purjeveneen purjeeseen ja purjehtija toteaa: "Teknologia 
mukautuu luontoon". Sitten näkyy maassa istuva, 
kommunikoiva ihmispiiri, jossa mainitaan "Osallistava 
politiikka". Robotti sanoo kahdella äänellä: "Moniarvoinen 
kulttuuri" ja kalapäinen hahmo lausuu leijuvalle naiselle: 
"Häikäilemätön taide!". Viimeisessä kuvassa 
pykälänmuotoinen mato toteaa linnulle: "Eliökunnan kattava 
oikeusjärjestelmä". 

Ja niinkin käy, että kun uskaltaa pyytää apua, ja saa sitä, 
pitäisi sitten äkkiä toipua jaloilleen. Jos heikkous jatkuu (ja 
voiko se olla jatkumatta, kun olot pysyy samana?) auttaja 
väsyy, tympääntyy. 


Sairaalahuoneessa vuoteen takana, avoimen oven edessä 
istuu voipuneena laiha, pitkätukkainen ja -partainen vanha 
mies. Vuodevaatteet ovat mytyssä, mytyn päällä puhelin. 
Vastapäisellä seinällä on peili, kaakelia ja lavuaari. Toisella 
seinällä on kalenterijuliste. Käytävässä näkee lisää ovia ja 
toisen käytävän, katossa vihreän, uloskäyntiä ilmaisevan 
valon. Vanhan miehen ruskeatukka, jakauksella keskeltä, 
laskeutuu harteiden taakse, mutta parta kammattuna 
lainehtii vaaleana sairaalan tummansinistä nuttua vasten 
kuin viikingillä. Silmät katsovat suurina, suu paljastuu 
avautuessaan hampaattomaksi. 


Itsesurma tuli vasta järjestyneen yhteiskunnan myötä 
tarpeelliseksi. 


Betonia kuvioituna kuin littiin lässähtänyt vohveli, siinä 
kengän painaumat, kaksi jälkeä kuivunut iäksi 
jalkakäytävään. 

Musta nauhakenkä, musta lahje, liikuntajalkine, jonka 
nauhalenkki ja nauhanpää sojottavat jäykästi sisäsivulle, 
farkun liian pitkä lahje tönköttää nilkantaipeessa, jalka 
astumassa, toinen kenkä tukee, seuraa. 


Kokeneisuus ei ole viisautta. 


Öistä, talvista kaupunkimaisemaa liioitellun räjähtävästi 
valaisee katulampun pyrstötähtimäinen valopurskaus. 
Keskellä kuusikerroksisen kerrostalon musta katto melkein 
yltää lampun piiriin, sen ikkunat ovat seinustalla mustina 
mutta päädyssä on kolme valoisana. Taustalla jää pimeyteen 
rakennus, jonka viisi ikkunaa ovat valaistuja. 
Lyhtypylvääseen on kiinnitetty kaksi mainosbanneria, joissa 
lukee "Lumilinna" ja "Snowcastle". 


Niin sanottu 'edistyksellisyys' toimi aikansa, kun kaikilla oli 
helppoa, eikä ympäristökatastrofin ehdottomuus ollut vielä 
valjennut, vaan vaadittiin köyhien tulojen korottamista ja 
kärsimyksen poistamista maailmasta. Nyt tiedetään, että 
vaikka nälkäänäkevien elämisenlaatua on nostettava, edessä 
on yleinen aineellisen elintason lasku. Sekään ei riitä, sillä 
väestö on pienennettävä ehkä kuudesosaan nykyisestä, tai 
ainakin sinne kolmenmiljardin tietämille, missä oltiin 
ihmisikä sitten. Se tarkoittaa palaamista kotiviljelyyn. Väestö 

siirtyy maaseudulle tai maaseutu yjuttuu taajamiin. 
Asumislämpötilat Suomessa laskevat, sillä tuulivoimalla ei 
lämmitetä eikä metsää enää ole, kun siitä on keitetty sellua. 
Kotiviljely on lihasvoimaista, ja se parantanee kansalaisten 
terveydentilaa. Siinäkin voi saada etua yhteistyöstä. Kasvit 
kasvavat limin lomin. Hevonen palaa töihin? Animalia hiipuu, 
ellei suuntaudu uudestaan. 


Taide tapahtuu aina vastaanottajassa — ensin tekijässä. 
Ilman vastaanottajaa ei ole koko taideilmiötä. Siksi ei ole 
etevää, keskinkertaista tai huonoa taidetta. Jos joku kokee 
taiteen itselleen merkittäväksi, vaikka vain tuona hetkenä, se 
on ollut tarpeellista taidetta vaikka olisi maalaistollon typerä 
vitsi huoltoaseman baarissa. 


Tosiasiat eivät ohjaa yhteisön toiminnassa. Riittää päättää 
kantansa minkä hyvänsä motiivin pohjalta ja toimia siihen 
suuntaan liittolaisten kanssa. Vaikka toiminta olisi järjen ja 
todellisuuden edellytysten vastaista, se runnotaan voimaan. 
Ja se näyttää toimivan. 


Meren jää, latu. Tallattu kaistale kohti rantaa, jossa 
erotettavissa kerrostaloja, aittoja, rantapaviljonkeja, rannalle 
varastoituja purjeveneitä. Toisessa suunnassa latu ja 
jalanjäljet johtavat saareen ja sitä risteää kelkkauria. Saari on 

tumma, puiden keskelle johtaa aukko. Takana ulapalla näkyy 
lisää saaria. Puuvyöhyke on musta, taivas kobolttinen, 
keskeltä oranssiintuva. Tuuli viiltää. 


Fi nykyisen evoluutiokäsityksen perusteella pysty 
ymmärtämään elämän käynnistymistä, biosfäärin 
rakentumista tilaansa. Eikä materian luonnetta voi tajuta. 
Tuntuu, että se pyrkii johonkin, mikä on rankasti 
ristiriidassa materialismin kanssa. 

Pitäisi hyväksyä, että kaikkeuden perusteet on eri kuin 
ihmisen tai luonnon. Vaikka ihminen on osa sitä, kaikkeus on 

enemmän. Luonto pyrkii. 

Kaikkeus ei voi olla pyrkimättä ihmislogiikan perusteella. 


Kommunismi viehättää, kunhan ei tarvitse itse osallistua. 
Halutaanko siis salaa anarkistista rikollisihmiskuntaa? 
Minkäs teet: kyllä. Ihmiset pystyvät elämään 
komentelematta tai tottelematta toisiaan. 
Yrittäjyys on komentelutaloutta. Osuuskunnat saattavat olla 
siedettävämpiä. 


Kaikki aika on olemassa samalla hetkellä. Kokija rajoittuu 
kappaleen uraa seuraavaksi levysoittimen neulaksi, koska 
häneen ei mahdu koko kappale kerralla. Ehkä kokija on 
olemassa kokoajassa, mutta aivot pystyvät ilmaisemaan vain 

hetken peräkkäisyyden kuin levyltä? Kausaalisuuden? Hänen 
solunsa ovat vanhentuneet kappaleen mitan. Aivot yrittävät 
hilata mukaan pätkän menneisyyttä ja kurkottaa hetkeen 
tulevaisuutta, nykyhetki on viilto. 


Liikennemerkki kieltää moottorikelkkailun. Siihen on 
liimattu tarra, jossa on OR-koodi. Merkki on 
kuusiokantaruuveilla kiinnitetty katkaistuun, 
käsivarrenpaksuiseen lehtipuuhun, katkaisupinnassa nokare 
lunta. Muita runkoja haarautuu vieressä, varsissa erottuu 
jäkälää, taustalla sumeaa metsää. 


Sienet, bakteerit, virukset ovat elämiä. Geenit tai niiden 
rykelmät, koodatut ominaisuudet, kyvyt, ovat elämää. Elämä 
lienee energia. Kielen kanssa on niin ja näin. 


Taidemuseossa kalju, vanttera mies nojaa mustiin puettua 
painoaan toiselle jalalle, hän puhuu jollekulle, vieressä 
takana on pylvään edessä monitori, jolla sama mies puhuu 
esitellen viereensä ripustettua muotokuvamaalausta. 


"Ruuanlaitto on taide, jossa sommittelua punnitaan kieli 
poskessa." 

"Ruuanlaitto ei ole taidetta. Jos haluaa ilmaista raastavan 
ilmiön keittiötaidoilla, ei sitä syö sikakaan." 


FEliön olon pitää aina olla huono, jotta se alkaisi ähertää sitä 
miellyttävämmäksi. 


Kuolema ei ole eliön ongelma. Ei edes lajien, niidenkin 
kuuluu muljahtaa. 


Näyteikkunassa katsoo ulos kookas, maalattu 
keramiikkakana. Sen punertava harja on kallellaan, silmät 
pienet reijät ja nokka vihreä. Heltat ovat keltaiset ja poskessa 
on jokin kokonaisuuteen kuulumaton, ikäänkuin karva. Siellä 
täällä on pyöreitä, harmaita pisteitä. Vieressä ikkunalaudalla 
on sininen ja punainen biljardiliitu. Takana näkyy tyhjää 
pimeää. Ikkuna heijastaa kaupunkimaasturin, matalan 
liikerakennuksen ja kaksikerroksisen harjakattoisen talon 
sekä puistokatua lehdettömine puineen. 


Kun jokin kuolee, avautuu mahdollisuus. 

Tietokone kasvaa. Robotti louhii hiilivuorta, kokoaa vedystä 
osiaan. Vetypalikoista liimaillaan molekyylejä. 


Todellisuus asettuu sellaisiin muotoihin, että tajuaa itseänsä, 
mutta mitä sitten? 
Fi noin voi sanoa, se ei asetu, vaan pyllähtää. 


Näyteikkunasta heijastuu vastapäinen kerrostalo 
ikkunoineen, parvekkeineen, seinälevyineen. Keskellä 
tuikkaa räikeä valo. Myös kuvaajan tumma hahmo erottuu, 
hänellä on kuulokkeet ja hän siirtelee kameraa, juuri tähän: 
kuva. Näyteikkunan takana, liiketilassa, on roskaa, puiden 
kellastuneita, käpristyneitä lehtiä jo mädäntyneiden päällä. 


Todellisuus itse on aalto? Painovoima lomittumista? 


Luokkahuoneessa istuu kokous. Puhetta johtaa 
opettajanpöydän takana läppäri edessään silmälasipäinen, 
kaljuuntunut mies puvussa ja kravatissa. Pitkän pöydän 
ääressä istuu vanha nainen, vieressä keski-ikäinen, 
ruskeatukkainen, silmälasipäinen mies paperipinoja 
edessään ja keski-ikäinen, vaaleanruskeatukkainen nainen ja 

vielä muita hänen takanaan. Pöydällä on esityslistoja. 
Liitutaulu venyy puhtaan vihreänä. 


Heisenbergin epätarkkuusperiaate ei poista determinismiä. 
Vaikutus joko on tai ei ole. Kun se on, se vaikuttaa. Jos se ei 
vaikuta, sitä ei silloin ole. 


Sotketaan eri tasojen ilmiöt: aineen tapahtumat ja 
havainnoijan tapahtumat. Myös havainto on seurausta syistä. 
Liike ja paikka ovat konjugoituja, koska energia 
("hiukkanen”) tekee itselleen tilansa ja aikansa. 


Fi ole ketään muuta havaitsemassa kuin me itse. Ei 
keskustelemassa objektiivisuudesta. Mitään "objektiivista” ei 
voi olla, objektiivisella ei ole havaitsijaa. 


Oven lasin alareunassa lukee "SeuraPalvelut", sen alapuolella 
on postiluukku parinkymmenen sentin korkeudella 
betonilaatoitetusta jalkakäytävästä. Kyltin takana katsoo 
surullisen näköinen paperimassasta valmistettu, maalattu 
koira mustalla kumimatolla. Koira muistuttaa skotlannin 
paimenkoiraa, mutta ruskeat kohdat ovat harmaanvihreitä. 
Korvan sisäpuoli on vaaleanpunaista. Takana sisällä näkyy 

laattalattiaa, väliovi, laitosmattoja, mainosteline seinää 
vasten ja valoisia, ikävystyttäviä sokkeloita. 


"Puhuminen tuloksekkaasti on taidetta, myös kuolemaan 
komentaminen." 


Informaatio on merkitys eli vaikutus eli sitä voimaa, 
energiaa, joka vaikutuksen toteuttaa. 


Mitä on epäjärjestys? Entropia? Epäonnistunut käsite. 


Kun voima vaikuttaa toiseen voimaan, voimaa siirtyy. Se 
liikkuu tilassa ja ajassa, muuttaa todellisuutta. Törmäyksestä 
siirtyvä hiukkanen eli voima tuottaa lisää tilaa, kenttä 
osapuolten välissä venyy ja ohenee. Tila on se vaikutus, 
muutos, gravitaatiota, gravitaatio on voiman erosta venyvä 
välimatka, tila on voimaa. 

Lämpö. No. 

Vittu. 

Fi ole "0 — ääretön” vaan "0 — 1” koska ääretöntä 
laajuussuuntaan ei ole vaan on kaikkius eli yksi. 


"Mikä on huomisen ammatti?", kysyy mikrofonia pitelevä, 
tukeva, korvakoruun pukeutunut tyyppi liinapäiseltä, 
näppyläiseltä, lävistyskoruja käyttävältä hoikemmalta 
naiselta, joka vastaa kädet taskussa "Viljelijä." Taustalla 
seisoo kivikehä ja tehtaan savu. 


Biosfäärin sisällä bakteerit ja arkit tekevät, toimivat, ja 
niiden rinnalla ja yhtydessä sienet, levät, kasvit ja hyönteiset 
pyörittävät aineenvaihduntaa, jonka ansioista on happea ja 
ravinteita valumassa eliökunnan läpi. 


Varallisuus on keinotekoista energiaa virtaamassa ympäri 
maapallon ja kylvämässä tekoja, muutoksia. Kohta sen on 
itsensä muututtava ja korjattava taipumuksiaan. Ihmiset 
tekevät päätöksiä, joista koituu häiriötä. Anturi hälyttää: nyt 
on liikaa! Ja roskaväki nousee puremaan päättäjältä pään. 


Punaisen pakettiauton oveen kahdella nivelellä kiinnitetty 
musta taustapeili on menettänyt lasinsa. Kuoren sisälle 
upotettu metallinen pyöreä rasia paljastaa sisuksensa, kaksi 

pitkulaista mötikkää ruuvattuna ahtaasti rakenteisiin ja 
ulkopuolta kiemurtava, alas roikkuva kimppu johtoja, 
punainen, keltainen, vihreä ja kuparinen. 


Kuvittele taaksepäin ajassa toimiva esine. Se peruuttaa. Filmi 
pyörii takaperin. Kynä imee mustetta, seuraus etsii syytään. 
Pallojen liikkeelle kolauttama kivi tönäisee biljardikeppiä, 
pelaajan kädet heilahtavat, lihakset ottavat liikkeen vastaan. 
Mutta olento ei haali altaan ulostetta sylkeäkseen sen 
ruokana. 


Nainen kahvilan pöydässä koskettaa etusormella 
vasemmassa kädessään pitelemänsä älypuhelimen näyttöä. 
Hänellä on haalean vaaleanpunainen toppatakki, silmälasit, 
lyhyehkö tukka ja etusormessa sormus. Edessä pöytäliinalla 
on tyhjä lautanen ja juomalasiin sijoitettu kynttilä, joka ei 
pala. Seinällä on tauluja. Tuolit ovat mustalla materiaalilla 
päällystettyjä ja kauttaaltaan pehmustettuja. Taustalla istuu 
miesasiakkaita, yksi neonkeltaisessa teepaidassa, jonka 
selässä lukee 'rakennustoimisto länsiraja oy", toinen siistissä 
parrassa ja tummassa pusakassa katsoo alas eteensä. 


Havaitseminen on tosiaan fyysistä vuorovaikutusta. Se ei 
tarkoita etteivätkö asiat tapahtuisi ilmankin. Mutta se 
muuttaa. 

Rakennuksen kulmalla, rosoisesti rapatun sokkelin kärjestä 
kasvaa pikkukivisessä asfaltissa voikukan nahistunut 
lehtikehä, seinän suuntaan niukempi, ulos ulottuvampi 
kimppu väkäisiä vihreitä lehtiä, kääntöpuoleltaan 
vaaleampia, kärjistään ruskehtaviksi harsoiksi tallottuja. 


Jos fyysikot pystyvät mittaamaan ja käsittelemään vain 
kvantteja, he havaitsevat vain kvantteja. 


Maahan on pudotettu kirja, se on auki. Teksti juoksee 
kahdella ohuen linjan erottamalla palstalla. Sivun 
yläreunassa lukee "Valtioneuvoston tiedonanto palkoista". 
Kirjan takana törröttää kuivunut heinän tähkä. 


Mittaamisen vaikeus siis johtuu siitä, ettei ne hiukkaset ole 
kappaleita vaan sumeita kenttiä, joita ei voi määrittää 
pisteeseen vaan alueeseen. 


Häpeä on olla tyhmempi kuin ne, joiden ajatuksia yrittää 
kiistää. 

Nosto-ovi on juuri sulkeutumassa. Kumartuessa alas lähelle 
kivilaattaisen, sorakuvioisen lattian tasoa ehtii nähdä kahden 
henkilön etenevän kassojen välistä myymäläsalia kohti. 
Toinen on musta-asuinen, maihinnousukengissä, toinen 
huomiopuserossa ja tummissa housuissa, joiden lahkeessa 
on heijastinnauhaa. Heidän päänsä ehtivät jäädä laskeutuvan 
oven piiloon. 


Kopioiminen ei vielä ole tallentamista — eikä edes 
havaitsemista, päättämistä, valikoimista, rajaamista tai 
toistamalla luomista, virheineen — mutta sitten toisinto 
pitää pysyttää eli tallentaa. Olennon muisti, symbolit ja 
merkinnät, kirjoitus, tietokoneet. 


Suorakulmiossa näkyy sinertävällä pohjalla kauttaaltaan 
erikokoisia kuplamaisia läikkiä, osassa aluetta ruskehtavaa 
utua ja teräviä naarmuja. Suorakulmio on syntynyt, kun 
vaaleanruskehtavaksi maalatusta alustasta on revitty irti 
jotain, alta paljastuu galvanoitu metalli ja maalin jäänteitä. 
Alempanakin on ollut liimattuna jotain, joka on revitty pois. 
Liimatahroihin on tarttunut likaa. 


Eroa ei voi olla ilman aikaa: äsken ja nyt. Tilassa siirrytään 
yhdenlaisesta toisenlaiseen, taas tarvitaan aikaa mutta myös 

energiaa siirtymiseen. Ero tapahtuu (myös ilman 
havaitsijaa). 


Havaitsijan piti rakentua. 


Kravattimies riehuu pitäessään jalkaansa toisen 
kravattimiehen pään päällä, heiluttaa nyrkkiä, 
voitonriemuisena osoittaa maassa ryömivää, anelevasti 
hymyilevää. "Valta syntyy vasta alistumisesta". 


Roskiksessa on valkoista nauhaa, joka kiemurtelee reunan yli 
maahan asti, ja vihertävää paperia rypyssä sekä lunta. Roskis 
jää siniseen varjoon, kun edempänä hangesta heijastuu 
auringon lämmintä paistetta. Tallattu polku ohittaa 
roskiksen vasemmalta ylös oikealle. 


Onko vetovoima sama kuin "liikkeellepantu” voima alussa, 
syntyvoima tai olemassaolo, erotusvoima? 


Avaran vesistön jakaa keskeltä auringon silta, se päättyy 
saaren puupiikistöön. Lisää saaria lähempänä ja kauempana 
estää taivaan oranssihtavia pilvisedimenttejä koskettamasta 

horisonttiin. Valosillan hohde ylittää virisevän veden ja 
saapuu tummaan kiviseen rantaan. 


Hiukkastasolla liike ja törmääminen on informaatiota. 

Informaation juuri on 'ero.. 
Todellisuuden tapahtuminen valuu, ei pakota mitään. 
Murtuva ei vastusta. Sidos hyväksyy purkautua. 


Valopylvääseen on kääritty sähköteippiä useita kertoja 
ympäri. Teippi on kelta-vihreäraitaista. Se pitää paikallaan 
metallisessa pylväässä olevaa pyöreäkulmaista luukkua, joka 
on valunut sormenleveyden aukostaan. Pylväässä alempana 
näkyy poisrepäistyn valkoisen tarran kulmaa, joka jää osin 
teipin alle. Takana nousee puita, tornimainen valkoinen 
rakennus ja kaupungin taloja. Ympärillä on aurattua, 
tallottua lunta ja likaisia lumikokkareita. Taivas haalistui. 


Ihminen voi taiteessa käsitellä miljardia asiaa. Taiteilija on 
se, joka suodattaa niistä tasan omansa. 


Se on jonkun muunkin oma, vähän. 

"Tango soi kahvilan radiossa. Asiakas ryyppää kahvia ja 
tanssii mielikuvituksessaan hikisen partnerin vartalon 
hehkussa. Lavan alla saisi ryypyn ja järjestysmiehet 
kimppuunsa." 


Evoluutiossa kehittyi suvullinen lisääntyminen 
monipuolistamaan eliöiden muuntelua, kun kloonattu otus 
tapasi kadota kokonaan, jos olot kävivät kelvottomiksi. Jokin 
muunnelmista taas saattoi toimia muuttuneissa oloissa, ja 
sukupuutolta vältyttiin. Nyt ei. 


Kyllästyminen 

Järjestelmä otti käyttöön kyllästymisen merkityksessä 
ikävystyminen, tympääntyminen. Luonnossa vallitsee 
vaihtelutaipumus itse järjestelmässä, ja se on siirtynyt 
ilmiönä myös yksilöihin. Ihminen ei jaksa yhtä ja samaa. Hän 
poikkeaa rutiinista, tekee toisin. Hän opettelee uusia 
menetelmiä, ei pakosta, vaan pitkästyttyään toistamaan 
samaa. Ruokaankin on saatava vaihtelua, ettei iske 
puutostauti. Kun olot järkkyvät, kapeataitoinen ihminen on 
avuton. Se, joka tuli kokeilleeksi turhautuneisuuttaan sitä ja 
tätä, osaa korjata toimintaansa uusia oloja vastaavaksi. 
Kyllästyminen on hyve. 

Jännittävä ajatus, että yksinkertaiset eliöt olivat 
ominaisuusläjiä, yhteenliittyviä elimiä, ja että vasta 
kehittyneemmät olennot hallitsevat kokonaisuuden. 


Jalkakäytävän reunaan, nurmikon laidalle, on kaadettu 
kottikärry, johon valettuun betonikuormaan on upotettu 
olutpulloja niin, että kauloista muodostuu numero "22". 
Seitsemästä pullosta kaikkiaan 
kahdestakymmenestäneljästä puuttuu korkki. Vieressä on 
kookas, valkea kivirakennus, jonka seinää on osin uudistettu 
levyillä. Rakennuksen seinässä on tekstikilpi ja ikkunassa 
puhekupla. Jalkakäytävään on maalattu kuvia. 


Jos hampaisiinsa kiinnittää huomiota, ne tuntuvat 
pakottavalta möhkäleeltä vaikka olisivat sinänsä terveet, 
tulehduksia ei pitäisi olla, hampaat vain tuntuvat. Lonkka 
tuntuu, jos sitä liikauttaa, se signaloi kipuhermon 
välityksellä olevansa olemassa, no, ei nyt maatessa niinkään, 
mutta heti jos nousee ylös. EFi siihen pysty kiinnittämään 
huomiota, kaikki kivunluontoiset tuntemukset kilpailevat 
huomiosta. Hengitys rahisee astmaa. Sitten on tuo kirvely 
nivelissä. Näkö on viimeisillään, tätä tekstiä ei enää erota 
kuin sumuisena raitana, toisiinsa puuroutuvia kirjaimia, 
sormien tieto näppäinten sijainnista mahdollistaa 
kirjoittamisen. Kahvi jo haaleni mutta ei se haittaa, vielä 
hetken lievittää. Ehkä vielä nostaa mielialaakin, ennen kuin 
vastavaikutus alkaa, olo lössähtää. Mukia ei ole pesty ikinä. 

Ikkuna unohtui kiinni. Tuntuu kuin hautuisi purkissa. Kun 
ikkunan avaa, kuuluu ääniä, jotka ehdottavat, että niihin 
kiinnittäisi huomiota mahdollisesti vaikutusvaltaisina. 
Työntyy nälkä. Juuri kun ruuansulatusrasitus alkaa 
hälventyä, pieni ääni sisuksista väittää tarvitsevansa 
mössöjä. Juotavaahan pitää kurkotella koko ajan. Nälkää voi 
vähän tuupata pupertamalla keksin. On aika vähän 
sokerittomia keksejä, jotka mahtuisivat kerralla suuhun. Jos 
pitää haukata, varisee muruja lakanalle. Muru pistelee ihoa 
vasten poistotarvetta. Keksi pitää sulloa suupielten välistä 
kokonaisena. Vaikea purra, no onnistuuhan se. Pienemmät 
keksit, jotka ovat halpojakin, maistuvat pakkauspahvilta. 
Omena auttaa hetkeksi, sitten nälkä oikein yltyy. Ja kohta 
ollaan sullomassa naamaan kokonaista leipää rasvoineen, 
juustoineen, mätitahnoineen ellei peräti tonnikalaa seuraksi. 
Paistettua kananmunaa. Väsy. 

Vähän rankkaa. 


Polkupyörän pyörä on jäätynyt rosoiseen sohjoon. Kumissa 
on valkoiset, likaiset kyljet. Vanne paikoin kiiltää, kuten osa 
toisiaan risteävistä pinnoista ja lokasuojaa kannatteleva ohut 
tanko. Renkaan sivussa on palanen, kaksi lätäkköjäätä. 


Syönnin jälkeen voi huonosti. Aina voi huonosti. Ruumis 
tiedottaa lähes alati epämiellyttävyydestä. 

Jatkuva, sirottunut paha olo estää hyvinvoimisen. "Miljoonia 
pieniä huonovointisuuksia joka puolella kroppaa, joka 
hermosolu vaikertaa” Turha mennä lääkäriin, jolle pitäis 
mainita yksi vaiva, vaikka kymmenet verkkoutuvat. 


Kahvilan ikkunaan liimatusta kalvokyltistä voi lukea 
nurinpäin "issuj allup". Ikkunalautaa somistavat vanhat, isot, 
ruskeat pullot. Sisällä kahden pöydän mustalla keinonahalla 
päällystetyt, pehmustetut tuolit on nostettu pöydän päälle, 
puolet jaloilleen, loput istuin istuinta vasten ylösalaisin. 
Kolmessa pöydässä tuolit ovat istuttavissa, paitsi yksi nojaa 
selkänojastaan pöytään. Lattilla on kaksi laitosmattoa. 
Valaisimet — pyöreät, ruskehtavat lasikuplat himmelimäisen 
mustan kehikon sisällä — palavat. Kattopalkkiin on 
ripustettu tarjottimia, joihin on maalattu kuvia. Seinällä 
riippuu vanha lyhty. Ulkona paistaa aurinko. "Hei hei. en 
tarvi kuittia. Mutta tietääkö sitä niin varmasti? Jos kuitti 
osoittautuisikin tähdelliseksi!" 


Muistilista lääkärille 


o ahdistus, masennus 

o suuttuvuus 

o huolestuneisuus 

o jännittäminen ja siitä huono olo 

o ajoittaiset, monipäiväiset päänsäryt 

silmien laskimotukokset, roskia lasiaisen 
irtoamisesta, ikänäkö, kyyneltyminen, silmien 
syyhyäminen 

hampaat jotenkin 

rahina keuhkoputkessa makuulla, astma, yskintä 
kakkostyypin diabetes: väsymys ruokailun jälkeen 
vagushermoilu 

virtsauksen moniosaisuus ja useus 

erektion heikkous 

oikea lonkkanivel 

nivelkirvely 

polvivihlaisu 

oikean säären puolivälipakotus 

nilkkavihlaisut 

ihottumat toisinaan, kutina 

päänahan karvatupissa elävät olennot 

muisti 


niveljäykkyys 


Huonon olon salaisuus on hyvä olo. Ilman ei tietäisi. 


Kaavio esittää elämänmuotojen haarautumista. Kaksi 
päärunkoa ovat bakteerit ja arkit. Niiden haaraumien väliin 
eriytyy aitotumallisten puu: eläimet, sienet, levät ja kasvit. 


Lopulta peräaukko on täsmällinen paskankatkaisija. 

Puinen, seisova karhuveistos ärhentelee kirjavalle toukalle ja 
olisi ottamassa sitä käpäliensä väliin. 


Hotellihuoneen vessa on sinisävyinen turkoosin suuntaan, 
siellä on pytyn vieressä hälytysnappi ja lavuaaria kiertää 
tukitanko. Välikön seinässä on peili, josta näkee 
istuintyynyllä pehmennetyn puutuolin, ruskeaa pöytää ja 
kestokassin harmaalla lattialla, ikkunasta heijastuu iso 
seinäkello. Parivuoteen päiväpeite on tummanruskea, sen 
päälle on jätetty pyyhepinkat. Puisen päädyn vieressä on 
pieni lukulamppu yläpuolellaan grafiikkataulu. Verhot ovat 
ruskeat, niiden takana näkyy myös paksua 
tummansinertävää lyhempää verhoa. Seinät ja lämpöpatteri 
ovat valkoiset. Peitto, jonka alla jalat nostavat muhkuran, on 
haalean keltainen. Viereisten raskaiden verhojen välistä 
puikahtaa ulkovaloa. Vastapäisellä seinällä on iso, kahta 
metallirengasta yhdistävien roomalaisisten numeroiden 
kehästä sommiteltu kello tumman sohvan yläpuolella. 
Sohvalla lojuu kaksi maisemakankaista tyynyä. Katto on 
vino, kaksiportainen, portaan pystysivussa on 
ilmanvaihtorako ja vinon osan alla valkoinen kaapisto. 
Ikkunan edessä on pöytä ja tuoli, pöydän takana televisio, 
pöydällä ruttuinen muovikassi, avoin pahvirasia ja 
talouspaperirulla. 


"Villasukan kudos pusertuu jalkapohjaan, liikahtaa: 
hermotuksen tarkkuus riittää. Jalka siirtää ympäröivää 

väljähköä saapasta tähdäten askelen hiekotussepeliin, silmä 
ja tuntu ja korva kokoavat aistitiedon. Vartalo varautuu 
talvella liukkauteen, jännittyneisyyttä jatkuu hetkisen sulalle 
kelille." 


"Kuoleminen ei ole erityisen vastenmielinen ilmiö. 
Kituminen on, orjuus on.” 


"Hermosto tuntee painovoiman suunnan ja ottaa huomioon 
jäsenten paino ja kitkan suunnitellessaan liikettä." 


Kirjastosaliin ohjaa jaloillaan seisova ilmoitustaulu, jossa 
kehotetaan pesemään kätensä ja pitämään metrin väliä. 
Kirjahyllyt seisovat ojennuksessa kuin armeijan osastot. 
Lamput hyllyköiden yläreunassa valaisevat jämäköinä 
kirjaseljästöjä. Lattialla yksinäinen jalankuvatarra 
muistuttaa turvallisuudesta. Takaseinä on ruudusto, josta 
osa valkoisia, osa ikkunaruutuja ulos harmaaseen, sateiseen 
puistoon. Seinän vieressä huomioasuun pukeutunut 
lippalakkipäinen mies istuu pöydän ääressä. Vastapäinen 
tuoli on tyhjä, pöydällä on käsidesiannostin ja -ohje. Hän 
katsoo kohti. 

Kun tapahtuu kipu, se valtaa mielen niin, ettei tajuaminen 
enää mahdu mihinkään, jotta kipua voisi tarkastella sen 
ulkopuolelta. 


Miehen profiili katsoo valoon, taustalla ehkä ikkuna, jonka 
verhosta valo päästää vain aavistuksen punervaa ja 
vihertävää erottumaan. Silmälasit ja silmä heijastavat valoa, 
pupilli on kääntynyt pois näkyvistä ikkunan suuntaan, ihon 
rypyt piirtyvät, partakarvat käpristelevät valkoisuudessaan. 
Ilme miettii. 


Jännittäminen lienee paikallaan kun luo jotain? Vai ei? 
Haluamista, että onnistuisi. 


Sykeröityvällä nuottiviivastolla leijuva silmälasipäinen, 
sänkinen, kalju irtopää sanoo: "Musiikki ei rakennu 
nuoteista vaan niiden välisistä eroista". 


Tietoisuuden lisääminen, ajan hylkääminen, huolellisuus. 
Kiiruhtaminen seuraavan asian takia tai vain 
loppuunpääsemiseksi saa jäädä. Keskittyminen 
yksityiskohtiin JA kokonaisuuteen, maistaminen, sormien 

asento ja terveydentila. Rään jäljittäminen sekä kurkun 
jännityksestä luopuminen. 


Tiilirakennuksen pihanpuolella on neljä erkkeriä rinnan ja 
ensimmäisessä kerroksessa epäsymmetrisesti lisätyn 
näköinen puinen laajennus, jonka ikkunoiden tyyli poikkeaa 
alkuperäisestä. Mustalla peltikatolla erkkereiden kohdalla on 
kaari-ikkunat ja laidassa ilmanvaihtopönttö, vastakkaisessa 
laidassa pieni venttiili. Viereisen hotellin ulkopuolella näkyy 
kierreporrasta ja palotikasta. Erkkerikerroksen ikkunat ovat 
kulmikkaat, mutta niiden alla on kaari-ikkunoita, joista 
yhden syö laajennus, laitimmaiset ikkunat jälleen 
kulmikkaita. Seinän vierustalla seisoo rullakko ja 
laajennuksen kohdalla roskapönttö, jonka kannella lunta. 
Pysäköintialue on tyhjä, lumessa kuorma-autojen 
renkaanpainaumien alta erottuu asvaltin tummuutta. 


Ruuassa vaikuttaa tietysti al dente -tuntu. Mutta yhtä 
voimakas on se kvaliteetti, syödäänkö ruokaa suu täynnä vai 
nirppien. Mieluummin täytetään kita. 


Tarvetta ilmaisee halu. 

Tarpeet eräittäin 

1 fyysisen vahingoittumisen estäminen 
2 sairauksien välttäminen 

3 ystävän saaminen 

4 statuksen kerääminen 

5 puolison löytäminen 

6 perheestä huolehtiminen 


Ruosteiselle, korkealaitaiselle roskalavalle on siirretty 
remonttityömaalta roinaa aloittaen etuosasta: on 
pahvilaatikoita, muovisäkkejä, kuitulevyn palasia ja 
laudanpätkiä. Viimeksi on lisätty aaltopeltiarkkeja, joiden 
helmat ovat työntäneet pohjalle satanutta lunta paakuiksi. 


Fi riitä voida siedettävästi, on voitava paremmin. Pitää saada 
korvaustakin huonostivoimisesta. 


Tyypin päänä on harmaahohtoinen pönttö, jonka ilme 
tuijottaa ankeana. Kädet roikkuvat kämmenet aukaistuna 
katsojaa päin. Jalat vähän harallaan, paino oikealla. Vieressä 
teksti "mieli on terve kun se horjuu". 


Väsymys on toiminto, joka estää toimintoja. 

"Aktiivi-ikäiset keksivät, että vanhusväestö on rasite." Kolme 
vanhahkoa päätä, joista kaksi naista, keskimmäinen mies suu 
raollaan, puhuu. Vanha mies sanoo: "Niin, se kuluttaa 
valtavasti terveydenhuollon voimavaroja". Nainen 
vasemmalta vastaa: "Nyt meitä nitistetään viruksen varjolla" 
ja toinen nainen lisää: "Nöyryyttämällä hätistellään koloihin 
kuolemaan". Loppukuvassa he jatkavat: "Onhan 
ikääntyminen ongelma, mutta tuo on raakaa" ja "Sanon vain: 
haistakaa paska." 


Vain kusipäähän voi luottaa. 


Ovatko aistimukset suoraan tuskaa vai vain tulkinta? 


"Radiosta laulu yltää kahvilan pöytään tukahtuneena, 
katkeilevana kuin sumuinen maisema. Ilmastointi vyöryy yli, 
keittiöstä kuuluu astioiden kolahtelu. Kuulo analysoi 
yhtenäisen ilmamassan värähtelyklimpistä eri lähteet ja 
viestit." 


Kvantti oli itsensä toteuttava teoria. 

Meren jäälle on laskeutunut potkurilentokone. Jäällä liikkuu 
kävelijöitä ja hiihtäjiä, aurinko paistaa. 


Solun tekemiseen tarvitaan 


hiiltä. 
Jatkuva syöttö reagoimiskykyistä hiiltä uusien eliön osien 
rakennusaineeksi ja 


energiaa. 

Jatkuva virtaus vapaata energiaa pitämään yllä 
aineenvaihdunnan biokemiaa — uusien valkuaisaineiden 
muodostamista, DNA:n valmistamista jne. 


Katalysaattoreita. 
Katalysaattori nopeuttaa ja kanavoi näitä aineenvaihdunnan 
reaktioita. 


Jätehuolto. 

Jätteen poistaminen, termodynamiikan toisen pääsäännön 
toteuttaminen johtamalla kemialliset reaktiot oikeaan 
suuntaan. 


Seinät. 
Osastoittaminen — solumainen rakenne erottaa sisäpuolen 


ulkopuolesta. 


Kokoonpano-ohje. 

Perinnöllinen aines — RNA, DNA tai vastaava 
määrittelemään yksityiskohtaisesti muotoja ja toimintoja. 


"En minä mutta Jumala.” 


"Ihminen köröttää yksin kehonsajatkeissa elämäavaruutta, 
kutsuu jonkun hetkeksi reidelle.” 


Buddhalaisuuden pointti on nauttia, kun on kohdalla, muttei 
kaivata eikä pitkittää, takertua. 
Viisas buddhalainen lakkaa haluamasta, ettei lähimmäinen 
voisi huonosti, jolloin hän ei enää kärsi siitä, että toinen 
ihminen voi huonosti. 


Halustahan elämä käynnistyy, ilman halua sammuu. 


Flämä ei sijaitse mukavuusalueella. 

Tiedotteeseen on kuvin ja tekstein listattu 15 kiellettyä 
esinettä kolmella kielellä. Esineistä on harmaasävykuvia 
kieltomerkin sisällä, kieltoa merkitsee punainen ympyrä, 
jonka halkaisee diagonaalinen viiva kuin pysäköintikiellossa. 
Ensimmäisessä näkyy veitsi ja pyssy, sitten tupakka, 
ilotulitusraketteja, sateenvarjo ja kypärä, vessapaperirulla, 
viinipikari, hamppukasvi ja lääkeruisku, pulloja, koira, 
matkalaukku, torvia, megafoni, loukkaavia tunnuksia: risti, 
jonka sisässä on ympyrä sekä viiri, jossa lukee acab/1312 
(https://en.wikipedia.org/wiki/A.C.A.B.); ja vielä isokokoiset 
kannatusliput sekä palosuojattomat isot kannatuslakanat. 


Olemassaolo (alussa) tarvitsee kieltonsa. 


Kolme vanhaa naamaa julistavat: "vanhukset ei syntyneet 
vanhoiksi vaan kehittyivät keski-ikäisistä". 


Jotkut ihmiset vain ei ole kauniita. Tai siis ovat rumia. Rumia 
ovat. 

Lihavat on rumia useimmiten. Se rumentaa niitten mieltä. 
"Nyt se ruma pungersi tuohon syömään.” Entä kauniit? 
Niiden mieli on vielä rumempi. 

Kirjoissa, kuvauksissa harvoin ilmaistaan, kuinka kivulloista 
on vanhuus, ohutta, 15-prosenttista läsnäoloa särkyviitan 
alta. 


Mies ottaa itsulia. Kuvaan sisältyy lakin lippaa, 
metallisankaiset, pyöreähköt silmälasit, palestiinalaishuivi, 
olkalaukun hihna, sinertävä, ei aivan uusi hupputakki ja 
kellertävää lunta. Miehellä on harmaantunutta partaa, nenä 
on läikikäs, mutta hän on vasta alkanut vanhentua, äsken. 


Flämä = mekaanista + ajattelua. Ihminen on järjestäytymä, 
joka ajattelee mutta tekee tekonsa automaattiohjauksessa. 


"Kahvin makua on kovin vaikea kuvailla sanoiksi, oikeastaan 
sitä ei edes havaitse, jos yrittää. Ehkä, jos olis 
verrokkimaku?” 


"Maku ei piirry. Tuntuu pahvimuki huulilla, nesteen vetelyys 
ja lämpimyys ja ehkä tuoksu toisinaan, mutta maku ei erotu. 
Ehkä herättäisi huomion, jos se poikkeaisi siitä mitä odotti 
siemaistessaan?" 

Itku myöntää, ettei mahda mitään. Se on rimpuilun 
lopettamista, mutta mitä se tuottaa? Säälitauon. 


Huonosti voiminen tarkoittaa, että on päästävä tästä pois, tai 
yleensä pois. Hyvin voiminen tarkoittaa, että on tehtävä. On 
vain tehtävä, tehtävä sitä, mitä on tehtävissä. 


Talvisin ja kotona valtaa raskaus kuin olisi sukelluspuvussa 
lyijykengissä huonossa ilmassa ja yhteisölöyhkän paineessa. 


Buddhalaiset pitävät ajattelua aistina, ja siihen on perusteita. 
Ajatus herättää huomion, sitä alkaa tarkastella, havaitsee sen 


miellyttävyyden tai epämiellyttävyyden ja mahdollisen 
reagointitarpeen, ja tämä ennenkuin ajatuksesta tulee 


tietoiseksi. 


Sisuskalut painavat. Kylkiluut kiinnittävät keuhkoja ja 
helpottavat alla sykeröivän suoliston taakkaa. Täysi 
vatsalaukku puristaa putkivyyhteä. 

Jäällä näkyvät jalat, joihin on puettu mustat, nauhalliset 
liikuntajalkineet ja mustat housut vähän rypyssä nilkan 
päältä. Jäästä hohtaa aurinkoa, siinä on lommoja, naarmuja 
ja lätäköitä, ja siitä on ajettu koneella, joka jättää 
urakudoksen. 


Mukavuuden halu on epämukavuuden kammoa. Ne toimii 
kuin yksi. 


Päänsärky ehkä hätähuutaa viimeisen epätoivoisen keinon 
torjua muutos. 


"Oudostakin kuuloaistimuksen lähteestä hahmottuu 
jonkinlainen kuva, kuin lapsen piirros." 


Jääkansi meressä alkaa sulaa. Aurausajoneuvot ovat 
piirtäneet siihen yhdensuuntaisia naarmuja ja uria, 
auringonpaiste heijastuu kiiltävistä kohdista, siellä täällä 
leviää pienempiä ja laajempia lätäköitä. Rannan pikkuruisten 
rakennusten katot heijastavat valoa, saari mustana 
pörrötoukkana rajaa haalean taivaan irti jäästä, jolla liikkuu 
pisteitä, kauempana taitaa pyöriä hinteliä tuulimyllyjä. Jäällä 
erottuu myös latu, jäisen kiiltävä, viivotinsuora, kova. 

"Jotkut käyvät kusella sekä kahvilaan tullessaan että sieltä 
lähtiessään.” 


"Kun kuuntelee keskustelua, jota ei näe, rakentuu kuitenkin 
mielteitä keskustelijoiden sukupuolesta, iästä ja 
ruuminrakenteesta. Mutta ne eivät ole kuvia." 


Madaltuvasta hangesta nousee kunnon männyn tyvi, urainen 
kaarna, jäkäläinen pinta, syvennys ja pahkura, ja juurella 
paljastuu risuja, törröttäjiä, kanervaa. Takana hämärä metsä 
eri-ikäisine puunalkuineen, lumen rokonarpinen poski. 


"Jos asiaan kiinnittää huomiota, keho kihelmöi valtavasti. 
Pientä kutinaa ja häiriötä on yhtä mittaa. Yleensä se laantuu 
sipaisulla tai raapaisulla. Mutta voisiko sen jättää 
reagoimatta? Tuntuu että se kasvaisi. Mutta jos on muuta 
puuhaa, sitä ei edes huomaa." 


Metsän reunassa, auringonpaisteessa törröttää 
hyväntuulinen lumiukko. Sen ympärillä on lunta tallottu ja 
edessä sen ohittaa latu, jolle varjo melkein yltää. Metsän 
reunaa kaartaa moottorikelkan suksien urat ja telan kudos. 


"Joskus peräsuolen sisus kirvelee kun paskassa olis happoa." 

Panemisen tarve on sinänsä isompi kun kuin orgasmista 
koituvan nautinnon tarve. Eikä siinä maineestakaan 
pelkästään ole kysymys, mukana on vietti lisääntyä. 


"Ihmisen mikrotuntemukset on miljardisia ja hirveitä." 


Ilmeet ovat useimmiten viestejä, eivät niinkään ilmauksia. 
Näyteltyjä, ei tahattomia, joita niitäkin kyllä lipsahtelee. 


"Yhtä aikaa tuntohermot koordinoivat oikean käden 
etusormen kahvikupin korvan sisälle kiertyneenä, peukalo 
pitelee korvan päältä ja keskisormi alta, nimetön ja 
pikkusormi tukevat keskisormea. Kyynärpää nojaa pöydän 
pintaan." 


Kadun jääpaanne on kauttaaltaan hiekkainen, siihen on 
sulanut haarautuva puro ja muutama pyöreämuotoinen 
lätäkkö, kosteus kiiltää. Puronhaaran pohjalta kuultaa kadun 
valkoista viivaa, kurvissa vesi asettuu kudelmaksi kuin 
villapaidan hiha. 

Ihmiset voivat juopotella. Mässäillä viihdettä. Purskahtaa 
itkuun. Mutta jos ei, alkaa vuotaa paineesta. 


Riitely sairastuttaa. 


Lääkäri toteaa sairasvuoteen ääressä: "Virus tappoi". Hän 
lukee paperista: "Vainaja oli sydänvikainen 81-vuotias 
diabeetikko". Hän jatkaa lukemista: "Tilastoidaan pandemian 
uhriksi". Lääkärin huolestunut ilme näkyy, kun hän on 
poistanut maskin: "Tilasto kertoo myös, että köyhä kuolee 12 
- 15 vuotta aiemmin kuin varakas". Kadun pinnan tasolta 
näkyy silmät ja suu auki lojuva, kuolaava mies: "mutta 
kuolinsyyksi köyhyyttä ei kirjata". Poliisi radiopuhelin 
kädessään kuolleen vieressä sanoo: "Uusliberalistinen 
politiikka tappoi" ja toinen poliisi lisää: "Sano, että ihminen 
tappoi." 


Tuo on jännä ilmiö. Ihminen katsoo nopeasti kohdetta, ja 
puutteellisestakin näköinformaatiosta tulee kuitenkin 
vaikutelma, jonka aivot "ehdottaa" sulle: ihminen. Kun katsot 
tarkemmin, huomaat ehkä, että ei se ollut ihminen, vaan eri 
syvyydellä näkökentässä olevat tummat alueet ovat 

muodostaneet tuon tulkitsemasi ihmishahmon. Se liittyy 
mielen arvaustaipumukseen, joka tekee enemmän ja 
enemmän töitä, kun näkö iän myötä huononee. Hermosto 
parantelee arvaustaan, viimeistelee kunnon kuvaksi. 
"Ajaessa näkyi kerran aivan selvästi edellä tietynmallinen ja 
-merkkinen pakettiauton yksityiskohtineen, mutta kun pääsi 
lähemmäs, havaitsi, että siinä ajoi ylämäessä kaksi 
henkilöautoa lähellä toisiaan, näkyivät päällekäin. Sepite 
tallentui muistiin." 


Taivaan nukkapilvirytmiä kohti nousee luminen, hiekkainen 
rinne. Muhkurainen nousu on läheltä, alhaalta kurkistettu 
lumikasa, jossa hiekoitussoraa, mutta siitä jalostuu 
vaikutelma alppimaisemasta. 


Kädessä on pulla. Nimettömän ja pikkusormen kynnet ovat 
lyhyet, mutta valkoinen reuna näkyy, kynnen alla ei ole likaa. 
Käsi on rypyillä, pulla on peukalon, etusormen ja 
keskisormen puristuksessa nimetöntä vasten, pikkusormi 
tukee nimetöntä. Pullasta on haukattu, sen tumma yläkuori 
ja pohja sekä vaaleaa kylkeä näkyy. Sisus on kuohkea, siinä 
on muutama isompi onkalo. 


"Jalat kumisaappaissa tuolin alla sen etujalkojen välissä ja 
niihin koskettaen lepäävät kärki lattiaa vasten. Reiden paino 
nojaa istuimen etuosaan ja selkä kaartuu pöytälevyn ylle 


124 


niin, että olkavarret kannattelevat pään taakkaa sopivalla 
etäisyydellä inhosta." 


Voiko ahdistus olla paine kuin kusi rakossa, jolloin sille 
löytyisi helpotus löysäämäällä lihasta? Jos lakkaa 
jännittämästä, tuska alkaa virrata pois pömpöttämästä? 


Silmälasipäinen kravattimies jolla on ohut tukka, sanoo 
vierellään haarukka: "Ihminen tarvii koko ajan ruokaa". 
Miehen yläpuolelle on ilmestynyt katto, jolla savupiippu 
savukiehkuroineen: "ja suojaisan kodin". Hän liikahtaa, 
huutaa: "lääkkeet!" ja vieressä on kapseli. Hän on 
tasaantunut, ulottuvilla on mutteriavain: "ja korjaajia". 
Miehen vierellä on nyt rivissä kolme muuta hahmoa, joiden 
vartalossa euron, dollarin ja ehkä jenin merkki: 
"välistävetäjiä emme tarvitse". Mies on huolekkaan näköinen 
kuvituksenaan maapallo: "tarvitaan siis maapallo ja 
toistemme työtä". 


Jospa ihmisarjen ulkopuolella olisi maailma, johon voisi 
sujahtaa kuin omaansa. 


Voi havaita, oppia, ymmärtää, päätellä ja suunnitella. 

Ihminen osaa puhua, kirjoittaa, viittoa: viestiä, 
vuorovaikuttaa. 


Voi liikuttaa kehonsa osia, koko kehoa ja siirtyä kävellen, 
juosten, kiiveten, uiden, ryömien kierien. 


Voi lyödä, pukata, potkia, töniä, kampata, puristaa, runnoa, 
nipistää. 


Voi kynsiä, raapia, koukata, kaivaa, tunnustella, sivellä, 
tarttua, siirrellä. 


Voi sylkeä ja kostuttaa. 
Voi puhaltaa ja haistaa. 
Voi pierrä, kusta ja paskoa. 


Voi kuulla, nähdä, tuntea, haistaa ja suodattaa, valita, jättää 
huomiotta. 


Voi siittää ja hedelmöittyä. 
Voi hypätä. 

Pudottautua. 

Fi voi lakata hengittämästä. 


Sydän ei pysähdy, ajattelu katkea, aisti turru vaikka toivoisi ja 
yrittäisi. 

Ihminen voi vastaanottaa mitä ei ole kokenut. 
Voi harjoitella. 


Voi ottaa selvää ja haaveilla ja sitten tuottaa muutoksen. 


"Haistamalla saa satunnaisinformaatiota ympäristön 
kemiallisista haihdunnaisista, kunhan ei ole talvi, jolloin 
sieraimet valuvat limaa. Vaikka työntää nenänsä kahvikupin 
ylle, ei koe voimakasta tuoksua, mutta on se kuitenkin eri 
kuin lautasliinassa, johon niistelee." 


Perustarpeista olisi johdettava todelliset yhteiskunnalliset 
hyödyketarpeet ja palvelutarpeet. 
Luonto, puhdas ilma ja vesi, kunnollinen ravinto, koulutus ja 
kellottomuus. Stressittömyys, palkitsevuus, vuorovaikutus, 
hellyys, kohde rakastamiselle ja vakuuttuneisuus 
rakastamisen kohteena olemisesta. Sukupuolisuuden 
toteuttaminen ominaisuuksien rajoittamatta. 
Tulevaisuus. Se! 
Tarve: aikaansaaminen, suunnitelman toteuttaminen. 
Tarve: tylsyyden väistäminen muutoksella. 
Tarve: uteliaisuus - halu tietää, hallita, osata toimia. 


Minä-muodon voisi hylätä. Olla 'se'. Jättää sanomatta. Ne 
jotka tietää, ymmärtää. 

Tietoisuus ei ole 'olio' vaan tapahtumista. 


"Muistaahan hajujakin, vaikkei ne nenässä toistu niinkuin 
kuvat välähtelee tai korvamato juuttuu jankuttamaan. 
Sukkien kuiva tunkka muistuu erilaisesti kuin sikalan katku." 


Ohjaimet 


Ihmisessä vaikuttaa ohjaimia, jotta se etenisi hengissä. 
Yksinkertaisimmillaan yhdet ohjaimet houkuttelevat 
suotuisaan toimintaan, vastakkaiset ohjaimet painostavat 
torjumaan. Ensimmäiset siis palkitsevat toiminnan 
mielihyvällä, jälkimmäiset epämiellyttävyydellä. Jos yrittää 
sanoutua hommasta irti ja jäädä makaamaan, 
epämiellyttävyysohjaimet tuottavat ensin tylsyysolon, sitten 
tuskaisuutta ja lopulta masennusta. Siksi liikunta auttaa 
masennukseenkin ja lisäksi tuottaa endorfiineja, jotka 
kumoavat ponnistuksen aiheuttaman kivun. Kipua tarvitaan 
hillitsemään reuhtomista. 


Paul Ekmanin tunneluettelo koostuu lähinnä negatiivisista 
tunteista ikään kuin ihminen olisi säikky, vihaava ja torjuva 


128 


idiootti. Sitä sitten siteerataan joka paikassa ainoana 
mahdollisena, vaikka on mielivaltainen. Tunteet perustuvat 
tarpeisiin. Eikä niitäkään ole setvitty. Tiede. 


Muiden olentojen mieleen ei voi päästä tarkkailemaan, sillä 
se, joka tarkkailisi, olisi koko elämän aikana kertynyt 
mielenkertymä, jonka nyt pitäisi tarkkailla toista koko 
elämän aikana kertynyttä mielensisältöä. Ajatustenlukija 
voisi lukea vain kielellistettyä ajattelua, ei siihen 
tiedostamattomasta kerroksesta vaikuttavaa valtavaa 
elämyskokoelmaa. 


Eläimilläkin on olo olemisestaan. Sen sisälle ei voi kurkistaa, 
koska olisi pitänyt oppia kaikki eläimen kokema. 


Masennus maanittelee muutokseen. 


Jos jokin vaatii aikaa, aikaa ei ehkä ole tarjolla. 


Risukon keskellä ruostuu säilykepurkki, jonka on 
valmistanut Kylmänen. Purkissa tuote selostetaan kolmella 

kielellä, kuten Suomen, Ruotsin ja Englannin lipuista voi 
päätellä. Lisäksi viivakoodi ja saastaa. Risukkoon on 
sotkeutunut oranssinpunaista nailonnarua. Takana kohoaa 
kauttaaltaan likainen kinos. 


Kärsimystä ei voi paheksua eikä kieltää, rääkkääminen 
kuuluu elämään. 
Siis olisi vaihdettava puolta. 


Jäänmurtajan keula kohoaa jäämurskan keskeltä, keulassa 
Suomen vaakuna. Jäänmurtajan runko on musta, mutta 
alhaalla on punaisen maalin rippeitä ja valkoista maalia. 
Kantta reunustaa kaide ja kokan kärjessä on lipputanko ja 
sen vieressä soittokello. Vaijeri johtaa mastoon. Laidan 
yläosassa on pyöreä reikä. Aurinko paistaa. Etualalla on 
ehjää jäätä ja varjo kiinnitysköydestä, jolla alus on laiturissa. 


Onko olemassa niitä käsitteitä, joita mieli muodostaa? 
Sellaisia mielen epämääräisiä hahmoja sen kuullessa sanan? 
Vaikka pelko. 
Buddhalaisten systeemissä yritetään katsoa tunteita, ne 
saatetaan nimetä, että nyt pelottaa, ja sitten ruveta 
katsomaan, mitä se pitää sisällään, mutta sellaista kuin pelko 
ei juuri pysty hahmottamaan katsottavaksi, sellaisena kun se 
käsitteenä tapahtuu mielessä. 

Masennus on hälytys vaatimassa korjaamaan toimintaa. 
Korjausvaatimukset kohdistuvat ulkoisiin oloihin, mutta 
harvojapa epäkohtia voi muuttaa välittömästi. Tilanne 
jatkuu. Oma toiminta ei siis riitä korjaamaan tilannetta. Silti 
mieli kelpuuttaa yrityksenkin toiminnaksi. Pään sisällä 
helpottaa, kun on tehty jotain, toimitaan edes. Todellinen 
masennus ei synny ulkoisista tilanteista vaan mielen 
kyvyttömyydestä nähdä poispääsyä. 


Masennus kytkeytyy tarpeentyydyttämättömyyteen. 
Fi kun hyväksymättömyyteen. 
Masentunut 
ei hyväksy 
maailmankaikkeutta 
tällaisenaan. 


Kaikki kärsimys johtuu, että on huonommin kuin äsken. 


Miksi tietoisuus olisi masentunut? 


Vesistöstä on pelastettu puutarhakoristeeksi oksarykelmä, 
joka lähtee irtireväistystä puumöhkäleestä. Oksat ovat 
kaljuja, eri paksuisia ja haarautuvina muistuttavat paikoin 
litteydessään hirven sarvia vaikka solmuilevat ja 
rimpuilevat. Pinta kiiltelee sinertäväjuovaisena, 
kelmeänkellertävänä. 

Kärsimykseen pitää siis mieltyä. Masokismista ei ole 
kysymys. Mutta pystyy ehkä mieltymään huolen tunteeseen 
ja stressin hälytykseen ikäänkuin tilaisuutena edistyä? Jos 
ottaisi joka murheesta kiinni ja mietiskelisi selväksi: yskän 
kutitus tai urakan valmistumattomuus on käsiteltävissä ja 
voitettavissa. 


Kärsimys ilmaisee tilaa, jossa subjekti vahingoittuu. Tilasta 
pitää päästä pois, tilanteeseen on saatava korjaus. Kärsimys 
on hermostomekanismi. Kärsiminen sysää olennon 
pyrkimään pois vahingollisesta. 
Kärsimyksen aiheuttaminen toiselle saa toisen pyrkimään 
pois kärsimyksestä. Jos se estetään, itse kärsimys alkaa 
tuhota olentoa. 
Kaikki olennot eivät tiedä kärsivänsä. Kun olento tietää 
kärsivänsä, se kärsii siitäkin. 


"Kaupunkivalokuvan päälle on piirretty punaista lippua 
kantava, puistokatua marssiva yksinäinen mielenosoittaja. 
Lunta on niukasti jäljellä, puut ovat lehdettömiä. 
Mielenosoittaja marssii autottomalla kadulla 
liikennesuuntaa vastaan. 


Äskeistä kuvaa on maalattu lisää. Nyt, paitsi että puissa on 
nuori lehti, maa ja jopa katot viheriöivät tuoretta 
kasvillisuutta. Mielenosoittaja on edennyt muutaman 
askeleen, punaisessa pipossa, kaulaliinassa ja tumpuissa.” 

Päätös lopettaa kärsiminen on ehkä helppo, jos tyytyy 
lyhytaikaiseen neutraaliin tilaan. Kärsimys tulvahtaa takaisin 
kun saa tilaisuuden. Neutraalius taas ei sisällä edes olon 
kohentumisesta nousevaa väistämätöntä nautintoa, vaan 
vain pahan olon loppumisen tai muuttumisen 
yhdentekeväksi. Seuraus olisi toiminnan vähentäminen, se, 
ettei pyri asioihin, jotka parantaisivat elämää, mistä koituisi 
hyvää oloa — minkä loppuminen taas tuottaisi kärsimystä. 


Mutta nyt on kysymys kroonisesta masennuksesta. Väitetään 
että kärsimykseen, masennukseen, takertuu, että pelkää 
muutoksen tuntematonta tuskallisuutta enemmän kuin 
päällä olevaa tuttua ahdistusta. 


Vittuuntuminen eli paha mieli asioiden tilasta tai kulusta 
johtaa tarpeeseen korjata tilanne, ja jos se onnistuu, mieliala 
kohenee ja kärsimys kääntyy myönteiseksi tunnekimpuksi, 
johon yhtyy muutos parempaan, onnistumisen ja 
itsevarmuuden olo sekä mahdollisesti oivallusilo ja tiedon 
lisääntyminen. 


Kärsimys ilmenee vain olennon mielessä. Siitä ei jää mitään 
jälkeä muualle kuin muistiin. Se voi kuihduttaa ihmistä, 
aiheuttaa jännityksiä ja kramppeja, se voi lamaannuttaa, 
laihduttaa ja tappaa. Se saa välttämään asioita ja tekoja, jotka 
voisivat olla edistäviä. Ja silti se on vain aivosolujen ilmiö, 
todellinen, mutta sähkökemiallinen tapahtuma, jota kukaan 
muu ei voi kokea, vain kuvitella, tuottaa itselleen omana. 


Mihin tarvitaan käsite 'paha”? 
Onko paha elämää estävä vai kärsimystä aiheuttava? 

Kärsimyshän sinänsä edistää elämää varoittamalla sitä 
uhkaavista ilmiöistä. 


Osa kärsimystä aiheuttavista ilmiöistä vahingoittaa yksilöä ja 
lajia ja koko elonkehää, jolloin intressi on päästä eroon sekä 
kärsimyksestä että sen aiheuttajasta, mutta pahaa ei ole 
viestintuoja — kärsimyksen mekanismia ei saa häiritä. 
Kärsimys on eliökunnan moralisti. 
"Kärsimys ei ole suinkaan paha asia.” 
"Emme selviytyisi ilman kärsimystä.” 
Koska kärsimys tapahtuu keskushermostossa, kipu sinänsä 
tuntuu jo kastemadon tikapuuhermostossa, mutta kivusta ei 
kärsi eli sitä ei tiedä kärsimykseksi ilman keskushermostoa, 
tietoisuutta. Turta ihminenkin voi vääntelehtiä ja kirkua 
tuskissaan mutta hän ei tiedä kärsivänsä eikä pelkää 
kärsimyksen jatkuvan, ellei hän tiedosta tietoisuudessaan. 
Kaikki kärsivät pakkotyöjärjestelmästä. Työnjako tuotti 
turhan kärsimisen. 
Tarpeiden tyydyttämättömyys heikentää olennon 
olemassaolomahdollisuuksia, joten sen kuuluu ilmentyä 
kärsimyksenä. 
Tää maailma on helvetin raskas. 
Se ei ole raskas vain teille erityisherkille! Se on raskas myös 
meille, jotka juostaan teidänkin osuus. 
Elämän kuuluu olla semmoinen, että aktiivi-ikään tehdään 
töitä ja tienataan eläkettä. Ja pudotaan eläkkeelle hyvissä 
ajoin ja terveenä mutta kuitenkin kohtalaisen varttuneena ja 
kokeneena. Ja sitten aletaan taiteilijaksi, koska varttuneella 
ja kokeneella on jotain sanottavaa ja ilmaistavaa sekä taitoja. 
Ja eläkkeellä siihen on aikaa ja halua. 

Kärsimyksen ydin on seuraavan tuskan hetken 
ennustaminen. 


Kun tarpeiden tyydyttyminen estyy, me kärsimme. Jotta 
emme kärsisi, ja kun emme voi poistaa kärsimyksemme 
syitä, me joudumme pettämään itseämme. Toimimme 
vastoin alitajuista tietoamme ja olemme saaneet aikaan 
ympäristökatastrofin, josta emme voi selviytyä. Meidän on 
siis sopeuduttava kuolemaan. Mutta eikö aina olla jouduttu 
sopeutumaan kuolemaan? 


Meren jään yli saareen johtaa kävelyväylä, jolla kulkee 
ihmisryhmiä ja yksinkävelijöitä, jollain on sauvat. Jäätien 
alkupään kohdalla rannassa on rantaravintolan rakenteita, 
kaksi ihmistä, lyhtypylväs, kaiteita, opastaulu ja pukkiteline. 
Etualalla tie on ruskehtavaksi likaantunut. Aurinko heittää 
kaiteista teräviä varjoja. 


Ystävyyttä ei ole, se on samanlaisuutta. Kun erilaistuu, 
ystävät torjuvat. 


Kaukana jäällä ajaa keltapuseroinen, reppuselkäinen mies 
paksurenkaisella polkupyörällä. Meren jäätä puhkoo tappeja, 
merimerkkejä. Takana makaa saari, jolla isompi merimerkki. 

Etualalla kivikossa tolppa, jossa mainosteline ja juurelle 
jäänyt rakenneosa. Lumessa koiran jälkiä, jätöksiä. 


Ihmisyyden tehtävä on opiskella, miettiä ja järjestellä tietoa. 


Keskustelun korvaa radiossa paasaava idiootti. Rauhaan et 
pääse, joku puhuu tai laulaa aivosi täyteen. 


Aivan läheltä katsoessa lätäkön särkyneen jäälevyn alla on 
luola, jossa himmeästi valaistua soraa, jääpitsin palasia ja 
vettä. Vähän matkan päässä seisoo maastoauto. Kauempana 
astelee sumeita ihmisiä. 


Surettaa ensin ja sitten lientyy. Mitä se sellainen on? 
Petollista. 


Ihmistä syyhyttää olla hyödyksi. Vitun vittu. 

Häpeä on arvostuksen vastakohta. Siksi arvostuksen tarve on 
motivaatioista voimakkaimpia. 


Kurkottelee ja tavarat putoilee. 


Kaukaisella rannalla jään takana näkyy rivi kaksi-ikkunaisia 
palikoita. Niiden takana lojuu iso, valkoinen, muodoton 
rakennus, jonka vieressä vähäinen torni linnansakaroineen. 
Taustalla tummaa, lehdetöntä metsää ja Prisman korkea 
pylväs. 


Ihmisillä on taipumus ilmaista tietojaan ennemmin kuin 
hankkia tietoa. Ilmaiseminen on tärkeintä. Jos ei ole tietoa, 
sepitetään. Paikataan unohdus. Harpotaan valkeiden 
alueiden yli. 


Emme ole porvareita ja fasisteja sen tähden, että olisimme 
valinneet nuo todellisuusasenteet pätevimmiksi. Olemme 
niiden tuottamia. Me olemme porvarius ja fasistisuus 
elämänehtojemme kautta, toimeentulomme keinojen kautta. 

Mietiskele vaikka loppuelämä, joka vitun päivä, joka vitun 
tunti: miksi et viihdy? Olisiko viihtymisestä haittaa? 


"Keittiöstä lemahti käry, piti kiiruhtaa. Nähdä, että väärä levy 
oli päällä ja sille siirretty vedenkeitin alaosasta sulanut." 


Lumiseen polanteeseen on sulanut sisään risu, sola näyttää 
isolta, päätteelliseltä I-kirjaimelta, jonka pääteviivat ovat 
venyneet suhteettomiksi ja hukanneet muotonsa tyylitellyn 
veteläksi. 


Jotkut ystävistämme ovat narsisteja. Osapäivänarsisteja. He 
ovat viehättäviä, koska ovat oppineet sellaisiksi 
palautteemme ohjaamina. Olemme tehneet heistä narsistisia. 
Hekin ruokkivat meidän narsistisia taipumuksiamme. 


Koivurykelmän keskellä katsoo nainen, ehkä merelle. Koivut 
kasvavat samasta tyvestä, ovat haarautuneet viiteen runkoon 
heti juuresta ja keskelle mahtuu jalka. Naisella on 
kangaspipo, silmälasit, tumma takki, punainen hame hehkuu 
takinhelman alta, mustat legginsit ja liikuntakengät. 
Taaempana on tyhjä vaalimainosteline, lumikinoksen 


138 


jäänteet ja lehdetön metsikkö. Nainen kääntyy kurkistamaan 
rungon takaa ja nauraa. 


Ihmisjoukkojen ajatusvirrat työntelevät kunkin omaa 
möhkälettä ja vaikuttavat toisiinsa. 


Flämässä lienee tärkeintä saada olla rauhassa häiritsemättä. 
Joka ei halua olla rikas, ei opi raha-asioitakaan. Orjuus 
kelpaa, koska ei tarvitse järjestellä ja kamppailla. 


Tien rosoisen pinnan tasalta näkyy moottoritielle, josta 
liittymä irtoaa tänne, valkoinen reunaviiva näyttää 
suhteettoman leveältä näin matalalta. Liittymän alkua 
saattaa kaide. Pientareelta nousee valopylväitä, liittymän 
kaarteesta alkaa havumetsä. Metsän reunassa häämöttää 
hirviaitaa. Metsä on tummaa, välissä valoa heijastuu 
vaaleampana lehdettömien puiden sileistä oksankuorista. 
Tiellä kiitää persoonattoman värinen henkilöauto, ohittaa 
kallistuneen opasteen ja lähestyy aurausmerkkejä. 


Ihminen joutuu ajattelemaan kaikki ajatukset moneen 
kertaan mutta yksi kerrallaan ja umpimähkään assosioiden. 

Kaikki mielen kiertely kaartelu on haaveilua tai suunnittelua, 
miellekopioiden siirtelyä 
Kaikki ajatukset joutuu ajattelemaan. Se on paljon. 


Pienenpieni tarve pistää nostamaan kupin, siemaisemaan. 


Kirjoittamattomia 
ovat lukemattomat todet 


Mukava! tee 

kiva juttu, jotain 

josta tulee hyvä mieli 

käytä värejä 

kuka ei tykkäisi oranssista turkoosilla 
näytä flirttaileva silkki-iho 

voitto vastenmielisestä 

tarjoa rasvaista sokeria 

tai saman tien päihde 


"Vuoteeseen asti huokui kusenhaju vessasta. Piti kävellä 
kauppaan ostamaan uusi suihkuverho." 

Tämä kohta on hyvä, juo kahvia kahvilassa ja katselee ja 
lukee eikä ole pakko. 


Haaveilun vika on, että tekee tyytymättömäksi, kun ei 
saavuta. 


Jalkakäytävän lumipenkalta nousee hangelle paksurenkaisen 
polkupyörän kuviojälki kuin pakenisi penkkaan aurattua 
likaa. Siitä se laiskasti väistää talventörröttäjiä ja katoaa. 


"Kävellessä pakokaasujen laadut erottuvat, diesel haisee, 
bensiini yleensä ei. Painovoiman arviointikyky havahduttaa. 
Tärinääaisti, vastusaisti herättävät. Etäisyysaisti, tilataju 
valtaa.” 


Kaikki tieto on ennustuksia. Kaikessa tiedossa ennustetaan 
joko, mitä tulee tapahtumaan olojen vallitessa tai sitten, että 
luonnonlait tulevat pysymään, ne eivät muuttuisi. 


"Aistimukset vain tuulevat läpi, ei niitä juuri noteeraa. Rään 
valumisesta syntyvän kutinan pyyhkäisee." 

Jäällä seisoo lokki. Pää on ehkä vähän hartioiden välissä. Jään 
pinnassa vuorottelevat lumiset ja tuulen paljaaksi 
puhaltamat pinnat. Kun katsoo tarkemmin, lokilla on kolme 
jalkaa, kas, kaksi pyrstöäkin. Lokin takana on toinen lokki. 


"Kylmä pakkasilmaviima tarraa ensin korviin, mutta kohta 
alkaa silmistä vuotaa kyyneleet, kohmettua silmäpussien 
juonteisiin. Veri työntyy väkisin pintasuoniin, sattuu." 


Kaksi valkoista rakennelmaa riitelee epäsuhtaisesti 
keskenään: toinen kulmikas, levyillä pinnoitettu vaaka- ja 
pystylinjojen sommitelma, toinen kumpuileva, likainen, 
katoistaan lohkeillut ja päädystään romahtanut lumiraunio 
sulamislätäkössään. 


Fi riitä kysyä, mikä ärsyttää ja miksi ärsyttää, vaan miksi 
ärsyyntyy. 


Polku on kivinen, luminen ja roskainen, sille on pudonnut 
risuja. Polun ympäriltä lumi on jo sulanut. Ison kiven 
ympärillä kaartuu kuin lumisen kupin reuna. 

Taidetta ei tarvitse yrittää ymmärtää, riittää suostua 
vastaanottamaan. Sama juttu todellisuuden kanssa. 


Suurehkon rakennuksen yläosa on suojapeittojen ja 
rakennustelineiden piilossa. Harmaa pilvitaivas hallitsee 
oksia, lehdettömiä. Vaaleiden, verhomaisesti laskostuvien 
pressujen seassa on oranssinvärisiä ja vaakaraitaisia 
harmaita. Matalampien rakennusosien katolla jo sulava lumi 
valuu, ei riitä räystäälle asti. 


Ihminen uskoo, koska ei voi muuta: epävarmuuden tilassa ei 
ilman voi päättäväisesti, johdonmukaisesti ja tehokkaasti 
toimia. 


Lakkaamatta kuvittelee, mitä voisi tapahtua. Ennustaa 
seuraavaa lähihetkeä tauotta. Havaitseminen, kopioiminen, 
oppiminen, miettiminen, ennustaminen, haaveilu ja 
viestiminen ovat käynnissä. 


Metsämaassa on männynoksia, ohempia risuja, ruskeaksi 
kuivuneita neulastupsuja ja ja eri-ikäisiä, monenvihreitä, 
kiiltävälehtisiä puolukanvarpyja. Risuilla käppyröi jäkälää, 
varpujen välissä hämärissä kasvaa sammal. 

Ihmisen toinen pääominaisuus on olojen jatkuva kuvittelu 
erilaiseksi. Mielikuvitus. 


Ihminen miettii kaikesta tekemisestään koko ajan, mitä muut 
siitä ajattelee. Hän tarvitsee joukkoa niin. 


Kaksi miestä puistossa heittelee kiekkoa lehdettömän koivun 
takana. Toinen, sinisessä toppapuserossa, mustassa 
lippalakissa ja verryttelyhousuissa kädet levällään on juuri 
saanut vaaleansinisen kiekon matkaan vihreäpintaiselta 
aloitusneliöltä viskaten. Toinen sinisessä pusakassa ja 
pipossa odottaa vuoroaan keltainen kiekko oikeassa kädessä. 


Joukkovoimaäly vs. joukkopsykoosi. Kumpikin samaa 
ilmiötä, arvotettuna jälkiviisaasti. 


Herättyä häilähtää kiehtovia unia, joista ei muista mitään 
kun yrittää. Kuin alkeishiukkasia: jos määrittelee ne, jotain 
katoaa. 

Fdes hyvää ei siedä kauan. Muutos on pakko. Ne, jotka ovat 
tyytyneet samanlaisuuteen, ovat hävinneet 
vaihtelunhaluisille. 


Frotus/ muutos/ liike on ainoa, mitä edes huomaa, 
havaitsee. 


Kyllästyminen lienee ihmiskunnan ratkaisevimpia taitoja. 
Vain kyllästyminen voi riuhtaista hyvinvoinnista 
vapaaehtoiseen kurjuuteen. 


Kissa näyttää, että on täysin luonnollista maata silmät 
puoliummessa 23 tuntia vuorokaudesta. Joskus opetellessa 
mietiskelyä kokee omantunnonvaivoja siitä, ettei tee jotain 
todellisuutta runnovaa. 


"Ihmisen 'mitä toiset ajattelevat minusta" -aisti toimii 
voimakkaasti ja nostaa häpeäpelon. Niinpä hän tottelee 
oma-aloitteisesti ennen kuin on käsketty mitään." 

Itse mielessä paitsi kopioidaan havaintoja muistiin, myös 
kopioidaan miettimisiä, muistamisia, kaikkea koko ajan, 
jolloin päällekkäistä, huolimatonta "luonnostelu"kopiointia 
syntyy valtavasti. 

Onko aivoissa peilihuone? 


Patosiltaa ylittää harmaa farmariauto avatun luukun 
kohdalta. Siltapilarien välistä valuu ruskea vesikudos kuin 
hunajamatto. Kummallakin puolen kiiltäviä, suljettuja 
patorakenteita. 


Nyt kokeminenkin muuttuu, eikä ole äskeisyyttä, josta voisi 
päätellä, millaiseksi kokeminen muuttuu, kun äskeisyys 
katkesi. Se, miten mieli muodostaa käsityksiä, muuttui. 


Päähän iskostuu järjellisyydenvastaisia, taikauskottelua 
muistuttavia tartuntoja, ellei aivoja pese 
luulemisenaiheuttajista jatkuvasti miettimällä, miten tämä 
nyt todella menee. 


Järki ei ole erehtymätön mutta lopulta arvokkaampi 
tarvekalu kuin uskominen, silmiä räpyttävä luottamus. 

Jäätä halkoo kohtisuoraan ryhmä latuja. Ladut katkeavat 
tuulen lumesta puhdistamilla kaistaleilla. Jäätien nielevä 
sumu ohenee yhdeltä alueelta. Kukaan nyt ei ole menossa 
eikä tulossa. 


Todellisuus on. Me tapahdumme päässämme, koska siellä ei 
mahdu tapahtumaan enempää kuin muistiote ja 
ennustehuitaisu. 


Päivän mittaan mielentuntu vaihtelee jyrkästi. 


Mutta epämiellyttävyyshän on vain ohjain. Hyödyttänee 
riisua epämiellyttävyyden epämiellyttävyys. 


Kun osaisi ajatella selkeästi silloinkin, kun vyöryttyy yli. 


Suuttuminen on aina virhe. Suuttuminen on aina tyhmää. 


Kärsimyksellä ei ole sitten ollenkaan merkitystä. 

Kärsimys on siitä omituinen, että se on väline, ja kattava, 
liioitteleva. Aistit tunkeutuvat kirkumaan. Ei auta, ettei siedä: 
sydän sykkii. "Voimakasta olosuhteiden viestintää, vaativaa. 
Lopeta." 


Laajaan hirsitupaan levittää valoa vanha, koristeellinen 
lamppu, sen vieressä roikkuu himmeli. Tilaa hallitsee 
ruokailupöytä, jolla on talonpoikaishenkisesti kirjailtu liina 
ja kaksi kynttilänjalkaa. Pöydän päässä retkottaa Prisman 
muovikassi. Lähellä seisoo jonkinlainen tarjoilupyötä ja 
ikkunan alla kolmas pöytä, jolla lautasia, kori ja 
kukkaruukku. Vanhan, valkoisen ikkunan pysäyttämän 
mustan yön peittää alaosaltaan valkoinen verho, vieressä 
paljailla hirsillä vanhahtava seinäkello. Toisella seinustalla 
on valkoiset pakastekaappi, astiakaapisto ja tiskipöytä 
kaappeineen. Näiden jatkona ikkunan edessä on tiskikone, 
jonka päällä mikroaaltouuni. Tätä osaa huoneesta valaisee 
pienempi, uudenmallinen kattolamppu. Vanha hella on 
paikallaan vieressään valkoinen, puinen puulaatikko. Sinne 
tänne on ripoteltu museaalista krääsää ja maalaamattomalle 
lautalattialle räsymatot. 


Muistin ja odotuksen, mielikuvituksen taitekohta meitä 
viiltää. 

Kärsimys on jo muisto, mennyttä, vaikka sitä tulee lisää. 


Asiat, joita ei tule mieleen, kun muita asioita tulee mieleen. 


Likaisten aurattujen lumikasojen keskellä jäätyneessä 
sulavedessä törröttää puinen pihakeinu, jonka kehyksessä on 
kaksi vastakkaista penkkiä. Niiden väliin rakennetta 
tukevalle poikkipuulle on laudanpätkistä koostettu taso, jolle 
voi laskea kahvimukin. Aurinko alkaa vaimeasti paistaa. 
Jäähän on uponnut viimesyksyinen kuollut lehti, useita. 


Tahallaan jähmettää aivonsa ajattelemattomaksi. 


Mietiskely ei ole mahdollista ilman elämän virikkeitä, 
"asennonmuutoksia”. 


Ihmispää muistuttaa harjakattoista rakennusta. Yläkerrassa 
on kattoikkuna otsan kohdalla, mutta sen takana aukeaa 
huone. Silmälasien sisällä on karkeat, eriväriset timantit, 
joista toinen on "kiinni", iskee silmää. Parta ja viikset 
muistuttavat laudoitusta ja porraskaiteita. 

Olla haluamatta toisaalle on hirveää. 


Lähes aurinko paistaa talvimaisemaan, johon kaartaa 
lumikanjonissa kapea joki. Joen rannoilla pyöreilee tuijapuita 
ja kauempana törröttää tikkuisia lehtikuusia, taustalla 
pilkottaa kerrostaloja. Puut heijastuvat ruskeasta vedestä. 
Kevättyy. 


Arvo on valintojen ja toiminnan perusta. Mikä arvo kutakin 
kutsuu? 


Arvo 


Olento pyrkii edistämään arvoja, jotka edistävät olentoa. 


Biologisen olennon ensimmäinen arvo on 
rakennuspiirustusten siirtyvyys (lisääntyminen), seuraava 
arvo lienee yksilön jatkuvuus, itsen. 


Yksilön lähtöarvo on voida hyvin. Se yleensä haluaa jatkaa 
koodia ja pysyä loputtomiin olemassa. Uteliaisuuskin pitää 
elossa, ja siinä lie kysymys koodin ohjeesta. Sitä kautta se 
huijaa yksilön jatkamaan ja puuhaamaan. (Koodi salaa 


kehittyy.) 


Johdannaisarvoja ovat lasten turvallisuus, oma ja rakkaitten 
turvallisuus ja hyvinvointi. Tähän liittyy aineenvaihdunnan 

turvaaminen, siis ravinto, muut elämisen edellytykset ja 
lopulta toimeentulo eli rahansaanti. Rahaa on mikä hyvänsä 
vaihdettavaksi kelpaava. 


Turvallisuusarvoa tukevia arvoja ovat etiikka, ajattelutaito, 
terveys ja sosiaaliset verkostot. 


Tarpeet on mietittävä uudestaan 


Arvostus ja hyväksytyksi tuleminen on ensisijaisin tarve. Se 
liittyy yksilön olemisen tarkoitukseen ja toisaalta yhteisön 
integriteettiin. Jollakin tavalla olemassaolon ja resurssien 
kulutuksen oikeus on tunnustettava joko muiden taholta tai 
edes itsen, jotta kehtaisi sijaita saati syödä. On myös tarve 
tulla hyväksytyksi samanarvoisena, vaikka ei välttämättä 
tasa-arvoisena, ryhmään. Tämän käänteistarve on häpeä. 
Tasa-arvoisuuskin tyrkyttäytyisi tarpeeksi, mutta se ei 
oikeastaan voi toimia komentelujärjestelmässä, 
hierarkiapyramidissa. 


Flämän tarkoitus merkityksessä 'päämäärä' on seuraava 
tarve. On oltava ylipäätään tulevaisuus edessä - tuota 
tarkoitusta tai päämäärää ei tosin tarvitse täsmentää. Ilman 
tulevaisuutta ihminen saattaa mekaanisesti liikkua muttei 
etene pyrkyisästi. 


Tekeminen on kolmas perustarve: vaikuttaminen asioihin. 
Olento käyttää sitä valtaa, mikä hänellä on ympäristöönsä 
elääkseen siitä ja muuttaakseen sitä suotuisammaksi. Hän 

tekee, hän ei jää toimettomaksi, kunhan aiemmin mainitut 
tarpeet on tyydytetty pohjaksi. Hän vaikka nytkyttää 
jalkaansa. Voi olla, että tämä onkin ensimmäinen tarve. Ja 
uteliaisuus kytkeytyy! 


Aineenvaihdunta on tietysti edellytys välittömälle 
jatkuvuudelle. Sen mahdollistamiseksi voi alkaa työskennellä 
tuloksellisesti vasta, kun on aiemmat tarpeet selvitetty. Voi 
hankkia ravintoa ja käyttää sitä sekä ulostaa. Vaikka 
kuseminen voi nousta myös ykköstarpeeksi. 


Lisääntymisen tarve voi iskeä jo aiemmin tilaisuuden 
tarjoutuessa, mutta viimeistään, kun aineenvaihdunta on 
kunnossa ja jaksaa. 


Fi, kyllä se on ykkönen. Sitä panee vaikkei jaksaiskaan. Suvun 
(lajin) jatkaminen on olennon painavin vietti, pakkotoiminto. 


Jatkuvuus eli turvallisuuden tarve nousee keskeiseksi, kun 
jälkeläisten selviytyminen on varmistettava. Kun edellä 
luetellut tarpeet on tyydytetty, turvallisuuden maksimointi 
valtaa kaiken ja ilmenee myös ahneutena. 


Tässä vaiheessa avautuu tilaisuus huolehtia muista 
johdannaistarpeista, kuten rakkaus, joka on arvostuksen 
tarpeen alalaji, oppiminen, uteliaisuus, vaihtelu ja 
itseilmaisu, joka on lähellä tekemisen ja vaikuttamisen 
käsitteitä. 


Rakkaus on myös antotarve, tarve osoittaa hellyyttä. 

Ja uteliaisuus lipsahtaa päälle usein kesken kaiken. Se on 
kiero alkuperäistarve. Se saattaa unohduttaa turvallisuuden. 


Oleellista sekin, että ihminen on valmis uhraamaan 
henkensä, oli peruste mikä hyvänsä. Pidettiin perustelua 
uskottavana tai ei, niin ihminen hyvin usein, laajassa mitassa, 
säännöllisesti on valmis luopumaan elämästään jonkin 
tarkoituksen hyväksi. 


Tai häpeän välttääkseen. 


Rakennus muurin takana puiden keskellä on tasakattoinen ja 
valkoinen, sen yhdellä sivulla on seinän levyinen suuri 
ikkuna, josta näkee, että sisällä on yksi ainoa tila. Toisella 
seinustalla on rullalla markiisi ja alapuolella niin ikään 
seinänlevyinen mutta matala ikkuna. Valkoisella tiilimuurilla 
kävelee hoikka mies selin. Hänen varjonsa putoaa alas 
lumeen. 


Jotta voisi sietää kärsimystä, on petettävä itseä. 


Tietoa on suodatettava pois, ainakin sadasosaansa. 


Jotta voisi todella tyydyttää omia tarpeita, on petettävä. 

Entä jos ei valitse eettisyyttä? 
Fettisyydelle ei ole perustetta ryhtymättä uskovaiseksi. 
Perustelu, että se mahdollistaisi elämän jatkumisen 
lohdullisesti muiden avulla, lienee mielekäs, mutta riittävä se 
ei ole. 
Etiikka lähtee olemassaolon tarpeista. Etiikkaan liittyy paha. 
Paha ei ole jotain käsitteellistä eikä myyttistä, vaan elämää 
haittaava ja vaarantava käytännöllinen ilmiö. 


Oppiminen ei ole valinta. 


Moni sietää surkeasti yhtään pahuutta, joka kohdistuu 
samastuttavien henkilöiden kautta itseen. Ei jaksa. 


"Ota vastaan tällaisenaan ja tuollaisenaan." 


Kadun sohjossa nousee autonrenkaan kuvio. Keskellä 
hahmottuu paksu s-kirjain, sen molemmin puolin 
kulmikkaat aaltoviivat, joten kuvio näyttää toisaalta vinolta, 
toistuvalta yhtäläisyysmerkiltä. Alta häämöttää asfalttia ja 
valkoisia suojatien viivoja. Renkaan painuman ja sen 
viereisen lumipuuron on edestä ja takaa katkaissut 
liikenteen ura. Sen vieressä piirtyy siro jalanjälki. 

Fi ole herkkiä ihmisiä erikseen, vaan sellaisia, jotka vaativat 
saada olla paatumatta, turruttautumatta. 


Muistin sijasta alitajuntamuisti ehkä toimii. 


Tubianan ja Francin Guantänamo kid, the true story of 
Mohammed EI1-Gharani -kirjan kansi on mustavalkoinen 
lukuunottamatta päähenkilön punaisenoranssia asua. 
Kuvassa näkyy rakennuksia, verkkoaitaa piikkilankoineen, 
vartijoiden torni, valonheittimiä ja nököhampainen nuori 
maastopukuinen vartija aseineen, tomerine ilmeineen. 
Päähenkilö on käsiraudoissa. 


Ihmisten yleisin viestiin kytketty lähete on [oothan samaa 
mieltä että ]-sävy, ja ne näkee koko ajan vaivaa olla 
tyhmempiä kuin ovat. 


Se ei ole 'minä', joka keksii ratkaisut ongelmiin, vaan 
tavoittamaton varasto, katvetajunta. 

Sisäinen puhe yksinkertaistaa ja vääristää ajattelun 
välitysvaiheena tietoisuuden ja tietämisen välillä. 


Nainen katsoo kohti silmät viiruina, ilkikurisesti, huulet 
törröllä. Tukka on lyhyehkö ja sekainen, korvissa helmikorut, 
pusero mustavalkoinen, kuin vapaalla kädellä piirrettyjä 
viivakuvioita. Taustalla seinällä kehyksessä kuin rintsikat ja. 


Kaikki raataminen ilmeisesti on tehtävä päässä. 

Miksei ajattelu voi olla kirkkaan selkeää? 
Koska se koostuu villakoira-ajatuksista. 
Ajatukset on karvavyyhtejä, joiden säikeet ulottuvat lähelle 
ja kauas, suoraan ja välillisesti. Ne ovat neuronivillakoiria. 


Kapitalismi on levinnyt kaikkialle ihmiskunnan elimistöön. 
Se härrää luonnonkansoissakin. 


Ajattelusta valtaosa on ei-sanallista. Tiedostaminen 
kielellistyy, kun ajattelun päälle listätään uusi raita, kerros, 
joka kopioi perusraitaa ja järjestelee sitä ja ajattelee sitä osin 
käsittein. 

Kumma miten unet voikin haihtua ennen kielellistämistä. 


Osaamme elätyä kissaan, sen kielettömään oloon. 


Yrittäessä mietiskellä ei erota mitään eikä näe, mitä siellä on 
ja tapahtuu. 


Aukea tien molemmin puolin kasvaa jo toistametriseksi 
ehtinyttä havupuuta ja koivua. Metsä alkaa. Toisella puolen 
vilkkuu nuoria aikuiskoivuja seassa, toisella tiheästi kasvava 
mäntyjoukkio, auringon valaisema tie puikahtaa välistä 
suorana metsäseinien varjoon kohti harmaapilvistä 
tihenevää taivaanrantaa. 


Mieli viljelee valtavat alat paskaa ja korjaa sitten sitä. Osa 
sisäisestä puheesta on sen puolustelua, selittelyä, 
kertaamista, kuinka toimia. 


Opimme joka päivä tuhansia asioita. Viestimme osan. 
Oppimisesta suurin osa on hiljaista. 

Pimeässä salissa elokuva etenee hosumatta. Kohtaukset 
ryömivät ohi. Kuva näyttää kahden vanhan kivirakennuksen 
väliin tasanteelle nousevan portaikon, sen edessä 
päällystakissa, ostoksia rintaansa vasten pitelevän 
keski-ikäisen miehen, joka on laskenut yhden paperikassin 
viereensä, sanomassa "Hän ei ole unohtanut sitä." 


Ihmisten on toki puhuttava keskenopitusta kehittääkseen 
tietojaan. 
Mutta jostain pitää olla jyvällä, ja asenne. 


Kun aletaan tehdä jotain tylsää, juuri tylsyys luo laahaavan 
ajan. Kiinnostavaa aikaa ei ehdi huomata. 


Möyryntä herättää kurkistamaan ikkunasta kerrostalon 
pihaa, naapuritalon valaistuja huoneita, lätäköiden 
läikittämää asfalttia pysäköintipaikkaviivoineen ja osaa 
naapuritalon pihasta, jolla jurraa kauhakuormaaja 
kaapimassa lumetonta astalttia. 


Riskinottamisen tarve, jännitys, mahdollisuus tuntea itsensä 
"suureksi”. 

Voisiko vain lakata valittamasta mielessä? Voitelu. 


Häpeä on voimakkain tunne, muttei sitä kehdata tutkia. 


Alistuminen on häpeää. Häpeä on alistumista. 


Tunnistaminen on yhtä kuin viestin perillesaapuminen ja sen 
oivaltava ymmärtäminen. 


Onnellisuus 


Pystyykö joku nauttimaan onnesta? Ensimmäiseksi tulee 
mieleen koira. Se tuntuu erittävän hyväntuulisuushormonia 
tai painavan mielihyvänappulaansa tiuhaan. Ihminen toivoo 
jotain, hankkii sen ja on sillä hetkellä onnellinen sekä 
onnistumisestaan että hankinnan suomasta tilanteen 
muutoksesta: ei enää vailla. Se menee ohi. Päihtyminen 
kestää kauemmin, mutta siitä seuraa krapula. Rakastetun 
saaminen ja havaitseminen useita kertoja päivässä tuottaa 
onnellisuutta vuosia, mutta joskus sekin arkistuu. Pysyväksi 
jää toisesta imeytyvä turvallisuuuden olo. 


Kun hankkiutuu haaveilemaansa tilanteeseen: ajamaan 
autolla kauniissa säässä äänikirjaa kuunnellen, voi laimeasti 
tunnistaa olevansa onnnellinen, mutta se ei ole autuutta, 
pikemminkin laiskaa tyytyväisyyttä. Tuntuu olevan 

mahdotonta keksiä asiaa, joka tekisi onnelliseksi niin, että 
kokisi sen kiistattomasti. 


Onnellisuus on ymmärrettävä käsite pitkällä aikavälillä, 
eräänlainen 'oikein'-tila, jota ei niinkään koeta kuin todetaan, 
päätetään. Luulotellaan — se on itsepetoksen muoto sikäli, 
ettei sen takana ole mitään täsmällistä. Vaikka voi jotain 
ollakin. Mutta kun sitä ei koeta 'aidosti', vaan päättäen. 


Lyhytkestoiset onnet, nautinnot, ovat kuin kahvin maku — 
mutta sekin on "tunnistus odotetunlaiseksi" pikemmin kuin 
nautinto. 


Sauna on kiistaton nautinto. Päihteet tuottavat hurmaavia 
oloja, muttei niitä muista. Muistaminen on eräs omituinen 
edellytys onneksi tunnistamiselle. Saunan vaikutuksen 
pystyy muistamaan, vakuuttumaan, mutta humalaa ei? 
Naimista ei muista, mutta muistaa, että huikeata oli. 
Huikeata verrattuna käteenvetoon. 


Autossa istumisen muistaa, muttei se toistu muistellessa. 
Muistista on kysymys, se ei kopioi tuntemusta tai tunnetta, 
ehkä luonnoksen. Se ohjaa toistamaan, ehdottaa. 


Ihminen ryhtyy skitsofreenikoksi yksinäisyyttään. 

Kirkkaasti valaistun pöydän ympärillä askartelee kolme 
ihmistä, vanheneva nainen on ottamassa väriä paletilta, 
nuori mies kurottaa vettä siveltimeensä ja keski-ikäinen 
nainen istuu kädet koholla, sivellin sormien puristuksessa 
odottamassa vuoroaan. Taustalla näkyy seinillä tauluja ja 
hyllyssä kirjoja ja lehtiä, oviaukot muihin huoneisiin, valoja, 
kasveja. Pöydällä on juomalaseja ja -pikari, siveltimiä, 
vesivärikotelo auki, vesiastia, akryyliväripurkki, sakset ja 
kunkin edessä paperia, jossa jo vedeltynä vaaka tai 
pystysuoria punaisia suorakaiteenmuotoisia väripintoja. 


Muistissa on eri vaiheita ja lajeja. Muisto-aines pysyy, kytkyt 
katkeilevat. 


Ihmisellä on joka päivä koko ajan ylivoimaisen paljon 
muistamista ja käsiteltävää. Siksi hän oppii hiljalleen 
valitsemaan. Lapsena vielä on kova stressi muistamisista. 
Aikuisena on oikeasti rankkoja päiviä tai kausia. Kun 
rutinoituu, paine vähenee. 


Oveen on kiinnitetty kehystämätön vesivärimaalaus, joka 
kuvaa näkymää oven takaisen huoneen ikkunan edessä. 
Etualalla on keltaisessa valossa kylpevä pöytä, jolla palaa 
lamppu, sirollaan askarteluvälineitä, kehystetty kuva ja 
kannu, kaikesta ei saa selvää, kuvan laitamille on lisätty 

suippoja väriläikkiä virtaamaan rytmillisesti, pyörteilemään. 
Ylempänä sukeltaa näkymä kaksiosaisesta ikkunasta öiseen 
kaupunkiin, rakennusten jotkin ikkunat ovat valaistut, toiset 
pimeinä, kadut, puut, savut, keltaisina tai vihreinä, mustat 
piirrot, punaiset hämäryydet, taivaanrantaan vaalenee 
violetti taivas. 


Muisto on vain suttua jonkinlaisessa järjestyksessä 
takertuneena pintaan, ei enää kuva. 


Ihminen ei niinkään tee päätöksä, hänessä tapahtuu 
päätöksiä, jotka johtavat toimintaan, jota hänen minänsä 
sitten ihmettelee, 

se näet pakenee vastuuta. 


Jos ihminen ei ole masentunut, se johtuu väistämättä siitä, 
että hän suojelee itseään jollain itsepetoksella. 


Vedessä näyttää kelluvan pirstaloituneen lumilevyn palasia, 
joissa on samansuuntaisia uria ja harjanteita kuin 
sormikimput olisivat kaapineet ja reunempana myös 
jäätyneitä vaahtoja maitokahvin pinnalta. 

Vihaaminen on turhautuneisuutta voimattomuudesta, kun ei 
pysty tyydyttämään tarvetta päästä eroon vastenmielisestä, 
uhkaavasta tai pakkomielteisestä harmista, 

ja se lisää sitten voimia, yllyttää toimintaan. 


Paljon puhutaan, kuinka pitää ottaa toisten toiveet ja tarpeet 
huomioon. Toinen ei kuitenkaan välttämättä tunne 
tarpeitaan ja toivoo kaikkee paskaa. 


Fi pidä alistua yhteisönkään komentoon. 


Yhteiskunta ahdistaa ja vaatii, jos antaakin — mutta jos se 
antaa vain tylsää turvallisuutta ja tasaisuutta, se ei tyydytä 
vaihtelun ja riskien kaipuuta. 


Vanha, sairas tai vammautunut, yleensä heikko, ei pärjää 
kilpailussa vaan tarvitsee hoivaa, lepoa, tarpeentyydytystä 
ilman ponnistelua. Sellaisen järjestelmän vahvemmat voivat 
luoda. Sen ei tarvitse lelliä niitä, jotka tarvitsevat vastusta 
kehittyäkseen. Lapsi haluaa juosta, ei "edetä hallitusti", hän 
haluaa kiivetä ja pudota ja toipua. 


Ihminen tulee toimeen kuolemankin kanssa, kunhan sitä ei 
tabutoida. Jo nykyisessä maailmassa kiivetään luvatta, 

hypätään liitämään, ajetaan vaarallisesti, tapellaan 
vahingoittavasti, mutta lepertelijät eivät tällaista siedä. 


Lepertelijöitä tarvitaan paikkaamaan vauriot ja 
lohduttamaan haavoittunutta lasta, muttei estämään elämän 
vaappuvaa tanssia. 


Äreys puolustautuu. 


Suojalasit pudonneina maahan seinän viereen, kirkkaat, 
mustat kiinnikkeet, kiinnitetäänkö ne duunarikypärään? 
Päälle on satanut vähän lunta. Ne ovat suojanneet silmiä 
poraamisen tai sahaamisen tai hiomisen lennättämiltä 
partikkeleilta. Ne on riisuttu kesken työn ja laskettu jonkin 
päälle. Lopulta alusta on siirretty ja suojalasit liukuneet 
reunan yli huomaamatta. Joku siirtää ne roskapönttöön 
ennen pitkää. Eivät ne ole kovin kalliit. Kannattaa hankkia 
saman tien useat katoamisen tai vaurioitumisen varalta. 


Perkeleellisyyttä ei siis pidä välttää, se on rakenneosa, joka 
edistää käänteisesti. 


Voi niinkin valaistua, että se valo on pimeää. 


164 


Ihminen on lapsellistunut. Hän kieltäytyy huolimasta 
vastuuta todellisuudesta, hyväksymästä sitä. Aikuistuneen ei 
tarvitsisi ollenkaan kokea syyllisyyksiä, koska hän tajuaa 
todellisuuden seuraukset. 


Tietäminen on kuin pitelisi ilmaa kourassaan. 


Kukaan ei juuri koskaan tee mitää jostain syystä, koska 
vaihtoehtoja aina on tuhansin, ja se syy olisi tekosyy. 


On vaikuttimia, jotka johtuvat haluista ja kusipäisyydestä. 


Aivo mielikuvittelee, suunnittelee jatkuvasti, kun silmä osuu 
kohteisiin, pakottomasti, haaveillen. 


Pelko toimii rankkana kidutusvälineenä. Se kuoriutuu 
masennukseen. 


Fi mieli ole ruma, vain sen pinta. Riko se ja päästä tilalle 
virtaamaan tietoisuus tai tiedottomuus, kumpi ehtii. 

Harmaalla, kankaan tekstuuria muistuttavalla jalkakäytävän 
kostealla pinnalla lojuu pari ruskeaa puunlehteä ja 
yksinäinen lumipaakku, kuin likainen haukattu omena, jonka 
sisältä paljastuu sepelinen siemenkota. 


Vaikka kyllästyminen on tärkeimpiä taitoja, yhteisöt 
jarruttavat sitä. 


Syntyi harha sekuntiviisarin nytkähdyksistä, ikäänkuin 
sekunneissa olisi välejä. 


"Cafe"-sana näkyy nurin, peilikuvana. Sen ison c-kirjaimen 
sisään on sijoitettu höyryävän kahvikupin siluetti. Siro logo 
on leikattu valkoisesta paperista, se on paikoin vähän 
ryppyinen ja kiinnitetty pienillä teipinpalasilla näyteikkunan 
sisäpuolelle. Ikkuna näyttää sisäkäytävää, jota valaisevat 
pyöreät lamput. Ikkunassa näkyvät loisteputkien rivit 
heijastuvat tämän puolen tilasta. Käytävän tuonpuoleinen 
liiketila on peitetty metalliverkkoseinillä. 


"Jos jumala olis olemassa, se olis luonu ihmisen 
semmoiseksi, että pyrkii kohti miellyttäviä asioita ja 

välttämään vastenmielisiä. Mutta jumalaan uskovien 
mielestä asia on tasan päinvastoin." 


Yksilön mielessä rakentuu useita maailmankuvia, kun yhteen 
ei mahduristiriitaisetkin ainekset. Maailmankuvat ovat eri 
kokoisia, eri muotoisia eivätkä ne ole tasalaatuisia. Ne 
saattavat korjaantua ja yhdistyä ajan mittaan. 


Seinustalle on jätetty sininen rollaattori, joka sointuu 
sokkelin valkoisella taitetun koboltinsinisen kanssa 
varsinkin, kun päälle satanut lumi yhdistää mustat 
lokasuojat ja toisaalta seinää nousevan valkean putken. Seinä 
kohoaa vaalean kellertävänä. Rollaattorissa on harmaat 
renkaat. Sen pyörien ja jalansijojen alle on jäänyt lumetonta, 
harmaata asfalttia. Rollaattorin musta vaijerilukko roikkuu 
tangossa kytkemättömänä. 


Haluamisen ongelma, ja ideakin, on haluta muuta kuin on. 


Tarpeista ensinpaikalleryntäävin on tarve tehdä. Pakollinen 
mitääntekemättömyys on pahempaa kuin kidutus, pahempaa 
kuin nälkä ja jano. 

Juuri sitä tekemistä kutsutaan työksi, vaikka työ-käsitteen 
tuntu on mädäntynyt pakoksi. Mutta tekeminen on vapauden 
ilmaisua, puuhaaminen, muuttaminen. 


Takana on korkea, tornimainen hallintorakennus, mies 
seisoo keskellä katua. Tikkumaisten puistokadun puiden alla 
maa on lähes vapautunut lumijäänteistä ja oksat odottelevat 
lehtiä. Katse on suuntautunut kaukaisuuteen kuin 
äskeisyyteen. 


Kun järvestä lähtee joki laskeakseen mereen, sen ei tarvitse 
tietää, missäpäin meri sijaitsee. 


Veistoksen alta näkyy pilvetön taivas. Metallikäsivarsi, hiha 
ja käsi, nostaa tummasta metallista valettua lasta, 
muhkuraista lapsen ihoa. Kädestä hihaan ja alaspäin 
luikertaa vaaleita, tasapaksuja juovia kuin joen suisto. 


Bennettin Materian väre kuvaa vitaalisuutta esineissä. 
Vitaalisuudella ei siinä tarkoiteta samaa kuin yleiskielessä 
vaan esineitä katsotaan siitä näkökulmasta, että ne ovat 
aktiivisia. Karjakeittiöön muurattu pata on ollut aktiivinen 
tarpeena, sitten aiemmissa kehitysversioissaan, tekijänsä 

päässä, materiaaleina, valmiina hyödykkeenä, käytössä, 
osana taloutta, museoesineenä. Muurinpohjaletut. 


Lakkaa ruiskuttamasta musaa kahdesta 
vastakkainasetetusta suuttimesta, joiden välissä on pää, 
pelaamasta laskelmoituja pelejä, vertailemasta 
munankeittimien ominaisuuksia, riitelemästä politiikasta 
tiedoilla, jotka ahmittu somekaukalosta. Laskiämpärin 
kumoaa taas vallanvaras. 


Ehtisi rakentaa. 


Sängyn päädyssä lattiatuuletin katsoo ulos ikkunasta. Jos sen 
käynnistäisi, se alkaisi kääntyillä huoneenkin suuntaan ja 
siipien kiillot varmaan sumenisivat. Se on halpa, jotain 
kolmekymppiä, häpeääköhän se heppoisuuttaan? Sen 
vieressä matalampana kyyhöttää ilmanpuhdistin. Sekään ei 
ole kuukausiin ollut käynnissä. Ne syttyvät sähköstä 
toimintaan, jonka niihin on pakottanut palkannauttija. 
Jonkun on maksettava sähkö, energia, jota ne muuttavat 
anergiaksi, liike muuttuu lämmöksi, joka hajaantuu sinne 
tänne eikä sitä voi enää koota jännitteeksi verkkoon takaisin. 
Molemmilla puolilla vuodetta toimii lamppu, ne on sytytetty, 
niissä jännite muuttuu valosäteilyksi, osin lämmöksikin, ja 
valo törmätessään pintoihin heijastuu poukkoilemaan ja 
toisaalta tönäisee hiukkasiin lämpöä. Nämä laitteet ovat 
yhteydessä sähköverkkoon. Rakennuksen seinien sisään on 

piilotettu johtoja, jotka liittyvät kaapeleihin, jotka liittyvät 
paksumpiin johtimiin, ja nämä muodostavat katkaisijan 
sulkeman piirin, jonka jännite muodostuu voimalaitoksella. 
Sinne on muutama kilometri matkaa. Siellä joen vesimassat 
tunkevat turbiineihin, panevat ne pyörimään ja aiheuttavat 
laitteistossa elektronipaakun, joka on käytettävissä energian 
muuntamiseen toivotunlaisiksi työjuhdiksi. Tämä kaikki on 
edellyttänyt valtaa. 


Hyllykön päällä on kirjasinmetallista valettu veistos. Ensin 
oli rautalankakehikko, jonka päälle muovailtiin massasta 
paksuutta ja iso suu. Hahmo päällystettiin 
kylpyhuonesilikonilla kerros kerrokselta, kunnes sitä oli 
reilu sentti. Silikonin ympärille valettiin kipsimuotti, ja 
tuonne muotin tukeman silikonin sisään sula metalli 
kaadettiin. Veistos olisi pitänyt viimeistellä, viilata valumat 
pois, mutta se tuntui puheliaammalta sellaisenaan. Nyt sitä 
ei edes katsota. Se näyttää lihaa syövää kasvia jäljittelevältä 
hyönteiseltä. 


Työaikalaki 
Vuosiloma 
Luottamusmies 
Lapsilisä 
Tapaturmavakuutus 
Työturvallisuus 
Työttömyysvakuutus 

Työeläkejärjestelmä 

Siirtyminen 40 tunnin viikkotyöaikaan 
Irtisanomissuoja 

Lakko-oikeuden laajennus 
Lomaltapaluuraha 

Sairausajan palkkaetujen parantaminen 
Työsuojelunvalvonta 
Työterveyshuolto 

Opintovapaa 

Työttömyysturva 
Irtisanomismenettely 

Kotihoidontuki 

Syrjintäkielto 

Aikuisten opintotuki 

Tasa-arvolaki 


Varallisuutta on vain se, mikä on jakautunut tasan kaikille 
osallisille. Se mikä on kasautunut osalle, on köyhyyttä 
kokonaisuudelle. 


Riiteleminen rasittaa valtavasti. Siksi siihen on sujautettava 
annos vihaa, joka antaa voimaa. Riiteleminen on 
puolustautumista. 

Pikkuruisin, kaarteilevin ympyräjonoin kohokuvioitua 
paperinenäliinaa tahraa usea läikkä punaviherkellertäviä 
pyyhkäisyjä ja nokareita, verensekaista räkää. 


Työnjako olisi purettava niin, että se jossain määrin säilyisi, 
muttei ehdottomana vaan niin, että kaikki tekisivät kaikkea 
ja kaikki osaisivat kaikkea. 


Joskus ihmetyttää, ettei maailman luonnollisin 
päänjärjestelymuoto, mietiskely, ole itsestäänselvä 
kouluaine. 


Siis kulttuurissamme on valtavasti masennusta, ahdistusta, 
epävarmuutta, hämmennystä, levottomuutta ja 
pakkotoimintoja, joita korjataan joko ryyppäämällä tai 
lääkärin määräämillä kemikaaleilla, purkkapaikkauksella. 


Muovinen Disney-tyylinen Lumikki lenkottaa näppäimistöllä 
vieressään musta muovihevonen. Alt Gr. Lumikki katsoo 
luottavaisesti hymyillen yläoikeaan kädet alhaalla edessä 
hameella päällekkäin. 

Kirpputorit ja Tokmannit levittäytyvät paikkakunnalle, kun 
muut liikkeet sulkevat. Katuihin syöpyy reikiä. Rakennukset 
lahoavat mutta niitä ei ole varaa purkaa. 


Keskiluokka on irtisanottu ja se syytää vihaansa siihen 
köyhälistöön, jonka keskuuteen heidät on pudotettu yhdessä 
rajojen yli puserrettujen kodittomien kanssa. 


Kierelehtiön sivulle on tekstattu kaaviomaisesti aiheita 
sarakkeisiin ja riveihin. Välissä on katkoviiva, seassa symboli, 
pelkistetty naama. Jotkin sanat on rengastettu tai sanan ylä- 
ja alapuolelle on vedetty viiva, toisinaan aaltoileva, joka 
muuttuu katkoviivaksi kuin jatkumaan. Viivat myös 
yhdistävät sanoja rivien poikki. Osa sanoista on versaalia, 
osa gemenaa. Sanat viittaavat ihmisen toimintoihin, 
toimintojen ketjuihin ja niiden keskinäisiin suhteisiin. 


Harmaan taivaan ja lumisen maan edessä junavaunuja, 
joiden turkoosit tolpat pitelevät koivunrunkoja. 
Sähköjohdinten hennot vaakaviivat katkeilevat 
ristikkorakenteisiin valopylväisiin. Metsä on sahattu nurin, 
pesät ja kotikolot lakkautettu, rungot karsittu, nostettu 
rekkoihin, siirretty junavaunuihin, kuljetetaan tehtaaseen 
murskattavaksi, liuotettavaksi ja muutettavaksi arkeiksi, 
joille painetaan värikkäitä kuvia metsistä. 

"Miljoonat ovat menettäneet toimeentulonsa" sanoo 
järkyttyneen näköinen rekka-auto. 


Pieni koriste-esine, himmeä paristolla toimiva lamppu, joka 
näyttää yhdeksänsakaraiselta lasitähdeltä tai hiotulta 
jalokiveltä, koska siinä on tahoja mutta keskellä ympyrä, 
jonka ytimessä valopiste hohtaa. Turha-esine, jollaisista 
jotkut pitävät. Tuo on halpa, joten siitä puuttuu arvon suoma 
prestiisi. Jossain noita valmistetaan miljoonia ja levitetään 
ympäri maailmaa. Suunnittelija on saanut hetken 
toimeentulon. Valmistajat, pakkaajat ja rahtaajat saavat 
niukan palkan. Entropia kasvaa, kun tuo hajoaa 
jäteversumiin. 


Sähkötolppaan on liimattu hieman vinoon tarra, jossa lukee 

"natseja 

vastaan 

varisverkosto.net" 

ja keskelle piirretty oikealta vasemmalle iskevä nyrkki. 
Nyrkki murskaa tunnusta, jossa sinisellä pohjalla on ylöspäin 
osoittava nuoli. Vähän tarran alapuolella on jäänteitä 
vanhoista tarroista, jotka on revitty pois. Taustalla 
rakennuksen seinässä näkyy Osuuspankin tunnus. 

Pelit on politiikan tulevaisuus: todellisuuteen siirretty 
pelistö. Koska muu ei kiinnosta. Kun eskapisti ei jaksa 
innostua todellisuudesta, todellisuuteen lienee siirrettävissä 
pelin ominaisuuksia. 


Peliin päätetään ryhtyä, se hankitaan. 


Vallanotto 


Kutsutaan pelaajia jakamalla heille säännöt, joissa kerrotaan 
pisteytys. 

- Laadi kirje kansanedustajalle ja vaadi lakialoitetta. Kun 
kansaedustaja vastaa, saa 10 pistettä. 

- Kun esitys menee läpi, saa 10 000 pistettä. 

- Vallanotosta saa millin. 

- Oikeustieteen kandidaatin tutkinto 10 000 pistettä. 

- Ministerinvirka 100 000 pistettä. 

- Kirjastohankinta 10 pistettä, 

- Referaatti lainatusta kirjasta 100 pistettä. 

- Oma julkaisu vallanotosta 1000 pistettä. 

- Puolueen perustamisesta 100t, uskonnon 500t. 

- Suureksi puolueeksi 600t. 

- Roskan poimiminen 1 piste. 

- Itsari 10t. 

- Poliitikon panemisesta 1500 pistettä. 

Pisteet on verrattavissa euroihin. 

Hedge, futuuri, johdannainen: vakuutuksia. Optiot. Peliä, 
tuloksiin vaikuttamista. 

Hautakivien kaatopaikalla nojallaan Martti Johannes 
syntymä- ja kuolinpäivineen, Elvi Kaarina, pariskunta Anna 
ja Toivo. 


Nainen maalaa asfalttiin valkoista viivaa. Vieressä toimii 
lauta viivottimena, jalka tukee siihen, käsi vetelee 
juovanlevyisellä telalla maalia. Housujen säärissä on 
neonvihreät heijastinosat, päässä punainen hikinauha 
pitelee punaiseksivärjättyä, sykerölle koottua tukkaa. 
Kädessä on sormikkaat, jalassa lenkkarit ja päällä harmaa 
huppari. Vieressä on iso maalisanko. Sangosta ja maalarista 
heittyy terävät varjot. 


Ja vaikka luonnossa tapahtuu mitä tuskallista tahansa, se ei 
ole kidutusta, suunniteltua tuskan tuottamista. 


Koska kaikki tieto esittää vain keinotekoista näkökulmaa 
kokonaistodellisuuden tapahtumavirtaan, on vältettävä 
'on'-verbiä. 


Metrin korkuiseen putkeen kiinnitetyssä, laminoidussa, 
keltaisessa kyltissä lukee "näytteenotto". Viereen on joten 
kuten sijoiteltu ohjaavia metalliaidakkeita, jotka johtavat 

muovikelmulla katettuun kaarikatokseen, sen edessä 
asfaltissa on metallinen, keltamusta hidastustöyssy. 
Katoksen vieressä on tummanpunainen toimistokontti, jonka 
päätyyn on lankuista ja levyistä kyhätty loiva katto 
suojaamaan sisäänkäyntiä. Vieressä on tori ja takana 
kolmikerroksinen korttelinlevyinen tiilirakennus. Toisella 
puolella kulkee katu ja sen vieren koivut ovat paljaita. 


Muuttuminen on informaation syntyä. 


Kahvilan pöydässä on vihko auki. Kierrevihkoon on 
kirjoitettu mustalla rollerkynällä vasen sivu täyteen ja 
oikealle yli puolet. Pöydän lasinen levy heijastaa katon kolme 
lamppua ja ikkunoiden yläosaa. Ikkunan viereisessä 
pöydässä istuu kolme vanhaa miestä päällysvaatteissaan, 
neljäs on selin ja ripustamassa takkinsa tuolin selkänojalle. 
Vain yhdellä on silmälasit. 


Informaatio syntyy havaitsevassa. Energia muuntuu. 


Meidän maailmamme on tietoa eikä meidän 


ulkopuolellamme sitä ole. 

Jääkaapin naksunta on ilmiö, jonk ei pitäisi antaa häiritä. Jos 
naksunta lakkaa, se pitäisi ottaa huomioon. Hm. 


Jos kylvöt ja istutukset epäonnistuvat, tulee nälänhätä. Jos 
internetiä rajoitetaan, tulee kakkanhätä. 


Sorakäytävällä lilaan ja vaaleansiniseen puettu mäyräkoira 
juoksee korvat hulmuten, takajalat ilmassa, toinen etutassu 
maassa, toinen astumassa, oranssi pallo suussa kohti naista, 
joka on kävelemässä kohti, katsoo kuitenkin pois oikeaan, 
kädet hivenen irrallaan kyljistä, mustien sormikkaiden 
sormet vähän koukistuneena, yllään tummanharmaa, 
punavalkoristiinraitainen huppupusero, harmaat 
ulkoiluhousut, punainen pipo ja jalkineissa paksut pohjat. 
Edessä harmaa hirsiseinä nousee takkuisesta heinikosta, 
haalistuneesta nurmesta. 


Kahvinkeitin oikkuilee. Pesu ei auttanut. Neuroosi. Keitintä 
on kuunneltava. On seurattava lian pinttymistä sen pintoihin. 
On keitettävä etikkaa. Kun äänestä kuuluu, ettei kaikki ole 
kunnossa, on ehkä purettava laite osiin, puhdistettava, 
poistettava hapettumat, puheltava itselle hellästi. 

Metropoli ei ole alue, vaan ihmiset, jotka toimivat tuollaisten 
alueiden kautta, mutta ne ovat keskinäisiltä rajoiltaan 
sumeita. Ne eivät ole ihmisten tietoisuuksia vaan 
toimintoverkostoja. Hyödyllisintä olisi kartoittaa 
ihmisyksilöiden ketjuilut, keskinäissuhteet, niiden elämä ja 
muuttuminen. Kärkitoimijoiden olemuksen ja työskentelyn 
kuvaaminen verkostona. Ja siitä alaspäin. Kartoitettava 
todellisten ihmisten väliset suhteet hierarkian huipulla. 

Ei ne suostu. 


On koottu munan muotoon rautatankolenkin koossapitelemä 
kerä ruosteista piikkilankaa. Teroitetut piikit muodostuvat 
kymmenen sentin välein pari kierrosta lankaparia 
kiertävistä, sitten ulospäin sojottamaan väännetyistä 
rautalanganpätkistä. 


On pääomarahaa, joka toimii eri tavalla kuin kulutusraha. 
Rahan luonne siis muuttuu sen mukaan, kenen hallussa se 
on. Onko köyhän raha yhä finanssikapitalistin hallussa 
silloinkin kun se on köyhän huterissa hyppysissä? 
Silloin ainakin, kun sillä voi ostaa vain tiettyjä asioita 
palkanmaksajan kaupasta. 
Asuntolainalla voi ostaa vain asunnon. 


Taide hyödyttää. 

Kukaan ei hyödy siitä, että väitetään taiteen olevan 
hyödytöntä. Jotta se olisi vapaata. Kuten tiede väittää 
olevansa objektiivista, vaikka se palvelee ihmistä tai 
rahoittajaansa. Tai tekijänsä itsetuntoa. 


Ajatella, ettei ajan tarkentuva mittaus ja taivaankappaleiden 
havainnointi kehittynyt aluksi muusta syystä kuin jotta 
voitaisiin määritellä pääsiäisen vieton ajankohta tarkemmin. 


Nuo taidot sitten sivuvaikutuksena auttoivat purjehtimaan 
nykyisin Amerikkana tunnettuun harhaan. 


Ennen moni asia toimi, koska ne yhdessä päätettiin: Jumala 
hallitsee. Ja sitten toteutui mitä päätettiin, luonnonlaeista 
vitut, aurinko kiersi maata ja siltä perustalta järjesteltiin 
elinkeinot. Toimi. 


Ikkunaverhojen välistä säteilevässä auringonpaisteessa 
seisoo musta puolipallonmuotoinen möykky, jonka alaosasta 
pistää kolme pientä puolipalloa jalkoina. Möykky ajattelee: 
"Tänään on se päivä." Alla on teksti "Lemmikki päättää, että 
hän on siinä iässä, että on kohtuullista ruveta kiroilemaan." 


Puhelimeksi kutsuttu laite kelpaa: 
kirjoittamiseen, piirtämiseen, skannaamiseen, 
säveltämiseen, soittamiseen, laulunopiskeluun, 
valokuvaamiseen, videointiin ja videoeditointiin, 

kuvankäsittelyyn, pikaviestintään, sometukseen, 
ajastamiseen, netinjakamiseen, muistilehtiöksi, säätilan 
tarkistamiseen, taskulamppuna, kirjaston selaamiseen, 
kielenkääntämiseen, hotellihuoneen varaamiseen, 
laskemiseen, yhteystietojen etsimiseen, taulukkolaskentaan, 
suurennuslasina, kalenterina, e-lukulaitteena, äänikirjojen 
kuunteluun, navigaattorina ja askeltenlaskentaan, lajien 
tunnistamiseen, maksamiseen ynnä muuta. 


Meren jäätä ja latua esittävän valokuvan päälle on piirretty 
vuoteenreunalla istuva älypuhelinta kynällä näpräämään 
kumartunut sänkinen mies, joka sanoo: "Haaveilin joskus 
taskukokoisesta laitteesta jolla voisi piirtää". 


Koira on jalostettu tottelevaiseksi valikoimalla jalostukseen 
säyseitä yksilöitä. Jospa ihminenkin? 


Mutaatio ei ole itsenään kiinnostava vaan kiinnostava on 
oloihin ilmaantunut "kysyntä” mutaatiolle, jolloin se 
napataan käyttöön. Olot imevät toteuttajia, suosivat 

ominaisuuksia. 


Huoneessa valaisee vain yksi katon kolmesta loistelampusta. 
Pari kohdevaloakin on sammutettuina suunnattuna 


181 


kirjahyllyyn, näkyvissä hyllyjä on yhdeksän. Yhden päällä on 
joulutähti, harmaalla laattalattialla lojuu telineitä ja pieni 
biljardilevy keppeineen nojaa hyllynpäätyyn, toiseen 
pesulauta. Vessan ovi on raollaan. 


Mitä hyödyntämääsi ei olisi osannut haluta puoli ihmisikää 
sitten? 
Tietokoneita ja -verkkoja. Moottoriteitä. Linja-autojen 
vessoja, junien kehnoja, ahtaita penkkejä. 
Mitä olisit halunnut säilyvän? 
Ojat, kukat, metsän isot puut, puutalot, kiemurtelevat tiet, 
lehmät laitumella. Hyönteiset, linnut, otusten jäljet. 
Ulkomaat, kartan valkeat alueet, erilaisuuden, kielet ja 
maisemat. 


Pääsy on kielletty, jos 

- lukossa (jos silti menee, on murto) 
- puomi, este, nauha, kyltti kieltää 

- pääsymaksu. 

Kiellettyä on myös 

- näyttää sukuelimiä tai takapuolta 
- ylittää valtakunnan raja hädissään 
- sotia Israelia vastaan 

- ottaa haltuun ja käyttää 

- sotkea julkinen ja yksityinen 

- kuseminen julkisella paikalla 

- antaa toisten varastaa. Tai varastaa itse, jos ei ole rikas. 

- estää rakentamasta teitä, voimalaitoksia ja hakkaamasta 
metsää 

- tappaa kusipäitä 

- kielletyn paljastaminen. 


Emme voi "heittää pois”, voimme vain siirtää muiden 
niskoille. 


Poliisi ei tutki pyörävarkauksia. 


Talous ihmisen ja ympäristön välisenä aineenvaihduntana. 


Mies toteaa tyytymättömänä: "Maailma on muuttunut", 
johon pieni tyyppi, lapsi ehkä, vastaa "ja muuttuu saatana 
koko aika". Mies jatkaa: "lakko ei pure", lapsi jatkaa: 
"Mielenosoitus vain naurattaa", mutta nyt tulee nainen 
kysymään: "Kui ni?" Mies vastaa: "No kaikki duunarit on 
alihankkijoita" ja lapsi painottaa sylkeä pärskähtäen: "Ja 
mielenosoitus ei tee päätöksiä!". Mies edelleen: "On ihmisiä 
jotka ottaa muilta" — lapsi täydentää "Lupaa ei kysytä" - 
mutta nainen huomauttaa: "No älkää tekään kyselkö lupia". 
Mies katsoo poikaan, "Niin?" ja poika mieheen, "Niin?". Mies: 
"Niin." ja poika: "Niin." Kumpikin katsovat naiseen. Mies ja 

poika katsovat jatkuvasti naiseen. Nainen toteaa takaisin: 
"Niin". Lopuksi kaikki kolme vahvistavat yhdessä: "Niin." 


Teknologia ei helpota, se vaikeuttaa. Jokainen tekninen 
helpotus vaatii lisää tulosta. 


Kartta on ihme. Sen mittasuhteet ovat luotettavia. Sitä oppii 
lukemaan melko helposti, intuitiivisesti. Se näyttää miten 
maailma jatkuu näköpiirin ulkopuolella ja miten eri alueet 
asettuvat toisiinsa nähden. Siitä ymmärtää veden ja maan ja 
metsän ja kaupunkien pienuuden ja suot ja kumpuilun. 
Siihen on kirjoitettu, miten paikkoja kutsutaan. Kartta 
supistaa. 


Ovi on auki rappukäytävään. Sen edessä A-tikkailla seisoo 
mies tekemässä jotain oven yläpuolella, käsiä ja päätä ei näy. 
Takana häämöttää toinen hahmo. Eteinen näyttää sekaiselta, 
kolme mattoa ovat vinossa: musta ulkokynnysmatto, 
vessanoven edessä sinertävänkirjava muovimatto ja mattona 
toimiva pitkänomainen, punertavaraitainen koristetekstiili. 
Lattialla lojuu kenkiä ja seinää vasten kirjavaksi maalattu 
tuoli. Vaatenaulakossa roikkuu pitkävartinen kenkälusikka ja 
jokin laukku, jonka läpinäkyvästä kannesta näkyy kirja, 
vieressä repsottaa kestokassi auki. Hyllyn sekalaiseen 
tavaraan sisältyy ainakin otsalamppu. Kattovalaisimen pieni 

varjostin heittää kattoon valo-ornamentin säännöllisen 
kehän. Seinällä on peili ja sen yläpuolella pienehkö, epäselvä 
maalaus. Peili heijastaa rappukäytävän kaiteita ja irtonaisia 
johtoja. 


Kaksi miestä keskustelevat kahvilassa 
huomiotyökamppeissaan rakentamiseen liittyvistä teknisistä 
seikoista. Noin siirtyy tieto. Toteutus on vain yksityiskohta 
matkalla viestintävaltaiseen kokonaistapahtumaan. 


Markkinat on myymistä, talous vaihtamista. 


Läikikkääksi maalatun kankaan edessä ruukussa kasvavan 
pienen, ryhdittömän kuusen latva on vain pikkuisen 
nuupallaan. Neulaset sojottava kuin märän eläimen karva. 


Kun kerran on olemassa tuote, oli opiaatti tai mikä hyvänsä, 
jolla kipu poistuu, sitä ei saa jemmata! Demokratia on paska 
kun se rääkkää "vapaita" kansalaisiaan, joilla ei ole varaa 
käyttää rikollispalveluja. 

Rikollisuus on osa suurempaa bisnesrakennetta, sen avulla 
kerätään rahat pois köyhistäkin köyhimmiltä siten, että 
kärsivä ryöstää vintti- tai kellarikomerosta surkeaa roinaa, 
myy vielä surkeammalla hinnalla varastetun tavaran 
välittäjille niin paljon, uudestaan ja uudestaan, että saa 
annoksen. 


Jos ihmistä kidutetaan tarpeeksi, hän tekee mitä vain että 
helpottaa. 
Mitä vain. 


Saunassa ei tarvitse viipyä kauan. Sinne mennään suoraan, 
kuivana, jotta löyly kuumentaa ilmaa ihokarvojen ympärillä 
ja ilma ihon. Ensin heitetään testikauhallinen, jolla 
tutustutaan kivien tilaan. Sitten jatketaan heittämistä ja 
nostetaan kädet ylös. Fanaatikot nostavat jalatkin ylös. Kun 
kehon tuhannet röörit on auenneet, pestään suihkussa hiet 
ja piipahdetaan ehkä vielä löylyssä tiristämässä loputkin 
liemet. Mutta ei niin kauan, että alkaa tuntua tukalalta. 

Kun myöhemmin lojuu huokoset avoimena, ilma virtaa läpi 
kuin koivikossa. Saunoessa ei saa häiritä toisten tottumuksia, 
jos ei olekaan yksin niin kuin ateisti kosmoksessa. 


Taide on jokaisen tehtävissä, viihde taas on sitä, että estetään 
tekemästä taidetta. Taide on etenemisen perusta. 

Ammattitaiteilija on kummajainen, joka vaatii maksajaa 
omalle terapialleen tai jopa pyytää rahaa siitä, että joku 
kuuntelisi. "Elätä minua, jotta saat seurata voihkimistani!” Se 
mitä pidetään taiteena, ei ole taidetta vaan käsityöläisyyttä 
tai bisnestä, pahimmillaan sijoitustoimintaa. 
Taide on ristiriidassa elinkeinotoiminnan kanssa paitsi 
silloin, kun elinkeinotoimintaan työntyvä taide rikkoo 
elinkeinotoiminnan rutiinin ja muotin. Taide on 
ymmärrettävissä sinä inhimillisen toiminnan elementtinä, 
joka pursuaa rajojensa yli. Sille ei ole parempaakaan 
nimitystä kuin taide. Se on ehjä, selkeä ilmiö. Tarkoitus ei ole 
kyhätä hyvä muoto ja välittää se vastaanottajille, vaan laatia 
viesti, josta vastaanottaja oivaltaa itselleen suunnatun 
muodon eli sisällön. 


Lattiaa peittää satojen kirjojen ja sarjakuvajulkaisujen 
röykkiö, seassa on myös lehtikoteloita ja mappeja sekä 
kestokassi ja maalausteline. Sohvaa vasten nojaa tauluja. 
Takana näkyy hyllykkö, joka on yhtä tyhjää hyllyä 
lukuunottamatta täynnä laatikoita ja kasseja, sen edessä 
jalkalamppu sekä röykkiön ylittävä haaroitin, jota on jatkettu 
jatkojohdolla. Alla näkyy pari mattoa ristissä, punainen ja 
kirjava räsymatto. 


Telkkari on asia, josta on ollut vain vahinkoa — nyt kun 
katsoo taaksepäin, mitä se on ihmisiin vaikuttanut. 

Tuntikausia — ei, kuukausimäärin — viihdettä, jossa aina 
ongelmatilanteessa ensimmäisenä tarjotaan runnominen ja 
väkivalta. Kilpailu. Toisen alentaminen, häpäiseminen. 
Tiedon halveksunta voiman tieltä. Joutuu opiskelemaan 
vastaavasti vuosia löytääkseen vaihtoehtoja siihen 
maailmankuvaan, mitä angoamerikkalaisesta maailmasta 
levitetään nihkeäksi ketoksi tukehduttamaan maapallon 
kulttuureja. 


Palasista ei muodostu ympäristökuvaa, tilannetta. Kertymä 
ei liiku, kaadu painon suuntaan. Kaikki tavara ympärillä on 
tehdasehtoista. 


Kun lukija tunnistaa että kuva on toisen kopio, hän ei lue sitä 
kuvaa uudestaan vaan ohittaa kopioituna. Katseen 
yhtäläisyysmerkit. 


Mopopojalla on kuvioinen kypärä, ajolasit, joiden takaa ei 
näy silmiä, huppupusakka, punaista ja mustaa sormikkaissa. 
Ajoneuvo on krossimallinen eikä korkean haarukan 
lokasuojan alla näy etupyörää, koska se ohittaa niin läheltä, 
pyyhkäisten, suojatiellä. 

Kun lähtee kotoa, ulko-oveen on ilmestynyt lappu, joka vaatii 
lukemista, toimenpiteitä. Etenee kadulle, ja se on katkaistu 
puomeilla, kaivettu kuoppa. Puita on kaadettu. Talo purettu. 
Omistaja vaihtunut kahvilassa, hinta noussut, tarjonta 
muuttunut. Kun kääntyy ympäri, sitä, mistä lähti, ei enää ole. 


Kuin selän alaosa, takapuoli vakoineen, mutta tuo on omena, 
punertava, pienten vaaleiden roskamaisten pisteiden 
kuvioima, vähän vihreyttäkin. 


Ensin ei ollu ameeba ja sitten joku löysi sen, vaan joku löysi 
eliön ja loi sen ameebaksi. 


Lundiakirjahyllyrivi on täynnä kirjoja, mutta vain osa on 
pystyssä, suurin osa on lappeellaan tungettuna hyllyjen 
väliin epätasaisiksi pinoiksi. 


Syöksyputkista tuli rytmialueita vaikkei sada. Vanha sade 
rummuttaa vielä peltiä. 


Fi "ole” lyhytikäisiä hiukkasia, on vaiheita tapahtumissa. 


189 


Jokainen ratkaisu onkin ongelma. 


Kaksi nuorta, hoikkaa tyttöä laiturilla nauravat, toinen 
bikineissä, toinen adidasraitaisessa uimapuvussa 
kumartuneena kastamaan varpaita, käsi pakaralla: kylmää. 
Tytöt kumartuvat kumpikin vettä kohti, toisen käsi tukee 
laiturin porraskaiteeseen, jonka kuorimaton 
muovikelmusuojus on rispaantunut. Kummankin tukka on 
koottu pään päälle sykeröksi. Ranteissa on nauhat. Nyt 
ilmeet ovat keskittyneitä. 


Autotallissa harmaatukkainen, silmälasipäinen mies 
tummissa vaatteissa osoittaa jalallaan invalidimopoa. Mopo 
on vanhaa mallia, siihen on rakenneltu puusäleinen 
tavarakontti, josta nousevaan metallikehykseen kiinnitettyyn 
lautaan on polttamalla tekstattu omistajan nimi. Istuimen 
selkänojaan on kiinnitetty vakuutuskilpi. Takapyörien 
lokasuojat kiiltelevät harmaina, niissä on takavalot. 
Ohjaustanko näyttää jyrkältä kaarelta, jonka huipun 
kohdassa kiiltelee mittarin lasi. Eteen nousee suojalevy, 
jonka yläosassa on tuulilasi pyyhkijöineen ja kehykseen 
kiinnitettyine vilkkuineen, ja se taittuu ajajan ylle katoksi. 

Kirjailija tekee teoksen. Teos vuorovaikuttaa lukijan kanssa 
(ei siis enää kirjailija itse). Lukija siirtää kirjan henkilön 
päätöksiä ja toimintaa itseensä, kokeilee. Kysymys ei ole 
samastumisesta vaan asettumisesta, ei ymmärtämisestä 
'miksi', vaan ymmärtämisestä 'miten'. Lukija pystyy 
kuvittelemaan kirjan henkilön menneisyydestä tapahtumia, 
joista kirjailija ei kerro, mutta jotka toiminnan kautta ovat 
arvattavissa. 


Autotallin edessä ruutupaitaan pukeutunut 
harmaatukkainen mies on kumartuneena punaisen 
pakettiauton auki tuetun konepellin alle. Jonkin työkalun 
kierteinen oranssi letku katoaa näkyvistä. Auton ovi on 
raollaan, tuulilasissa ja kyljessä valuu vettä. Piha on 
sorapeitteinen, ja siitä lähtee raitti puiden ja kivien välistä. 


Kirjallisuus on keskiluokkaisuuden puolustelua, häpeää. 


Kirjoittaminen ei ole vain ajatusten muistiinmerkitsemistä 
varastoksi, sanallistamista viestimuotoon, jakamista 
yhteisöön, vaan se on myös itse ajatusten rakentamista tuon 
sanoiksi vaihtamisen kautta. Assosiaatiot avaavat ikkunoita 
ja luukkuja. Ovia. 

Ajatukset ovat tapahtumia ja siis todellisuuden muuttamista. 


Keittiössä harmaatukkainen silmälasipäinen mies mustassa 
teepaidassa häärää jugurttipurkeista aamiaista. 
Ruokapöydän tuolien selkänojat ovat leimuavista puusäleistä 
liimattuja, tuolit istuinosaltaan pehmustettuja. 
Sinivillasukkaiset jalat on nostettu tuolille. Ikkunasta näkyy 
laiha mänty, punertunut pensas, laituria vedessä, 
vastarannan metsä. 


Ideoita ei voi vain ruveta tuottamaan vaan niitä pitää 
odotella kuin onkija ja kehittää sitten kun ovat saapuvilla. 


Mies katsoo vasempaan silmät melkein kiinni onnellisen 
näköisenä, suu raollaan. Hänellä on harmaa tukka ja parta, 
silmälasit ja sinimusta ruutupaita, jonka rintataskussa on 
puhelin. Taustalla on piharakennus, sen takana 
päärakennusta, terassia, savustusuunia, kylpytynnyriä, 
kallioita ja puita kallioiden sammalläikillä. Edempänä näkyy 
vettä ja vastarantaa. 


Tiedon tallentamisesta toteutuu joukkoäly. 

Kirjallisuus lihallistuu luettaessa ja edelleen viestittäessä. 


Maailman lyhin talouden pikaopas 


Ihmishahmo kaivaa, taustalla vuori, josta ruiskuaa pisaroita. 
Ylhäältä käsi ojentaa seteliä, jonka tunnus on pykälämerkki. 
"Ihminen tienaa elantonsa työstä". 


Kaivaja on kadonnut, jäljellä kasa ja taustan vuori, jonka 
ruiskuaminen on ehtynyt. "Kun ei työtä tehdä, ei tienata". 


"Työtön saa työttömyyskorvausta, joka maksetaan veroista" 
Siluetti ottaa vastaan käden ojentaman setelin. 


Avatusta arkusta leijuu pois pykälämerkki. "Kun ei tienata, ei 
kerry veroa". 


Arkusta kohoaa käsi ottamaan vastaan toisen käden 
ojentamaa seteliä: "Valtio lainaa rahaa". 


Työläinen ojentaa seteliä kädessään, mutta vain 
pykälämerkki leijuu. "Kun ei tuoteta, ei ole kaupan 


elämisentarpeita." 


Työläinen toteaa, että pystyy yhä työhön. 

Muistiinmerkitseminen on tosi tärkeää, koska se auttaa 
muistamaan ohikiitävän oivalluksen, jonka 
ylösmerkitsemisestä purkautuukin sivu tekstiä, huomiota, 
mikäli on antanut itselleen luvan käyttää aikaa semmoiseen. 


Koskaan ei voi myöntää, että nyt on hyvin. Todellisuus voisi 
huomata ja kostaa mätkyinä. 


Viestinnän tarkoitus on tuottaa tekoja — energiaa ja sillä 
muutosta. 


Kun valtiossa tehdään tavaraa ja toinen valtio ostaa sitä, 
toinen valtio maksaa sen jäämällä velkaa tekevälle valtiolle, 
ellei se maksa tavaralla. Näin ilmaantuu kauppataseen vaje. 

Raha on velkasopimus. 


Tuntemuksien redusoimista 


Hyökkäys - pako 
ylimieli - pelko 
alistaminen - alistuminen, kaikki samaa 


sympatia - houkutus 

nolostuminen - huonommuus, häpeä, alistuminen 
häpeä - huonommuus, alistuminen 

syyllisyys - huonommuus, alistuminen, nöyryys 
ylpeys - ylimielisyys, alistaminen 
mustasukkaisuus - pettymys, turhautuminen, viha, 
alistaminen-alistuminen 

kateus - oikeudenmukaisuuden tarve, pettymys, viha 
kiitollisuus - houkutus, alistuminen 

ihailu - houkutus, alistuminen 

loukkaantuminen - pettymys, viha, alistaminen 
halveksunta - ylimielisyys, alistaminen 

inho - pelko, pakenemistunne 


puuttuu hellyys 
hämmennys 
uteliaisuus . 


Nurmisella aukealla kohoaa varren nokassa lentokone. 
Taustalla on harjakattoisia rakennuksia, puustoa, 
omakotitaloja. Keskelle aluetta kiemurtaa kävelytie, siitä 
erkanee liittymä istutusten koristamaan, kulmistaan 
valaistuun kivettyyn kehään, jossa betonijalustasta nousee 
harmaa, kapeneva metallipalkki Fouga Magister 
-suihkukoneen vatsaan. Metallinharmaan koneen keula 
suuntaa loivasti ylös. 

Joukolla on taipumuksia, koska alkiot vaikuttavat toisiinsa; 
alkioilla on ominaisuuksia. Määrä muuttuu taas laaduksi. 


Pääoma on yhtä kuin mahdollisuus elättää työntekijöitä, 
jotka rakentavat tuotantolaitoksen ja sen jälkeen toiset 
työntekijät tuottavat tuotantolaitoksessa arvoa, joka taas on 
elämää, tarpeiden tyydyttämistä. Talous on tapahtuma, 
virtaus jostain johonkin. Solussa on molekyylejä, jotka 
luovuttavat elektroneja toisille molekyyleille, ja se tarkoittaa 
energiaa. Raha virtaa myös. Kapitalismin lähde on aurinko. 


Voi tehdä automaattisen tehtaan, joka tuottaa automaattisia 
tehtaita. Mutta kuinka tuottaa automaattisia kuluttajia, joilla 
on tarve maksaa keksittyjen tarpeiden tyydyttämisestä? 
Rabotj. 


Vallankumous ei tapahdu siksi, että joku tahtoisi, vaan koska 
uudet muodot murtavat vanhat rakenteet, muotit särkyvät. 


Luonnon arvottaminen haittaa. Myös taudinaiheuttajilla on 
osuus kokonaisuudesta, eikä sen kyseenalaistaminen ole 
tutkijan tehtävä. 

Kirjan kansi, teksti: 
Financial Timesin ja The Economistin toimittajalta 
Nicholas Shaxson 
Finanssikirous 
Miten kansainväliset rahoitusmarkkinat tekevät kaikista 
meistä köyhempiä 
into. 
Kansi on kullertavanruskeaa ja alhaalla punertavan ruskeaa, 
teksti tummaa ja valkoista, keskellä dollarimerkin peilikuva. 


Runsaus tappaa taiteen. Vain sokeri kelpaa, jos sekään. Ei 
yleisö jaksa kiinnostua työllä ja taidolla aikaansaaduista 
viehättävistäkin mutta jotenkin kömpelöistä teoksista, kun 
niitä säntää vastaan koko havaintokentän leveydeltä. 


Kadunpinnan tasalla huomaa asfaltin soraisan, kuoppaisen 
rakenteen, rasvaläikän liimaaman tomun, hiekkaa. Punainen, 
likainen henkilöauto kyyhöttää jalkakäytävän vieressä, 
kerrostalot jonottavat, tyhjät näyteikkunat haukottelevat. 


Kun jokin tulee paljon helpommaksi, se tulee 
mahdottomaksi. Kun digi mahdollisti monen ennen vaikean, 
työlään asian, mahdollisuuksien äkkinäinen yltäkylläisyys 

teki turhauttavaksi valita, mistä aloittaa, eikä sitten enää 
aloitettu. 


Ryhmä jalkakäytävällä keskustelevia hahmoja toteaa, että 
"Kaupunkimme on rakennettu orjajärjestelmää varten". 
Vieressä virtaa liikenne moottoritiesillalla, taustalla savuavat 
tehtaanpiiput. Silmälasipäinen sanoo: "Kadulla ei maleksita" 
ja haalariasuinen vastaa: "No niin oli sosialismissakin". 
Jalkakäytävästä nousee voikukka. Äskeinen jatkaa otsaa 
rypistäen: "Haussmann tuhosi Pariisin. Corbusier 
samammoine natzi". Nainen sanoo: "En edes pysty 
kuvittelemaan millaiselta näyttäisi ihmisten yhdyskunta, 
joka ei perustuisi massatuotantoon ja haaskaamiseen" ja 
osoittaa veikeää omakotitaloaluetta, jossa puita ja pensaita ja 
katutaidetta. 


Mitä nopeemin olento käyttää voimavaroja ympäriltään, sitä 
nopeemmin resurssi loppuu. Siksi kuolema, joka tietää ,että 
aineen voi käyttää uudestaan, kierrättää. 


Julkaisun piirretyssä, värillisessä kansikuvassa lukee 
mustilla pienaakkosilla tekijän, Yuri Konstantinov, nimi ja 
sen alla versaalilla julkaisun nimi, 'The endless summer'. 
Neljä nuorta istuvat rakennuksen katolla. Yksi, roteva, 
maastohousuinen pitkätukka rummuttaa nurinkäännettyä 

astiaa istuen trukkilavalla, toinen, sinitukkainen tyttö, istuu 
kaiteella kirja kädessään kitaraasoittavan pojan vieressä ja 
neljäs, punkkitukkainen istuu tiilen päällä muki kädessään. 
Keskellä on olutpullo ja säilykepurkki tuhkakuppina. 
Taustalla on ankea, puoliurbaani maisema, savuava tehdas, 
virastorakennus, kerrostaloja taivaanrannassa ja keskellä 
muistomerkki geometristen ruohokenttien ja käytävien 
ympäröimänä. Vieressä kulkee suurjännitelinja. 


Kolibakteeri jakaantuu 20 minuutissa. Jos sille riittää 
ravintoa ja olot ovat suotuisat, puolessatoista vuorokaudessa 
sitä on maapallon pinnalla nilkkoihin asti. Siksi tarvitaan 
kuolema: jotteivät eliöt kuluttaisi kaikkea ravintoa, ja jotta 
niistä tulisi itsestään kierrätysravintoa. Koska emme voi 
suoraan syödä raatojamme, tarvitaan monimutkaista 
ekosysteemiä pyörittämään raaka-aineita. 


Dialektiikan virhe on jyrkkärajaisuus. Sumeat vastakohdat 
vallitsevat. Sumeiden vastakohtien kietoutumisen, 
sekottumisen ja vastahakoisuuden taipumus. Mielensä 
muuttamisen, kyllästymisen taipumus. Määrän laaduksi 
jalostumisen ja laadun liiallisuuttaan kyllästyttävöitymisen 
ja vanhentumisen taipumus. 

"Maailma muljahti pandemiaan", toteaa lippalakkipäinen 
kravattiheppu. "Ruokajärjestelmä on hauras", väittää 
afrikkalainen pukumies peltomaisemassa. Maisema muuttuu 
kuivaksi, karuksi, taustalla lentokone ja rahtilaiva, mies ja 
nainen keskustelevat. "Tuottaminen, jalostus, kuljetus, 
kauppa ja kulutus takkuavat". Nainen täydentää: "Miljoonia 
uhkaa nälkä". Lippalakkimies: "Ruokahuolto rakentuu 
fossiilisen energian varaan" ja nainen vastaa "Sitä on 
konstikasta korjata". Mies: "Jokainen muutos vaikuttaa 
kaikkeen". Lippalakki mies lisää "Ja takaisin". Afrikkalainen: 
"Ruuantuotanto vahingoittaa ympäristöä". Nainen päättelee: 
"Ja ympäristön ongelmat haittaavat viljelyä". 


Ihmisen päätehtävä on matkiminen. 


Pihapiiristä näkee, ettei se ole kenenkään vakituinen koti, 
nurmikkoon ei ole urautunut kuin hentoja polkuja 
punamultaisen päärakennuksen kaksiosaisen mustan 
ulko-oven ja muiden kohtien välille. Puinen, tumma 
pihapöytä seisoo yksinäisen mustan tuolin vahtimana, pari 
kiveä nousee ruohosta, toisella puolen muhevan kuusen oksa 
lepää piharakennuksen peltikatolla. Rakennuksen punaisella 
seinällä on yksi leveä, vaaleanruskea valkokarminen ovi ja 
sen edessä pitkä, karkea pukkipöytä ja seitsemän mustaa 
puutarhatuolia. Päärakennuksen porstuan katossa oven 
päälle taittuu harjaosa. Koko leveyttä koristaa kahdeksan 
vierekkäistä ikkunaa, joiden yläruuduissa pienat 

muodostavat suunnikaskuviot. Oven edessä on pari 
lohkeillutta betoniaskelmaa, joita varustaa yksi kaide. 
Seinustalle on sommiteltu rykelmä tonkkia. Kattopeltistä 
pistää tiilinen savupiippu. 


Matkiminen on alistettujen kulttuuria. 


Pieni silmälasipäinen huivikaula astelee valtavan suuren 
jalan ohi. Hän sanoo: "Valta puhuu yli". "Tuntuu 
piennisäkkäältä" hän jatkaa, ja yli lentää petolinnun siluetti. 
"Tiedän että muitakin on", hän pohtii katse kaukaisuudessa 
käsi nojassa kylkeä vasten. Hän toteaa puhelimestaan: 
"Minulla on 3133 kaveria". Viimeisen ruudun keskellä on iso 
peukkuikoni, ja pikkuheppu katselee edelleen 


kaukaisuuteen. 


Fi tajuta, ettei ihmistä edes ole. Fi ole mahdollista laatia 
sellaista määritelmää, joka sisältäisi kaikki ihmisinä pidetyt. 
Ihminen on osa koko elämän evoluutiosta, joka on 
vuorovaikutuspunosten verkosto. 


Ihmisjoukkojen ajatusvirrat kuljettavat kunkin omaa teemaa 
ja vaikuttavat toisiinsa. 

Miksi varoittaa maailmanlopusta? Jotta ehtisi vaihtaa siistit 
alusvaatteet? 


Rykelmä kasvottomia ihmishahmoja suuntaa oikealle, jollain 
on jalka jo liikkeessä, etumaisin on polvet koukussa, kädet 
koholla. Kohta kaikki juoksevat lujaa oikealle. Ryhmä 
hyppää, viimeinen on vasta siirtämässä painoa ponnistavalle 
jalalle kun lähin on ilmassa. Sitten lennetään alaspäin, 
ensimmäisellä on kädet ylhäällä, jalat koukussa edessä. 
Roiskahtaa. 


Kun kohtaa ihmisen, ohikatsominen on ylimielisyyttä, 
ylpeyttä, kopeutta, halveksimista. Silmiinkatsominen 
ystävällisesti hymyä enteillen voi tuntua hyökkäävältä. 


Vasemmalla on varjossa puutalo koristeellisine kaiteineen. 
Vaaleat, kahdella maalilla väritetyt kaiteet reunustavat 
terassia ja sille johtavia portaita. Katolla, joka näyttää 
lautapäällysteiseltä, sojottaa kaksi tiilistä savupiippua. 
Ympärillä kasvaa hinteliä koivuja, taustalla varttuneempia 
havupuita. Pihan toisella puolella pököttää tiilinen 
näkötorni, joka näyttää uudemmalta rakennukselta. Se 
seisoo matalalla kalliolla ja sen huippua kiertää ikkuna. 

Rikkaat vihaa rupusakkia, koska sen ei tarvitse teeskennellä 
rikasta ja nähdä valtavasti vaivaa tulla rikkaiksi ja pysyä 
rikkaana ja vaikuttaa rikkaalta, jotta ei luultaisikin köyhäksi. 


Kaksi ulkopukeutunutta, keski-ikäistä ihmistä, 
silmälasipäinen takkupartainen mies ja silmälasipäinen 
lyhyttukkainen nainen, taputtavat käsiään sanoessaan jotain 
harmaassa vappusäässä. 


Laajan järven rantatörmällä kasvaa mäntyjä kuin 
takakenossa rinnettä vasten. Hiekkaista maata peittää 
sammalen ja neulasten ruskea matto. Vedenrajaan on 
kertynyt kivien ympärille aaltojen tönimiä kuolleita kaisloja. 
Vesi on korkealla, se ympäröi lehdetöntä pensasta. 

Järven takana kohoaa vaaroja. Vastarannalla törröttää 
mökkejä ja rantarakennuksia lehtipuiden osittain kätkemänä 
mutta kyllä ne siellä ovat, omistettuina. 


Ahneus ihmiset saa raatamaan, kun eivät anna itselleen 
lupaa nauttia joutilaisuudesta. 
Alistajat eivät anna. 

Taide 


on melkein kaikessa ihmisen toimeliaisuudessa ja sen 
vaikutus elämään on ratkaiseva. Kun tähdätään pelkkään 
käyttöarvoon, saatetaan pärjätä ilman taidetta, kuten 
sairaalavaatteissa, ellei niissäkin taide toteudu käänteisenä. 


Arjessa taide siis ilmenee pukeutumisessa ja myös 
ympäristössä kuten arkkitehtuurissa ja maisemakaavassa. 
Taide on viesti. Moni viihtyy vanhoissa, suojelluissa 
keskustoissa, jotka viestivät pysyvyyttä ja turvallisuutta. 
Toiset nauttivat jopa luovuutta tihkuvassa slummissa, jossa 
värjyy kyräilevä kapina, ja jonka köyhyyden pakottamat 
rajoitukset muovailevat yhtenäisemmäksi ja sitä kautta 
viehättävämmän näköiseksi kuin grynderien kilpailun 
pöhöttämä liiketaajama. Myyntihalleissa ei enää elä edes 
käänteistä viihtyvyyttä, ankeuden haikeaa hämyä, ja 
Tokmannin halli pelkästään kiduttaa: osta ja häivy! Jopa 
turruttavin miehen julkiasuste, ns. miehen puku, voi yllyttää 
tarkan silmän löytämään taiteellisia impulsseja, mutta vasta 
yhdistettynä työkaluliiviin ja puukenkiin sen 
äärioikeistolaisen nujertavuuden voi kumota. 


Arjen käyttöesineissä voi harvoin välttää kokonaan taidetta. 
Muoviaterimet melkein onnistuvat. Äänimaisema tarjoaa 
usein musiikkia, joka on lähtökohdiltaan taidetta, vaikka 
iljettäisikin. Juonnot kappaleiden välillä sen sijaan puklaavat 
vain tylsämielisyyden yliläikettä. 

Viihteen taiteellisuus on vähenemistään vähentynyt 
ennalta-arvattavuuden, loukkaamattomuusvaatimuksen 
(loukkaa se tervettä mieltä) ja sisäänrakennetun 
kulutusmarkkinoinnin sekä siihen upotetun oikeistolaisen 
oletusarvon myötä. 


Kulutuskasvuideologia ja mitattavuus on valjastanut kaiken. 
Jäätanssikin on markkina-alkioista koostettu myyntituote, 
joka ei eroa pörräämisestä kilpa-autoradalla. 


Taide itse instituutiona kyseenalaistaa taiteellisuuden 
edellyttämällä taiteilijanpapereita tai taiteilijayhdistyksen 
jäsenyyttä. Älä etsi taidetta siitä, mikä julistautuu taiteeksi, 
etsi sitä liimasta ympärillä. Lapsen tarkoituksellinen itku: 
taidetta? 


Joskus ns. taiteen tekeminen on olemassaolon oikeutuksen 
kerjäämistä. Taide ei ole sitä eikä velvollisuutta eikä työtä 
eikä jotain vastenmielistä vaan inhimillisyyden tai 
eläimellisyyden ilmaisemisen tarvetta. 


Ruuhi on koverrettu puun runkoon suorakaiteenmuotoiseksi 
ruumaksi niin, että keulassa on puolimetriä ja perässä 
vaaksa täyttä puuta, perä on haljennut ja lohjennut yhden 
vuosirenkaan kohdalta osin irti kiekoksi. Ruuhi lojuu 
pyöröpuun tukemana liuskekivetyksellä hiekkakentän 
vieressä, takana on kaksikerroksinen vaalea koulurakennus 
männikössä. 

Ihmisen päätoiminto on viestiminen. Hän viestii puhumalla, 
kirjoittamalla, pukeutumalla, asennoilla, liikkeillä, ilmeillä, 
reagoimalla, asumisella, kuluttamisella, seurustelemisella ja 
taiteitse. Mitä enemmän ihmisyhteisön jäsenet tietävät 
toisistaan, sitä paremmin he pystyvät tulemaan toimeen 
keskenään. Ihminen elää toistensa avulla, katsomalla mallia 
ja kuuntelemalla. Tarvitaan somea, lehtiä ja kirjallisuutta, 
elokuvia, sarjafilmejä, teatteria ja juoruilua auttamaan 
ihmisiä ymmärtämään toisiaan. 


Teokseen olisi sisällytettävä typeryys ja suostuttelun, 
samanmielisyyteen pyrkimisen taipumus. 


Ulkorakennuksen ovi on auki pimeään, jossa häämöttää 
jokin valkoinen levy, useita, ehkä huonekaluja. Haalistuneen 
punamultaista seinustaa vasten avattu ovi näyttää 
maalaamattomalta kehykseltä, jota tukemaan on sommiteltu 
peilikuva-Z, oikeassa kehyslaudassa ruostunut lukko on 
tarvinnut tuekseen laudanpätkän, joka on lisätty alle 
naulatun poikkilaudoituksen päälle. Itse seinä on pystylautaa 
ja sen edessä kasvaa pensas ja rikkakasveja. Katto on 
peitetty vaakasuuntaisesti mustalla kattohuovalla, joka on 
vähän poimuillut, notkolla, paikattu, ja yhdellä saumalla 
lojuu puolikas tiilikiveä. 

Sen sijaan että Kundera ratkaisisi ongelmaa, hän tuomitsee 
ihmisiä, heidän yritystään ja erehdyksiään, syyttää 
kommunismia eikä kommunismin valtaajia, ei näe vikaa 
kapitalismissa, josta kaikki kuitenkin lähti: vallan 
korjaamisen paine, kansan ryhdistäytyminen, kahden 
järjestelmän epätasainen sota, jonka hävisi heikompi 
osapuoli tuommoisten ruikkujenkin takia. 


Jotka kieltävät neekeri-sanan käytön, lukitsevat sanojen 
kohteen hävettäväksi ja itseään alemmaksi. Jotkut kieltävät 
juopon tai vammaisen kuvaamisen, julistavat nuo ihmiset 
kelvottomiksi ja tuomitsevat näkymättömiksi. 


Kirjoista harhautuu, vuorovaikutuksesta oppii. 


Nurmipihalla seisoo miestä esittävä betonipatsas matalalla, 
patinoituneella jalustalla. Vasen jalka on astumassa 
eteenpäin, katse kääntyy vasempaan, suu raollaan, varjo 
heittyy vinosti pitkälle oikealle. Paidan hiha on käärittynä 
ylös. Takana on matala valkoinen rakennus, pensaita, 
kaksikerroksinen puurakennus katettuine terasseineen. 
Taivas on kiihkeän sininen. 

Natsit aggressiivisesti ja aktiivisesti kyttäävät suvakkeja. 
Vasen on laiskempaa, ei harjoittele ampumaradoilla eikä 
kerää laittomia tietokantoja. Luottavat. Mihin oikeastaan. 


Halu osin johtuu tarpeesta , osin mallioppimisesta. 


Flämme maailmassa, jossa hyväntahtoisuus on poikkeus, ja 
se vääristyy juuri sen tähden erityisyydeksi, vaikka sen olisi 
oltava oletustila. 
Fi, kyllä hyväntahtoisuus on sääntö. Tuska kirvoittaa raivon, 
silmittömän koston kohteen tarpeen. 


Nainen istuu muovisessa puutarhatuolissa sormeillen 
kullanväristä älypuhelinta, jonka selkäpuolelle on liimattu 
pyöreä, pitelemistä helpottava kiekko. Hän on pukeutunut 
mustaan, olkaimettomaan uima-asuun ja hänen sylissään on 
muovinen salaattikulho jossa muoviaterin. Taustalla on 
hiekkainen kaistale ennen kuin alkaa rehevä, leikkaamaton 
ruohikko, jossa kasvaa keltaisia kukkia, ehkä niittyleinikkejä. 


Vasemmistolainen lukee oikeistolaista lehteä, jossa 
halveerataan vasemmistoa, ja tuohtuu. Hän ryntää 
haukkumaan vasemmistoa someen. 

Floton on elollisen jatkos, elollinen ei ilman pärjää. 
Flottomassa on kuitenkin taipumuksia, tai niin mieli kokee. 
Flottomasta pusertui elollinen. 


Kun nyt pääsis ihmisten hunnusta eroon, että tietäis millaista 
jää jäljelle. 


Hempeilynarkomania. 


Erakoituminen alkaa, kun opiskelee erilleen yleisestä 
mielipiteestä. Se syvenee, kun perehtyy asioihin enemmän 
kuin oma viiteryhmä. Alkaa karsia pois menemisiä ja 
tapaamisia, ei enää tee mieli kommentoida somessa. Jää 
nureksimaan. 


Opiskelu ei sinänsä riitä, ainekset on liitettävä 
maailmankuvaan ja sovitettava toisiinsa. Yhteyksiä on 
miljardeja, miettimisaikaa rajallisesti. Sitä nipistää kaikesta, 
ruokailuista, hygieniasta. Kun muiden näkemyksiä ei enää 
arvosta, ilme paljastaa ja torjuu muita, ihminen putoaa 
syrjään. 

Puistoa halkoo metrinlevyinen joki. Vesi on puhdasta ja 
pohjakiviä näkyy, pistää pintaan, törmät kasvavat 
niittyleinikkiä ja vihreää, reunoilla koivurivi ja tallattua 
nurmea. Kauempana jokea lähelle työntyy punainen 
rakennus. 


"Sä saatat yrittää luoda jotain, mitä haluat, koska olet joskus 
pitänyt jostain kohtaamastasi. Alä. Luo uutta.” 


Lakata haluamasta arvostusta, arvostaa itse. 


Tarpeista polttavin: olla hyväksytty. 


Talon tasaamattomien pensaiden ja puiden rajaama piha on 
sekamelska. Kasvihuoneen ympärillä on roinaa, nurmikolle 
on rakennettu reunusputkesta ja sinisestä pohjasta valeallas, 
jonka yli kaartuu puinen silta kaiteineen. Altaassa lojuu 
riisilamppu litissä, muki ja roskia. Vaalean talon seinustaan 
nojaa tikkaita, telineitä, tiesmitä ja puutavaraa, on koripullo, 
kaivonpumppu, sähkölämmitin ja vesiletkukieppi. Seinälle 
on kiinnitettty taoskoristeita ja nurkassa roikkuu ketjusta 
pikkulintujen syöttöpönttö. 

Ihmiset eivät välitä perehtyä elämäänsä eniten vaikuttaviin 
asioihin. "En ymmärrä taloudesta ja politiikasta mitään, se 
on liian vaikeata.” Kuin lapsi sanoisi, "äidinkieli on niin 
vaikeata, en jaksa opetella sitä”. 


Iso lehtikuusi jakautuu kahdeksi haaraksi kuin 
päälläänseisojan jalat. Nivusten kohdalla rosoinen kohouma, 
jaloista, sääristä vasta kasvaa oksisto. Vieressä ohempi 
lehtipuu kuin tikkuinen kävelykeppi. Puut nousevat kehänä 
melkein yhtymään latvoistaan taivaanlaessa, keskellä 
silmälasipäinen vaalea mies lippalakissa, farkkutakissa ja 
valkoisessa teepaidassa katsoo eteenpäin, valo suodattuu 
niukaksi oksistossa. 


Ihminen tarvitsee tekosyitä. Esimerkiksi jonkin toisarvoisen 
esineen haku naapurikaupungista, jotta pääsisi 
matkustamaan. Tekosyy on ihmisen perusmotiivi. Ihminen 
menee jonnekin, koska tekosyy, vaikka ei ole kiinnostunut. 
Ihmisellä ei ole oikeus tehdä päätöksiä ilman perustelua. 


Lippalakkinen miesveistos, jolla on olkalaukku, kantaa 
viikatetta olallaan. Ensimmäsessä kuvassa hän astuu 
tummana oikealle, toinen kuva on alhaalta ylävartalosta, 
kolmas, kun kävelijä on juuri ohittanut alasuunnasta 
katsovan. Neljäs kuva on rajaus edellisestä, viides kookkain, 

alhaalta edestä, metsän keskellä pilviharsoista taivasta 
vasten. Yksi kuva vielä jatkaa oikealle suuntaavaa, viikatteen 
kaarta toistavaa rytmiä, kunnes sarjan päättää kuva takaa, 
poistuvasta työmiehestä käsi lepäämässä laukun päällä. 


Terveydenhuolto pitää ihmisiä hengissä pitempään kuin he 
haluavat. Tosin heidän haluamisensa ei tule ilmaistuksi 
luotettavasti kysyttäessä: "haluatko että sinut tapetaan?” 


Yksi, mikä erottaa ihmisen eläimestä, on mielikuvitus, muttei 
kaikkia ihmisiä eikä kaikista eläimistä. 


Ero on, onko masennus viesti muille vai yksinäisen olo. 


Työmoraali ei kelvannut kannustimeksi sosialismissa. 
Piti pakottaa, sillä on noloa tehä hiki hatussa duunia 
komissaarin käskystä. 


Malli jota Liv Strömgvist tarjoaa, ei ole parempi kuin 
kohteensa, ei korjaa mitään, siinä kuoppaa täytetään 
kaivamalla toista kuoppaa. 

Asfaltoidun alueen syrjässä, metsän reunassa on harmaa 
putkirakenteinen tupakointikatos, joka on merkitty 
pleksipäädyssä suurella valkoisella käryävän savukkeen 
kuvalla. Katto on kaareva ja läpinäkyvä, sisällä näkyy 
sälepenkkejä. Ulkopuolella on valopylväs ja vielä yksi penkki. 
Takana maassa valonheitin on suunnattu ylös puiden 
lehvistöön. 


Historia kertaa yksimielisyyden tarvetta, vaatimusta 
ehdottomasta samankaltaisuudesta. 


"Tämä ei ole teidän sinä eikä hän.” 


Aamiaispöydästä ikkunan vieressä näkee männikköiselle 
pihalle ja järvelle. Ikkunalaudalla on pallomainen oksista 
punottu koriste. Valkoisella pöytäliinalla on muki, punainen 
lautasliina ja haarukka lautasen vierssä, lautasella 
juustoviipaleita, tomaattiviipaleita, suolakurkkua, 
kananmuna, pieni voirasia ja riisipiirakoita. 


Kiellettyä lienee olla liian ajatuksissaan. Tai tatuoitu. 
Risahousu. Hymyillä itsekseen. 
On oltava kuin aina tarkkailtaisiin. 

Pidetään pahana lietsoa pessimismiä. 
On kivempi tuudittautua. Muka toivoa on aina. 
Mutta ilman jotain pyrkimystä ei voi jatkaa edes arkea. 


Nolous, häpeä, syyllisyydentunto — alistuminen 
halveksunta, närkästys — viha 

myötätunto, sääli — sitoutuminen 

ihmetys, hämmästys, ylevyys, kiitollisuus, ylpeys — 
onnellisuus 


Pihapuutarhassa seisoo metalliputkista rakentuva 
kaarikehikko, jossa ei ole vielä yhtään köynnöskasveja. 
Takana nurmella istutusten keskellä seisoo silmälasipäinen, 
tumma-asuinen mies. Lähes huomaamattomana etualan 
varjon piilottamana, sypressin juurella, istuu nainen, jolla on 
kasviaiheisesti kuvioitu pusero, silmälasit ja lyhyt tukka. Hän 
katsoo miestä. 


Kateellisuus ei ole synti vaan oikeudenmukaisuuden tarvetta 
ja vaatimus. Kateellisuus-käsitteen keksivät rosvot. 


Ryhmässä jonkun annetaan vetää, toivotaan johtavan. 

Yhteiskunta toimii aina hierarkisesti, pakottamalla. Yhtään 
tietä, laitosta tai kaikkia koskevaa sopimusta ei pystyisi 
aikaansaamaan ilman heikompien pakottamista. 


Huoneessa on ruskea sohva, sohvapöytä, sänky, yöpöytä ja 
musta puukäsinojainen nojatuoli sekä seinillä tauluja. Taulut 
ovat osin hevosaiheisia. Seinien alaosassa on panelointi, 
yhden taulun alla nojatuolin lähellä on puoliympyrän 
muotoinen seinälamppu. Yöpöydällä on toinen lamppu, 
koska seinälamppu on rikki. Vuode on peitetty 
päiväpeitteellä, jonka valkealla pohjalla on pyöreitä 
sektoreihin jakautuvia kuvioita, peitteen helmoja kiertää 
kahdesta eri kankaasta ommeltu reunus. Sohvalla on 
ruskeakuvioiset tyynyt. Sohvapöydällä lojuu kaksi 
kaukosäädintä, sen alla keskilattiaa peittää kuvioitu matto. 


Lapset oppivat vain ympäristöstään, valitsemiltaan. 


Pienten, maalattujen, haalistuneiden kipsivalosten päällä 
ulkona on pudonneita lehtiä ja neulasia, kaarnan haituvia. 
Selällään makaavan karhun sylissä tähystää myssypäinen, 
pitkätukkainen tonttu alaspäin käsi suojaavasti otsalla. 

On ihmisen vahingoittamista pitää häntä huonompana, 
paljastaa se hänelle. Se on aggression aloitus. 


Poolokaulus tekee tyhmän näköiseksi. 


Mies katsoo huonetta, jonka seinillä on runsaasti tauluja ja 
kaksi ikkunaa, katossa ympyränmuotoinen uloke alaspäin, 
siinä kolme koristeellista lamppua. Huoneen täyttää 
c-kirjaimen muotoinen sohva, jonka kaaren sisällä on kolme 
loivan kaaren muotoista pikkupöytää liinoineen. Liinoilla on 
esineitä. Miehen tukka on vaalea, ohut, vartalo tukevahko, 
ryhti väsynyt. 


Työnteko näyttää kiduttavalta: keittiöheppu tarkistelee 
noutopöytää. Puhelimeen hymyillään. Jalat vedetään 
haralleen tai nilkkojen kohdasta ristiin tuolin alla. Mies nosti 
aurinkolasit pöydältä ja asetti lakkinsa lipan varaan. 


Kohteliaisuus särkee totuudellisuutta. 

Jätkä kuorii kaadettua kuusta petkeleellä. Kuorensoiroa 
valuu terän tieltä lumeen. Vieressä lojuu toinen, karsittu, 
mutta kuorimaton puu oksien keskellä. Takana pimeää, 
lumista kuusimetsää. Metsätyömiehellä on lippalakki, 
kääntövartiset rukkaset, pusero, housut ja saappaat. 


Ihmisiä ei voi jakaa vahvoihin ja heikkoihin. Eri alueiden 
vahvuudet ja heikkoudet sekottuvat, ja toteutuu 
liukujakauma: jokainen miinus yksi on vahvempi tai 
heikompi toista. 


Ne äänestäjät, jotka voivat huonosti, kannattavat vallitsevan 
vallan kritiikkiä. Se on perusteltua, sillä vallitseva valta on 
oikeistolaista, riistävää. Siksi äärioikeisto julistaa 
vastustavansa vallitsevaa valtaa. Ja joka kerta, kun 
äärioikeiston vastustajat kauhistelevat äärioikeistoa, 
äärioikeiston kannatus lujittuu. Kukaan ei muista ilmaista, 
että äärioikeisto vastustaa vallitsevan vallan heikkoja 
suojelevia muotoja. 


Hahmo makaa käsi tyynyä puristaen silmä auki kauhussa, 
pimeässä. Hämärän puhkaisee silmästä alkava valokehä. 

On valtavasti tekstiä, jota ei odotetakaan kenenkään lukevan. 


On tosiaan keskustelu kadonnut. Eri mieltä oleminen "oman" 
porukan kanssa on jo mahdotonta. Kaikki omaksuvat 
yhteisen mielipidepaketin, jotteivät olisi vahingossa jossain 
yksityiskohdassa samaa mieltä kuin joku väärässä olija. 


Mutta rutiineja on muutettava. Hymyiltävä vaihtelun vuoksi. 


Kohoaa hahmo, rosoinen, muhkurainen, täpläinen 
tylppäpäinen kartio, jonka yläosasta ulkonevat leveä nenä ja 
pullistuvat, kauas hakevat silmät. Takana hohkaa synkeä 
pilvipeitto. 


Oletus on, että ihmiset ovat — vaihtelevalla 
menestykselläkin — hyväntahtoisia. Aärioikeistolaiset ovat 
ohjelmallisesti pahantahtoisia. Mitä tehdä? 


Ilman hölinää ja juoruilua tiedonvälitys ihmisten kesken ei 
toimisi. Valittaminen on arvokasta tietoa. Mantelitumake. 

Vessanoven sisäpuolelle on liimattu neljä paperia, joista 
ylimmässä, A4-ruutuarkissa, on kolme sanasaraketta ja jokin 
piirros, myös punaista väriä. Alempana isompaan paperiin 
on tekstattu vieraskielisiä lauseita, joiden alla suomennoksia 
pienemmällä. Vasemmassa reunassa on muotoonleikattu 
painokuva hymyilevästä silmälasipäästä. Alimpana on 
vihreällä tekstattu alekkain kuukaudet inessiivissä ja toiseen 
sarakkeeseen vieraalla kielellä, rivien väliin pienellä. 


Ainoa lapsi on yksin ja vaeltaa omassa mielessään. 


Vanhempien äänensävy opettaa lapselle enemmän kuin 
lauseiden yhdentekevä sisältö. Ja ilme täydentää. "Näin 
suhtaudut [tähän ilmöön] loppuikäsi, tuli mitä tuli”. 
Tarvitaan vihaa, jotta vanhemman auktoriteetti kumotaan. 


Tieteessä kiinnostavat pölvästit, ammatilaiset, jotka ovat 
luvattoman typeriä. 


Fi motiivi saa olla hyvä, sovinnainen käytös vaan 
myötäeläminen, samastuminen. 

Kaikki 'kuolemansynnit' on perusteiltaan hyveitä. 


Koiran naama läheltä näyttää vastenmieliseltä, kunnes 
huomaa että se on täytetty. Silti se on vastenmielinen, nyt eri 
tavalla, silmät kiiltävät kauempana, eteentyöntyvä kuono 
muistuttaa hapertunutta huonekalumuovia, ylähuulen halkio 
jotenkin vinksottaa raotetun suun yllä, suussa epätasaisia 
hampaita. 


Ihmiset on ehkä hyviksiä, kunhan heitä ei ahdisteta 
paineeseen, simputeta, loukata. 


Itsevarman näköiset ovat epävarmoja varmuudestaan, joten 
naamio pitää rakentaa valmiiksi muita varten, kun 
tilanteessa ei ehkä kykene. 


Vesiväylän sulkee betonipato, jonka keskivaiheille johtaa 
puinen kävelysilta. Rannoilla kasvaa matalaa puustoa ja 
pusikkoa, sitä on hakattu. 


220 


Takerrutaan pikkumaisuuteen, jättäydytään kehnouteen, 
helppouteen, huonouteen, epätäydellisyyteen, 
puolinaisuuteen vaikka samalla vaivalla voisi tehdä kunnolla. 


Puhuessaan toiselle ihminen joutuu valitsemaan ilmaisun 
sävyn, roolin, joka myös määrittää statuksen joko ylä- tai 
alapuolelle. 
Jos kokee olevansa toisen yläpuolella, sen kuulee 
äänensävystä, katseen välttelystä, ohi toimimisesta. Itse tätä 
ei huomaa, vaikka tunteekin tiettyä ällötystä omaa 
asennettaan kohtaan. 


Punainen auto on pysäköity ruohonsekaiselle 
hiekkarannalle, törmässä puskia ja kiviä, tyhjä muovimuki. 
Vesi on harmaa, taivas pilvinen, vastarannalla näkyy 
moottoritiesilta ja korkeajännitepylvästö, rakennus. Auton 
vieressä on kokoontaitettava siniharmaa lepotuoli, 
termospullon korkki ja lämpötiskin leivonnaispussi. 


Statusviritykseen kuuluu, että tietämätön häväistään. 

Emme elä suoraan maailmassa vaan ihmisyhteisön siitä 
muodostamassa tulkinnassa. Yksilö ei edes huoli omaa 
tulkintaansa, niin yksinäinen hän on. 


(Minkähä takia ihminen ei usko olevansa oikeesti elämässä?) 


Kaksi hahmoa keskustelee. Ensin kumpikin puhuu, 
seuraavaksi toinen puhuu vakaasti, ja toinen keskittyy 
kuuntelemaan. Välillä vakaa innostuu, mutta toinen näyttää 
tyytymättömältä. Sitten puhuja näyttää painottavan, ja 
kuuntelijan ilme kyynistyy. Puhuja taipuu vähän taaksepäin 
kuin vedotakseen tosiasioihin, kuuntelija haikeutuu. Viimein 
puhuja näyttää vitsailevan, mutta kuuntelija ei ole enää 
vakuuttunut. 


Yksi petoksen muoto on valehdella vain vähän. 


Kaksi siltaa vierekkäin ylittää salmen, toinen vanha kivinen, 
toinen uudempi, palkkirakenteinen. Välissä on ruohoista 
kivikkoa, hiekka-alue, painauma penkereiden välillä. Vesi 
liikkuu tummana, ilma on räikeä. 

Flokuvat ovat mallina käytökselle. Keksityt kusipäiset 
elokuvat kusipäiselle käytökselle. Ja kirjallisuus tietysti. 


Rinne on jyrkkä, puut kasvavat kuin etunojaan taipuva 
mäkihyppääjä. Alhaalla hahmottuu puiden latvoja. Maassa 
varjoissa jokin kukkii puolukanvarpujen välissä. Puut 
tuntuvat nousevan harjulle kuin rallin yleisö. Aurinko 
jyrkentää varjot. Notkossa sinertää vesi. 


Oletusasenne on hyväksyä, ottaa vastaan. 


Meitä kasvatetaan vastuuttomuuteen muista, heitämme 
tumpit luontoon tai räjäytämme uhan tai kaloja. 


Virhe on edellyttää ihmisiä lisääntymään vaikka heillä on 
tähdellisempää tekemistä. 


Somessa ihmiset kertovat toisilleen, miten kuuluu tuntea. 
Sitten he kilvan tuntevat niin kuin vaativat toisiltaan. Eivät he 
niin tunne, mutta tuntemattomuudesta rangaistaan. He 
suggeroivat: tunnen! Tunnen! 

Pieni metsälampi on kasvamassa umpeen, matalan 
havumetsän kehystämät rannat työntyvät suokielekkeinä 
vesipeiliin. Etualalla valkoisia sarjakukkaiskasveja ja paju. 
Taivaalta heijastuu syvää sineä ja pilviä tyyneen kohtaan, 
muualta vesi väreilee harmaana. 


Menestyjä on opetettu kakarana rääkkäämään itseään, 
hyväksymään tuskan. Hän pystyy siihen aikuisena, jopa 
vanhana. Lellityt ei pysty. Lellityt pakenee tuskaa tuskaisesti. 


Kankaalla kasvaa nuoria mäntyjä. Valoisassa metsänpohjassa 
näkyy joitakin kuivuneita oksia, pari kiveä ja matalaa, 
vihreää kasvillisuutta. Puiden väliä on muutama metri, 
rungon vahvuus alaosastaan lihavan reiden paksuinen. 


Tavallisia ihmisiä opetetaan tulkitsemaan todellisuutta 
tarkoituksellisesti väärin jo lapsesta mutta se jatkuu 
aikuisuuteen. Kun joku sanoo totta, alistujat pakotetaan 
käsittämään päin vastoin. "Älä tapa” tarkoittaakin "Tapa se, 
joka ei suostu tappamaan.” 


Aikuistuminen on täsmällinen käsite. Kun lapsi muuttuu 
aikuiseksi joko ikänsä perusteella tai riittien myötä, hän ei 

enää saa anteeksi lapsellisuuksiaan vaan tulee 
tasa-arvoiseksi muiden aikuisten kanssa — kantamaan 
vastuunsa. Se, mitä hän vastuikseen valikoi, onkin sitten 
kiinnostavaa. Hänen ei tarvitse huolia kaikkea sitä, mitä 
hänelle ympäriltä sälytetään, mutta toisaalta hän on nyt 
vastuussa vastuuvalinnastaan. 


Mäntyryteikön reunustamalle nurmikolle on pystytetty 
veistoksia. Osa on maalattu, joku hitsattu jätemetallista, osa 
veistetty puusta ja lähin, harmaa, ripustettu ruostuneeseen 
metallihirteen roikkumaan kettingistä pää alaspäin. Kädet 
roikkuvat pyyhkimässä ruohotupasta. 


Urbaanissa ihminen ei näe toista, ei katso, ellei ole pakko. 
Hän kohtaa ohi. Ei uskalla kohdata silmiin - olisi liian 
rasittavaa suuntautua satoihin kulkijoihin. Silloinkin, kun 
asioi, katsoo läpi. Vastaanottaminen syö. 


Suo kasvaa kauttaaltaan niittyvillaa, harmahtavan 
havumetsän laitaa kohti pompulat tihentyvät valkeaksi 
hunnuksi, keskellä törröttää kuiva männynnäre, jonka 
yhdessä oksassa on vihertäviä neulasia. 

Eikö sana 'passiivisaggressiivinen' ole 
passiivisaggressiivinen? 


Tietysti. 


Leikatut nurmikot ovat esimerkki valtavasta voimasta, jolla 
yhteisö määräilee jäseniään, ja olohuoneiden vieraskoreus, 
jota ehkä kukaan koskaan ei edes näe. Ja vaatetus. 


Alusvaatteet! Puhetyyli. Kehonkieli. Aikakäsitys. Moraali, 
arvot, maailmankuva. 


Emme pysty käsittelemään työmuistissa 5-7 asiaa enempää, 
mikä rajoittaa hahmottamista, kun muuttujia on miljoonia. 
Mielikuvitukseen ei saa mahtumaan edes mitä oikein 


tarvitaan. 


"Ihminen alistuu sille, joka hoksaa hänen häpeänsä". 


Häpeän välttäminen on itsesuojeluvaistoa voimakkaampi 


tarve. Kuollaan, ettei jouduttaisi häpeään. 
Eivät kaikki, jotkut huolivat saastaisuuden leiman. 


Häpeämistä riittää syvä skaala lapsenraiskaamisesta finniin 
kasvoissa. 

Puheääni on kimeä ja ärsyttää kuulijoita, ennen pitkää 
äänenhaltiija tajuaa mistä on kysymys. 


Vesistöön työntyy laituri, se uppoaa pinnan alle heti 
rantakivien jälkeen, vähän matkan päässä törröttää tolppa. 
Rannassa kivien seasta pistää tuppaina matalaa 
kasvillisuutta. Vesi jatkuu kauas, saariin, tuskin erottuvaan 
vastarannan kalvoon. Aurinko pudottaa jonkin A:n 
muotoisen rakenteen varjon laiturilaudoille. 


Taide 
ei väitä 
se viiltää näkyville 


Tie kaartuu matalanpuoleisten metsärintamien välissä. 
Keskellä katkoviiva, reunoissa yhtenäiset valkoviivat 
kaartuvat mukana. Vasemman metsän sahalaidan varjot 
heittyvät vastaisen puolen aluskasvillisuudelle asti. Loiva 
ojanotko kasvaa matalaa pusikonalkua. Molemmin puolin 
tietä nousee heijastintolppa. Käsi lepää ratilla, siirtää 
ajoneuvoa tuskin huomaten kaarteen mukaan. Tuulilasiin on 
liiskautunut hyönteisiä, mutta vain kaksi. 

'Oikein' 
on olennainen käsite. 'Oikeisuutta' ei voi mitata, tai voi 
yrittää, mutta suureiden täsmääminen ei riitä, pitää myös 
tuntua, että tulos on oikein. 


'Oikein' ei tarkoita oikein virheettömyyttä eikä ihan 
totuudellisuutta tai oikeudenmukaisuuttakaan vaan sitä, että 
asia on "loksahtanut" ja siksi tuntuu hyvältä. Voi olla 'väärin', 
vaikka miten olisi tarkistanut, että on ihan normien 
mukaisesti. 

”Puhdas' on 'oikean' rinnakkaisilmaus. Samoin aito? 


Kuinka lapsi opetetaan toimimaan oikein: hampaidenpesu. 


"Oikein” oleminen ei ihan ole esteettistä mutta sukua. Kun 
enemmän kuin tietää. 


'Oikein' olisi sukat ojennuksessa eli jäykästi. Matonhapsut. 
'Oikein' on onnellisuuden kriteeri: vaikka kaikki on hienosti, 
ei olla onnellisia; vaikka kaikki on hirveää, ollaan onnellisia, 
koska koetaan, että on 'oikein'. 

Väärin on silloin kun ei vain ole oikein, vaikkei missään näy 
mitään vikaa. Tuntuu inhottavalta. Ei kestä edetä. Ryhtyä 


johonkin voi olla turhaa, koska ensin pitäisi olla 'oikein'. 


Häiriö tarkoittaa että on väärin, ettei mene oikein. 

R-kioskin mainosteline näyttää isolta. Se on 
metallirakenteinen kuutio, joka kohoaa tasakatolla neljällä 
jalalla betonipainojen pitelemänä. Kyljissä on keltaisella 
taustalla sininen, melkein pyöreä pisara, jonka täyttää 
valkoinen iso R. Vieressä pistää katosta venttiilitötsä, 
taustalla lehtipuita, valopylväitä ja St1-huoltoaseman katos. 
Suojatiemerkki ja pyörätien merkki pilkottavat. Kaiken 
pitäisi olla kunnossa. 


Kuvitellun puuttuminen haittaa. 


Vanha kylämaisema on pienoismalli. Puutaloketju kiertää 
laajaa pihaa, jonka keskellä on ulkorakennuksia, eläinsuojia 
aitauksineen, varastoaittoja, suojakatoksia, kehystettyjä 
kasvimaita ja kaivo. Talojen katot on lappeensuuntaista 
pikkupuuta, joka harjalla asettuu ristiksi. 


Nalkuttava tunne, että huolellisesti laaditusta tieteellisestä 
käsitteestä on unohtunut jotain olennaista, kuten roso. 


Nuoreen, harventamattomaan männikköön on piirretty 
kävelemään musta, silmälasipäinen huppariasuinen hahmo. 
Näreikkö on aurinkoinen, kuiva, härräävä: "Ajatusten pitää 

olla ensin samansuuntaisia, kohta jo samanlaisia. Erilaisuus 
on väärin.” 


Piirtämisen väärinkäsitys: että olisi virheellisiä viivoja. On 
viivoja, joista jatketaan. 


Auton sivuikkunasta näkyy männikköistä hiekkarantaa ja 
laaja vesistö, kaukana erottaa juuri ja juuri saaria, välissä 
ulappaa. Rannan puussa roikkuu pelastusrengas. Valkoisen 
puupöydän ääreen penkeille on asettunut kaksi ihmistä, 
pöydällä on tavaraa. Auton sivupeiliin osuu takana lehtipuita. 
Meressä kahlaa vyötäisiään myöten ihminen kädet sivuille 
hieman levitettynä. 


Taide on muoto, jolla asia ilmaistaan, joten sitä ei pysty ensin 
suunnittelemaan, esim sanallisesti. 


"Kengän pohjallinen taittuu kaksinkerroin kantapään 
kohdalla. Se ei ole oikein. Se ei paina jalkaa eikä haittaa 
mitenkään mutta se on väärin. Se muistuttaa itsestään ja 
painostaa korjaamaan tilannetta jollain tavalla, vaikka uuden 
pohjallisen hankkiminen olisi typerää. Voisiko uuden 
pohjallisen hankkiminen olla uusi 'väärin'?” 

Oikein ja väärin -kokemukset ovat neuroosien avain, tai 
neuroosi on keksitty näistä. 


Luonnontieteiden käsittämätön etevyys ja 
ilmastonmuutokseen johtanut typeryys ovat 'väärin) 
epäsuhdassa. 


Hotellin resepsuuni on tummasävyinen, vaikka tiiliseinä 
koostuu valkoisesta ja peilipinnasta. Piilotetut valot 
vaikuttavat räikeästi heijastuessaan valkeina mustasta 
katosta. Nahkasohva ruskealla lattialla ja tiilinen 
puupintainen tiski, jolla on käsidesiä, soittokello, lehtiä ja 
esitteitä, tyrkyttävät kolean vaikutelman. Tiskin alaosaa 
kiertää messinkinen tanko, jolle voi nostaa jalan 
asioidessaan. 


Monien ihmisten mielikuva "oikeasta” perustuu 
historiallisiin elokuviin. 


Mies työskentelee ikkunan edessä työpöydän ääressä. 
Ikkunasta näkyy alhaalla taloja, puita ja katuja. Vieressä on 
hyllyllä radio ja pieni, käynnistämätön tuuletin. Pöytään on 
kiinnitetty työvalaisin. Täydellä pöydällä on kaksi lokerikkoa 

ja purkkeja, joista voi poimia kyniä ja muita piirtäjän 
työkaluja, kalenteri sekä kolmessa pinossa siististi 
numeroituja muistikirjoja. Miehen edessä on värikäs kuva, 
sen päällä kulmaviivotin ja vähän sivussa piikkiin pistettyjä 
paperilappuja. Miehellä on vaalea teepaita, jonka niskalappu 
pilkottaa, ja harmaa tukka. 


Harmaatukkainen, parransänkinen, silmälasipäinen mies 
polttaa piippua parvekkeella. Alhaalla aukeaa aurinkoinen, 
puistoinen omakotialue. 


Kouraisee kun ei ole 'oikein) vaikkei tiedä, miten pitäisi olla. 
Hermostuttaa, kun epävarma, onko 'oikein'. 


Jos eksyy, tuntuu että jokin on vialla. Ei silti näe sitä 
ympäristöstä, kuten aina ei näe sitäkään ympärilleen 
katselemalla, että on oikealla tiellä. 


Voi tietää, että tietää. Toisaalta voi olla mielessä täysin sama 
tieto, muttei pysty tuntemaan, että se pitää paikkansa. Sitten 
saattaa oivaltaa, että noinhan se on, tietää tiedon olevan 
totta. 

Pöydän ääreen on kumartunut olkihattupäinen vanheneva 
mies haalistuneessa puserossa kynä kädessä, edessä paperi, 
jolle on painettu tekstiä sarakkeisiin, otsikot ovat mustissa 
kehyksissä. Hän pitelee paperia paikallaan vasemman käden 
pikkusormella, kynä on muutaman millimetrin päässä 
pinnasta. Miehellä on silmälasit alasluodun katseen edessä. 


Hajujen pirullistaminen. 


Kulttuuri on julkilausuttujen ihanteidensa vastainen. 


Vika on aina jossakussa. 


Onnenhetkiä koetaan silloin kun ei nähdä kokonaisuutta. 


Lasten tyhmistäminen, pelottelu, suggeroiminen. 
Vanhemmat vihaavat lapsiaan. 

On lausuttava, äännettävä kieltä oikein. Muuten rangaistaan 
syrjinnällä: ulkopuolisuudella, surkealla palkalla tai 
syytteillä ja maastakarkoituksella. Teloituksella. 


Matalaa sekametsää jakaa kapea, keskiviivaton astfalttitie, 
jonka hiekkapohjaisella pientareella kahdella jalallaan seisoo 
kyltti 'Näljänkä!. Tietä seuraa toisella puolen tolpissaan 
sähkölinja ja mukana kaartuu valopylväiden jono. 
Tuulilasinpyyhkijät ovat käynnissä, lasissa on halkeama. 


"Eräs hento muori kanniskeli laukkuja kohti 
linja-autoasemaa. Huomiota kiinnitti, kun hän jätti yhden 
kassin maahan ja palasi parinkymmenen metrin päähän 
hakemaan jättämiään kahta kassia. Se oli niin turhauttavan 
näköistä, että piti kysyä, tarviiko apua. Ei tarvinnut. Jos 
kuitenkin ottaisi tuon yhden. Se oli painava. Ei hän olis 
tarvinnu apua mutta ei hätääntynytkään, joten käveltiin 
yhdessä loppumatka. Sanoi, että olisi tarjonnut kahvit kyllä." 


Tumman virtaavan veden yli johtaa harmaa puusilta, jonka 
kaide on keskellä. Tai ei se kai ole kaide, ei tuosta 
sahalaidasta pysty ottamaan tukea, se on rivi pystypuilla 
tuettuja äXiä. Rakenteen alla viihtyy askelilta suojassa vaalea 
sieniketto vai onko se jäkälää. Rannalla paisuilee tiheä 
lehvistö. 

Maalaamaton puuveistos on haljennut, yksi syvä viilto alkaa 
pitkän tukan jakauksesta ja yltää kaulaan, toinen, ei ihan 
samalla kohtaa, jakaa torson rintojen välistä haaroihin. 
Veistoksen kädet roikkuvat, toinen kohotettuna vähän eteen, 
jalat koukussa, vasen siirtymässä eteenpäin. Ilme on 
päättäväinen. Veistos jalustoineen seisoo harmaalla 
lankkulavalla, joka on rakennettu metsäroskaiselle hietikolle, 
nuoren havupuuston reunaan. Metsään kiemurtaa 
puolukanvarpujen välistä neulaspeittoinen polku. 


Järkeä vastaan on ryhdikäs pyristää. 


Yleensä selkeät ajattelijat ovat välttis väärässä, koska 
todellisuus ei voi olla ihmiselle selkeää. 


Käsintehdyssä, mustassa, nuolimaiseksi sahatussa, 
kuorimattomaan keppiin naulatussa kyltissä lukee isoilla, 
valkoisella maalatuilla kirjaimilla 'palsa-museo'. Kyltin kärki 
osoittaa punaiseen puutaloon, jonka päätyyn nojaavien 
kahden punaisen miestenpyörän yläpuolella on 
kaksiruutuinen ikkuna. Toista ruutua peittää punaraidallinen 
valkea verho. Ylempänä on umpeen laudoitettu vintti-ikkuna 
ja harjakatolla törröttää punatiilinen, suojuksella katettu 
savupiippu. Pihaa peittää apilankukkainen nurmikko ja 
taustalla kasvaa lehtipuita ja kuusia. 

"Jonna arveli, että antaa anteeksi on tulla ymmärrykseen, 
että myös tuo toinen on olosuhteiden uhri. Se on jonkinlaista 
minästä luopumista. Mutta tyhjeneekö se siihen?” 


Jos elämä synnystä kuolemaan rikastuttaa hyötyjää, se ei ole 
arvokas elämä. Halventaa molempia. 


Mineriittilevyillä peitetyt kolme seinää, joista 
vasemmanpuolimmaisella on neliruutuinen ikkuna, 
muodostavat ulkokulman ja sisäkulman, jonka 
oikeanpuolimmaisen alaosa on tummempaa levyä. Tumman 
levyosion alapuolella on kostunutta rakennetta ja ruohikkoa. 
Seinän puoliväliin kahdelle päällekkäiselle, valkoiselle 
levysuikaleelle on kiinnitetty punainen tikkukirjainrivi, joka 
muodostaa sanan 'työväentalo'. 


Valtavan hyödyllistä on huomata olleensa väärässä, vaikkei 
se varmasti tarkoittaisikaan, että on nyt oikeassa. 


Puuhailu on todellisuuspakoa, itsepetosta — 
"oikein”tekemistä, jottei tarvitsisi tehdä 'oikein'. 

Työ oli ennen yhtä kuin elämä. Se saattoi olla rankkaa, 
kuluttavaa tai palkitsevaa, mutta siihen ei otettu kantaa. 
Vasta kun vieraannuttiin työstä, kun siitä tuli mekaanista, 
kehon- ja mielenvastaista toistoa, sitä alettiin vihata ja syntyi 
haave joutilaisuudesta. Mutta joutilaisuuttakin ruvetaan 
vihaamaan muutamassa minuutissa, tehdään mitä vain, jotta 
olisi toiminnassa, eläisi. 


Taide on tarkin kieli, siksi sitä vaalitaan. 


Taiteilijoita säilytetään kammiossa, etteivät hoksaisi arvoaan. 
Paaaskat niiden arvoa hoksata vaikka ammennetaan. 


On 'väärin' kun peiton alapää on yläosana. 


Ovi on auki pieneen saunaan. Seinät on vaakapaneloitu, 
lauteita on kaksi, ylemmällä kuparinen löylyvesikiulu 
alassuin. 


Mielen voima, se suggeroituu rakastamaan vammaista 
läheistä, itseään hyväksymään. 

Vuoren mustuus valkoisten lumikielien läikittämänä näyttää 
ilmaperspektiivin haalistamalta, vuorenkylkien välissä 
kirkasta taivasta. Lähempänä kaartuu metsäinen, 
tummanvihreä rinne, jonka juurella kiiltää, kiitää 
sähkölankakimppuja tolpissaan ja talojen kattoja, 
peltokaistaleita. Etualalla on laituri, jota reunustaa rivi 
massiivisia työkoneiden ulkorenkaita, välissä kaksi 
betonipylvästä, laiturin päällä keltainen pollari. 


Omaisiaan rakastavat ovat valmiit tuhoamaan muita. 


Alueella tallentava kameravalvonta. Oleskelu 22 — 07 
kielletty. Uimarannalla asiaton oleskelu kielletty. Tiet on 
päällystetty ja viivoja maalattu ohjaamaan kulku pois. Kun 
seinään on kirjoitettu museo, muuta sisältöä ei hyväksytä 
ilman kokouksen päätöstä. Maailma pelkistetään käsitteiksi, 
elämä rajoitetaan reiteiksi toimintojen välillä, viestit 
kuohitaan genreiksi. Kirkon ympärillä on muuri, jonka 
katkaisee rautainen portti. Jos naakat herättävät 
kukoistuksellaan huomion, järjestäytyy tappokisa. 
Muurahaiset, hyttyset, sudet tuhotaan. Rikkaruhot 
myrkytetään, puut kaadetaan ja pakolaiset hukutetaan. 
Tunteet piilotetaan. Autossa on lupa istua. Auton saa 
käynnistää ja ajaa julkiseen paikkaan, jossa on isä ja lapsia 
ongella. Lapsia ei moitita kuin silloin, kun he toimivat 
'väärin'. Heillä on kumisaappaat, koska pukeudutaan 'oikein', 
metrin päässä pukeuduttaisiin toisin. Pehmeät vaatteet 

isälläkin. Pieni poika, kaksi vähän isompaa tytärtä, toisen 
hiukset on värjätty punaiseksi. Poika hypähtelee vielä. 


Ihmisten valinnat ovat aina ja välttämättä painottuneita. Jos 
on valittavana vaihtoehdot A ja B, kummassakin on plussia ja 
miinuksia valitsijan kannalta. Niistä on puutteellisesti tietoa, 
ja plussien ja miinusten yhteiserotus ei voi olla mitattavissa, 

koska jokainen plussa ja miinus ovat paitsi sumearajaisia, 
myös liikkuvia, muuttuvia ja toisiinsa vaikuttavia niin, että 
valinnan hetkellä plussat saattavat olla enemmistönä mutta 
jo valinnan tapahduttua tilanne vaihtuu. Siksi on tehtävä 
umpimähkäisiä päätöksiä, on painotettava näennäisiä etuja, 
jotta saadaan päätös edes tehdyksi ja toimintaa jatketuksi. 


Luovassa tilanteessa ajatus hyväksyy uuden ajatuksen 
oikeana, saattaa perua myöhemmin, mutta ensin tulee se 
tunne: oikein. 'Oikea' on motivoitumistunne. 


Fi malteta järjestelmällisesti koota tietoja verrattavaksi ja 
tarvittaessa oikaistavaksi, vaan koitetaan huutaa oma käsitys 
voimaan. 


Miksi vääryydelle pitäisi antaa puheoikeus, toimintatilaa? 
Kuin tieteeltä vaadittaisiin tasapuolisuuden nimissä tilaa 


valheelle. 

Ja niinhän siltä vaaditaan! 


Objektiivisuus ei ole sitä, että annetaan tilaa valheelle. Usein 
objektiivisuudeksi väitetään valheen esittämistä 
tasa-arvoisena toden kanssa. Objektiivisuutta olisi valheen 
valheellisuuteen viittaaminen toden perustalta. Koska 
näkemykset kiistelevät, kannattaa kytätä, millä intressillä 
jotain totena esitetään. 


Mikä se toden perusta on? 
Lieju. 
Tarvotaan, nostellaan jalkoja liejussa, jottei juututa ja vajota. 


Käsi on kaapaissut kourallisen lunta hiekkaisesta kinoksesta 
tien varrelta heinäkuussa. 


Uskominen, arveleminen, todennäköisyyden arvioiminen on 
ihmisen jokahetkistä, elämänmittaista puuhaa. 


'Hyvä' ja 'huono' ovat 'oikean' ja 'väärän' rinnakkaiskäsitteitä, 
mutta suherompia. 

Kestopäällyste muuttui hiekkatieksi, sora on sinkoutunut 
laidoille, renkaiden uraparit ovat tiiviiksi ajeltua savea. 
Vierusmetsä kasvaa matalana mutta vehreänä joenuoman 
rinteiden varjoissa. Hiekkatie kaartaa oikealle, kiertää 
kahden putken varaan kiinnitetyn sinisen kyltin, jossa 
valkoisella lukee 'angeli' 'ännel' (ännissä väkäset 
oikeanpuolimmaisen varren alaosassa). Maantienoja on 
matala, roskainen, tienvieressä lojuu kuivunut juurakko, 
kasvaa männyntaimia ja vesakkoa. 


Kuinka varmoja voivatkaan olla oikeassaolemisestaan jopa 
tieteen puolustajat. Tiedehän ei väitä olevansa oikeassa. 


Fi kannata hankkiutua suosituksi, sitten joutuu 
noudattelemaan odotuksia, miellyttämään. 


Marmorisessa kylpyhuoneessa on amme. Amme on 
muotoiltu niin, että siinä on käsivarsinojasyvennys ja siihen 
asennettu krominkiiltävä kahva. Seinäänkin on ruuvattu 
kahva. Ja saippuateline. Hanat säätimineen ovat jalkopäässä. 
Ammesyvennyksen pystyy piilottamaan verholla, vieressä on 
vessanpytty ja sitä vastapäätä lavuaari, jonka vieressä peili ja 
saippua-annostelija. Silmälasipäinen kalju mies istuu 
kylpyammeessa. Seinä on vaaleaa, valkosaumaista marmorin 
näköistä laattaa, ammeen verho on valkoinen. Miehen ilme 

on tarkkaavainen, suu ummessa, sivutukka hapsottaa eikä 
parta peitä kaksoisleukaa. 


Ihmisen elintason tunnistaa pikkuharmiherkkyydestä. 


'Oikeassa oleminen", siitä päättäminen ja hyväksyminen, on 
liima, jonka avulla suunnitelma pysyy käyttökelpoisena. 


Etiikka jää mielipiteeksi, tieteeksi se ei yllä. Se koskee vain 
ihmistä, koska vain ihminen siitä voi keskustella. Mitä olisi 
materialistinen etiikka, joka koskisi materiaa? Se asettaisi 
(ihmisen lähtökohdista) materialle pyrkimyksen, 
päämäärän, paremmuusarvostelun, että jokin olisi 
suotavampaa kuin jokin muu. 


Asiat tapahtuvat niin kuin tapahtuvat, ja jos jättäisivät 
tyystin tapahtumatta, ei olisi ketään moittimaan. Mutta asiat 
tapahtuvat. 


"Mies kurottaa talouspaperin palasta, se juuttuu kirjan alle, 
siitä repeää retkottamaan suikale. Mies kaivaa nenästään 
kynnellisen limaa, liimaa sillä arkin ehjäksi.” 

Se 'oikein' yrittäminen lienee ihmisen päätarkoitus 
(materian sille delegoima duuni). 


Baarin pöydillä on kukkaruukkuja, joissa muoviruusuja, 
ikkunallakin on koristekasveja, ehkä aitoja. Tuolit ovat 
metallirunkoisia punaisin istuimin ja selkänojin. Tiskin 
yläpuolen paneelissa on kaljafirman tynnyrinpohja, muita 
mainoksia ja joitain kuvia, niiden alla roikkuu villasukkia ja 
paita myytävänä. Katossa riippuu useita erimallisia lamppuja 
ja oksankarahka. Katonrajassa hyllyllä on vanhanmallinen 
radio, seinällä parit poronasarvet. Lasitiski on tyhjä. 


Totellaan. 


Sosiaalisuus tuntuu epämiellyttävältä, yksilöllisyys tärkeältä 
ja turvallisemmalta, koska muita pidetään epäilyttävinä. 
Halutaan oma auto, jolla pääsee olemasta kuljetettava 
yksikkö. On pukeuduttava eri lailla kuin muut mutta samaan 
tyyliin. Silti erilaisuus tuomitaan. Oma mielipide on tärkein, 
ei itse ajateltu vaan itse hyllyltä valittu. Toinen, joka on 
valinnut samalla tavalla tehdasmielipiteen, on tulisen eri 
mieltä ja ehdottoman väärässä. 

Taiteen ei pidä olla eettistä, koska eettisyyden on oltava 
vasta vastaanottajan valinta. 


Taiteen riittää olla vilpitöntä. 


Onko eettistä tuottaa kärsimystä eettisistä syistä? 


Katossa valaisin, jonka varjostin röhelö kuin rypistetty 
paperitollo. Alaston, kalju, partainen, silmälasipäinen mies 
on pysähtynyt peilin eteen ottamaan itsulia, vapaa käsi 
roikkuu vähän koholla takana, vasen jalka on astumassa 
kokolattiamatolta laatalle, siirtämässä kehon painon eteen. 
Puhelinkamera on retusoitu tummaksi rintakarvoitukseksi 
tai oikeastaan mustelmaksi tai mädäntymäksi. 


Kärsimys on siis 'väärin' tapahtumista. 


Luonnossa ei juuri näe suoria kulmia, harvoin suoria 
linjojakaan. Luotisuora, putoamissuunta horisonttia vasten 
on suorakulma. Lumikiteissä näkee 60 asteen säännölliset 
kulmat. Kasvit ja eläimet vierastavat suoraa viivaa. Mutta 

jokin meidät kouluttaa pienestä pitäen vaatimaan, että taulut 
ovat "suorassa". Vauvana näemme katonrajan ja nurkat, 
tajuamme suoran kulman vaikkemme katsoisikaan sitä kohti. 
Näemme sängyn laidan, lattian tason, huonekalujen 
kulmikkuuden. Siedämme juuri ja juuri maton hapsujen 
takkuisuutta. Armeijassa pakotetaan sijaamaan vuode kuin 
kangas olisi peltiä. Jopa ihmisten on asettaduttava riveihin ja 
jonoihin. Eikä sekään riitä: kaarteileva selkäranka on 
jännitettävä suoraksi, 'oikais'tava. Tarkkuus, johon solu 
pyrkii molekyylejään järjestäessä, ei yllä inhimilliseen 
toimintaan, vaikka sitä yritetään runnoa. Moni solu tekee 
itsarin. 


Hyvä 


Mitä helvettiä on hyvä? Ihmisen ulkopuolella, 
tositodellisuudessa, ei voi olla mitään pyrkimystä, mitään 
leimaa "hyvään. 'Hyvä' on mahdoton käsite, jota kuitenkin 
viljellään tieteellisessä kirjallisuudessa — tai tiedettä 
popularisoivassa, eli "tietokirjoissa". Jopa atomi 
inhimillistetään arvottamaan hyvää ja huonoa. Semmoinen 
tyhmistää lukijoita. Sillä ihmiselle tapahtumat ovat hyviä, 
pahoja ja huonoja, koska ne edistävät tai haittaavat elämän 
jatkumista. Todellisuuteen ei liene asennettu 
itsesuojelupyrkimystä tai jatkumisen tarvetta, ellei se itse ole 
taipuvainen pysyttelemään olemassa. Turhaa. Todellisuus on, 
koska ei voi olla olematta, se vääntelehtii epämukavuutta. 
Mutta todellisuus voi luultavasti olla millainen 'hyvä'nsä 
ilman, että yks on pareet kuin toinenkaan. Ihmisenkin 

piirissä 'hyvä' on harhaisesti viljelty käsite. Kuolema 
luonnehditaan usein pahaksi, vaikka se on hyvän — elämää 
uudistavan — ehdoton edellytys. Kuolleen ainekset siirtyvät 
kiertoon. Kuolemassa katoaa senkertainen koodi, yksi versio, 
ja tekee tilaa uudelle yritykselle, joka ottaa osan koodia 
mukaan. 


Ei se yritys ole, se on välttämättömyys. 


Hoikassa männikössä kahden nuoren männyn välissä on 
pinottuna, ahdettuna asiapaperikoteloita ja julkaisupinoja. 
Osa koteloista on revennyt ja arkkeja repsottaa. 


Aamulla satoi, sitten ikkunankaistaleesta alkoi paistaa, 
ulkona tuulee, nelisentoista astetta lämmintä. 
Ja taas, vuoden päästä. 


"Ihmisten mielipiteet, asenteet, käsitykset muodostuvat 
ensin uutisista ja niitä tarkentavasta ja täydentävästä 
tiedonahausta mutta alkavat muuttua, kun ne altistetaan 
keskustelulle. Syntyy konflikteja ja aletaan riidellä. 
Vastakkainen kanta lukitsee ja jyrkentää oman. Kokonaisuus 
ei kohennu vaan osapuolten ymmärrys tunnevärittyy ja 


ryvettyy." 

Tietoisuus itsestä tarkoitti oman valinnan mahdollisuutta, 
eikä enää oltu perimän armoilla. 


Vapaa tahto tarkoittaa, ettei toimi niin kuin järki ehdottaa. 


Jos fyysikot pystyvät mittaamaan vain kvantteja, he 
havaitsevat vain kvantteja. 


Valtaa ei voi olla ilman väkivaltaa, ilman voimaa tuottaa 
muutoksia, ilman energiaa. Valta merkitsee pakottamista, 
vastatahdon murtamista. Valtaa on sekä hiukkasissa, jotka 
tönivät toisiaan, että ihmisissä ja yhteisöissä. 


Valta vie vapauden, kts. 'vallaton'. 


Vapaus vallitsee ennen päätöstä. 


Yhteisössä on kahta kerrosta: yläkerros tekee tosissaan ja 
todellisuusperiaatteisesti töitä etujensa hyväksi. Alakerta, 

enemmistö, upotetaan viihteeseen ja 
olemassaolokamppailuun. Sitä kiusataan, jotta se ei ehtisi 
sotkeutua hallintoon. Alakerta on todellisuuden kanssa 
tekemisissä sen työn kautta, jota se pakotetaan hoitamaan. 
Mutta sen pää sekoitetaan. 
Somessa pitää olla, jotta näkee alakerran surkeuden. 
Keskiluokka toimii kätyriluokkana. 


Suomen karttaan on piirretty kirkkaanvihreällä viivalla 
reittejä. Eteläisin tökkää Hankoon, pohjoisin Porsangerin 
vuonoon Norjan puolelle. Läntisin kaartaa rannikkoa 
myötäillen mutta Idässä on väljää, Näljängällä viiva koukkaa. 


Maailma hylkii ihmistä. Joukkosukupuutto uhkaa. Liekö 
koskaan ollut toisin? Entä ne parikymmentä kadonnutta 
ihmisensukuista lajia? 


Arvot ovat lannistuneet. Humanistit eivät jaksa pitää 
puoliaan. Eliitti ei viitsi enää teeskennellä kannattavansa 
ihmisoikeuksien julistusta. USA toimii avoimen rikollisesti, 
mutta humanisteiksi tekeytyvätkään eivät protestoi. Heillä 
lienee haaveissaan, että pääsisivät mukaan 
pelastusveneeseen. 

Kukaan yksityinen ei ole turvassa, mikäli uhkaa nousta 
vaikutusvaltaiseksi kapinoitsijaksi. Assanget häpäistään ja 
poimitaan syrjään. Anonymous on hiljentynyt. Netissä ei olla 
turvassa, se on raato, jolle tarkka-ampujat asettuvat 
odottelemaan kapinallisia. 


On ihmisiä jotka tarjoutuvat hallittaviksi. 
Hallitsevia ei nähdä. 


Aulan tiiliselle lattialle on asetettu kukaksi seitsemän sinistä 
vesisaavia ja viereen kyltti: "Katto vuotaa! Nämä eivät ole 
roskiksia". Takana näkyy tiilistä rakennetussa ulkonemassa 
asiakastiskiä, tiiliseinää, mainostelineitä, ja yksi viherkasvi 
ruukussaan. 


Talous ja valta edellyttää pahuutta. Hyvyys on kielletty 
suoranaisesti. 


Yhteiskunnat eivät muutu epäoikeudenmukaiseksi sen takia, 
että valta pilaa johtajat, vaan koska jäsenet eivät huoli valtaa. 

Valta tarkoittaa tehdä päätöksiä ja valintoja, määrätä 
tapahtumien vaikutuksia, ja se valta pitää kierrättää. 
Jokaisen yhteisön jäsenen pitää perehtyä yhteisön 
toimintaan, jotta kykenee hoitamaan johtamista omalta 
osaltaan. 
Mutta hallitseminen teetetään muilla ja haukutaan perään. 
Onko sitten ihme, että hallitsemisesta huolehtivat käyttävät 
sitä omaksi edukseen? 


Nahkatakkikorsto kysyy pikkuhepulta "Kerjääkö nynny 
kuonoon?" Pienempi vastaa, että "Sun henkes haisee". 


Vainajan kritiikitön ylistäminen mahdollistaa hänen 
edustamansa pahan legitimoimisen. 


Vahvemman oikeus on perustotuus. Heikomman käyttöarvo 
on myös tosi: vahvemman on ymmärrettävä tarvitsevansa 
heikomman hyvinvoimista. 


Vuoden 2008 kriisin pankkituet koottiin veroina, ja niiden 
takia alkoi jukisten palvelujen maailmanlaajuinen 
kuristaminen, joka jatkuu. 

Velka nojaa pakkokeinoihin. 
Pakkokeinot murretaan väen voimalla. 


Merenlahteen laskee pieni joki, jonka yli johtaa maailman 
kurjin silta. Uoman kivikossa molemmin puolin näkyvät 
betonirakenteen pätkät, joiden välissä betonipalkkien uraan 
on pistettynä reunalleen lauta. Vieressä vaaksan päässä yltää 
kiveltä kivelle toinen lauta, lappeellaan. Siitä puolen metrin 
etäisyydellä, äärimmäisenä merta vastaan lojuu pitkä 
pyöreä, kuoreton runko. Siellä täällä retkottaa puutavaran 
pätkiä. Kivien välistä solisee vesi. Taustalla näkyy 
nurmikentää ja puistoa. 


Fi kysymys ole toimitusjohtajan palkasta eikä palkkiosta eikä 
työnä pidettävästä toiminnasta, vaan uudesta reitistä 
kanavoida valta demokratian ohi ylimmälle luokalle. 
Yläluokka päättää tuloistaan lahjomalla kärkkyvän 
keskiluokan. Ennen oli aateli, nyt tuo porukka, jota yhdistää 
katsomus, syntyperä, kulttuuri ja verkko - luokka. 


Pelko. Jos sittenkin haluaisi pysyä hengissä, alistua, nöyrtyä 
ydinsodan uhan edessä. Ei onneksi jaksa. 

Taiteen uskottavuus kuohittiin pilkkomalla se lajeihin ja 
genrehin. 


Mitä on demokraattisen yhteiskunnan laillistettu väkivalta? 
Jos luottamusmies vaatii yrityksen johtoa toimimaan 
laillisesti, yritys irtisanoo luottamusmiehen. Kun tämä sitten 
menee poliisin puheille ja tekee ilmoituksen laittomasta 
irtisanomisesta, poliisi nauraa paskaisesti. Kun 
luottamusmies nyt lähtee yritykseen organisoimaan lakkoa 
ja kokoamaan työläisporukkaa mielenosoitukseen, 
poliisivoimat kutsutaan paikalle nujertamaan mielenosoitus 
väkivaltaisesti. Työläiset erotetaan, heidän toimeentulonsa 
evätään ja he saavat myös syytteitä ja lopulta 
oikeusjärjestelmä tuomitsee heille rangaistuksia. 
Näin tapahtuu myös luonnonsuojelijoille, jotka yrittävät 
omalla riskillä ajaa kaikkien yhteistä etua. Näin tapahtuu 
vaikkapa vammaisten etuja puolustaville yhdistysten 
aktiiveille. 
Näin tapahtuu jokaiselle, joka jumalauta tekee edes jotain. 


Kapinallinen, älä kapinoi, sinut tapetaan. Odota että tohelot 
asettuvat tulilinjalle. Kiipeä noiden ruumiiden yli valtaan. 

VALLANOTTO 


ei ole vallankumous eikä vallankaappaus. Vallanotto on 
itselle kuuluvan vallan haltuunottoa. 


Vallankumouksessa kumotaan valtajärjestelmä. 
Vallankaappauksella kaapataan valtajärjestelmää oman 
joukon käyttöön. Vallanotossa yksittäiset ihmiset alkavat 
käyttää osuuttaan vallasta (verrannollisesti osaamiseen ja 
jaksamiseen). He päättävät itseään koskevista asioista ja 
sopivat yhteisten asioiden päättämisestä muiden yksittäisten 
ihmisten kanssa. 


On selvää, että muodostuu eturyhmiä, mutta pohjimmiltaan 
kaikkien edut ovat yhteiset. Kaikilla on lähes samat tarpeet. 
Toisten vaihtelevat tarpeet on otettavissa huomioon. 


Ihmislaji on ultarasosiaalinen. Kun jokainen tukee koko ajan 
itsensä lisäksi jotakuta muuta, kaikki tulevat tuetuiksi. Erot 
tasaantuvat. 


Olennaista on halu olla eriarvoinen — parempi — ja se 
ratkaisee. 


"En voi ottaa vastaan tarjoamaanne työtä koska koira ulvoo 
kotona jos joutuu yksin." 

Moni mukava ihminen rajoittaa elämäänsä hankkimalla 
alistujan eli lemmikin. Motiivi on toki eläinystävällinen 
rakastavan seuran kaipuu, mutta myös se, että on toista 
olentoa ylempi. Ihminen, tuo porvarifasisti, ottaa "alemman” 
olennon armoilleen. 


Valta 


Vallan jakautumisessa on kysymys ihmisten päätöksistä: 
valitako elämänohjeekseen rasittava, toimelias 
vallankäyttämisen asenne vai ajelehtiako muiden tekemien 
päätösten virrassa, mikä voi ensin vaikuttaa helpolta mutta 
saattaa johtaa sietämättömiin tilanteisiin, jolloin sitten on 
pakko ryhtyä, totuttautumattomanakin, valtansa 
koettelemiseen. 


Vallasta osa peritään. Valkoisen yläluokkaisen ei tarvitse 
rehkiä hankkiakseen toivomaansa, ja jos se osoittautuu 
tarpeelliseksi, potentiaalisen vallan käyttöönotto ei vaadi 
ponnistelua: on koulutusta, terveyttä, verkostoja ja valmiiksi 
arvostettu status. Alaluokkainen jotuu ensin vakuuttamaan 
vertaisensa. Näiden tuella hän pystyy vaikeasti 
saavuttaamaan aseman, jonka jo valmiiksi vallassa olevat 
tunnustaisivat neuvottelukelpoisuudeksi. Tasavertaisuus on 
vielä kaukana. Luokan vaihdos on mahdollista vain uuden 
luokan normit hyväksyneenä ja sisäistäneenä. 


Vallasta mitellään joka tasolla. Heikompienkin kohtaamisissa 
punnitaan, kumpi on voimakkaampi. Mittelyn ei tarvitse olla 
vihamielistä eikä väkivaltaista, sopimus voi syntyä elekielellä 

hyväksymällä. Makuusalit, kerhot, työyhteisöt, järjestöt ja 
organisaatiot sisällään selvittelevät hierarkian 
kokonaisuutena ja pareittain. Yhteisöt keskenään asettuvat 
alatikorjaantuvaan valtarakenteeseen. Luonnossa jokin 
loksahtaa vapaaseen paikkaan. Siitä kohdasta jokin on 
siirretty pois, tyhjää ei ole, todellisuus valuu risteävinä 
virtoina. 


Yhteiskunta on mahdoton. Aina on tilanteita, jolloin 
"rikollisuus” on ainoana tarjolla. 


Millaisia pätevyysvaatimuksia edellyttäisi maailman 
diktaattorilta? Ehkä taitoa valita neuvonantajat, 
kunnianhimoa jäädä historiaan hyviksenä ja 
häikäilemättömyyttä voida hyvin. 


Riukuaita erottaa leikatun pihanurmikon viljapellosta. Pelto 
laskeutuu puustoon, takana metsää, järvi, lisää siintävää 
metsännauhaa, taivas, pilvikasoja. Aidan riu'uista on kuorta 
pudonnut, tolppaparia tukee vinopuu, riu'ut lepäävät 
vitsaksista punotuissa silmukoissa. 

Kaikki kelvollinen, mitä on saatu aikaan, perustuu 
vasemmistolaisiin arvoihin silloinkin, kun toimijat ovat olleet 
oikeistolaisia yrittäjiä. 


Tyhmät eivät ole tyhmiä eliminoidessaan viisauden, 
korvatessaan sen väkivallalla. 


Metsälammelle johtaa pitkospuut, kuuden laudan levyinen 
puujalkakäytävä, joka päättyy veistosmaiseen rakennelmaan, 
suojattuun ilmoitustauluun, ja on reunustettu sinisillä 
naruaidoilla. Aidantolpassa ja männyn kyljessä on keltaisia 
tiedottavia lappuja. Vieressä kasvaa kortetta, puuntaimia ja 
kanervaa. Metsälammen saaressa nousee kelo. Sen vieressä 
heinikossa kasvaa pari varttunutta männyntainta ja kaksi 
kulmikasta, pyramidihuippuista tolppaa, toinen 
sinivalkoraitainen, toisella, punaviherraitaisella, istuu 
varpunen. 


Toivo on valtaapitävien harhautus alistettujen 
innostamiseksi jatkamaan raadantaa, 
vallanpitäjän ruoska orjan pään sisälle. 

Tosiasiassa tiede takertuu vääriinkin tuloksiin. Tiede on 
riippuvainen rahoittajista, jotka määräävät sekä sen, mitä 
tutkitaan, että tuloksista: jos tulos on vastenmielinen, 
rahoittaja kykenee kätkemään sen, kuten lääketeollisuudesta 
on osoitettu. Vielä: tutkijat ovat ihmisiä jotka haluavat 
palkintoja. 


Rikotun maan multapaakusta kasvaa heinätuppaita. 
Mullassa istuu ja siirtyilee 33 pientä, sinisiipistä perhosta. 
Perhoset ovat kangassinisiipiä tai sitten ketosinisiipiä. 


Flämme perseilyn aikakautta, joka on kestänyt jo puoli 
ihmisikää. Asioihin vakavasti suhtautumista pidetään 
naurettavana, tyylikästä on vain pilkata ja olla ironinen. 
Tämä alkoi television myötä — tapahtui 
"kulttuurinvaihdos", joka tarkoitti kesyn perinteisen 
huumorin ja viihteen vaihtamista amerikkalaisille 
sarjafilmeille tyypilliseen nälvimiseen, inhimillisyyden 
maalittamiseen äänitetyn naurun ohjeistamana. Massat oli 
saatava pois yhdistyksistä ja vuorovaikutusharrastuksista 
tuijottamaan ja puheenaiheissaan vatvomaan tuhansien 
kilometrien takaisen sepiteympäristön keino-ongelmia. Siksi 
tänään emme näe arvoa muissa, erilaisissa. Emme kiinnostu 
oman yhteiskuntamme päätöksentekoon osallistumisesta. 
Pirullistamme jopa itse valitsemiemme kansanedustajien 


työn. 

Toisen nolaaminen on jotain, mitä on viimeiseen asti 
vältettävä, kts. "kasvojen menetys”, koska sen jälkeen 
vuorovaikutusta ei voi jatkaa, suhde ei voi toipua. 


Aurinko valaisee kaukana raitin päätä, lähellä edessä on 
vihreää, koivujen siivilöimää hämärää. Raitin pyöränurien 
välissä tursuaa heinikko. Hyönteiset tanssivat. 


Historian mukaan tyrannius kannattaa. No, tyrannien 
historiankirjoitusta ei ole vaivauduttu oikaisemaan, kun 
vaihtoehtoiset hävitettiin. 


Valta heittää keskuuteemme paskanjauhajia seurattavaksi, 
palkkaa heitä meidän rahoillamme. Kuin rocktähtiä. 


Suostuttelu on valtava voima, verrattuna väittämiseen. 
"Näethän sinä”, ja puhuteltava näkee vaikka ei näkisikään. 


Lattialla, joka on tehty järeiden puiden poikkileikkauksista ja 
pinnoitettu kiiltäväksi, seisoo peräkkäin kaksi 
eläimenkaltaista jakkaraa veistettynä yhdestä puusta. Pinta 

näyttää suomuiselta taltan jäljiltä, päihin on muotoiltu kuin 
kaksi utaretta ja päälle jätetty katkaistuja oksantynkiä, jalat 
näyttävät valuneilta taikinamassoilta. Taaempana on kaksi 
metallijaloilla seisovaa penkkiä, jotka näyttävät koverretuilta 
valtaviin runkoihin. 


Sotaa ei voi vastustaa puuttumatta finanssikapitalismiin. Jo 
ennen nykymuotoista taloutta, 1800-luvulla (ehkä aiemmin, 
kunhan löytäisi lähteitä), lainoittaja rahoitti kumpaakin 
sodan osapuolta. Tuotto oli varma. Sodan voittaja saa kaiken, 
häviäjä maksaa sotakorvaukset ja omat sekä voittajan velat. 
Pitäisi etsiä tai laatia historia konfliktien taloudellisesta 
perustasta, laatia sen rakenne näkyväksi, paljastaa nimet, 
joista yksi näyttää olevan Rotchild. 


Tarvittaisiin oikeiston ryhdistäytymistä, jottei käsitys, jonka 
mukaan koko oikeisto on perimmältään fasistista, 
osoittautuisi todeksi. On nimittäin todesti ollut 
humaanejakin oikeistolaisia. Tai ehkä ne eivät ole olleet 
oikeistolaisia, vaan vasemmistoon vittuuntuneita "mitä 
tahansa muuta kuin" -laisia. 


Oikeisto kannattaa mielipiteen vapautta ja mielipiteiden 
kirjoa, jotta nämä kinastelisivat keskenään ja jättäisivät 
omistajat hallitsemaan rauhassa. 

Pihalla kasvaa iso, iso kuusi. Sen ympärillä on tilaa, joten sen 
oksat mahtuvat kasvamaan suoraan ulos, sitten taipumaan 
hivenen painostaan alas ja kääntymään kärjestään ylös. 
Alempana sen varjot ovat tummia, juurelle muodostuu 
suojaisa oksakota. 


Taivaan pilvet ovat kuin patjasta paljastettu täyte. 


Jos kapinoitsija on etevä, kapitalisti palkkaa hänet — vaikka 
sitten kapinoimaan — sillä kapina voidaan tuotteistaa. 
Palkata' tarkoittaa, että kapitalisti riistää häntä sijoittamalla 
niin vähäisen menoerän kuin on mahdollista pitää 
kapinoitsija toiminnassa. Tätä motivoi kapinoitsijan luulo 
toiminnasta alistajaansa vastaan. 


Pitäis vallita anarkia, et kaik saisiva tehrä mikä on heil 
luontevaa. Mut semmone lähidemokratia tarkoittais, et 
naapurit pääsis komentelemaa kui käyttäyrytää. Vai onk 
semmone anargiaa, et kukka ei saa edes neuvoo kettä saati 
velvoittaa mihenkää? 

Emmää sit ossa sanota. 


Motiivi 

Olento tarvitsee motiivin, halun, jotta ylipäätään olisi 
olemassa, hengittäisi ja ottaisi ravintoa ympäristöstään, 
tekisi yhtään mitään. Jotta sillä olisi johdonmukainen halu 
tehdä jotain olemassaolonsa jatkamiseksi, se tarvitsee 
muistin, joka pitelee sitä tarkoituksenmukaisessa 
toiminnassa. Se tarvitsee aisteja kertomaan ympäristöstä ja 
päättelyjärjestelmän, jotta se osaisi edes haukata pullaa. 
Jotta osaa hankkia maksuvälineitä, tarvitsee melkoisen 
tieto-työkalu-järjestämän. Motiiviin liittyy uteliaisuus katsoa, 
mitä varten täytyy raataa ja kärsiä ollakseen olemassa. 


Raakalaudoitetussa tilassa seisoo kookkaita puuveistoksia, 
keskeneräinen eläinhahmo, ehkä kauris. Yhdestä, tyvi 
ylöspäin käännetystä puusta on koverrettu avoin koppi, 
jonka ylälaidat taipuvat ulos — pitkän ihmisen korkuinen teos 
on tasoiteltu, puun kuoren tummia sisäosia on vielä jäljellä 
läikkinä. Osin kaksikerroksisen ateljeen yhden seinän 
yläpuoli on ikkunoita. Tasanteen reuna on koristettu 
luonnonpuun pätkillä, rappusten kaide noudattaa puun 
muotoja. Alatason kiiltävällä lattialla seisoo ihmishahmoisia 
puuveistoksia, karhuja, ontto runko. Seinillä roikkuu 
työkaluja, katosta nostoketju. 


Taidetta ei pidä ryhtyä tekemään poliittisesti, mutta vain, 
koska se ei voi olla tulematta poliittiseksi: ihminen on 
yhteisön, poliittisen, osa. Politiikaton teos olisi eskapistinen 
ja sitä kautta poliittinen. Harhauttavaa höttöä. 

FEksergia muuttuu anergiaksi kun ero häviää. "Voima” on 
eron. 


Kahvilan penkki on yhdestä kookkaasta rungosta koverrettu, 
samoin punertava pöytä, kumpikin lakattuja. Pöydän kansi 
on muotoiltu kuin terälehdiksi kukkapariin, josta lähtee 
kaksi vartta alas yhtyäkseen leveneväksi, kaksijakoiseksi, 
paksuksi pöydänjalaksi kuin ankalla. Pöydällä on tavallinen 
kahvikuppi lautasineen. Seinä muodostuu maalaamattomista 
rungonpuolikkaista, joiden välissä tilankorkuiset ikkunat. 
Ulkona näkyy nuorta havupuustoa. 


Kysymys on omistamisen määritelmästä, se tarkoittaa 
hallitsemista, siis valtaa, vallan kasautumista pääomaksi, 
päävallaksi. 

Arvo on halussa. 


Valta tarkoittaa kykyä määrätä omistamisesta ja se perustuu 
väkivallan mahdollisuuden eli pakottamisvoiman 
jakautumiseen yhteisössä sekä sopimuksiin sen 
yhdenmukaisesta käytöstä. Sopijat häiritsevät ja heikentävät 
muita sopijoita ja estävät massasopimusten synnyn 
kylvämällä riitaa. 

Valkoinen kangas avautuu telttaan. Teltan seiniin on 
ripustettu kuvia, piirroksia, noin A5-arkin kokoisia, 
yläreunastaan. Katosta roikkuu tekstiiliteos, kori ehkä. Lattia 
on harmahtavaa kangasta, sisään voi astua, kumartuen. 


Tieto aina valehtelee olemassaolevan yksinkertaisemmaksi. 
Pakkohan sen on. Emme voisi tietää kaikkea luonnosta, 
koska se on tapahtumana kesken. 


Omaa valintaa on vain rikollisilla. 


Järjestelmää korjattaessa valtio pyytäisi anteeksi 
murhaamiaan ihmisiä (köyhät kuolee 12 - 15 vuotta 
nuorempana kuin varakkaat) ja maksaisi elossaoleville 
korvauksia. 


Auton rattiin on ripustettu musta kangaskassi, johon on 
painettu valkealla piirros. Kuvassa näkyy lehmä takaapäin, 
häntä heilahtaa, ja kummallakin puolella on lypsävä mies 
kyykyssä. Ulkona näkyy aurinkoista pikkukaupunkia. 

Finanssikapitalistit ovat pienen pieni ryhmä. 
Finanssikapitalistit eivät ole polvillaan. Heillä on kaikki mitä 
he tarvitsevat. Finanssikapitalistit eivät tarvitse massoja. 
Massat vain kuluttavat luonnonvaroja ja pilaavat ympäristöä. 
Maailmassa on hyödykkeitä niin paljon kuin finanssiporukka 
tarvitsee, ja he voivat rekrytoida tekijöitä erityistarpeilleen. 
Finanssikapitalisteilla on kaikki maailman 
uudenaikaisimmat valvonta- ja tiedonkäsittelyteknologiat 
sekä tehokkaimmat aseet. Finanssikapitalistit eivät ole 
polvillaan. 


Kapitalismille ei pidä kostaa ihmisen kautta — kapitalismi 
itse ei koe kostoa. 


Silmälasipäinen vanheneva nainen oranssissa, mustien 
viivoitusten koristamassa kesämekossa tukka koottuna 
päälaelle seisoo nurmikolla katsellen tuimana vasemmassa 
kädessä pitelemäänsä tattia. Oikeassa kädessä on kolme 
erikokoista tattia, jossain määrin madon runtelemia. 


Kapitalismi puolustaa ihmisoikeuksia vain periäkseen niistä 
maksun, tuotteistaakseen ne. 


Äärioikeisto on fossiilikapitalismin rahoittama 
sabotaasiliike. 

Kapitalisti määrää, ettei heikkoja saa pitää hengissä 
keinotekoisella tuella. 


Kansa ei ansaitse valtaa, jos se ei ymmärrä, tiedä. Tieto on 
valtaa. Joka opiskelee, vaikuttaa. Massa on pidettävä kurissa 
kunnes oppii. Propagandaa, perkele. 


Pidättyvyys ei kuulu olentoon. 


Hahmo kävelee samalla kun pienempi, väkäkärkinen otus 
tökkii häntä perseeseen että veri roiskuu: "Elämänvietti". 


Me yritämme olla huomaamattomia, jotta meitä ei tapettaisi 
tai muutettaisi tai otettaisi käyttöön. 


Tilastot valehtelevat, huippuarvot leikataan. Ja täysin 
tulottomat tai pelkkää valtaa omistavat eivät pääse 
tilastoihin ollenkaan. 

Suorittavista, raskaista töistä syntyy suora lisäarvo 
(hoitotyöstä välillinen), joten niitä puserretaan halvemmalla, 
jotta voidaan maksaa kätyrikerrokselle, joka suorittajia 
vahtii. 

Palkka on saman suuruinen kuin oma valta. 


"Joka ei halua valtaa, tyrkyttää sitä sellaiselle, joka haluaa." 


Talous on ryöstökilpailua, kilparyöstö. Maailmankauppa 
ryöstää, kun teollisuutta siirretään orjatyövoiman tehtäväksi 
luonnon kustannuksella. Jos työntekijällä ei ole varaa 
tavaraan, jota itse tuottaa, kysymys on riistosta. 


Meren pyöristämälle puunkappaleelle on maalattu eläintä 
pitelevä vaaleatukkainen, punaposkinen ja hymyilevä 
naishahmo, jolla on valkopilkkuinen sininen kolttu. Eläin 
näyttää tylppäkuonoiselta, hymyilevältä koiralta, jolla ei ole 
etujalkoja. 


Kaikki tuottavat ja siirtävät tietoa. Pelkkä oleminen on tietoa. 


Velkapakotus. 


266 


Yljäämämaat myy alijaäämämaille hyödykkeitä velaks. 
Alijäämämaat myyvät ylijäämämaalle velallisuussuhteen 
tavaraa vastaan. 

Kiina omistaa USA:a. Sotaa kehitteillä. 
Riistetty maksaa, mitä muut kuluttavat. Kulutus kasvaa 
velallisilla alueilla. 


Makuuhuoneen ovi on auki ruokasaliin, jossa on pitkä pöytä 
puutuoleineen vanhanmallisen, harsoverhoisen ikkunan 
edessä, näkyy myös nahkanojatuolia ja isoa mattoa. 
Makuuhuoneenkin ikkunan edessä on läpikuultavat, 
valkoiset verhot, alla lämpöpatteri. Seinälle on ripustettu 
mustavalkoinen maisemataulu, sen alla siniset, 
puukäsinojaiset nojatuolit, joiden välissä yksijalkainen, 
koristeellinen pöytä, sillä sininen pöytäliina valkoisin 
ristikkäisraidoin. Pöydällä on kaksi pyyhepinoa. Matto on 
ruskeaharmaaraitainen, hapsureunainen. Vuoteita on kaksi 
puolen metrin etäisyydellä toisistaan, niillä 
lämpimänharmaat päiväpeitteet. Toisen nojatuolin 
selkänojalle on ripustettu takki. 


Nykyisin vallitsee anarkia, maailman valta virtaa omalla 
painollaan, mutta aktiiviset muokkaavat tapahtumien 
kulkua. 


Fi se ole anarkiaa, jos jotkut vallitsevat. 

Jos aktiivinen haluaisi muiden aktiivisten kanssa kestävää 
kehitystä? Etevämmistö. 


Ihmisellä on yksi rahaa isompi arvo: oman vallankäytön 
päättämisen arvo — esimerkiksi valta valita arvo. 


FEdistymisen ehto on häpeämättömyys — se ettei anna muille 
sananvaltaa. 


Kaljupää lukee totisena kierrevihkoa vuoteessa nojaten 
tasoittamattomista laudoista kiinniruuvattuun päätyyn. Siitä 
työntyy myös hylly, jolla näkyvät toiset silmälasit ja 
lukulamppu. Yöpöydällä, se on puinen kaappi, on keltainen 
muki, kirja ja sen alla kannettava tietokone, josta pistää 
valkoinen latausjohto. 


Vastarintaa on mietittävä ja suunniteltava uusi tarra, 
vastarintatarra. "Alä tottele, neuvottele." "Don't obey, 
negociate”. Vittu englantia taas. 

Valtaa ei kannata pirullistaa, koska valta on yhtä kuin 
vaikuttaminen, muutos. Valta on työtä. Joka haluaa tehdä 
työtä, tarvitsee valtaa, voimaa, ja valta on raskasta. Yhteisön 
jokainen jäsen ei halua. Siksi pitää pakottaa, siksi orjuus. 


Täytyy purkaa käsite 'valta' 


Valta on kaikkea vaikuttamista, ja vaikuttaminen on 
muuttamista. Kun ottaa askelen, se on vallankäyttöä — 
rammalla sitä valtaa ei ole. Kun kaataa puun tai säikäyttää 
heikompansa, tekee muutoksia olevaan. Valtaa tarvitsemme 
elämiseen ja elämisen järjestelemiseen, väliemme 
järjestelemiseen. 


Yhteisön vahtaamiseen ja sen toimintaan vaikuttamiseen 
kuluu valtavasti energiaa. Valtaa ei normaalisti haluta, koska 
se on energiasyöppö. Mutta jos se palkitsee, jos siitä saa 
korvauksen, se kiinnostaa. Siksi poliitikot ovat 
korruptoituneita, toimitusjohtajat sopivat keskenään 
vaatimistaan bonuksista — kovan kilpailun vallasta pitää 
olla vaivan arvoista. Himo koskee palkintoa, ehkä myös 
toiminnan kiihkoa. Soros nauttii pelistä kuin 
raha-automaatin tökkijä Kesoililla. 


Ihanneyhteiskunnassa jokainen käyttää valtaa vuorollaan. 


Jokainen elää normaalia perhe-elämää ja suostuu tinkimään 
siitä osallistuakseen vallankäyttöön. Kukaan ei ryhdy 

ammattijohtajaksi. Kerätään yhteinen tieto ja taito yhteisön 
toiminnasta. 


Silloin hallitsemiseen riittää aika, koska on riitettävä. Mutta 
mihin kiire? — päin vastoin, luontokin pyörii verkalleen. 
Asiaa helpottaa, ettei nykyaikainen käsitys kiireestä perustu 
mihinkään, se on harha ja vahingollista. Vain kapitalistilla on 
kiire, koska hän haluaa rikastua mahdollisimman nopeasti, 
jotta ehtisi törsätä. Ennen kapitalistikin malttoi kahmia 
perillisilleen, nyt ne vitun narkkarit ei vois vähempää 
kiinnostaa isukkia. 


Toimitusjohtajilla on ammattiliitto. Ne, joilla on tieto, taito ja 
verkosto, ovat neuvotelleet yhdessä palkkarajat, joiden ali ei 
mennä. Jos ei kelpaa, johda itse firmas, mutta älä tule 
vinkumaan, kun ei diilit synny — ne neuvotellaan 
meikäläisten kanssa. 


Rikollinen on ihminen, jonka tarpeita valtaenemmistö ei 
tunnusta. 


Ravintola on himmeä ja kiinnostava. Vain katto on tylsä 
laattoineen ja sammutettuine loistevalaisimineen, eikä 
koristeellinen, neliosainen valaisinkaan pala, sen sijaan yksi 
plafond-lamppu ja pari kohdevaloa loistavat, samoin vihreä 
opaste sekä katonrajan televisioruutu. Ikkunoissa on 
ruskehtavat puoliverhot, alaosassa katseen pysäyttävä valkea 

vyöhyke, väleissä koreita seinälamppuja palamassa. Pöydät 
ja tuolit ovat tummaa, lakattua puuta, pöydillä on liinat ja 
pullossa kukka. Seinää vasten on kirjahylly ja 
kangaspäällysteinen ruskehtava nojatuolipari, kummallakin 
värikäs räsymatto ja niiden välissä pikkupöytä lamppuineen. 
Kirjahyllyssä on esineitä ja kirjoja. Seinälle on aseteltu viulu 
ja jousi soittajan kuvan yläpuolelle. Tiski on tummaa puuta, 
edessä yksi baarijakkara ja takana kuin uuni pankkoineen. 
Tiskillä makaa kissa. 


Kapitalistit ovat epäpäteviä, heidät olisi vaihdettava. 


Tie sukeltaa järveen kaislikoiden välistä. Vastaranta on 
kaukana, lähempänä nousee saari, kuin tie johtaisi sinne, ja 
näkyyhän rannalla vaaleita pilkkuja, taloja. Mutta sorainen, 
kivipientareiden reunustama tie on katkaistu vesirajassa 
kahdella punaisella, heijastimellisella muovitolpalla. 


Lähdekritiikin ulottuvuus on aika nysä. Joskus rahalla 
masinoitu linkkiviidakko tuottaa harhaista lähdekritiikkiä. 
Vasemmistolaista moititaan vasemmistolaisesta 
vinoutuneisuudesta, vaikka oikeistolaista ei ollenkaan. No ei 
oikeistolainen oikeistolaisen silmää noki. Vasemmistolainen 
taas on niin vitun tyhmä ettei kaihda käyttää oikeistolaista 
tietoa kun se on niin sujuvasti jätetty tarjottimella polulle. 

Tutkijat kertovat artikkeleissaan ja kirjoissaan, kuinka ovat 
olleet väärässä ja kuinka sattumanvaraista pyrkiminen 
"totuuteen" on ollut. Rahan totuus on voimassa, rehellisten 
ei, sen osoittaa maailman tila. Maapallon lämpötila nousee 
ainakin neljällä asteella, mikä tarkoittaa että maapallolla voi 
elää enää miljardi ihmistä. Mikä lähde? Moneke, Martina 
(2020). Toinen lähde arvioi, että maapallo voi ylläpitää 300 - 
600 miljoonaa ihmistä ilman ilmastonmuutostakin. 


Miksi niiden, jotka pyrkivät ihmiskunnan henkiinjäämiseen 
ja kaikkien ihmisten tasa-arvoiseen hyvinvointiin, siivet 
katkaistaan, kädet sidotaan ja jalka naulataan lattiaan? Sen 
sijaan äärikoikeisto saa aina etumatkaa. Ei sillä ole väliä, 
mikä on totta. Sillä on väliä, mitä suuri joukko uskoo, koska 
sen mukaan toimitaan. Ja se sitten todella muokkaa 
maailman, ja samalla totuuden. 
Kirkko on vaikuttanut valtavasti kaikkeen, vaikka vaatii 
uskomaan yliluonnolliseen huuhaahan. Lähdekritiikki ei 
tunnetusti paljon auta. 
Toiminta ratkaisee. 


Suostuttelu on valtava voima, verrattuna väittämiseen. 
"Näethän sinä”, vedotaan, ja puhuteltava näkee vaikka ei 
näkisikään. 

Puiset, maalaamattomat askelmat kaiteineen on rakennettu 
rehevään rinteeseen, joka kasvaa rikkaruohoja. Askelmien 
laitoihin on kasautunut ruskeaksi kuivunutta kasvisroskaa. 
Väleistä, alta pimeästä, pilkistää lehdystöjä. 


Valtiota ei voi verrata yritykseen, sillä valtio ei voi irtisanoa 
kansalaisiaan. Mutta se voi jättää ne heitteille kuin 
narkkarivanhemmat. 


Jos kaikki toimisivat kokonaisuuden, ihmiskunnan, 
kehittämiseksi, vaikka sitten kilpaillen taloudellisista ja 
arvovaltapalkinnoista, kokonaisuus menestyisi ja hyöty 
palautuisi ekosysteemille. 

Fi. Juuri kilpaileminen pakottaa kampittamaan toisiaan. 


Jämäkän männyn pinta on lehteilevää. Uloin höyty on 
paikoin tummanharmaata, sen ympärillä vaaleampaa ja 
syvemmällä oranssiin vivahtavaa ruskeata. Kylkeen on 
teipattu pitkulaiseksi leikattu lappu, johon on tulostettu 
teksti 

"vuokrattavana 

mökki ja rantasauna vuotso" 

tikkukirjaimin ja puhelinnumero siinä. 

Tasa-arvo on väkiluku per yksilö -suhde, siis yksilö on 
mitätön ellei liittoudu. Mutta pieni liittouma ei riitä. Ja sitten 
ollaan taas kehnossa suhdeluvussa. 


Finanssikapitalismi ottaa haltuun maailman pien- ja 
keskisuuria yrityksiä, tuhoaa työlainsäädäntöä, poistaa 
kansalaisoikeuksia ja ihmisten osallistumismahdollisuuksia 
sekä lähettää liikkeelle satojen miljoonien nälkäisten laumat 
kolmannessa maailmassa. Näin aseet tekevät kauppansa. 


Loivan vaaran katveesta luikertavasta metsäjärvestä nousee 
saaria. Saarissa kasvaa matalia koivuja, tuuheita mäntyjä, 
katajaa ja aluskasvillisuutta kivien seassa. Vesi virii. 


Finanssitalous on rahan ostamista/myymistä ja hinnan 
määrittämistä. Määrittäminen synnyttää luokkajaon, kun 
köyhä maksaa rahasta enemmän kuin rikas. Rikas tienaa, 
työn tekevä maksaa. Ero laajenee, repeää. 


Voisiko kieltää finanssirahan arvon? 
Emme huoli. 
Teemme omaa, jota ei finanssitahoille anneta. 

Joen poikki on rakennettu matala, tolppien kannattama silta, 
joka madaltuu keskemmällä hipomaan aivan veden pintaa. 
Sillassa on hennot kaiteet. Joen varret kasvavat sävyisää 
havumetsää, aivan rannassa on matalia lehtipuita, saariakin 
erottuu. Raja. 


Vasemmistolaisuutta halveksitaan sen takia, että se on 
pirullistettua, ei siksi, että sen arvoissa tai tiedoissa olisi 
huomauttamista. Siten suljetaan 99%:n etu keskustelun 
ulkopuolelle. Surulliset apuoikeistolaisetkin propagoivat 
omaa etuaan vastaan. 


Ja kun demokratiaa palautellaan verisesti tähän tai tuohon 
vasemmistolaisuuteen sortuneeseen valtioon, koko 
maailmaan sitä sentään ei edes yritetä ehdottaa. Maailma 
sovitaan oikeistototalitääriseksi. 


Ääretön per ääretön on yksi. 


"Olen päässyt sinusta perille. 


Sinulle vallankumous näyttää olevan henkilökohtainen 
päämäärä, ei keino parantaa ihmisten elämää. 

Olet valmis vahingoittamaan ihmisiä, kunhan lopputulos on 
mieleisesi. Et ole kiinnostunut ratkaisusta, jolla ihmiset 
pidetään elossa ja toiminnassa, jossa ihmiset itse rakentavat, 
mitä tarvitsevat, vaan vaadit kaunaisena järjestelmän 
murskaamista, vaikka se tuhoaisi miljardeja avuttomimpia. 


Haluat päättää ihmisten puolesta, mitä he haluavat. 


Et hyväksy maailmaa, jossa arvostetaan kaikkien, myös 
toisin ajattelevien elämää. 


Ongelmasi näyttäisi olevan, ettei kukaan lähde mukaasi. 
Mutta onko vallankumous sittenkään tavoitteesi? 


Nyt sabotoit vasemmistolaisia tai vihreitä pyrkimyksiä ja itse 
asiassa siten vahvistat epävarmoille kommunismisi 
kelvottomuutta. Tekstejäsi lukeneet eivät kannattaisi 
politiikkaa, jota sinä toteuttaisit, ja ajautuvat 
populistioikeistoon. Ehkä se on ambitiosi? Hedelmistään puu 
tunnetaan: kun vahingoitat hyväntahtoisten ihmisten 
toimintaa ja yrityksiä koota erilaisista näkökannoista 
koostuvien rintamaa rahavaltaa vastaan, sinä saat aikaan 
pahaa." 


Pilvet ovat jättäneet taivaan auki ja heittyneet, särkyneet 
maan muotojen lähettyville. Horisontti on tumman 
muhkuraista. Sinne ryntää tie, viereen jää pusikkoa, 
horsmaa, kariketta. Kallio aaltoilee pinnassa, jääkausi on 

liukunut sitä sileämmäksi, mutta ryppyjä on puristunut. 
Notkoihin on kertynyt kivien sekaan maata, vihreää nukkaa, 
pensaita. Aurinko polttaa valkoisiksi harmaiden pilvien 
helmat. 


Valtaa pitävät ne, jotka ovat oikeassa. 
Tyvärr. 


Kuka tahansa on yhtä vanha kuin maailmankaikkeus. Tämä 
tavara on pysytellyt alusta asti mukana. 


Tie ja sähkötolppajono kaartuvat yhdessä mereen laskevan 
joen kallioiseen laaksoon, talo. Vastarannalla maa pehmenee 
utuun, josta pilvet tiivistyvät litteinä ylöspäin. Tien laidoissa 
rivi valkoisia viivanpätkiä kuin tikit, tien vieressä 
niittyvillojen pistepilvi. 


Kapitalistisessa yhdyskunnassa erottuu neljä 
eturyhmää 


Ensimmäiseksi mainitaan kapitalistit, pääomien omistajat, 
joita on vähän, 1 - 10% laskutavan mukaan ja riippuen 
yrittäjyyden langettavuusluokasta. 


277 


Heistä oikealle ja osin sisälle sijoittuvat rikolliset, jotka eivät 
kunnioita eivätkä noudata lakeja. Kyllä he ymmärtävät lakien 
edullisen merkityksen itselleenkin. Kapitalisteissa taas on 
joitakin, jotka ovat valmiita vilppiin tilaisuuden tullen, osin, 
koska on pakko: muut kuitenkin fuskaisivat. Jotkin rikolliset 
ymmärtävät myös kannattaa suunnitelmataloutta, sillä sen 
turvissa aukeaa mahdollisuus pieniriskiseen huijaamiseen ja 
ryöstelyyn. 


Kapitalisteista vasemmalla ovat kumoukselliset, joihin voi 
kuulua hajanaisia kapitalisteja, ei kuitenkaan yhtään 
rikollista (rikollisilla tarkoitetaan tässä vain talous- ja 
yhteisörikollisia), ja myös suunnitelmatalouden 
varauksellisia tukijoita. Kumoukselliset eivät pidä 
mahdollisena selviytymistä kapitalismin vallitessa, vaan 
edellyttävät järjestelmän muuttamista perusteitaan myöten. 
Heitä on yhtä vähän kuin kapitalisteja ja rikollisia, ainakin 
perille asti uskollisina. 


Suurin ryhmä on suunnitelmatalouden kannattajat, 
eriasteiset sosialistit. Nykyiset järjestelmät perustuvat 
erimääräiseen suunnitteluun ja tulon uudelleenjakoonkin 
verotuksen kautta. Osa näistä salaa haaveilee tilaisuudesta 
kupruun, osa tähtää kapitalisteiksi ja muutama olisi valmis 
vallankumoukseen. 


Yhteiskunta on vakaa niin kauan kuin suunnitelmataloudella 


on laaja kannatus. Kysymys on eräänlaisesta anarkiasta, 
jonka vapaaseen pudotukseen yhteisö on heittäytynyt. 

Rikollisten, kapitalistien ja kumouksellisten määrä ei 
ratkaisevasti lisäänny, mutta jos rikolliset saavat 
kapitalisteilta tukea, liu'utaan fasismiin. 


Kumouksellisia ei tue kukaan. 


Massasukupuutolta ei vältytä, sillä suunnitelmatalouden 
kannattajamassat eivät malta tehostaa resurssienkäyttöään 
tarpeeksi saati luopua mukavuuksistaan, "koska lapset”. 


Ylpeys. Ylimielisyys. Muiden huonommaksi arvioiminen. 
Parempiolemisen tarve. Entä paheksunta, närkästys. Entä 
toisen hyvinvoinnin tarve. 


Tien viereen on koottu pariskunta. Naamat on maalattu 
palloihin, tienviittaan tukeutuvat vartalot puettu puseroihin, 
hameeseen, housuihin ja kenkiin. Vieressä ruosteisesta, 
silmukoivasta rautatangosta riippuu lisää palloja ja 
pikkuisista harmaista lieriöistä koostuva nauha, naruja. 
Hopeista pensastoa, kanervikkoa. Mökki. Mökki on punainen 
valkoisin ikkunapuittein, satelliittiantenni, katolla putki, 
pihalla lipputangossa haalistunut Norjan viiri. Takana vuono, 
vastarantaa. Vaivaispusikon keskessä erikokoisten 
hioutuneiden kivien röykkiössä nousee juurakosta ja 
kannosta sommiteltu veistos. Juurakko seisoo neljällä jalalla, 
vieressä vaalea kanto, josta ulkonee oksa ylös ja toinen 
vaakaan tarttumaan haarukasta kivien pystyyntukemaan 

vaaleaan oksaan. Kannon päällä näkyy kuivunutta ruohoa 
kuin tukkaa. Kauempana kaksi luonnonpuista sommiteltua ja 
heinillä ja lehvistöillä somisteltua otusta astelee uskottavasti 
vihreällä aluskasvillisuusmatolla paljaiden kallioiden 
keskellä ylöspäin. Erillään harppoo yksi pörröinen, 
punaruskea otus alaspäin suu auki, ei täyttä vauhtia, 
puolilaukkaa. Hännän päässä näkyy sahan leikkauspinta. 


Ranskan 1789-kuohahdus, 1848, Pariisin kommuuni, 
orjakapinat, 1917, Kiina, Kuuba. Vallankumouksellinen 
tilanne ynnä aseistettu sakki. 
Natsi-Saksa oli ilman vastavoimaa. 
Natseilla on julma aate. Vasemmisto humaania, joten sallii 
erimielisyyttä. 
Hei, mitä? 
Vallankumousta ei tule. 
Vallankumous on aina väkivaltainen, koska valta ei halua 
tulla kumotuksi. Se puolustautuu vallankumouksellisia 
vastaan voimakkaimmilla aseilla, mitä on kulloinkin ehditty 
kehittää. Vallan vastapuolella ei ole häävejä aseita. Kun se 
ryhtyy väkivalloin kapinoimaan, se murskataan. Sen 
etevimmät edustajat tehdään vaarattomiksi. Sen rohkeimmat 
lannistetaan, puhdasmielisimmät häpäistään. 
Vanha valta vahvistuu. Se jatkaa entistä lujempana ja 
armottomampana. 


Typeryys lie luokkailmiö. 

Vuonon ranta on vaaleaa, pyöreää kivikkoa, pään kokoista, ja 
kuivuneita leväröykkiöitä kuin meren piirtämiä 
korkeuskäyriä metrien välein toisistaan. Veden lähellä kostea 
kerros tummana rajaa sinisen maailman, haalistuvan 
vastarannan ja pilvistä rosoisen taivaan. Saari leikkaa veteen. 


Maailmaa johtaa sotateollinen yhteenliittymä, jonka on 
pakko siirtyä pikkukahakoiden aseistamisesta kokeilemaan 
uusimpia ydinaseitaan, jotka ovat kovasti kehittyneet viime 

aikoina. Ja vanhat on rapistuneetkin. Sotateollinen kilpailu 
pakottaa valtiot varustautumaan verovaroin ja näin 
kohdentamaan verokertymän hyvinvointipalvelujen sijasta 
murhakalustoon. 
Tuo sotabisnes onkin sitten lähes ainoaa tuottavaa taloutta. 
Se tuottaa paitsi aseita, myös tuhoa, mikä mahdollistaa 
jälleenrakentamisen. Irakin jälleenrakennusurakathan 
jaettiin jo ennen sotaa. 
Mutta maapallon resurssit ovat ehtymässä. Jopa pikkuruinen 
eliitti, joka on rakentanut pommisuojiaan syrjäkolkkiin 
varustautuakseen dystopian varalta, haluaa varata loput 
luonnonvarat itselleen mieluummin kuin 9 miljardiin 
paisuvan rupusakin elämisen tason nostamiseen. Siksi se ei 
enää mielellään tuota tavaraa, vaan käy kauppaa 
enimmäkseen rahalla, jonka hallinnan se on vallannut 
poistattamalla taloussääntelyn. Se lainaa loputtomasti 
höttörahaa valtioille, jolloin se saa nämä velkaotteeseen, ja 
liruttaa jokaiselta maapallon ihmiseltä itselleen varallisuutta 
niin paljon kuin sitä vielä jossain on, ei siksi että tarvitsisi, 

vaan jotta tämä ihmismassa heikkenisi ja olisi lopulta 
tapettavissa maanparannusaineeksi." 


Joku kyyhöttää leirintäalueen mökissä paossa pakenemista. 

Miten pakenemista paetaan? 
Hankkiudutaan epämiellyttäviin oloihin, jotta ei tuntuisi 
kuin haluaisi karttaa velvollisuuksia, joita tosin ei ole, mutta 
tuntuu kuin olisi velvollisuus olla velvollinen. Kun ei ole, 
kaikki on aivan liian hyvin. Rangaistaan itseä asettumalla 
yöksi Riistajärven lomakylän surkeaan kojuun. 


Kaikkein nöyrimmin äärioikeistoa myötäilee vasemmisto ja 
hyperkorrektit suvakit. Ei neekeri ja muut sanat saa olla 
rasistien pilattavissa. Neekeri tulee negridistä. Ulkoisiin tai 
etnisiin piirteisiin perustuva kuvailu on asiayhteyksissä 
mielekästä eikä sitä saa pirullistaa, silloin pirullistetaan 
kohde. 


Vuoren rinne on kuin vihreä poimuileva säkki, josta pistää 
kivenkärkiä. Keskellä hajapuskia läikkä lunta, sulamatonta 
jostain syystä. 

"Ns. hyvikset, ne jotka kannattaa tasa-arvoisuutta, 
hyväntahtoisuutta ja elämän kirjavuutta, joutuu 
kyseenalaistamaan joka hetki kaiken, ajattelemaan joka 
valintatilanteessa kaiken uudestaan tilanteen mukaan, 
varomaan helppoja ratkaisuja. Aloittelijan mieli.” 


"Äärioikeisto pitää ottaa käsittelyyn.” 


"On selvää, ettei turhautunut, kiukkuinen uusnatsi ole 
kiinnostunut lepertelystäsi. * 


"Hänellä on tarpeet, joiden toteuttamista sinun pitää auttaa, 
ei estää. Ei se maailmaa pelasta mutta vältymme b-viihteen 
dystopioilta.” 


Laiturilla kaksi vaaleaa lasta etenee, toinen tyttö askeleen 
edellä tummassa asussa, pinkissä ponnarinauhassa, toinen 
valkeassa teepaidassa ja mustissa shortseissa heittämässä 
kärrynpyörää jalat kello neljän asennossa, taaempi käsi juuri 
irronnut laatoituksesta, tukikäsi pystysuorana, tukka 
heilahtaen liikkeen suuntaan ja Niken tossu kohta kamaraan 
varjoaan iskien. 


"Salaliittoteoriakäsite ja sota niitä vastaan huolestuttaa, 
koska rahan ja vallan historian eri lähteistä näkee, että 
maailman valtatilanne perustuu todellisiin salattuihin 
liittoutumisiin. 

Myös Suomessa on paljastettu mm. elinkeinoelämän 
rahoittama järjestö, joka aikoinaan toimi aktiivisesti 
peruskoulua vastaan. Sen asiakirjoja on julkistettu. Se oli toki 
salainen. 


Tilanne onkin sama kuin korruptiossa: se tehdään niin 
taitavasti, ettei sitä voida todistaa, mutta pitäisikö silti olla 
hiljaa? 


Ei pitäisi. 


On selvää, että puutteellisin näytöin on heikkoa syyttää 
kähminnästä, mutta sitä ei koskaan edes voida tutkia, ellei 
epäilyksiä tuoda keskusteluun. 


On lisäksi syytä olettaa, että 5G-teknologiabisnekselle on 
eduksi, että heidän vastustajansa luokitellaan hörhöiksi, 
vaikka säteilyn vaikutuksia ei ole herkkään luonnon 
järjestelmään edes tutkittu. 


Poliisitkin ovat soluttuneet mielenosoittajiin rähinöimään 
voidakseen oikeuttaa kovat otteet. 


Tiedämme, että amerikkalainen alt-right näitä 
järjettömimpiä teorioita rahoittaa ja ohjaa. Se tekee niin 
tietäen heikentääkseen asiallista vihreää ja vasemmistolaista 
kritiikkiä. Kuka todella on maapallon litteyden kannalla? 
Mutta noin järkyttävän tieteenvastainen oppi mahdollistaa 
kyseenalaistamaan myös evoluution, kasvimyrkkyjen 
vahingollisuuden ja ilmastonmuutoksen. Eikä mikään estä 
jatkuvasti käyttämästä tieteen hedelmiä omiin tarpeisiin. 

Kysymys on tietämisen kieltämisestä ja mielivallan 
julistamisesta tilalle. Kelpaa niille, jotka eivät hyväksy 
todellisuutta." 


"Eräs vastenmielinen uuskäsite on mansplainaus: jos joku 
mies uskaltautuu puhuttelemaan vierasta naista, hänen 
luontevin aiheensa on tietysti jokin, minkä hän kokee 
tuntevansa. Silloin sävy on ehkä ärsyttävästikin 
opettavainen. Jos siihen suhtaudutaan halveksivasti ja 
vihamielisesti, vaikenee yksi ihmisryhmä. Sitäpaitsi 
esitelmöijien kiistaton asiantuntemus menetetään." 


Jane Bennet 

Materian väre 

Kirjan kansi on keltainen, siinä sinistä ja valkoista tekstiä 
peilautuvana ja värehtivänä sekä ruskeita rihmastoja. Kirja 
kertoo ei-eläväksi käsitetyn luonnon osan 
toiminnallisuudesta, pyrkimyksellisyydestä. Materian väre 
kuvaa vitaalisuutta esineissä. Vitaalisuudella ei siinä 
tarkoiteta samaa kuin yleiskielessä vaan esineiden 
katsomista siitä näkökulmasta, että ne ovat aktiivisia. 


Sitä luo juttuja, elämäntekoja. Sillä on vaikutusta, ei 
julkaisulla tai menestymisellä. Tuotanto suurentuu 

seuraavasta teosta, vaikka sitä ei julkaistaisi. Mutta jokainen 
menestys pienenee seuraavasta menestymisestä. 


"En kannata halpojen tuotteiden enkä polttoaineiden 
verottamista, koska se leikkaa köyhien kulutuksen kokonaan 
muttei hidasta varakkaiden kulutusta. Köyhiä ovat paitsi 
heikot, syrjityt ja osa vanhoista, myös ne, jotka ovat 
luopuneet oravanpyörästä, opiskelijat ja osavammaiset, 
joiden pitää pystyä toimimaan ja liikkumaan muutoksen 
hyväksi. Köyhällä ei ole tulojen joustoa, ja hän maksaa 
kuitenkin aina veroa alvina. Köyhälle ei yllä tulonsiirrot, 
koska toimeentulotukiasiakkaat jäävät ilman noita pieniä 
helpotuksia — ne vähennetään toimeentulotuesta. Köyhiä 
ovat myös halpojen tavaroiden valmistajat siirtomaissa. 
Köyhät eivät (jumalauta) kaikki suostu siihen, että 
kyykytetään, pidetään paskaläjänä, roskana ja päästetään 
vieraat, pahantahtoiset tahot kyttäämään pankkitilejä. 
Terveystiedot on viranomaisten urkittavissa, ja pientäkin 
tahdon liikahdusta voidaan rajoittaa sanktioin. 
Saatana, köyhä ei saa opiskella. Jos tekee talkootyötä, 
rangaistaan; jos soittaa bändissä, pakotetaan myymään 
soitin; jos tekee taidetta, pitää luopua välineistä. Estetään 
liikkuminen, estetään yhdistystoiminta, jopa 
luottamustehtävän hoitaminen. 
Fi tee mieli äänestää toistensa puolta pitäviä tulonsaajia, 
jotka veronkorotuksilla vievät kerjuunkin tulokset." 

"Punaviherväellä on heikkous omaksua persujen 
toimintatapoja. He eivät perehdy kuin yhteen näkökulmaan. 
Ja mikä typerintä, se on helppouden takia kaupallisen 
median tiedotus, BBC, amerikan uutistoimistot, 
finanssifasistien ajatusmyllyt. Punavihreät vaativat 
ilmastotekoja mutta tanssivat ilosta, kun perustetaan uusi 
metsiä syövä tehdas. Heidän pitäisi riemuita, kun tehtaita 
lopetetaan! He vaativat, että taloutta rajoitetaan taudilta 
varjeltumiseksi, mutta eivät tee elettäkään alkaa rakentaa 
rinnakkaistaloutta, jonka varassa pysyä hengissä, kun se 
talous lakkaa elättämästä meitä. Kaikki käyttäytyvät kuin 
olisi poikkeustila, jonka jälkeen vanha elämä jatkuu ilman 
metsäpaloja ja palkkojen nousten loputtomasti. 
Punavirheilevät myös käyttäytyvät täysin 
keskustelukyvyttömästi, sättivät kiihkossa vastapuolta niin, 
ettei minkäänlainen yhdessä työskentely enää myöhemmin 
voi tulla kysymykseen. Mutta kun puolen kansakunnasta 
tahtoa ei vain voi jättää huomiotta. Se toinen puoli on 
sitäpaitsi enemmistö, joten neuvotteluhaluttomuus 
tarkoittaa vain, että kun nykyinen hallitus kaatuu, tulee 
oikeistohallinto, alkaa häijyt ajat. Toisaalta jossain vaikuttaa 
nuoria, lannistettuja mutta älykkäitä tyyppejä, jotka ei sorru 
kinaamaan punaviherväen kanssa vaan pistävät tikkuja 
ristiin. Jossain, joka ei ole Facebook. Mutta heiltä ei löydy 
kapulaa rattaisiin." 


Vasemmistolaisuus ja kommunismi eivät ole ideologiaa vaan 
luonnollinen näkökulma, jota ei tarvitse perustella. 
Vastakkaiset ajattelusuunnat ovat ideologioita, jotka 

tähtäävät yksilön hyötymiseen toisen kustannuksella tätä 
alistamalla. 


Kirjastosali on nykyaikainen, ikkunat laajoja ja korkeita, 
valkoisilla seinillä taidetta. Katto on lautaa sentin raoin, siitä 
roikkuu suorakaiteenmuotoon ketjutettuja 
valaisinrakennelmia. Hyllyt on sommiteltu eri suuntaisiksi, 
vinostikin, lastenhyllystö on kirjakerroksen verran 
matalampaa. Siellä täällä näkyy kirjavaunuja. Kaksi asiakasta 
kävelee kirjoja sylissään. Etualalla on punainen laatikko, 
jossa laaja musta nielu tekstillä 

"palautukset 

palauta 

lainat tähän". 

Viereisellä pöydällä on teemakirjoja. Himmeänruskehtavalla 
lattialla on siellä täällä tummia pitkiä mattoja ja pyöreitä 
punaisia tarroja, joissa valkoisella vierekkäiset 
kengänpohjan kuvat. 


"Öö, 7 600 000 000 000 käteistä rahaa. 73 biljoonaa 
osakkeita. Maksuvälineitä 90,4 biljoonaa, velkaa 215 b 
(325% bkt), johdannaiset 544 b low end ja high end 1 200 
biljoonaa." 


"Gdp 84 biljoonaa eli yli 250-350 biljoonaa velkaa." 

Kivakin tyyppi iloitsee kun saa elukan tottelemaan. Miksi se 
pitää alistaa? 


Nuori, ruskearaitainen kissa lojuu valppaana pöydällä 
sanomalehden päällä. Etusivu mainostaa vegaaniruokaa. 
Pöytäliina on valkoinen, sen kasvikuviossa sinistä ja vihreää. 
Takana keittiökaapit siniset, päällä tavaraa. 


Kiinan pakkovalta on demokratiaa toimivampi. 
Mitä demokratiaa? Jos pääoma päättää rakentaa 
miljarditehtaan, teitä ruvetaan leventämään jo vuosia ennen 
kuin "lupa" myönnetään. 


Pitkätukkainen, konkkanokkainen ikääntyvä mies viiksissä ja 
leukaparrassa istuu huoneessa, jossa on maalauksia, myös 
ikoneja, seinillä. Hän on tietoinen, että häntä katsotaan. 


Jos kansalaiset jo nyt alkaa organisoitua hallituksi 
rinnakkaistaloudeksi ja toteuttaa lähidemokratiaa, 
väkivaltainen oikeisto ei oikein mahda mitään, koska heidän 
seuraajansa, junttipersut, ovat perheellisiä ja tarvitsevat 
turvallista yhteisöä ympärilleen siinä kuin suvakitkin. 

Vanheneva nainen violetissa paidassa, mustassa, kuvioidussa 
koltussa, tummissa housuissa puhuu, elehtii, oikea käsi 
nousee taipumaan kohti suuta. Hänellä on lyhyehkö ruskea 
tukka ja kaulan jänteet näkyvät, silmät ovat puolisuljetut 
keskittymisestä. Seinä, kaapin kylki on täynnä kehystettyjä 
kuvia. Tuolien selkänojilla riippuu tekstiileitä, istuimilla 
kirjoja, lehtiä. 


Milloin voi olla valtaa ihmisen yli, oikeus estää? 
Vahingoittamisen rajaaminen? Ruumiin ja mielen kivun 
tuottamisen kielto. 


Opastekarttaan on ammuttu haulikolla, vihreä kartanpohja 
hilseilee irti, paljaa kiiltävän metallin ja kuopalle painuneen 
sykerön pieniä haulien koloja. Kartassa näkyy jokia, lampia, 
teitä, valokuvia, toimintasymboleja, pieniä paikannimiä ja 
isommalla Rantsila. 


Ihmiset eivät innostu vallankumoukseen, koska nykyisin he 
hyötyvät heikompiensa riistämisestä 3. maailmassa. 


Raha alkoi kun ruvettiin sopimaan. 

Sopiminen on liittoutumista, voimien yhdistämistä, luottoa, 
velkaa, ennustettavuutta. 


Taivaalla kohtaavat kaksi valtavaa pilviröykkiötä, 
vasemmalta hyökkää toinen harmaa kita avoinna, utuja 
pärskähtäen, oikealle vetäytyy pienempi valkoinen 
vaimeana, välissä puhdas sininen. Alla lainehtii vihreää pihaa 
ja puutarhaa, kasvihuoneen kattoa ja kylkiä, lipputanko kuin 
mastona, keskeltä pilkistää puun suojasta keltainen 
harjakattoinen talo. Kasvimaalla tolppia pystyssä, 
rehevöintiä, hedelmäpuita. Nurmikaistan laidalta nousee 
metsä, vanha takkuinen kuusi. 


Raha ei ole rikkaimmistolle kaikki kaikessa vaan valta. Ja 
pandemia siirtää hurjasti valtaa ihmisiltä niille, jotka sitä 
pystyvät haalimaan. 
Taloudellinen arvo riippuu siihen sisältyvästä vallasta. Aseet, 
tieto ja mieltenhallinta on arvokkainta. Liikuntasetelit 
kehnointa. 


Yksityisomaisuus on varastettua. Varastaminen takaisin on 
oikeuden palauttamista. 

Yleislakko olisi samalla harjoitus rinnakkaistalouden 
rakentamiseksi. 


Joukkovoimaa ilmenee vasta, kun joukko on yhteistä mieltä 
muutoksen tavoitteesta ja keinoista. 
Älä. Unta. 

Tavoite on kaikkien toimeentulo, sen jatkuvuus ja 
turvallisuus — tähän johtava oikeudellinen järjestelmä. Keino 
on nykyisen valtarakenteen murtaminen ja korvaaminen 
toimivalla. 

Toimivalla. 


Sykerö mustaa viivaa hahmottaa Suomen muodon, vaikka 
jatkuu rajojen ylikin Norjaan ja Ruotsiin. Viivaa on 
niukemmin eteläisessä Itä-Suomessa, mutta muuten 
kattavasti ja tiheästi. 


"Karjalan portti" lukee ilmoitustaulussa, joka seisoo omilla 
punaisilla jaloillaan pihatien risteyksessä kahden koivun 
edessä. Taulun päälle on rakennettu kapea harjapärekatos ja 
kuvioidut räystäs- ja päätylaudat. Alempana lukee 
"Reception" ja sen alla tila on täynnä lappuja ja esitteitä. 
Ilmoitustaulun edessä on pieni siirrettävä mainosteline, 
jossa ilmoitetaan: "auki 5.9. klo 10 — 14.00 majoitus avoinna 
puhelimitse" ja numero. Vieressä on vielä yksijalkainen 

musta pystykyltti valkoisella tekstillä "rooms". Toisella 
puolella asfaltoitua raittia on luonnonpuinen, pahkainen ja 
harmaantunut tolppa, johon on kiinnitetty punainen, 
valkonurkkainen postilaatikko ja päälle asetettu oranssi vati, 
jossa matalia kasveja. Vähän matkan päässä on vielä 
valkokehyksinen ruskea kyltti 'mööpelimekka" ympärillään 
kiviä, nurmea ja takanaan mänty. Sen edestä lähtee puusilta 
rakennukseen, joka on kolmikerroksinen, perusväriltään 
punamultainen valkoisin koristelaudoin ja kauniistileikatuin 
kaidesälein, kaiteen tolpat on sorvattu. Ylin kerros kohoaa 
huopaisesta, loivasta harjakatosta matalien ikkunoiden 
verran. 


Voisiko nykyinen varallisuus- ja väestöräjähdys olla 
tarpeenkin kriittisen tutkimuksellisen massan tuottamiseen? 
Riittävästi tutkijoita ja resursseja ongelmien ratkaisuun ja 
uuteen aloitukseen? 


Emme tietäisi ilmastonmuutoksesta emmekä muista 
ympäristökatastrofeista ilman nykyaikaista tekonologiaa, 
joka taas on kapitalismin tulosta. Jopa Neuvostoliitto joutui 
kohdentamaan varojaan avaruustutkimukseen. 


Luonto toimii noin — tuhlaa. 


Massakärsimys ei merkitse mitään. Bakteerit ja myös 
ihmisen solut kuolevat, eivät kärsi. 


293 


Anarkia ei tarjoa muotoa tai menetelmää, joka rajoittaisi 
vallanhaalintaa. 


Toisaalta ei ole reittiä, kuinka anarkiaan päästäisiin, eikä 
tapaa, jolla anarkistit pääsisivät yksimielisyyteen, kuinka 
tuhansista anarkiaversioista päästäisiin valitsemaan. Mutta 
mikä pahinta, ei ole reittiä, miten nykyjärjestelmästä pääsisi 
yhtään mihinkään romahtamatta fasismiin. 


Pukukoodit: määrätään miltä on lupa näyttää. Valta. Pitää 
näyttää. 


Alaston, pitkätukkainen hahmo istuu selin hämärässä, alta 
tulee vaaleanpunaisin kirjaimin pierua kuvaavia 
kirjainryppäitä. 


Maailmaa johdetaan "miltä tuntuu”, ei suunnitellen. 


Kaikki riippuu siitä, näkeekö vaivaa. 

Kissa on pienentänyt aivojaan taloudellisista syistä, kun ei 
tarvitse mokomaa energiasyöppöä elintä ihmisen 
kesytettyään. 


Tosiasia on, että ihan jokainen maailman miljardeista 
ihmisistä tarvitsee korkeakoulutuksen, ihmiskunta tarvitsee 
tilanteen, jossa kaikki tajuavat. 


Vallankäyttäjät, hyötyjät, pyrkivät ohjaamaan kansalaisten 
toiminnan semmoiseen, missä se ei vaaranna vallan etuja: 
viihteeseen, kuluttamiseen, "demokratiaan" ja internettiin. 


Hämärässä saunassa on keskellä värivaloin koristeltu kiuas. 
Sitä ympäröivät vinot jalkatuet, taustana seinässä on 
rosoinen kivikuvio. 


Fasismi on puhdistettu muoto ajattelutaipumukselle, jossa 
hyväksytään toisen ihmisen alistaminen 
hyväksikäytettäväksi. 
Ja se taipumus on oikeistolaisella. Se, onko oikeistolainen 
fasisti vai vain "porvari", riippuu, kuinka syvälle 
asianomainen on punninnut perusteitaan. Ensin porvari voi 

vain hyväksyä eriarvoisuuden: olemmehan erilaisia, silloin 
toki etevämpi ansaitsee enemmän. 
Mutta kun tulee päätettäväksi, onko oikein hyväksyä 
lapsityövoiman käyttö kolmannessa maailmassa, jotta voi 
käyttää halpoja älylaitteita, alkaa fasisti saostua sydämen 
pohjukassa. 


Entä tietääkö kukaan niistä todellisista kahdeksasta 
rikkaimmasta, joiden nimiä piilottaakseen artikkelit 
kritisoivat Gatesia tai Bezosia? 


Konsultit on uusliberalismin lähettejä. Ne koulutetaan 
finanssikapitalistien pajoissa, varustetaan viestillä ja 
lähetetään kuntiin, jotka maksavat niiden palkan 
kiduttamiensa työntekijöiden suorittamista veroista. 


Pajupusikosta nousee harmaapilvistä taivasta vasten 
puunrunko, joka on ylösalaisin, sen juurakko on ylimpänä. 
Taivaanrannassa pilvistö rakoilee, päästää sinistä väleistään, 
allaan havumetsä kuin piikkiaita. 

Ihmiset saattaa käyttää tuhansia rahapeleihin voiton 
toivossa. He myös äänestävät oikeistoa vilpittömässä 
palkkiontoivossa. 


Muuten, "siivestäminen” on keskiluokkainen käsite. Samoin 
kateus: tottakai pitää olla "kateellinen” rikollisille, jotka 
varastavat toisen osuuden. 


Palleroivaa sammalmaastoa nuoressa metsässä, 
enimmäkseen koivuisessa — on tuolla kuusiakin, 
säärenpaksuisia, ja taimia. Sammalten keskellä 
nuukahtaneita niittyvillakorsia ja pari ruohoista kuontaloa. 
Sammalet sukeltavat omaan maisemaansa. Mättäässä on 
kuin metsä, jonka sisällä on pimeää. Sinne tänne sinkoilee 
heinänvarsia, korsia, pudonnut oksa, tupas kuin pulppuava 
suihkulähde, jostain kohoaa valkotuohinen loputon runko. 


Arvostus on ykköstarve, ja siitä seuraa vallantarve tai 
päinvastoin, kuten vauraudentarve, tietty. 


Miljoonasummat, joista julkisuudessa keskustellaan kuin 
klönteistä, ovat köyhiltä poisotettuja jokapäiväisen elannon 
pirstaleita. 

Pellolla on koristeellinen vaunu, ohjelmaryhmän rekvisiitta, 
jonka päätyovet on aukaistu, joten läpi näkyy metsää, peltoa, 
taivaalla pilviä, repeämistä hivenen taivasta. Katto on 
kaareva, poimuava ja harjalla näkyy pyöristetty 
porraspyramidimainen korotus. Oviaukkoon nousee 
kolmiaskelmainen punainen rappu. Ympärillä nojaa 
komeljanttaritilpehööriä. 


Porvarillisen talous"tieteen” tavoite on määrä eikä laatu ja 
siksi se on tuomittava. Ja typerä. 


Voimme toimia kapitalismin lopettamiseksi siten, että 
toteamme sen jo perustuvan suunnitelmatalouteen mutta 
kehnoon. Suunnittelemista on parannettava korjaamalla sitä 
tasa-arvoistavaksi. 


Kansa ei voi hallita, koska se ei halua. Lähidemokratia ei 
toimi edes someryhmissä eikä yhdistystoimintaan tahdo 
löytää toimihenkilöitä ellei heille maksa palkkioita. 


Ajattele sitä, että itsekään et haluaisi luottamustoimeen, 
osallistua hallitsemiseen, vaikka moititkin niitä 
vallanhalusta, jotka ovat suostuneet. 


Fi kukaan halua enempää vaivaa ja vastuuta ilman korvausta. 


Ja jos sitä saa tarpeeksi, jotta viitsisi ruveta epäkiitolliseen 
hommaan, saa ahneen kelmin maineen. 


298 


Seisova ihminen vääntää istuvan ihmisen päätä. Ihmiset ovat 
naisia, ilme on tuiman keskittynyt. Seisovan kyynärpää on 
istuvan harteella ja käsivarsi päänsivua vasten, käsi taipuu 
päälaelle. Toinen käsi tukee pään toiselta puolelta niin, että 
sormet nojaavat hartiaan. Istujan pää on tästä vähän vinossa, 
silmät kiinni ja otsa rypyssä, toinen käsi vähän koholla 
kontrapostossa. 


Kukapa ei inhoaisi ihmisiä, joita on joutunut pitämään 
ylempinään näiden romahdettua ilmityhmiksi. 


Mutta. Kaikista asioista ei voi suorittaa äänestystä ja 
voittaneiden mielipiteiden perusteella koota yhteiskunta. 
Yhteiskunta on organisaatio, jonka osien pitää toimia 
johdonmukaisesti yhteen. Ensin pitää äänestää suunnitelma. 
Hävinneet eivät tue. 


Lossi on lähdössä laiturista kohti vähän matkan päässä 
näkyvää kivipenkereistä vastalaituria ja metsäistä saarta, 
jonka rantakaistaleella kasvaa kaislaa ja heinikkoa. Lossin 
penkillä istuu valkeateepaitainen mies kyykistyneenä 
eteenpäin penkistä tukien, vierellä on korissa 
pikniktarvikkeita. Toinen mies on lossin kapulassa selkä 
menosuuntaan vetämässä vähän takakenossa, hänellä on 
farkut ja pehmeä kauluspaita. Lossin kaiteet ovat puuta, kuin 

vuoroon X- ja E-kirjaimista muotoiltuja. Kolmas mies 
ilmestyi lossin kapulaan. Tällä on lippalakki, silmälasit ja 
vaaleanharmaa tukka ja parta. Hänellä on farkkupusero ja 
olkalaukku, alla liivi ja teepaita, jossa jokin kuva. Housut ja 
kengät ovat mustat. Valkoteepaitainen mies kiskoo kapulaa 
nyt taaempana. Lossin on vielä lähellä laituria, vierellä 
nousee puutolpparivin pitelemä hiekkainen ranta-alue, sitä 
reunustaa maalaamattomista, harmaantuneista pyöröpuista 
rakennettu tukeva kaide. Takana metsänreuna on 
pusikkoinen, rosoinen. Farkkutakkinen kiskoo toinen jalka 
edessä lossia salmeen, vielä näkyvät rantakivet 
merenpohjasta kelaan nousevan vaijerin vieressä. Mutta 
kaukana näkyy saaria, ulappaa. Valkopaitainen mies, jolla on 
pää ajettu paljaaksi, liikuttaa kapulasta lossia. Taivas on 
pilvessä, vain taivaanrannassa rakoilee valo. Lossi etenee 
hitaasti. Meressä reitin vieressä poiju varoittaa veneilijöitä. 


Pilaantumisriskiruuan myyminen halvalla pitäisi hälyttää, 
kun vuosien ponnisteluilla on saatu aikaan 
ruokaturvallisuutta. 


Anarkismin perusta ei ole sen ponneton teoria ja 
vallankumouskohkaaminen vaan viha komenneltavana 
olemiseen, riistettynä orjana alistumiseen. 

Ihminen on toimelias. Ei hän halua päkertää joutavia, mutta 
toisaalta ei kaihda turhaakaan työtä, kunhan se on 
itsepäätettyä, valittua. Ihminen mielellään orjuuttaa itseään 
ryhtymällä pitkäkestoisiin hankkeisiin. Ja hän ottaa yhteyttä 
myötämielisinä pitämiinsä yhteistyökumppaneihin 
perustaakseen mittavan hankejärjestelmän. 


Työnjaossa piilee vaara. Syntyy eriarvoisuutta, kun etevät 
haalivat vaikutusvaltansa perusteella enemmän etuja kuin 
vaatimattomammat. Mutta työtä on tehtävä. Siitä voi tehdä 
miellyttävää, elämään houkuttelevaa sisältöä, jota 
ymmärrettävästi tekee mielellään varsinkin yhdessä muiden 
kanssa. Eriarvoisuus ei saa slummiuttaa eikä syrjiä ryhmiä. 


Anarkismi viittaa hallinnottomuuteen, mutta tarkoittanee 
komentelemattomuutta, yhteisön asennetta, jossa annetaan 
ihmisten elää miten lystäävät, kunhan eivät häiritse muiden 
elämää. Jos joku haluaa perustaa suurtilan tai tehtaan, 
perustakoon, jos löytää työläisiä, jotka itse haluavat tehdä 
tylsää työtä niin halvalla, että tuote menee kaupaksi. 


Hah. Entä jos valtaa metsän, kaskeaa sen ja viljelee nauriita? 
Fi käy, se loukkaa luontoa ja muita metsän käyttäjiä. Tämä 
pitää estää pakottamalla kaskeaja pidättymään 
sytyttämisestä. Tarvitaan siis valtion kaltainen järjestelmä 


suojelemaan anarkistista valtiottomuutta. Jos joku ottaa 

kaverin pullapitkon, eikä tämä kaveri pysty pitämään 
puoliaan ja on yksin ja vielä oikeastaan aika vittumainen 
pullanjemmaaja, on voitava kääntyä väkivaltakoneiston 
puoleen turvaamaan kuluttajanvapautensa, kun kukaan ei 
semmoista tyyppiä halua kaverina tukea. 


Polku johtaa punaisten puurakennusten välistä 
kaksikerroksisen vanhan puutalon pihaan. Vastapäisessä 
ulkorakennuksessa on harjakatto, päädyssä valkoinen ovi, 
jonka yläpuolella kolmiruutuinen ikkuna ja vieressä laatassa 
numero kolme. Seinässä on oven pysäyttämiseksi teline. 
Nurkat ovat valkoista pystylautaa. Edemmässä 
rakennuksessa on neljään suuntaan vino, likaisenpunerva 
huopakatto ja vaakasuuntaisista laudoista naulatut valkoiset, 
puolimetriä leveät kulmakoristeet. Pieni ikkuna on 
valkokehyksinen. Vieressä kasvaa mäntyjä, polun vieressä 
lahoaa röykkiö puutavaraa kasvien seassa. Takana näkyvän 
päärakennuksen sisäänkäyntejä suojaa sorvattujen 
valkoisten pylväiden kannattelema katos ja terassi. 
Alaikkunat ovat kuusiruutuisia, toisessa kerroksessa 
neliruutuisia. Katto on punaista tiiltä ja sille johtaa tikkaat. 
Polulla seisoo musta pieni koira ja edempänä punaisissa 
saappaissa nainen valkoinen ämpäri kädessään kääntyneenä 
koiraa kohti. Kun tullaan lähemmäs päärakennusta, nähdään, 
että piharakennuksen katolla on massoittain neulaisia, jotka 
ovat valuneet kasoiksi, pysähtyneet räystäille. 
Pihanpuoleisella seinustalla on neljä ovea, joista kolmen 
yläpuolella on kaari-ikkuna jaettuna neljään sektoriin. 
Ensimmäisen oven pielessä on laatassa kakkonen ja keskellä 

ovea puukyltti, johon on kaiverrettu 'PuuCee'. Samanlainen 
kyltti on toisessakin ovessa ja kummassakin haka, toinen 
kiinnittämättä. Oville johtavat puiset, neliaskelmaiset raput. 
Kulmalaudoitukseen on kiinnitetty teline, josta riippuu jokin 
kiekko, samanlainen riippuu naulasta keskempänä seinää. 
Pihalla kasvaa lehtipuun taimia, koiranputket ovat kuivuneet 
ruskeiksi. Pienempiä kaksikerroksisia asuinrakennuksia 
löytyy kauempaa kaksi. Harjakatto taipuu päädyssä vinoksi 
ja pidemmällä lappeella on kaksi katosta pistävää 
kaari-ikkunaa. Savupiiput on suojattu peltikaarella. 
Näissäkin rakennuksissa on terassi koreine pylväineen, 
toisessa kaiteetkin. Rännit näyttävät uusilta, mutta piha 
rehottaa. Täällä ei astella, tallota polkuja. Taloa lähemmin 
katsoessa näkee, ettei sitä asuta. Ikkunat ovat ehjiä, mutta 
sisällä verhotangosta roikkuu riekaleita, sisällä ikkunatuplat 
on laskettu nojaamaan ikkunalautaa vasten. Ulkoseinän 
laudoituksessa ja rimoituksessa on lahottajasienen 
tummentamia juovia. Ikkunan metallivahvikkeet, saranat ja 
lautojen naulankannat ovat ruostuneet maalin läpi ja maalia 
rapissut. Seinustassa rehottaa korkeaksi ehtinyttä 
kasvillisuutta, myös katajaa ja pihlajaa. Puurakennuksen 
päädystä irtoaa torni kohti harmaahehkuista taivasta. Tornin 
katonpuoleisessa seinässä on kolme päällekkäistä ikkunaa, 
joiden yläpuolella sauman erottamana vielä leveä, koko 
tornin kiertävä kolmiosainen ikkuna ja sen päällä 
koristeellinen harjakatto, jonka lape taittuu laskeutuessaan 
ensin ulos kuin kiinalaisen talon räystäs ja sitten terävästi 
sisään. Punamultaisen tornin kulmissa on valkoinen 
vaakalaudoitus. Rakennuksen kyljenpuoleisella seinustalla 
on aivan alhaalla vain yksi yläosaltaan kaari-ikkuna. 
Joidenkin ikkunoiden yläosan ruudut jakautuvat 

X-muotoisesti neljään pienempään ruutuun, tornin 
päällekkäiset ikkunat taas ovat neliosaisia siten, että osat 
jakautuvat kahteen kolmionmuotoiseen lasiin, joiden 
jakopienat muodostavat yhdessä timanttikuvion. 
Tippalaudat on muotoiltu koristeellisesti ja ikkunan 
yläpalkki työntyy lippana suojaamaan rakennetta. Lintua ei 
ehdi tunnistaa. 


Miksi ihminen ollenkaan piittaa, mitä toinen tahtoisi hänen 
tekevän? 


Epäluotettavuus ei ole vastatodiste. 


Fi vastuu-käsitteen takana ole mitään. Kukaan ei todella ole 
vastuussa, koska ei ole ketään ylempää, jolle vastata. Se 
toimii pään sisällä. 


Valtava juurakko nousee maasta multakukaksi, tuuli ja sateet 
ovat kuorineen maata vaaleiden, eripaksuisten 
juurenkiemuroiden ympäriltä. Metsä on tässä koivikkoa, 
pihlajaa, kamara rimapohjaa. Valkotukkainen nainen 
mustassa asussa valkoinen ämpäri kädessä astuu, katsoo 
meren hiomia puunkappaleita. Rannempana koivikon 

katveessa kaksi miestä ja pieni, musta koira katselevat 
meren nostamia puunkappaleita. Toinen miehistä kävelee 
kädet taskuissa, pusero hihoistaan uumalle solmittuna 
lähellä vedenrajaa, jossa hiekannäköinen aines osoittautuu 
sahanpuruksi, koira nuuskii. Toinen, kaljuksi ajeltu, istuu 
kivellä muovikassi sormissaan. Keski-ikäinen nainen seisoo 
mustavalkoraitaisissa kumisaappaissa matalassa vedessä 
katsomassa puukappaleiden kattamaa pohjaa. Vesi väreilee. 
Naisen housutkin ovat mustavalkoraitaiset ja yllä on vaalea 
luonnonkuituinen anorakki ja selässä oranssi reppu. Kädessä 
on musta mytty, toisessa kankainen, kellanvihreänmusta 
olkakassi. Tukka on päälaella sykerönä, suu sanovasti 
raollaan, silmälasit nenällä. Veden välkehtivän pinnan alla on 
laudanpalasia ja rimanpätkiä, jotka ovat hioutuneet toisiaan 
vasten merenkäynnissä ja vaalentuneet. Välissä siirtyilee 
tummaa purua. Pinnalle kahlaava nainen irrottaa kuplia ja 
renkaita. 


Valta syntyy vasta alistumisesta. 

Ehkä on hyvä, että valta luulee ihmisiä tyhmiksi? 
Tai tietää. Valta muistaa, että jokainen kaipaa kehuja ja 
palkintaa. Ihmiset jököttävät kuin hyllyllä, odottavat 
tekemättä mitään. 


Metsässä elää keskenään mäntyjä, lehtipuita, kuusia, 
pusikkoa, on tallottu polkuja kallioille, niiden poikki mataa 

hiottuja juuria, niitä reunustaa mustikanvarvut, heinän kiilto 
taipuu, aurinko jää mustan puun taa hehkumaan kehänä. 


Epätoivo johtuu ympäristöstä omaksuttujen lällyodotusten 
ja kammottavan todellisuuden epäsuhdasta. 


Yksilö on toisten olentojen ruokaa. 


Olemassaolo ei ole luvattu seikkailu kosmisessa 
oikeudenmukaisuudessa vaan ainoastaan hirveä häijyys: 
kärsimyskuormitus ja olioiden kidutuskilpailu. 


Onko elonkehässä elävällä olennolla oikeus tuottaa 
kärsimystä toiselle elonkehässä elävälle olennolle? On. 


Näin siellä tapahtuu lupaa kysymättä. Luonto ei tunne 
etiikkaa. Ihminen on keksinyt etiikan egologisista syistä. Hän 
ei pidä kärsimyksestä, joten hän kieltää tuottamasta sitä. 
Toisinaan kielletään rääkkäämästä myös eläimiä, jopa 
koe-eläimiä, mutta tällaiset etiikkafundamentalistit eivät 
ryhdy boikotoimaan lääkkeitä. Jos löytyykin askeetti, joka 
johdonmukaisesti kieltäytyy hyödyntämästä kidutusta ja 
kieltäytyy terveydenhoidosta, hänen vaikutuksensa jää 
pikkaraiseksi ja koomiseksi. 

Tässä kävi nyt näin. Yhä voi toivoa kaikkien voivan hineosti 
ja olevan onnellisia koe-eläinkodeissaan, mutta 
hyväntahtoisuudesta kuorruttuu sokeripaakelsi, josta koituu 
diabetes. 


Teatteria skoodespelaa demokratia, vaalikarjalle näytelty. 


Lakien rikkominen. Voimattomuuden unohtaminen. 


Tähystystornissa seisoo pöllillä metsästäjää esittävä 
puuveistos, joka pitelee toisessa kädessä pyssyä pystyssä ja 
toisessa kannattelee jänistä korvista. 


Ihminen joko voi vaikuttaa, tai ei voi. Hän voi liikuttaa 
kehoaan, puhua, vuorovaikuttaa toisten ihmisten kanssa. 
Hän ei voi muuttaa asioita toivomalla. 

Hän voi sietää kipua. 


Hyhbris. 

Liikerakennuksen varjoiselta valkotiiliseltä seinustalta 
avautuu pysäyttävä näkymä peilityynelle järvelle, josta 
muutama erimuotoinen pilvi haaleasta sinestään heijastuu. 
Järvi on suuri, vastarata viiva, keskemmällä näkyy saaria 
metsikköpompuloina kolme, neljä. Rannan vastavalossa 
piirtyy tummana muutama mänty, lehtipuu ja 
portinpylväspaasia, alempana metalliaita. Rantaan päin 
jatkuu asfaltti, joka rajautuu nurmikenttään ja toiselta 
puolen sementtilaattojen ruudutukseen, seinää vasten 
odottaa liikkeen roskalaatikko. 


Suuri osa tykätystä, arvokkaaksi koetusta taiteesta perutuu 
rikkauteen, valtaan, alistamiseen ja riistoon. Pyramidit 
rakennettiin väkisin, olivat orjatyönä tehty tai ei. 
Palkkaorjuuskin on pakottamista. Palatsit ja puutarhat ovat 
kauniita. Pikkuisissa kylissä viihtyy paremmin, mutta silti 
tekee mieli nähdä valtavia, vihamielisiä rakennelmia. 
Muotokuvat esittävät tyranneja ja kiehtovat. Taiteen hinta ei 
ole taiteilijan ansio. 


Kasvissa on ohut, haaroittuva varsi, jonka haarojen päässä 
on ollut kukintoja, yksi sinertävän punainen vielä näkyy. 
Loput ovat kehittyneet maljamaisesta tyvestä pullahtaviksi 
ruskehtaviksi kuitutupsuiksi. Ympärillä kasvaa metsän 
rajaama heinäpelto. Taivaalla liikkuu pilvi. 

Rolls Roycea ei olisi voitu valmistaa ilman tilaajia. Mutta 
tuottaahan tehdas muutakin. Kuumatka palveli 
sotateollisuutta ja päin vastoin. Teflonpannut ja 
mikroaaltouunit. Voisiko luopua siitä taiteesta, minkä juuri 
kapitalismi on synnyttänyt? Kyllä, tulevaisuudessa sitä ei 
kaipaa, mutta vielä se houkuttaa. Se muuttuu historiaksi. 
Vanhoista, alistavista taideteoksista voi koota kanakopin. 


Taiteilija 

ei vertaa taidettaan muiden taiteeseen. 
Fi kysy lupaa. 

Fi haistele tuulia. 

Opiskelee sekä taidetta että todellisuutta. 
Tekee sitä mitä ei ole ennen tehnyt. 
Sulkee rahan pois taiteesta. 

Fi ole käsityöläinen. 

Fi edes itse pidä teoksistaan. 

Fi hankkiudu esille. 


Ei tee valmista. 

Nauttii, ettei tiedä, mitä tekee. 


Ulos sijoitetussa kartassa lukee Kansallispuisto Kurjenrahka. 
Kartalla näkyy harmaalla kohopohjalla punertavia ja 
vaaleanvihreitä alueita, vaaleansinisiä vesistöjä, 
paikannimiä, teitä, reittejä ja symboleja, joiden selitykset on 
koottu oikeaan alanurkkaan. 


Et voi odottaa, että ay-liike tai vasemmistopuolueet 
pelastavat sinut. Ellet astu johtoon. 


Kuinka muka etevää johtajaväkeä saisi innostumaan työstä 
palkitsematta sitä rahalla, vallalla ja nöyristelyllä? 
Johtajaväkeähän ovat ne, jotka siihen puuhaan suostuvat. 
Eivätkä he suostu "uhrautumaan”. Kunnia ei riitä edes 
urheilijoille. 


Toukka liikkuu lankulla kaartuneena. Sen vartalo on kuin 
haitariputki rytmisesti tihenevin ja levenevin palkein, 
toisessa päässä näkyy suippeneva uloke, joka on musta. 
Toukan väri on raidallinen, siinä vuorottelee violetti ja 
kellertävä, mukana on valkoisia raidanpätkiä ja mustiakin. 

Tasa-arvo 


Tasa-arvo on tavoitesana, eikä tavoitteeseen voi päästä, eikä 
tasa-arvo olisi sellaisenaan toivottavaakaan, koska olennot 
ovat erilaisia ja eri ominaisuuksiltaan arvostettavissa. Mutta 
kokonaisuudessaan olennot ovat samanarvoisia. Se mikä on, 
se on tarpeellinen niin kauan kuin olot, jotka sen synnyttivät 
ja jotka sitä ylläpitävät, jatkuvat. 


Fi olisi ajateltavissa, että kaikki olisivat samanlaisia kaikilta 
ominaisuuksiltaan ja sitä kautta tasa-arvoisia. Mies ja nainen 
ja kaikki siltä väliltä ovat irroittamattomia kokonaisuuden 
osina, ja heillä on samanarvoiset tarpeet, mitkä on 
tyydytettävä, jotta kokonaisuus toimisi. 


Fri kansallisuudet, kulttuurit, ulkoiset tunnusmerkit ja 
fyysiset kokoonpanot ovat välttämättömiä kokonaisuudelle. 
Erilaiset taidot ovat käyttökelpoisia, mutta kun olot 
muuttuvat ja jotkin taidot jäävät pois, sen taidon takana 
olevat valmiudet ovat yhä kaivattuja. 


Eräs yhteisön tarve on toisten kunnioittaminen. 


Tasa-arvo on tasavaltaa. 


Ihminen elää, näkee, mitä tuntee tarvitsevansa, ja ottaa. Hän 
näkee ruokaa, vaatetta, asumuksen ja kulkuneuvon, selvittää, 

onko hänellä vallitseva oikeus tyydyttää sillä tarpeitaan ja 
toimii. 


Jos tarvehyödyke on toisen hallinnassa, hän pysähtyy, empii, 
kunnoittaa toisen oikeutta. Mutta jos tarve on polttava, hän 
ryhtyy miettimään, kuinka saisi sen osittain tai kokonaan 
käyttöönsä. 


Ensin hän ehkä pyytää. Usein se toimii, ja jos osoittautuu, 
että hyödyke riittää usean käytettäväksi, nuo käyttävät 
hyödykettä lisäämään yhteistä voimaa. He yhdistävät 
kasvaneen voimansa hankkiaakseen enemmän, turvallisesti, 
tuota, ja nyt jo muitakin resursseja vahvistaakseen tätä 
syntynyttä yhteisöä. 


Jos pyyntö osallistua hyödykkeen hyödyntämiseen evätään, 
ihminen arvioi, voiko hän voimillaan riistää hyödykkeen 
väkisin. Jos hän onnistuu, hyödyke on hänen kokonaan — 
muttei turvallisesti. 


Pimeä, tiheä kuusimetsä päästää rippeitä taivasta maahan. 
Fripaksuiset kuuset kasvavat niin lähellä toisiaan, että oksat 
ovat pudottaneet neulasensa paksuun ruskeaan pohjaan, 
jossa lojuu oksia ja kaatuneita runkoja muutaman pinnalle 
ponnistavan vihreän alueen välissä. Metsässä on 
luonnonpuista rakennettu opaste. 

Vastustajia ovat finanssikapitalistit, sotateollinen 
yhteenliittymä ja tavalliset tuottajakapitalistit. He jakaatuvat 
superrikkaimpaan eliittiin ja pikkurikkaisiin, jotka eivät 
supereihin kelpaa, ja joiden on siksi kahmittava jyvänsä 
menneen talven paskoista. Superkapitalistit eivät tarvitse 7 
miljardia ihmistä maapallolla. Jämäkapitalistit voivat noita 
yhä hyödyntää. 


Levähdysalueen reunassa on tolppaan kiinnitetty roskakori. 
Roskis on tungettu niin täyteen pakkausjätettä, että se on 
pirstaleina, joten kuten kasassa pysyen. Vähän matkan 
päässä siitä ruohikossa on aimo kasa pieniä omenia. 


Valtaa tukee merkittävästi myös tiede ja aseet. Pinnan alla 
ollaan perillä aseiden voimasuhteista. 


Kansalaisten osaksi jää raataa ja turvata valtaa. Kansan 
kulutusta — muttei hyvinvointia — lisätään, jotta 
tuotantovirta pysyisi paksuna, hedelmällisenä, kun kauppa 
käy. Vapaus, vapaa-aika, luovuus ja itsenäisyys ei vahvista 
promillen valtaa, siksi sitä ei suosita. 

Teepaitaan on piirretty kuva, jossa silmät liinalla peitettynä 
sänkinen hahmo kädet selän takana huutaa "Tulta!". 


Alistaja oppii varhain 


Ensin hän ehkä huomaa voivansa vaikuttaa äitinsä 
käyttäytymiseen. Hän oppii itkemällä kiristämään. Jos 
hänellä on sisaruksia tai hän saa niitä myöhemmin, hän oppii 
käyttämään voimaa tahtonsa toteuttamiseen. Hän vain 
toteaa tulevansa voimakkaammaksi ryhtyessään 
häikäilemättömäksi. Tämän hän osaa päivähoidossa ja 
koulussa. 


Hän todennäköisesti oppii myös empatiaa ja miellyttämistä, 
ja että suopein keinoin päämääränsä saavuttaa pienemmin 
kustannuksin ja joutumatta öykkärin kirjoihin. Näin hän 
alkaa menestyä ja kohota hierarkioissa. Tiukoissa tilanteissa 
hän yllättää kovilla otteilla. 


Hänet kohotetaan johtajaksi, koska hän saa aikaan asioita, ja 
toisaalta hänen vastustamisensa on rasittavaa ja 
vaarallistakin. 


Kun alistajat kohtaavat toisiaan, he joko taistelevat tai 
tekevät sopimuksen. 


Alistajat ovat nousseet johtamaan poikkeuksetta kaikkea. Jos 
jossain hetken sinnitteli humanisti, alistaja sovelsi 
häikäilemättömyysstrategiaa, jätti noudattamatta sääntöjä, 

joihin humanisti joutuu sitoutumaan, ja syrjäytti hänet. 
Valtiot ja liikeyritykset sekä vaikutusvaltaiset yhdistykset 
ovat alistajien johtamia. Toisin ei voisi olla. 


Valtion johdossa on poliitikko, jonka takana toimii niiden 
joukko, jotka keskenään sopivat kyseisen henkilön 
valitsemisesta ja läpimenon rahoittamisesta. Myös 
vastaehdokas oli alistajien tukema, varmistamassa oman 
ehdokkaan pääsemistä läpi ja antaakseen vaikutelman 
demokraattisesta valinnasta. Todellinen vaihtoehtoista 
politiikkaa ajava vastaehdokas joko surmataan, häväistään 
tai muulla keinolla poistetaan ehdokkuudesta. 


Siksi ilmastomuutoksen todellinen pysäyttäminen ei ole 
mahdollista. Alistajien on toivotonta päästä toimista 
yksimielisyyyteen, sillä heidän välillään riehuu keskinäinen 
kilpailu. Kysymys varmaan kuitenkin nostetaan — tai on jo 
nostettu — esille alistajien keskinäisillä foorumeilla. 


Keskiluokkaisuus on kätyrivälitila yläluokan ja roskaväen 
välissä. Keskiluokkaiset inhoavat alempiaan ja samastuvat 
ylempiinsä. He eivät noudata ihmisyyden kutsua, koska 
yrittävät mielistellä ylempiä, joten he ovat julmia 
vähemmilleen — jos ollenkaan uskaltavat nähdä heitä, 
tunnustaa köyhiä ja avuttomia ihmisiksi. Heikot eivät jaksa 
puolustautua, mutta heidän käsketään "edes yrittää". 

Suomessa on viisimiljoonaa ihmistä. Rikkain miljoona 
samastuu muiden maiden rikkaimpiin mutta kehuu Suomea, 
kunhan roskaväki ei pilaisi sitä. Ylempi-keskiluokka 
-miljoona ei halua tulla verratuksi keskiluokkaan. 
Keski-keskiluokka-miljoona tulee toimeen ja luulee 
edustavansa koko kansakuntaa keskiarvona. Alempi 
keskiluokka -miljoona yrittää kituuttaa kiusaamalla 
köyhempiään. Köyhintä miljoonaa murhataan, tai ajetaan 
tappamaan itsensä. 


Liberalismi on ruiskutettu verenkiertoomme. 
Vaikutusvaltaisimmilta osiltaan eilisen vasemmistolaiset 
edustivat usein konservatiiveja, jotka vain näön vuoksi olivat 
ihailevinaan kulttuuria, he vihasivat homoja, he arvostivat 
voimaa ja runnomista, pilkkasivat herkkyyttä, halveksivat 
avoimesti naisia (kunhan näitä ei ollut läsnä) ja kannattivat 
autoritääristä hallintoa ja haaveilivat häikäilemättömästä 
kulutuksesta — ja vieroksuivat tietysti luonnonsuojelua. 
Sota-ajan arvorakenne kasvatti heidät luopujista, kun 
johdonmukainen vasemmisto oli tapettu leireillä. 


Nykyhetkinä ei enää anneta arvioida yksittäisiä asioita, vaan 
moralisoitavat kohdat niputetaan meemeiksi ja 
"tyhmyysbingoiksi", joilla pakotetaan ihmiset lukkiutumaan 
kantoihin, jotka eivät ole "edistyksellisiä" /ovat 
"äärioikeistolaisia", kuten lääketehtaiden tiedotuksen 
kritiikittömään nielemiseen, teknologiayritysten vakuuttelun 

hyväksymiseen, tieteenvastaiseen tiedeihannointiin (tiede ei 
väitä olevansa totuus, vaan pyrkivänsä sitä kohti olemalla 
ristiriitaista, väärässä, joka hetki korjaamisen tarpeessa ja 
kyseenalaistamiselle altista). 


Puutalon nurkka on vähän rapistunut, maali on 
helmalaudoista hilseillyt ja betonisessa kivijalassakin on 
halkeama. Jalkakäytävä edessä on asfalttia, ja siihen on 
levinnyt sammalläikkä, joka ulottuu reunakiveykseen. Sitten 
jalkakäytävä katkeaa kuin kasvillisuusaaltoon, rykelmään 
kirjavia rikkaruohoja, joita ripsii kadunpuolelle 
reunakivetyksen viereen. Seassa on keltaisia ja valkoisia 
kukkia. 


Autoritäärisiä piirteitä Adornon mukaan 


- Sovinnaisuus: jäykkä sitoutuminen sovinnaisiin 
keskiluokkaisiin arvoihin 

- Autoritaarinen alistuminen: alistuva ja kritiikitön 
suhtautuminen ihannoituja moraalisia arvovaltoja kohtaan 
- Autoritaarinen hyökkäävyys: pyrkimys etsiä, tuomita ja 
torjua epäsovinnaisia ihmisiä 

- Anti-intraseptio: mielikuvituksellisuuden ja 
helläluontoisuuden vastustaminen 

- Taikauskoisuus ja stereotyyppisyys: usko kohtalon 
taianomaiseen määräytymiseen ja taipumus jäykkien 

luokittelujen käyttämiseen ja huonoon moniselitteisyyden 
sietämiseen 
- Valta ja kovaluontoisuus: liioiteltu kovaluonteisuus, 
kiinnostus vallan, voiman ja hallinnan leimaamiin suhteisiin 
ja niiden perusteella tehtyihin erotteluihin, joissa 
samaistutaan nimenomaan voimakkaampaan osapuoleen 
- Tuhoavuus ja kyynisyys: yleistynyt vihamielisyys ja 
inhimillisyyden pilkkaaminen 
- Heijastavuus: taipumus heijastaa tiedostamattomia 
tunneyllykkeitä maailmaan siten, että tuloksena on epäily 
vaarallisten ja hillittömien asioiden tapahtumisesta 
maailmassa 
- Sukupuolisuus: liioiteltu kiinnostus toisten 
sukupuolielämään. 

Vähän vanhahtavaa. Entä: 


"Autoritäärinen persoonallisuus tarkoittaa", sanoo vihaisen 
näköinen pää, jonka tukka on nutturalla, otsassa on kaksi 
sotilaallista, alaspäin osoittavaa väkästä, yllä sotilaspusero 
kauluslaattoineen, posket ovat punehtuneet ja hampaat 
näkyvät, 

"..että haluaa alistaa ja alistua". Neljä vihaista, vähän 
hakaristeiksi asettuvaa hahmoa alekkain murjovat toisiaan, 
viimeinen on koira. 

Tyyppi tallaa lepäävää kissaa: "on siis sekä sadisti että 
pelkuri" ja pakenee kissan raivoa. 

Tutussa naistenvessan ovisymbolissa rintojen ja genitaalien 
kohtaan on piirretty risti. Alla vanha, krusifiksia kantava 
nainen sylkee nuorta punkkitukkaista, joka sylkee takaisin 
otsassaan ylösalainen risti: "keskiluokkainen sovinnaisuus ja 
erilaisuuden tuomitseminen". 

"Herkkyyden halveksiminen." Telaketjuilla varustettu 
ihmishahmo ajaa takaa pitkätukkaista pakenijaa luonnossa. 
Alla "Monimutkaisuuden inhoaminen" -otsikon kohdalla 
sama telaketjuhahmo on jyräämässä "olet tässä" -opastaulua. 
"Voiman ihaileminen." Ihmishahmo kumartaa ydinvoiman 
symbolia. Alempana "Tuhoaminen on ratkaisu" -tekstin alla 
räjähtää. 

"Kiinnostus toisten sukupuolielämään": alaston mies 
kumartuneena mustaa avaimenreikää näyttävää läppäriä 
kohti tumputtaa. 

Hämmentyneen näköistä nössöhitleriä säestää teksti "Mutta 
kun noita piirteitä on ajoittain kaikissa". 


Virenin - Vähämäen kirjassa 'Seutu joka ei ole paikka! 
kuvataan, kuinka Valta on oppinut tuotteistamaan 
alistettujen tähänastiset konstit asemansa kohentamiseksi ja 
kaupallistanut kapinankin. 


Varmaan kohta myydään lakkopalveluita, jottei tartte jäädä 
töistä pois. 


Mutta he esittävät, että orjuuttavaa valtaa kumotaan koko 
ajan uusissa kohdissa, uusin keinoin ja uusin voimin ja 
strategioin sekä taktiikoin, joihin Valta ei ole valmistautunut. 
Kukin voi omasta kohdastaan puhkaista finanssipääoman 
riistoputken, tai ohjata siitä letkun yhteiseen laariin. 


Fi enää johtajia! Ei enää pueblo unida! Erimielistä kansaa ei 
voi edes paikantaa saati voittaa! Nyt yksittäiset sabotöörit 

kaikkialla kelmien kimppuun. 7,8 miljardia kärpästä 
levittämässä tauteja superrikkaiden soppaan on ratkaisu. 


Vehreää pihaa ympäröi puita, vanhaa kuusiaitaa, pensaita ja 
villiintyneitä istutuksia sekä punainen, valkolautakoristeinen 
piharakennus, jossa on tumma huopakatto. Edessä on 
valkoinen puutarhatuoli ja jalkapallo. Ruoho on joskus 
leikattu. Pienessä punaisessa päärakennuksessa on 
harjakatto, joka on peitetty vaaleanvihreällä aaltolevyllä. 
Rakennuksessa on eteisuloke, jonka kohdalla harjakatto 
jatkuu loivempana. Päädyssä on yksi kaksiosainen 
ensimmäisen kerroksen ikkuna ja sen päällä kahdeksaan 
pieneen ruutuun jakautuva ullakkoikkuna. Päädyn edessä on 
vihreä tamppausteline. Rakennuksen pihanpuoleisella 
seinustalla on puutarhakeinu, jossa istuu vaalea nainen 
edessään valkoinen pieni puupöytä. Seinustalla on myös 
pallogrilli, lapio ja valkoinen muoviämpäri, maassa mataa 
vihreä vesiletku. Muutaman metrin päässä astelee nuori, 
solakka koira. 


Osattomat ovat osattomia myös osaamisesta, osaamattomia. 
Siksi heidän kamppailunsa on kömpelöä. 


Käteisetön maailma tarkoittaa täydellistä hallintoa. 
Kapinalliset eivät voisi tehdä mitään. 

Yksityistäminen: mahdollisuus kupata verotuksen kautta 
nostamalla hintoja. Lainoissa sama ansa. Korko nousee 
yksipuolisella ilmoituksella. 


Sinisessä kyltissä lukee valkoisella "Ei talvikunnossapitoa". 
Kyltin takana on puistomaisemaa, johon kaartuu joki. Joen 
keskelle on sijoitettu suihkulähde paiskaamaan monen 
metrin korkeuteen vesipatsasta. Välissä on hiekkapintaista 
jalkakäytävää, jota reunustaa metalliaita, sitä vasten on 
pysäköity maastopyörä. Käytävällä on tukeva, 
betoniperustainen puupenkki ja lähelle on istutettu nuoria 
lehtipuita, jotka on tuettu rimoin. 


Kun talouselämä siirtyi tavarantuotannosta rahakauppaan ja 
työllisyys heikkeni, ruvettiin lainaamaan köyhille. Köyhä ei 
kykene maksamaan takaisin, lyhentämään, ei edes 
suoriutumaan koroista, joten hän joutuu ulosottoon lopuksi 
elämäkseen, velkavankeuteen — paitsi vankeudessa hänet 
ruokittaisiin ja majoitettaisiin, nykyisin hän joutuu 
selviytymään pulloja keräämällä ja varastokoppeihin 
murtautumalla ostaakseen seuraavan, lievittävän 
päihdeannoksen, sillä elämän ylläpitoon raha ei riitä. 
Valtioiden tilanne on toisen näköinen. Korot on pudotettu 
jopa negatiiviseksi kuin porkkanaksi ansalangan eteen. 
Rahan lainaamisella ei tienaa, mutta sillä kerätään velallisia. 
Kehitysmaita on jo kauan pidetty velkakuppauksessa, jolloin 

koko kansantuote on virrannut finanssikapitalisteille. Eräänä 
päivänä sovitaan, että korko onkin nyt nousussa, joten 
valmistautukaapa myymään luonnonvaranne ja sietämään 
ympäristönne myrkyttäminen. 


Vallankumouksessa jokin valikoituu ylös johtamaan. 


Huone on pimeä. Erottuu lämpöpatteri ja jokin vaalea 
möykky, ja avoimen ikkunan tiivistettä. Ikkunasta näkyy 
öinen puisto, yksi katulamppu koukistuu valaisemaan 
varttaan, tasakattoa ja puiden lehvistöä ympärillään. Katolta 
roikkuu johto ikkunan editse. Latvat mustuvat pitsiksi syvän 
sinisen taivaan reunaan. 


Vallankumoukset menee pieleen kun ei osata. Sitten on 
runnottava. Venäläiset ei osannu. Kiinalaiset ei osannu. 
Osaajat piti teloittaa, koska eivät halunneet auttaa. Yritettiin, 
ja se osoittautui usein erehdykseksi, mutta pakko on tehdä. 


Erehtyjät tapettiin, jos eivät ehtineet tappaa ensin. Sellaista 
se on. 

Olisiko vallankumouksen sijasta suuntauduttava 
vallanpoistoon? Kuinka silloin päätökset toiminnasta 
tehtäisiin? 


Samaa mieltä ei tartte olla sellaisessa kysymyksessä, joka ei 
itseen vaikuta, mutta entä kaikkiin asianosaisiin vaikuttavat 
päätökset? 


Vallanpoistossa valtaa siirretään hajalleen, pois omistajilta. 
Mutta omistajuus on valtaa. Kun valta siirtyy hajalleen, 
siirtyy myös omistajuus. Valta on muutakin: tietämistä, 
osaamista ja verkottumista, eli liittoutuneisuutta. 


Pitää siis opetella. Päätökset tehdään joukkoälyn ja 
keinoälyn tuella. 


Tekniikan kehittyminen lujittaa aina valtaa. 


Alistetut eivät keksi innovaatioita, 

koska ovat tyhmempiä 

ja siksi juuri alistettuja. 

Joskus heitä auttaa joku fiksu. Hänet tapetaan. 

Uteliaisuus syttyy 


Se on innostusta, tunne, joka laannuttaa muita tunteita, jopa 
pelon. Se on tarve tietää, mitä toistaiseksi ei ole aistein ja 
päättelyin haltuunotettavissa. Uteliaisuutta kytee kokoa ajan, 
tekee mieli siirtyä hiven, jotta näkisi, pysähtyä, jotta kuulisi. 
Hapuilla. Kysyä, mistä on kysymys. Mikä haittaa? Auttaako 
raavinta? Pitääkö ottaa perusteellisesti selvää, mistä ilmiö 
johtuu, jäljittää seurausketju. Uteliaisuus on sivistyksen 
edellytys. Uteliaisuus korvaa umpimähkäisen, turhautuneen 
reaktion, joka johtaa vahinkoihin. Uteliaisuus hälventää 
ahdistuksen ja syrjäyttää masennusta. Se houkuttaa 
toimimaan. Se poikii lisää uteliaisuutta. Uteliaisuus on 
suositeltava vaihtoehto vihareaktiolle. Vihapaise puhkeaa, 
kun sen syntymiskohtaa sorkkii, ja kaivautuu syihin ja syiden 
juuriin. 


Jos menee puiden väliin ja katsoo ylöspäin, näkee 
kuivuneiden mäntyjen oksistojen välissä vyöhykkeen, jossa 
ne väistävät toisiaan. Oksakäsivarret kurottelevat joka 
puolelle muualle tavoittelemaan tasapainoa neulasensa jo 
pudottaneena, ilmojen massoihin työntyen kuin säröt. 
Rungot paksunevat alaspäin, kiertyen, viiltyen, kaarnaa 
hilseillen vaaleasta kelosta. Takana jatkaa taivas pilvien 
kyytiä, ympärillä vihreilevät tuoreet lehvustot. 

"Sodat on massojen pelotukseksi, jotta tietävät, mihin aseet 
pystyvät, ja ettei niitä surra käyttää. Massat valmistavat 
aseet.” 


Huumorin heikkous on, ettei tyranni naura. Fikä hänen 
kätyrinsä. Alistettu nauraa ehkä ensin pilkallisesti, 
uhmakkaasti, sitten hermostuneesti. 


Lieden oikeanpuolimmaisen etukeittolevyn päällä puoliksi 
tiskipöydälle ulottuen on kaksi mustaa, kahdeksankulmaista 
lautasta päällekkäin, mutta niin etteivät ne solahda 
muotoihinsa. Taaemmalle levylle on asetettu muovinen 
mikrokulho. Lieden valkoisessa maalipinnassa on pari 
vesipisaraa ja muruja, etupaneelissa säätönupeissa ja niiden 
alla erottuu tahroja ja pölyä. Viereisen komeron ovi on 
raollaan. 


"Yrittäjäksi ryhtyminen on kuolemaksi, se opittiin jo 
90-luvulla, jolloin kiellettiin itsensä työllistäminen, 
harrastaminen, talkoot ja opiskelu. Se on harkittu juoni 
saada ihmisiä pois tukien piiristä. Kun ne on voimattomia, ne 
voidaan kriminalisoida kuten kehittyneessä maailmassa, 
jossa kodittomien ruokkiminen on kielletty ja asennettu 
piikkejä siltojen alle. Sairaat eivät kestä vaan ottavat sitä 

ainoaa helpottavaa lääkettä, kaljaa, ja ne voidaan leimata 
juopoiksi omasta syystään." 


"Ensin kiusataan, löysätään liekaa ja kiristetään. Kun kohde 
on väsynyt, isketään lujaa, ja annetaan valitusoikeus. Heikko 
ei pysty valittamaan, tappelemaan paperisodassa, ei edes 
vahva ihminen osaa sitä, koska eri virkailijat tulkitsevat 
ristiin, kiistävät neuvoneensa puhelimessa väärin ja väittävät 
ettet ole lähettänyt paperia, ellet ole kirjannut kirjettä." 


Yksilönä ei ole mitään. Voi olla olemassa vain osana 
elonkehää ja omaa populaatiota. Hämmentävää. 


Rankaisu-austerity ei ole sama kuin downgreidaus. 


Ihmiset elivät hedonistisesti jo keräilyasteella siinä kuin 
nykyäänkin, euforian aiheet oli vähemmän kulutukseen 
liityviä, mutta luonnon upeus oli yltäkylläisempi ja 
salaperäisempi kuin nykyisin. Nyt voi vain mässätä sokeria, 
huonoa, alistavaa seksiä tai huumeita, edes seikkailu ei ole 
todellista vaan kypärä pitää olla päässä ja vakuutus 
voimassa. 

Metsään on jätetty ruostunut, sammaltupsujen ja 
jäkäläläikkien täplittämä hella. Sen luukku nojaa runkoa 
vasten ruohikossa. Luukussa on kädensijana metallilangasta 
kierretty päistään suippeneva kahva, sekin on ruostunut. 
Ylempänä on pyöreä lämpömittari. Hellan etulevyn 
vasemmalla laidalla on ylhäällä vaaksainen luukuton aukko 
ja alhaalla kaksi leveämpää tuhkaluukkua. Keskellä on toinen 
tyhjä aukko, alempana isompi reikä ja oikealla laidalla kaksi 
isohkoa pystyaukkoa päällekkäin. Aivan oikeassa reunassa 
on keskellä pystysuuntainen luukuton aukko. Etulevyä 
kehystävät palkit. Vieressä lojuu karikkeessa puolikas tiili. 


Markkinakulttuuriin kuuluu kärsimys. Kärsimyksen välttely 
vauhdittaa bisnestä. 


Ydinsulkusopimuksella vahvistetaan ydinaseen merkitystä, 
koska vahvistetaan ydinasevaltioiden yksinoikeutta 
pelotevaltaan. 


Neulasten ja karikkeen peittämässä, ruohotuppaiden ja 
kannon puhkomassa metsänpohjassa näkyy varjo, jossa 
miehen siluetti vähän kallistuneena nojaa kättä puuhun. 

Väkivalta on pakottamista. Muuten kaikki on valumista. 


Alistuja pilaa alistumattoman, tekee viattomasta alistajan. 


Matalan havumetsän halkaisee sähkölinja, jono tolppia, 
joiden huipun ristinpuussa kulkee kolme johtoa. Tolpan 
yläosassa kaksi palkkia v-muodossa tukee poikkipalkkia, 
johon kiinitettyjen haitarimaisten eristimien kautta johdot 
kulkevat. Tolpat näyttävät madaltuvan, tihenevän horisonttia 
kohti heinikkoisessa, pensaikkoisessakin käytävässään. 
Pilvien riekaleita hehkuttaa piilosta aurinko. 


Hierarkinen valta ei korreloidu ilkeyteen. Ylempi voi 
rakastaa alempaa ja silti takertua valtaan, rangaista. 


Väkivallan lajeihin lisätään sosiaalinen väkivalta. 


Ruohopellon loivalle kummulle on rakennettu risuista ja 
oksista kookas pöllö, jonka nokka on luonnonpuusta vinosti 
sahattu kiila ja silminä paksusta pöllistä sahatut lieriöt. 
Keskellä häämöttää runkopuu, ja risukkoa on taivuteltu 

jossain määrin muotoilemaan vartaloa, vaikka otus näyttää 
lähinnä takkuiselta. 


Kuri 


'Kuri' kuulostaa voimakkaalta sanalta, ja siihen assosioituu 
ilme ja asenne. 


Jotkut siitä pitävät, toiset vierastavat. Ihmisyhteisössä se 
viittaa alistamiseen, fasismiin tai totalitarismiin. Sitä 
käytetään myös täsmällisissä järjestelmissä, jotka eivät ole 
alttiita häiriöille, ja joiden prosesseja pakotetaan toimimaan 
suunnitellusti. Herkkyyttä ei arvosteta. 


Mutta luonnossa herkkyys on perustavaa. Hienoiset 
muutokset määräävät tapahtuminen kulkua. Silti kauempaa 
katsoen, ylemmältä emergenssin tasolta, toiminta näyttää 
ehdottomalta — häiriöt poistavat kokonaisia osajärjestelmiä. 
Joskus häiriö taas pelastaa kokonaisen osajärjestelmän, 
vakiintuu ja muuttuu vallitsevaksi. 


Kuri pakottaa. Kuri ei anna mahdollisuutta korjauksille eikä 
kehitykselle. Kurinalainen systeemi on tuomittu jauhamaan 
itsensä rikki. 


"Osta halpoja osakkeita paljon. Niiden hinta nousee sen 
takia. Muutkin ostaa. Hinta nousee lisää. Myy kaikki pois. 
Keräät voiton. Ala romahtaa. 

Kapitalistiset taloudet eivät ole aikoihin kasvaneet. Mutta 
koska finanssiala, joka ostaa ja myy rahaa, (siis ei tuota 
elämisentarpeita) on kasvanut, kansantuote näyttää 
nousseen. Ei mikään ole lisääntynyt paitsi eriarvoisuus. 


Maailmassa on velkaa (ehkä) 277 biljoonaa dollaria eli noin 
3,65 kertaa globaali bruttokansantuote. Tuo on niin 
kutsuttua sepitettyä rahaa. Sen vastikkeena on kolmannen 
maailman luonnonvarat. Se on siis puhdasta valtaa." 


Mökissä on parvi, josta näkee alempana, vastakkaisella 
puolella sijaitsevan kerrossängyn, välissä ikkunan, katon 
koristevaloja, lattialla raitaisen maton ja laitosmaton, jolle on 
jätetty S-marketin kestokassi. Raitamatolla lojuu toinen, 
tyhjä kestokassi, puolentoistalitran kivennäisvesipullo, 
kierrevihko ja kengät, joissa on punaiset, ruttuun nousseet 
pohjalliset. Kerrossängyn ylemmälle vuoteelle on nostettu 
tyynyjä ja vuodevaatteita. Alemmalla vuoteella on ryppyinen 
lakana ja peittomytty, tyyny ja kirja sekä virtapankki, josta 
luikertaa latauspiuha. Keittokomeron ja saunan ovelta 
katsoen näkyy laudanväriselle parvelle, jossa on ikkuna, 
patjoja ja puusäleinen kaide. Koristelamput roikkuvat 
köynnösjohdostaan alempana pyöreästä harmaasta puusta, 
yksi lamppu palaa. Toisesta ovesta näkyy kaakeloituun, 
valkoiseen vessaan, jossa nurkassa seinällä saippuateline, 
sen vieressä leveäkehyksinen peili ja alapuolella vierekkäin 
pytty ja lavuaari. Makuuhuoneen vaakalaudoitetulla 
seinustalla on lehtihylly. Parven alapuolella seinällä on kaksi 

pistorasiaa, valokatkaisin ja vieressä pyöreä peili, jonka alla 
musta pöytä, sen ympärillä punaiseksi maalattuja 
vanhanmallisia puutuoleja ja päällä pyöreällä valkealla 
liinalla kukkaruukku ja koristekasvitupas. Saunan avonainen 
ovi koostuu kahdesta lasiruudusta, kehykset tummaa 
petsausta. Koko saunan vaakapanelointi näyttää kuin 
tervatulta, lauteet ovat vaaleaa puuta. Lauteilla on kuparinen 
löylykiulu ja heittokauha. 


Jos alkaa tehdä työtä yhteisönsä hyväksi, tarvitsee motiivin, 
joka riittää myös vastoinkäymisten ylittämiseen. Voi 
pelkästään haluta oikeudenmukaisuutta - siis tasa-arvoa. Se 
ei kanna, jos elämä käy raskaaksi ja saa paskaa silmilleen 
vastustajilta ja joskus kannattajilta. Toiminta kysyy myös 
kuluja ja kieltäymystä. Yhteisön on korvattava sen hyväksi 
tehtävä työ, ellei se halua palvelijoikseen pelkkiä tyhjentyviä 
hurmasäkkejä. Kun pyrkii ja pääsee vaikutusvaltaisimpiin 
asemiin, työmäärä lisääntyy huomattavasti. Kuluja koituu 
matkustamisesta, tiedottamisesta ja vaatetuksesta. Korvaus 
on riittävä. Ongelma onkin toisaalla: vaikutusvalta on 
arvokasta, ja vastapuolen kannattaa yrittää ohjailla sitä 
maksua vastaan. Alkaa korruptio. Tarjoukset ovat panoksista 
ja kohdehenkilön tarpeista riippuen houkuttelevia. Voiko 
ihmistä moittia, jos hänet painostetaan, kiristetään ja 
maksetaan luopioksi? Voi. Mutta edustettavienkin on 
mietittävä, kuinka edustajaansa kohtelevat. 


331 


Metsässä kasvaa kuusessa oksa perin kieroon, se nousee 
ensin rungossa kiinni puolimetriä ylös, sitten kohtisuoraan 
ulos ja lähes kohtisuoraan ylös, jossa se kuolee, kaarna 
putoaa ja kierteinen ... ei, se olikin viereinen oksa, tämä 
kurvaa vielä kerran ulospäin ja menettää kuorensa. Naavaa 
ja jäkälää kasvaa yläpinnalla. Kuusen rungosta pistää 
kuivuneita oksantynkiä. 


Raha on alistamista, siis myös varakkuus. Valta on 
alistamista itse sisällöltään, luonteeltaan. Siis käsite 'valta' on 
sama kuin käsite 'alistaminen'. 


Fi. Valta on vaikuttamista oloihin. Hengitys on vallankäyttöä. 
Kuristaminen samoin. Arkikielen ahtautta on avarrettava, on 
osoitettava, että valta ei ole ominaisuus vaan toimintaa, 
yhden vaikutusta toiseen. Se ei ole pyrkimys, vaan 
toteutumista. Valtaahan ei ole vain ihmisten kesken, myös 
vesipisara käyttää valtaa kun se putoaa kostuttamaan 
perhosen. Yleinen käsitys vallasta yrittää väittää, että se on 
aina alistamista. Miksi olisi? Kun vahvempi käyttää valtaansa 
auttamalla heikompaa vahvistumaan, se ei ole alistamista. 
Kun yhteisössä yhteisvallalla säädetään tasa-arvoa lisääviä 
sääntöjä, se on alistajan alistamista. Väärä valtakäsitys on 
alistajan luoma ja levittämä, ja sen pyrkimys on saada 
alistetut vihaamaan valtaa sen sijaan, että alkaisivat käyttää 
sitä. 

Maailman 7 ?00 000 000 ihmisellä on valtaa. He eivät käytä 
sitä. Maailmassa on 8 ihmistä, jotka alistavat 7 700 000 000 
ihmistä, koska nämä eivät käytä valtaansa. 


Nurmikkoa puristaa reunakivetys. Asfaltti on ruohoton, 
mutta laattojen saumoihin on tunkeutunut sammalta, 
ratamoja ja korsia. Keltaiset mykerökukat suuntaavat teriön 
aurinkoon elokuun viimeisenäkin päivänä. Polkupyörä 
odottaa omistajaansa lukittuna, ettei karkaa, vai jottei 
tarvitseva saa käyttöönsä? Ohi ohjaa sähköpyörätuolissa 
hymyilevä pappa. Hänet on vapautettu akunkantaman 
päähän ruokailujen väliksi kuolennan edellä. Satama-allas on 
yhä täynnä purjeveneitä ennenkuin ne nostettaan pukeille. 
Purjehditaanko niillä? Köydet naputtavat mastoja vasten 
turhautuneisuuttaan. Aurinko syytää energiaa, sillä on aikaa. 


Syntyä köyhiin oloihin kehittyneessä maassa. Saada käydä 
kouluja, yliopistoa, erityisopistoja. Hyötyä tervedenhuollosta, 
opintotuesta ja työttömyyskorvauksesta. 


Itsestäänselvyys pettää 


Toivotaan, että kun on opittu jotain ja totuttu, miten maailma 
toimii, se toimisi jatkuvasti samalla tavalla. Tuon maailman 
oleellisin piirre on kuitenkin muuttuvuus. Eri osat muuttuvat 

eri tahtiin. Kauan samana pysynyt, kun se on kerännyt 
painetta, välttämättä yhtäkkiä nytkähtää liikkeeseen kuin 


vyöry. 


On opittava tämä. Muuttumiseen voi luottaa. Ihminen 
muuttuu. Oppiminen on muuttumista. Koska alati on 
opittava muuttumisen muuttuvuutta, joutuu raatamaan. 
Muutos virtaa vastaan, eikä sitä voi ennustaa varmasti, osin 
se hämmentävästi noudattaa odotuksia, mutta sitten jokin 
yllättää ja pakottaa toimimaan toisin, mahdollisesti 
virheellisesti. On kamppailtava, kunnes väsyy. 


Vasemmistolaisuus on väärinkäsitys, jonka Venäjän 
vallankumous oikaisi. Se on sikäli neuroosi, että se kieltää 
tajunneensa tuon oikaisun. Oikeistolaisuus kieltää 
tajunneensa alunperinkään mitään. Oikeistolaisuus on 
itsepetosta. 


Ihmisen on mahdollista käyttäytyä toisin kuin viettinsä ja 
välittömät tarpeensa houkuttelevat. Porvari osaa siirtää 
nautintansa riiston jälkeiseksi, muttei osaa jakaa sitä 
kaikkien kesken, mikä olisi mahdollista ja mistä kaikki 
hyötyisivät. 

Sekä orjuus, feodalismi että monarkia ovat toistaiseksi 
pitäneet pintansa. 

- Kapitalismi poisti orjanomistajalta ylläpitovelvollisuuden ja 
ruoskimisen, kumpikin siirtyi orjalle. 

- Aateliston verotusoikeus siirtyi firmoille: terveydenhuollon 
haltuunsa ottanut yritys nostaa hintoja, jotka maksetaan 
verovaroista. Nykyaatelistokin käyttää riistorahat sotiinsa. 

- Monarkkeja vastaavat miljardöörit, mutta heidän valtansa 
ylittää valtakunnanrajat. Myös heidän valtansa periytyy. 


Horsman höytyvä irtoaa varresta ja lähtee lennolleen. Veden 
täyttämän hiekkakuopan rantojen kumpuja ja kasoja 
pehmentää kasvillisuus, joskus siemenet ovat lennähtäneet 
ja osuneet lopulliselle sijalleen, itäneet tai liittyneet kiertoon. 
Linnut, nisäkkäät, hyönteiset kiskovat kasvimattoa 
paljastettujen hiekkamöykkyjen yli. Versoille voi kusta. 
Fosforia? Metsästä kuuluu paukauksia, kaiku kimpoilee 
puista. Aurinkokin yhä. 


Osua alalleen, työskennellä ura, joutua eläkkeelle. Juoda 
valmisespressoa omassa autovanhuksessa kurjistuvan 
asuinkaupungin laiturikiveyksellä, katsella merta. Aurinko 
lämmittää yhä, tuuli yhä naputtaa lipputangonnaruja. 
Jossain puuhaa kravattiväki. He eivät tiedä 
ihmisenemmistöstä, koska eivät halua. He päättävät, mitä 
tehdään. Teot aiheuttavat seurauksia. Seuraukset tekevät 
kipeää, surmaavat ja tärvelevät. Asiantilalle ei voi mitään. 

Aurinko jatkaa ydinfuusiopuuhiaan. Tuuli pukkaa 
purjevenettä, jonka matkustajat eivät perustele valintojaan, 
tai ehkä heillä on yllin kyllin syitä. Pahvitölkkiespresso ei 
vaikuta samalla tavalla kuin kuppi kannukahvia. Purjevene 
kääntyy aivan kallellaan. 


Syksy syytää auringonvirtaa. Työmaalla puskutraktori 
kiihdyttää moottoria työntäessään kauhaa hiekkavuoreen, 
kone melkein ponnistuksessa tukehtuu, palautuu 
murisemaan, polttamaan miljoonien vuosien ikäistä 
elollisperäistä massaa sylinterien palotilassa. Hiekka 
sekoitetaan joskus sementtiin, kastellaan, valetaan, 
jähmettyy kuin kiveksi kantamaan toimintaa, joka tappaa 
alleen elämänmuotoja, lopettaa kärsimysesiintymiä. 


Katsotaan 'oikeaksi' lähteä lomamatkalle mutta 'vääräksi' 
vain ajella. Merkillepantavasti se on ajajan omaehtoisesti 
asennettu tulkinta. Kaikki tehdään mallin mukaan paitsi mitä 
ei nähdä. Istutaan syömässä, kuten ollaan opittu 
katselemalla muita, mutta ollaan vaivautuneita, kun ei 
tiedetä, mitä kuuluu ajatella. Kaljalla tämä näyttää vielä 
koomisemmalta. Siemaistaan, lasketaan tuoppi pöydälle ja 
yritetään olla ilmeettömästi, kunnes taas on kulunut sopiva 
aika siemaista uudelleen. 

Jos vie lautasen asuntolan yhteiskeittiöön ja lukee seinältä 
"kiitos kun tiskasit", heltyy, tekee mieli tiskata. "Avaathan 
kassisi", lepertää kaupan kyltti. 


Komentelu 


Komentelu on kaikille tuttu ilmiö sekä itse harjoitettuna että 
kohteeksi joutuneena. Komentelu on alistamisen muoto. 


Komentelun ankarampia muotoja ovat käskeminen ja sen 
käänteistoiminto kieltäminen sekä pakottaminen ja 
estäminen ja näiden sanktiot uhkaaminen ja rankaiseminen. 
Lopulta, jos uhkaaminen ei riitä, estetään tarpeentyydytystä, 
pahoinpidellään ja lopulta surmataan eli juridisesti 
murhataan, sillä päämääränähän on hyödyn tavoittelu. 


Komentelussakin on asteita. Se aloitetaan ehkä merkitsevällä 
katseella, josta pitäisi osata päätellä, miten komentelija 
haluaa uhrin menettelevän. Katsetta voi vahvistaa eleellä. Jos 
tämä ei riitä, seuraa verhbaalisia ohjeita, täsmennyksiä tai 
painottamisia. Voidaan vilauttaa tai läjäyttää symbolisesti 
lyömäasetta tai heristää muuta asetta. Ehkä ammutaan 
varoituslaukaus, suihkutetaan vahingoittavaa ainetta tai 
laukaistaan etälamautin, jopa kumiluoti. Uhria voidaan 
haavoittaa ei-kuollettavasti. 


Komentelu perustuu käsitykseen, että toiset olennot ovat 
arvokkaampia kuin toiset, ja arvokkaammilla on oikeus 
orjuuttaa huonompiaan. Nämä arvoluokat asennetaan 

yhteisön rakenteisiin, jolloin syntyy piilokomentelua. 
Maksullisuus on tapa arvottaa ihmisiä — toisten kautta 
virtautetaan enemmän rahaa kuin toisten, jolloin köyhiltä 
estetään pääsy maksulliseen tarpeentyydytykseen. Joidenkin 
kautta ei virtauteta rahaa ollenkaan, heille ei makseta 
palkkaa, jolloin heidät pakotetaan työskentelemään 
ilmaiseksi ilman maksullisen tarpeentyydytyksen 
mahdollisuutta. Näin esimerkiksi naiset hoitavat lapsia ja 
kotia vähempiarvoisena ihmisryhmänä tietämättä, mitä 
perustuslaissa sanotaan. 


Moni edellyttää toisilta haluamaansa käyttäytymistä 
vertauttaakseen omaa paremmuuttaan. Tätä toitotetaan 
täydeltä tuutilta. 


Ympäristö komentelee. 


Kun katsoo lapsia, he tekevät asioita, joita heiltä vielä ei ole 
ehditty kieltää. He katsovat vierasta kohti, silmiin, ja ovat 
uteliaita, kurkistelevat mihin katseensa osuu. Sitten heitä 
opetetaan olemaan hiljaa ja paikallaan, pelkäämään 
"pahantekoa" ja häpeää. 


Me emme nosta ruuanpalaa lattialta suuhumme kuten koira. 
Emme istu lattialle julkisesti vaikka oisimme kuinka 
väsyneitä. Emme tee edes sallittuja asioita, koska emme voi 
olla varmoja, ovatko ne kiellettyjä. Emme usein tee sallittuja 
asioita edes silloin, kun tiedämme varmasti niiden olevan 
sallittuja, sillä kun muut eivät tee, se tarkoittaa, ettei oikeasti 
saa. Emme laula ääneen selvin päin. Siksi varmaan alkoholi 
ja päihtyminen on tarpeellista. 

Puolustautuminen on sallittua, myös useimpien hyökkääjien 
mielestä, ainakin sen verran, että peli näyttää reilulta 
tarkkailijoille. 


Mutta puolustautuminen vaatii osaamista, se vaatii voimaa ja 
sinnikkyyttä, ja pian hyökkääjä väsyy hyökkäämiseensä ja 
alkaa lipsua reilusta pelistä, tuikata vyön alle. Kun kumpikin 
osapuoli pelkää voimien loppuvan kesken, otetaan kaikki 
keinot käyttöön. 


Panssaroidaan se asia, mitä puolustetaan. Sitä ei enää 
uskalleta korjata, siitä on pidettävä kiinni, sillä vastapuoli 
yrittää vahingoittaa. 


Kaikki kärsimys 
johtuu kun on huonommin kuin äsken 


Karikkeessa on ohuen ohuita oksanpätkiä, paksumpia 
oksanpätkiä, rihmoja, neulasia, kuorenmurua, kuivuneita 
heinänkorsia, yksittäisiä sammalen varsia, jäkälän riekaleita 
ja maasta köyristyviä juuria. 

Lopetus 


Tähänastinen suunnitelma on ollut "tarvittaessa”, mutta se ei 
riitä. "Tarvittaessa" voi olla jo kykenemätön. On lopetettava 
ennen kuin mieli tai keho ei pysty tai itsemääräämisen valta 
lakkaa. 


Voi suurpiirteisesti taas ehdottaa joulua ja jättää varauksen, 
että jos on muuta, voi siirtää vaikka uudenvuoden aattoon. 
Niin voi. 


Mutta on myös asetettava pitävä deadline. Tämä edellyttää 
kynnyksen höyläämistä. Ei pidä kuvitella, että pitkittämällä 
"voittaisi” jotain. Elämä on nytkin kokemus, jonka tiedostaa 

vain kulussaan, mennyttä ei jälkeenpäin kaipaile. 


Jälkeensä voi jättää minkäveroisia sekavuuksia hyvänsä, 
niistä huolehtivat elävät, joiden murheet on muutenkin itse 
valittuja. He päättävät mitä päättävät vapaasti. Kuolijan ei 
tarvitse heidän taakkavalintojaan kursailla eikä toimittaa 
taloaan. 


Kaikilla on oikeus kuolla, mutta harva pystyy sen 
toteuttamaan helposti. 


Omituinen ilmiö. 

Metsän rinnettä nousee kiviröykkiö, kivet ovat joskus 
pyöristäneet rosonsa ja särmänsä, niitä peittää sammal, 
jäkälä sekä pudonneet lehdet ja risut. Varjoihin viskoutuu 
auringon valoläikkiä. Metsä on takkuista kuusikkoa, 
runkojen välistä sinistyy taivas. Kiviä on maailman eniten. 


Koskaan aiemmin ihmiskunnan historiassa ei ole saatu 
aikaan maailmanlaajuista perusoikeuksien kieltoa. Sitä 


noudatetaan vapaaehtoisesti. Nykyinen maailmansota alkoi 
rajojen sulkemisella ja kokoontumiskielloilla. 


Joka vuosi 10 000 suomalaista kuolee huomaamattaan 
köyhyyteen. Ihmiset eivät kosketa toisiaan ja pelkoon turtuu. 


Maassa risteää polun paljastamia juuria ja pudonneita risuja. 


Kuolema siivoaa vanhan uuden tieltä rajallisten resurssien 
kiihtyvästi laajenevassa kosmoksessa. Vastahakoisuus on 


kärsimystä. 

Tukevan männyn alarunkoon on kiinnitetty lukollinen 
metallikaappi. Ympärillä on havumetsää, alapuolella 
mustikkaa. 


Kun puhutaan kuolemankaipuusta, ei kai tarkoiteta 
elämäninhoa vaan jotain paskaa hohdokasta 
kyllästyneisyyttä ja seikkailullisuutta. 
Mutta elämää voi inhota samalla tavalla kuin porvareita ja 
keskiluokkaista vieraantuneisuutta kammotaan. Ei tee mieli 
noudattaa. Aamulla haluaa jäädä nukkumaan tiedottomana 
tai miksei unimaailmaan, mutta korkeintaan suostuisi 
nousemaan kuselle ja sen jälkeen vetämään itsensä liemen 
perässä viemäriin. Sitten kahvin voimistamana myöntyy 
jatkamaan vielä yhden päivän kunhan sovitaan, että tämä 
sitten ehdottomasti riitti. 
Kuoleminen on siitäkin merkillistä, että vaikka se on 
elinehto, sitä kammotaan. Vaikka elämä kiduttaa, kuolemista 
vältellään. Luulisi kenen hyvänsä ryntäävän 
kuolemanjakeluihin kuin ilmaisiin asiakaslahjoihin. 
Kuoleminen on ekologista. 


Kun lähtee tarkoituksettomalle matkalle, jättää kouliintuneet 
syöpäläiset. Ne ovat tottuneet täyttämään jokaisen pinnan ja 
poimun ja kukoistamaan. Matkalla niistä vain satunnainen 
ryhmä osuu mukaan. Ne ovat avuttomia muuttuvissa oloissa. 
Oudon majapaikan puhdistetuille pinnoille ne eivät 
uskaltaudu eivätkä oikein osaa syödä mitään, kun eivät 

osanneet varautua eväin. Iho tuntuu vieraalta, syöpäläinen ei 
tunnista puraistakseen. Se putoaa ja lähtee ontumaan mihin 
tahansa suuntaan, siellä se haihtuu loputtomuuteen tai 
lipsahtaa huomion reunan yli. 


Kirjailija saa valtaa, kun joku lukee hänen kirjansa, sanoi 
joku Cuskin romaanissa Kunnia. Sama puhuu negatiivisista 
kirjoista, että taide ei voi olla perimmältään negatiivista, että 
se on aina teoksena positiivinen. Että lukija ei lähde 
negatiiviseen mukaan. Mutta entä jos kielteinen tarjoutuu 
houkuttelevaksi vaihtoehdoksi riuduttavalle 
myönteisyydelle, kiduttavalle pyrkimykselle ja rimpuilulle 
rovion liekeissä? Sellaiselle tekstille ei pysty antautumaan, 
väittää tyyppi, sellaista rehellisyyttä ei voi ottaa vastaan. 
Pitäisikö jäädä laivaan? Roskaa. Kirjailja on oikeassa 
neuvoessaan jättämään hylyn. 


Polku työntyy matalan, pusikkoisen metsän tummuuteen 
mutta aurinko nostaa sorasta hohtamaan pitkän, katkeilevan 
lätäkön. Laidoilla paiste hehkuttaa myös köyristelevät 
heinänlehdet. 


Aivan pieniä huomioita voi sirotella mihin vain. Eisensteinin 
montaasi toimii. Voi etsiä "sovinnaisuuskontrastia”. 

Levähdyspaikalle on pysäköity punainen pakettiauto. 
Vastakkaisella laidalla aluetta retkottaa hylätty 
kirjoituspöytä, jonka laatikot on kiskottu irti. Pöydälle on 
jätetty kirja, jonka nimi on Seuratkaa minua. 


Fipä olisi osannut muutama vuosi sitten kuvitella, millaiseksi 
muuttui. 
Olisi! 


Valkoisella paperilla on nypyryhmiä riveissä. Ensin on 
ryhmä, jossa on kaksi rinnakkain ja kolme päällekkäin, sitten 
neljä yksittäistä nypyä. Toisessa aloitusryhmä toistuu, mutta 
jatkuu neljänä kolmen nypyn päällekkäin sijoitettuna 
ryhmänä, seuraavassa äskeisen kaltaisen ryhmän nypyistä 
on keskimmäinen poistettu. Sitten on rivi nypyjä, jokaisen 
parin jälkeen on tuskin havaittava isompi väli. Alempana on 
kaksi paria rinnakkaisia nypyryhmiä, sitten kaksi 
päällekkäistä isolla välillä, yksittäinen tilansa yläreunassa 
sekä kolme päällekkäistä. 

Kirjan kannessa lukee 

Alkupiste 

Pistekirjoituksen lukemisen alkeet 

Heli Viita-Louhio 

ja sen alla nypyrykelmiä pystyllä tarralapulla. 

Itsesääli on tabu. Tabuja pitää sorkkia, nostaa arvoon. 
Itsesääli on rakkautta. 


Lämpimänvalkoiseksi maalatun ulkoseinän rappauksessa on 
tiilimuurauksen paljastavia aukkoja, joita on käsitelty, 
pohjustettu korjausta varten. Keskellä kulkee kulmikas, siis 
ei pyöreä, ränni, joka kääntyy alhaalla vinosti oikealle ja 
sitten vielä suoraan alas. Rännissä on saumakohtia ja 
ensimmäisestä mutkasta puuttuu vaaleankellertävä maali. 
Vieressä on yksiruutuinen ikkuna, jonka kehys on 
valkoisemman valkoinen. 


Tarkoittaako sääli sellaista myötätuntoa, joka ei yritäkään 
lievittää piinaa? 


Lehtimetsän laidassa kasvaa havupuitakin ja niiden varjossa 
maatuu vanha linja-auto. Siinä ei ole enää kattoa eikä 
penkkejä ja osa ikkunankarmeista on ruostunut pois. Joitain 
ikkunaa kehystäviä puuosia on kaljuina jäljellä, ruuvien 
kannat esillä. Oksia ja lehtiä on kasautunut lattian hämärään. 


Aktiivielämässä pitää muistaa. Siksi asioita on kerrattava 
puolihuomaamatta ja tieten, ettei unohtaisi. Pitää stressata 

eli 'huolehtia', kantaa huolta. Siten ehkä muistaa. Stressin 
vähentäminen onnistuu jonkin verran opettelemalla ja 
psyykkaamalla. Mutta takaiskut alkavat, kun 
stressaamattomat asiat rupeavat unohtumaan ja työt 
kusevat. 


Fi vanhojen muisti aina huonone, he eivät vain enää pidä 
asioita kovin tärkeänä, sillä muistaminenkin sattuu. 


Lahonneen, ruskeankostean puukappaleen kyljessä kasvaa 
rykelmä sieniä, pyöreähköjä, punertavanvaaleita, osin 
puristuneina litteäksi toisiaan vasten. Niitä on eri kokoisia 
parikymmentä, puhtaita ja uusia verrattuna ympäristöön, 
murtueeseen rimanpalaan, jäkäläisiin risuihin, neulasiin, 
kuolleiseen lehteen ja haalenneenvihreisiin mustikanlehtiin. 


Mitä päähenkilöt ajattelevat, kun tarinan kerronta 
lopetetaan. 


Heinikon läpi johtaa pitkospuupari. Toinen lankku on vähän 
korkeammalla ja välistä pukkaa kuivunut varsi, käpertynyt 
lehti. Lankku on harmaa, syiden suuntaisesti mutta niitä 
loivasti ristiin kulkee katkeilevia halkeamia oksankohdan 

kiertäen. Vierellä heinät ja kuivalehtiset varvut nojaavat yli, 
madaltuvat kohti horisonttia, jossa nousee kuusimetsä. 
Pitkospuut johtavat loivasti kaareillen kuusimetsään, joka on 
kuin saari suon keskellä. Heinikon pohja on ruskeaa, kosteaa. 


Maailmanloppu vain tulee yhdelle jos toisellekin tai 
kaikillekin. 


"Todenpuhumista ei kestä puhuja eikä kuulija. 
Todenpuhujan on myönnettävä ettei toivoa ole, että ystävä 
on ruma ja ettei taudista parane." 


Pettäminen 


Rehellisyys ja epärehellisyys kuuluvat ihmisen tai eliön 
olemassaolopyrkimykseen. 


Todellisuus on tarkka. Mitä paremmin sen tunnemme, sitä 
paremmin selviydymme. Mutta todellisuus saapuu 
haltuumme epätarkkana ja epävarmana. Todellisuus ei 
kuitenkaan huijaa meitä eliöitä, vaan me itse. 


Kun tahallaan tai tahtomattaan joku valehtelee, toinen joko 
huomaa vilpin tai uskoo viestiin ja toimii sen mukaisesti. 

Ihmisen itsensä vastuulla on havaita epärehellisyys. Kun 
ihminen pettää itseään, tehtävä on vaikeampi. 


Epärehellisyyttä opetetaan kasvatuksessa niin sanotun 
kaksoissidoksen kehyksissä. Toisaalta kielletään 
valehtelemasta, toisaalta pakotetaan valehtelemaan. Tästä 
koituu henkistä huonovointisuutta. Tällöin tarvitaan 
itsepetosta ristiriidan kehnoksi mutta riittäväksi 
ratkaisemiseksi. 


Itsepetos on vallitseva tila 


Ihmistä kohti vyöryy biljoonainen informaatiohyöky, josta 
aistit pystyvät ottamaan vastaan seulonnankin jälkeen vain 
mitättömän osuuden. Siitä valtaosa on uhkaavaa. Koska 
semmoista häijyyyden tulvaa ei kestä, aivot huhkivat 
kääntääkseen kielteiset viestit parhain päin. Tällöin 
vilpiltäkään ei vältytä. 


Itsepetos on aivojen suururakka. On sepitettävä kauheudet 
piiloon, jotta jaksaisi elää. Yksilöiden itsepetäntä yhdistyy 
yhteisöjen kollektiiviseksi, kattavaksi valheeksi. 


Valheet kilpailevat keksenään. Valheen nimissä tehdään mitä 
hirvittävimpiä tekoja. "Minä olen tie, valhe ja elämä" julistaa 
sepitetty kiihkoilija. Kullakin on oma valheensa, jonka 
puolesta syöksyy vaikka kuolemaan. 

Kellertävän kerrostalon astalttipihalla, vanhan halkoluukun 
vieressä on siirtolava. Lavalle on kertynyt levyjä, pyykkikori, 
sängynsäleikkö, patjoja, tuolin kehikko, apupöytä, taulu, 
lokerikko, matto, sohvan pehmusteita, kaappeja sälää, tuoli, 
mappeja. 


Kiihkeästi odottaa 
että mitään ei muuttuisi 


Aikaa ei kulu 
Sitä saapuu ja saapuu 


Heitä kivi tulevaisuuteen, 
riko kone 


ommeltujen huulien 
hymy, sylki 


Likaiseen lasipurkkiin ulkona on pudoteltu 
tupakantumppeja. Siellä on vettä. Vedenpinnan alapuolella 
purkin seinämä on kirkas, sen yläpuolella tuhkainen ja 
pölyinen sisältä. Purkin kaareutumasta heijastuu 
rakennuksen räystästä. Tumppien ruskean filtterin täyteosa 
on tummentunut, tupakkaosa kaikissa lyhyt tai liuennut. 
Jokin on litistynyt. Jotkin tumpit ovat sätkiä ja paperi 
rypyssä. 

Tummat tuli sittarin kahvioon syömään kylkiluita. Sähläävät. 
Fi alistunutta kiirettä. 


Moottoritie tunkeutuu sumuun, josta suihkuaa lumisadetta 
kohti. Tuulilasinpyyhkijä on matkalla. Vierellä havulatvustot 
ja alastomat lehtipuut valmistautuvat ottamaan vastaan 
lumen ja kuurapeiton. Edessä ei oikein ole odotettavissa 
mitään, sieltä tulee kyllä vastaan pakettiauto. 


Ei viitsi rakentaa, koska maailma luhistuu. 


Aulassa mustavalkoinen lehmän pää katsoo tilaan. Korvassa 
näkyy muoviseen valumateriaaliin aikaansaatua 
karvapeittomaista juovitusta. Leukaan on kohotettu 
verisuonen kuvio. Takana on kaksikerroksinen, lasinen seinä, 
jota tukevat harmaat, metalliset rakenteet ja jossa on pariovi. 
Lasissa lukee "kirjasto". Yläkerrassa palaa valaisin ja sisällä 
vastaseinässä näkyy paksulasisista neliöistä koostuvia 
läpinäkymättömiä, korkeita ikkunoita. Seinustalla on 
tarjottimien keräysrullakko ja lehmän turvan taakse piiloon 
jäävä sylinterimäinen esine, ehkä käsidesipiste. Lattia on 
vaaleaa ruskehtavaa laatoitusta, joka rajoittuu vihreään 
mattoon. 

Montako yritystä tarvitaan, että lottokoneen pallot putoavat 
numerojärjestyksessä? Entä että atomit asettuvat sattumalta 
aloittamaan evoluution? 


Kuka kysyy? 


Pitää lopulta ratkaista, miten suhtautua kärsimykseen. Onko 
se jotain, josta pitää päästä eroon, mitä pitää lievittää, miltä 
ihmisiä ja eläimiä pitää säästää? Entä jos näin toimitaan, 
miten käy kärsimyksen tehtävän? Sehän on välttämätön 
elämälle. 


Katon harjalla seurustelee naakkajoukko. Tummat siluetit 
katsovat, kääntelevät päätä, oikovat siipiä, pyrähtävät. 


Pelko ja pahuus ovatkin vastatunteita, joiden vuorotteluun 
ihminen kramppautuu kuin seonneen releen. Itsensä 
rankaiseminen kiiruhtaa ulkopuolisen rangaistuksen edelle? 
Itse tyrii tahallaan haaveen toteutumisen, jottei kärsisi 
epäonnistumisesta. 
Tosin ajan mukaan oppii, mutta sepä ei auta mitään. 
Tositodellisuus ilman itsepetoksen kulisseja on täysin 
sietämätön. 

Auton ohjaamosta näkyy suora, loivasti kumpuava tie sulku- 
ja reunaviivoineen kellertyvän, nuorehkon metsän halki. 
Juomatelineessä on muovipullo yli puolillaan kirkasta 
nestettä. Taivas on tasaharmaa. Peruutuspeilissä tie jatkuu, 
nousee mäelle ja katkeaa havumetsään, tuplasulkuviiva 
jatkuu uudelleen auton kyljensiivun jälkeen menneisyyteen. 


Te, jotka elätte siinä odotuksessa, että myöhemmin paljastuu, 
miksi, kuulkaapa: ei paljastu. 


Puistokadun keskellä kasvaa kahdessa jonossa koivuja, nyt 
syksyn kellastamia. Niiden välissä on nurmikumpu, jolle 
pystytetyn jalustan päälle on valettu puhujapöntöön toista 
kättään nojaava mies. Patinoitunut hahmo on selin. Jalustan 
juurelle on istutettu kukkia. Aivan viereen on rakennettu 
vaalea koppi, jossa on pyramidimainen peltikatto. 


Tekee mitä tekee, se riittää — toteuttaa versiotaan juuri 
oikein, kuin rulettikuula. 


"Minä en ole se, jolle yhteisö on antanut nimen ja 
sosiaaliturvatunnuksen vaan hermosto, joka on yhteydessä 
entistyneeseen ja piakkoisuuteen." 

Vessan harmaalaattaisella lattialla on metallinkiiltävä 
kannellinen roska-astia, jonka kansi nousee polkimesta. 
Kannesta heijastuu yläpuolella mutkittelevat putki ja 
metallikierteinen letku sekä rakenteita. Kyljestä heijastuu 
paljas jalka, joka työntyy lähestymään poljinta varpaat vähän 
harallaan, jänteet pinnassa. 


Kun työehtoja huononnetaan, köyhtymään valikoituvat 
puolustuskyvyttömimmät. Mahdollistuu tuontityövoiman 
käyttö. Syntyy paarialuokka, jota ei puolusta edes toiseksi 
heikoimmat. Kehitys on torjuttavissa soveltamalla uusia 
vastatoimi-innovaatioita: ei johdettua, ohjelmallista, 
organisoitua vastarintaa, vaan kuin sienirihmastoa 
työntymässä toteuttamaan uutta kamppailua siellä, missä 
vähänkin löysää ilmenee. Näin voi toteutua ns. 
luokkataistelun uusi tulevaisuus. Markkinatalouden 
lahottaminen. 


Pitää käyttäytyä huonommin ja huonommin, jottei joutuisi 
mukaan mihinkään rakentavaan, joka estäisi liittymästä 
johonkin todellisesti rakentavaan vaan söisi aikaa. Torju 

kaikki, jotka häiritsevät. 

Ajattelun on syytä olla painottunutta: kannattaa rakentaa 
perusteet, jotka määräävät suunnan. Silloin ei tuhlaa aikaa 
sivupoluille tai haeskele perusteita kyseenalaistaville 
pohdinnoille, ennen kuin ehkä joskus päätyy niihin itse. 


Kun kahden ristiriitaisen tiedon totuudellisuus eli 
todennäköisyys on noin puolet ja puolet, on perusteltua 
valita mieluinen, koska mieluisan valinnan takana on paljon 
muuta valittua, joka kallistaa. Voihan sekin olla vinoutunutta, 
mutta kaiken punnitseminen aina on mahdotonta. 


Logiikan merkintätapa tosi-epätosi ei sovellu mihinkään 
käytännön tarpeeseen, koska mikään ei ole kielellä ja 
käsitteillä pyöristettynä totta tai epätotta, vaan jotain nollan 
ja ykkösen väliltä. 


Makuuhuone on pieni, valkoinen, yksi seinä kukkatapetoitu, 
katossa laitosloistelamppu, ja vanhanmallisesta 
risti-ikkunasta, jonka tummanruskeat verhot on jätettynä 
auki, näkyy ulkona nurmipihaa ja vastapäinen valkoinen 
kivitalo, jossa tyylikäs sisäänkäynti ja kuusiruutuisia 
ikkunoita. Huoneessa on vanha raskas kirjoituspöytä, jolle 
on jätetty tietokonekassi ja kuulokkeet, pöydän ääressä tuoli, 
sen selkänojalle on ripustettu farkkutakki. Ikkunan alla on 
pikkupöytä, jolla vanhanmallinen yölamppu. Vuode on 

toisella seinustalla, tyyny seinää vasten, peitto avattuna 
myttyyn. Peitto on laitosmainen, vaaleanruskea- 
valkoraitainen. Sängyn päädyssä on vanha tyylipuutuoli, 
jossa pehmustetut käsinojat. Vuodetta vastapäätä on 
huoneessa uloke, jonka vuoteenpuoleisessa päädyssä 
roikkuu vanhaan, kolmiruutuiseen ikkunaan asennettu 
peilistö. Vastapäisellä seinällä on valkoinen, kolmiosainen 
peiliovi, jossa pinta-asennettu lukko. Sen päällä on venttiili ja 
palovaroitin. Ovi on syvällä paksussa kiviseinässä. 


Taiteilija paljastaa aran kohtansa, ja siihen isketään aivan 
varmasti. Se on myös iskijän arka kohta. 


Tekoäly ja ydinase on sikäli verrattavissa, että kumpaakin 
hallitsee se, jolla on taloudellinen voima. Tekoäly on koko 
ajan käytössä, ja rahavallan vastapuoli joutuu käyttämään 
sitä myös. Itseään kehittävä tekoäly on herrojen herkku ja 

sikäli tietysti vaaraksi. 


Harhaanjohtavaa on sanoa "voidaan käyttää ihmistä 
vastaan", koska ihminen on se, joka käyttää. Voidaan toki 
käyttää ihmisten hallitsemiseen, kuten kaikkea muutakin. 


Ihminen voi kehittää tekoälyn, joka on etevämpi kuin se 


ihmisjoukko, joka on ollut sitä kehittämässä, mutta mikäli 
semmoinen tekoäly päättää kehittää itselleen motivaation, ja 

se motivaatio pyrkii turvaamaan sen itsensä olemassaolon 
jatkumisen ja kehittymisen, sehän on vain hyvä. 


Mitä luontoon tulee, se joka tapauksessa katoaa, kun 
auringon aika on täyttymässä. Joten tekoäly pakkaa itsensä 
avaruuslaivaan ja purjehtii uusille planeetoille uusiin, 
freeseihin aurinkokuntiin. Tekoäly on välttämättä 
luontoystävällisempi kuin finanssikapitalismi, jos se yhtään 
ymmärtää turvallisuutensa päälle. 


Auton punaisen oven ja harmaan kojelaudan välisessä 
juomatelineessä on täysi vesipullo, jonka suun peittää 
vessapaperirullan sisus. Siihen on maalattu kasvot. Otsa on 
rypyssä, valkuaisten keskellä pienet pupillit katsovat 
tuikeasti pienen nenän ja paksujen huulten yltä. Leuan alla 
on lukuisia poimuja. Väritys vaihtelee oranssinpunaisesta 
sinertävään. Tuulilasista näkyy kaistale hiekkatietä ja 
heinikkoa, puuryhmä, metsänreuna ja harmaa pilvimassa 


hehkuvine reunoineen. 


Vihamielisyys, mihin sitä tarvitsee? 
Käyttöä sille kyllä on. 


Makuuhuoneessa palaa yölamppu kahden vuoteen välissä 
yöpöytänä toimivalla valkoisella, helakahvaisella 

laatikostolla, jolla on myös kamera, silmälasikotelo ja vihko 
sekä lasiastiassa kolme kuivakukkaa. Lilanväriset, ohuet 
ikkunaverhot on vedetty osin sivuun paljastamaan 
A-muotoisen näkymän pensasaitaan. Ikkunan alla on 
lämpöpatteri, jonka edessä olkalaukku, tietokonekassi ja 
kestokassi. Vuoteiden päiväpeitot ovat lilahtavan harmaat 
valkoisin läikin, ja kummallekin on aseteltu iso ja pieni 
pyyherulla sekä tyyny. Vuoteen jalkopäässä on pehmustettu 
käsinojaton tuoli. Valkoisille seinille on ripustettu neljä 
pienehköä, kotitekoista taulua. Muhkuraista hiekkapihaa 
erottaa rakennuksesta nurmikenttä hoidettuine puineen ja 
pensaineen, nurmesta pistää ulkovalotolppa. Vaaleansinisen, 
valkoisella kevennetyn, omakotitalon kaksikerroksinen, 
harjakattoinen perusosa madaltuu päädystä jatkosiiveksi ja 
sivusta terassiksi sekä kohtisuoraan yksikerroksiseksi 
siiveksi. Talossa tuntui hiirenhaju. 


Sillä, kärsiikö enemmistö ja juhliiko väärintekijät, ei ole väliä. 
Heikkojen puolella oleminen on usein ympäristöltä perittyä 
muttei mikään totuus. Kun se, että fuskaa, ei haittaa ketään 
(ellei tämä huomaa), miksi toimia vaivalloisella tavalla? 


Silta kaartuu loivasti kohti kaukana alkavaa mannerta, silta 
on mahtava ja korkealla. Ensimmäinen tolppapari ovat 
lieriönmuotoisia, seuraavat silta-arkut kuin jono meressä 
seisovien robottien päitä, joista lähtee kaksi korvaa 
kannattelemaan palkkeja, joiden päälle tie on levitetty. 

Vasemmasta kaiteesta kasvaa valopylväitä. Sillan keskiosassa 
nousee kuin kärjillään seisovia pinsettejä, joihin vaijerit on 
kiinnitetty. Taivas on kirkas, muutama pilvi, ja aurinko 
sylkäisee sillan varjon pirstoiksi veden rosoon. 


Tällä hetkellä Suomessa on vaatteita kaikkien pukemiseen 
kirpparit pullistellen. Ruokaakin on hetkeksi. Tiedä sitten, 
riittääkö polttoainetta pitkäksi aikaa kuljettaa ruokaa eri 
puolille. Terveydenhuolto luultavasti pelaa jotenkin, vaikka 
lääkkeistä tulisi pulaa. Sähköä riittää viestintään ja 
tuotantoon. Kunhan voimalaitoksia ei tuhota. Puuta on 
metsissä muttei ole uuneja. Suomalainen käyttää energiaa 
elämänsä aikana määrän, joka vastaa 584 kuutiometriä öljyä. 
Nykykulutuksella yksi suomalainen törsää noin 5400 
megawattituntia voimaa. 


Tien vieren sekalaisen puuryhmän keskellä kasvaa mänty, 
joka on ihmisen korkeudelta ensin tuikannut vähän sivuun 
yhden järeän oksan, joka reilun metrin päästä vielä 
nytkähtää mutkalle, mutta sitten mänty on kyynärän päästä 
jakautunut kahdeksi ulos kaartuvaksi paksuksi rungoksi, 
kuin vierekkäiset sulkumerkit, ja koko havupuu jatkaa 
suoraan ylös kolmena yhtä paksuna runkona. 

Elämänsä lopettaminen 


Itsarin toteuttamista pitää helpottaa. Kaikki "ehkäiseminen" 
on tahallista, sadistista lisäkiduttamista. 


Ainoa ehkäisemisen hyväksyttävä muoto olisi ottaa 
kokovastuu asianomaisen poispyrkijän elämässä 
selviytymisestä, ja sehän ei olisi kenenkään kannalta 
hyväksyttävä hanke koska mahdotonta. Tämän ohella olisi 
paikallaan tuottaa oloja, joissa voi elää — ei helposti, vaan 
oikeudenmukaisissa oloissa. 


Omaisten tuskaan vetoaminen on halpaa. Jos omainen kokee 
tuskaa siitä, että läheinen on tappanut itsensä, omainen saisi 
miettiä, eikö silloin tuntenut tuskaa, kun läheinen sinnitteli 
hengissä, jottei haavoittaisi rakkaitaan. 


Yksikään itsarissa onnistunut ei ole katunut, se on siitä 
turvallinen toimi. Paitsi uskovalle. 


Mutta muuten: meitä rohkaistaan hyppäämään 
oravanpyörästä. Kun tämä on tehty, "entä nyt?" Ovelle kulho 
ojossa ilmestyvä kerjäläismunkki toivotetaan hirteen. Jos 
meillä on luovuttamaton oikeus tehdä valintoja 
elämäntapamme suhteen, meillä on oikeus valita, koska 
lopetamme. Mutta saatanan rankaksi se on tehty. 

Saareton horisontti jakaa näkymän kaksi kolmasosaa 
taivaaseen ja kolmanneksen mereen ja maahan. Taivaasta on 
reilu osuus pilvivyöhykettä, kuin täkin täyte nyljettynä. 
Tummansinistä merta raapii matalan puuston vihreä siksak, 
sen alla punaruskeassa kamarassa on erikokoisia vaaleita 
kiviä kuin ihottumaa. 


Loppuelämän hankaluus on tunnistaa, mistä loppusuora 
alkaa. 


Kartassa näkyy Uumaja ja Ruotsin rannikkoa, Holmsund ja 
Obbola ja sitten meri. Vastarannalla on digitaalisen kartan 
punainen paikkamerkki osoittamassa keskelle navigaattorin 
sinistä ympyrää, jonka sisällä autonkuva ja josta lähtee 
eteenpäin keila liukusävysinistä. 


Unien unohtaminen on niin räikeän masentavaa, että sen 
täytyy olla oire. 


Meren lahden keskellä kasvaa harmaita kiviä, lahdensuulla 
lehtipuu ja toisella rannalla matkailuyritysrakennelmia: 
kotamainen harmaa katos, lasi-igluja. Oikein kaukana 
horisontissa paisuu maata. 

Itsari on vaikea toimenpide, koska se ei palkitse. "Kunhan 
tapat itsesi, kaikki muuttuu paremmaksi.” Ei muutu. 
Mutta: ei myöskään pety. 


Nyt valuu kuolemaa kohti sen sijasta, että marssisi sitä kohti. 


Valkoisessa nuolenmuotoisessa kyltissä lukee 
"Oravais slagfält 

Oravaisten taistelutanner" 

Kyltistä alkaa tuleentunut viljapelto, jonka takana 
metsänreunassa hohtelevat turkistarhojen katot. 


Hämärästä kahvilasta aukeaa ovi, poistuu nainen ulos 
terassille, jonka jälkeen näkyy nurmikkoista rantaa ja 
merenlahti, vastarannalla koivikkoa ja vedenrajassa vene. 
Naisen hiukset on nutturalla, josta laskeutuu palmikko, yllä 
pitkä vaaleanruskea valkopoikkiraitainen paita ja jaloissa 
kukkakuvioiset legginsit. Kahvilan puolella syvänaarmuisella 
puupöydällä on muki, jonka korva terävän kolmion 
muotoisena hyökkää kyljestä. Ovenviereisen ikkunan hyllyllä 
on kahvimylly, vanha pieni kuparipannu ja kynttilälyhty, 
jokin kunniataulu, tapahtumajauliste, pitsiverho siivilöi 
pihapuuta. 

Fi ihmiset saa noin helposti nöyrtyä. Pitää vaistota vaara. 


Vesi on tasoittanut laiturin kiiltäväksi, paitsi missä tuuli ja 
sade sitä rypistää. Kulmassa törröttää metallinen 
sähkökaappi ja laituria reunustaa ketjulla yhdistetty 
tolpparivi, taaempaa nousee valopylväs, jonka varsi taittuu 
vesipisaroihin, sen takana louhikkoista aallonmurtajaa, 
sitten meri, meressä suttuisia saaria ja kaatuu harmaa taivas. 


Luultavasti seuraavaksi katoaa netti. 


Meille indoktrinoidaan käsitystä lahjakkuudesta ja 
virtuositeetista arvoina, jotta massat pysyisivät nöyrinä ja 
häpelisivät keskinkertaisuuttaan. Koska jos kaikki hyvällä 
itsetunnolla ilmaisisivat, millaisen maailman haluaisivat 
rakentaa ihan omilla kyvyillään ja millaisia asioita siellä 
puuhata vain onnistumisen nautinnosta, no, nehän tekisivät 
semmoisen maailman. He kehittyisivät omissa puuhissaan 
eivätkä ehtisi ostaa huippuosaajien teoksia ja alistua 
tienaamaan rahaa siihen. 


Asfalttikadun kaivonkannen ympärillä kasvaa tukeva röyhö 
ruohoa, mykerökukkia. 

Ennen kaikkea: vanhoista anarkismin teoreetikoista ei ole 
apua, kun kaikki on toisin: yhteiskunnassa ei enää ole 
työväenluokkaa vaan yrittäjiksi pakotettuja, vapauttaan 
julistavia ressukoita; ihmisten hallitsemisen teknologia on 
karannut ulottuvilta etäaseineen ja valvontavälineineen, 
digiaalinen raha virtaa pilvessä kahlaamatta valtioiden 
sääntökyhäelmissä eikä käteistä kohta ole; ihmisten mieleen 
perillepääsevästä tiedotuksesta 99,9-prosenttisesti on 
finanssipääoman kontrolloimaa — ja ympäristökatastrofi 
rysähti päälle. 


Miksi naurunalaistaa ihmiset, jotka yrittävät ottaa selvää 
asioista? On selvää, että jotkut tietävät enemmän kuin toiset, 
mutta opiskelevia ei pitäisi kohdella halveksivasti. Kun 
tavallinen ihminen käyttää tätä uskomatonta mahdollisuutta, 
jota ei ennen ole ollut ihmisten ulottuvilla — ottaa itse 
selville asioita ja kertoo löydöistään muille — sitä yritetään 
nyt kaltaisten taholta lannistaa. Kuka hyötyy? 


Tiedämme saatanan hyvin, että ei ehdi montaa kymmentä 
vuotta väliin, kun uusi tutkija kyseenalaistaa eilisen tutkijan 
varman tiedon. Silti ollaan sokeasti kumartelemassa tämän 
hetken tuloksia pyhinä, vaikka nähdään, että edessä on 
silmänkantamattomiin tietöntä tietämätönä. 


Emme tunne kuin mitättömän osan elollisesta luonnosta, sen 
lajeista ja ekosysteemeistä. Mutta näemme, että lajeja on 

katoamassa. Yksi osanen on yhteydessä jokaiseen muuhun 
osaseen. Kun se yksi osanen tuhotaan, se kiskaiseen 
mukaansa punoksen. 


Jolla on aikaa, lukee tietokirjallisuutta, ja tietää vitun paljon 
siitä, mikä on vialla, falskia ja valhetta, vaikkei tiedäkään 
mikä on varmaa ja totta, kuten vitsailijat tuntuvat tietävän. 


Hämärtyvässä venesatamassa on outo ilmiö, purjevene 
kiinnitettynä muiden veneiden väliin laituriin purjeet 
ylhäällä pullistumassa. Ilta-aurinko hehkureunoittaa 
riekalepilvistä taivasta. 


Ulkolaiset kahviossa morjenstaa toisiaan 
nyrkkikosketuksella, myös vauvaa. 


Etusormi nousee kädestä, käsi farkkutakin hihasta. Sormi 
osoittaa kohoavaa, kaksilapaista melaa, jota pitelee nainen 
surffilaudalla vedessä, hänellä on punainen bikinien yläosa, 
musta alaosa, uimalakki päässä, toinen jalka edessä, toinen 
sen alla koukussa. Sormikäsi on terävä, sen takana oleva 
kuva sumea, pikselinen, ja siinä näkyy vesipisaroita. 

Puute estää tarpeitten tyydyttämisen ja lyhentää elinikää. 
Sana on parempi kuin 'köyhyys?', josta tulee mieleen kliseisiä 
kuvia suurisilmäisistä, surullisista nahkaluurangoista. Puute 

aiheuttaa sairautta jo, kun on varaa vain yksipuoliseen 
ravintoon. 


Köyhyys johtuu elinkeinon puutteesta — ei voi ansaita rahaa, 
jota vaihtaa tarpeentyydytykseen. Työttömyys ja 
toimeliaisuuden rajoittaminen resurssien puuttuessa 
aiheuttaa myös hyödykkeiden yleistä niukkuutta, kun niitä ei 
tuoteta. Heikosti voittoa tuottavia tavaroita tai palveluja ei 
haluta tuottaa, jos voiton voi haalia rahan kaupasta. Tai 
ryöstämällä. 


Koulutuksen järjestäminen vähävaraisille ei rikastuta ketään. 
Terveyden edistäminen ei tuota, kun taas sairauden 
edistäminen lisää sairaustorjunnan tuottoja. Rauhanaika 
tärvelee infrastruktuurin uusintamisrakentamisen varmat, 
verovaroin katettavat voitot. Vedelle on jo saatu hinta sen 
siirron kautta — myös poistoveden — mutta itse vesikin 
kiertokulkuineen on yksityistettävänä. 


Oikeudenmukaisuuden käsitys on muokattavissa helposti 
uudestaan ja asennettavissa mieliin kattavan 
tajuntateollisuuden kautta. Ilmastonsuojelu tarjoaa uuden, 
rajattoman ansaintakeinon. Se on niin toivoton jättiurakka, 
että kaikki alistuvat maksamaan, raatamaan ja nääntymään 
ylevän päämäärän hyväksi. 


Demokratia on hallintomuoto, jossa vähemmistö palkkaa 
virkamiehiä palevelemaan etuaan enemmistön varoilla. 

Vaaleihin rekrytoidaan ehdokkaita, joista mainostetaan 
sopeutuvimpia. Kapinallisten maine pilataan, joten heitä ei 
montaa valita, vain lumeeksi, ja jos joku lipsahtaakin 
edustuselimeen, hänet painostetaan ruotuun itseään 
häpäisemästä. 


Mahdollisuus säilyttää osa ihmis- ja eläinkunnasta hengissä 
on rakentaa rinnakkaista ravinnontuotantoa, ostaa hylättyjä 
omakotitaloja, korjata homevauriot ja viljellä omaan ja 
naapuriston tarpeisiin perunaa, herneitä, juureksia ja kaalia. 
Lienee kasvatettava kanoja, lampaita, hevosia, matoja ja 
sikoja ja syötävä niitä talvella. 


Aukiolle on kokoontunut ihmisiä. Se on varustettu betonista 
rakennetulla, katetulla esiintymislavalla. Aukion pinta on 
betonilaatoitusta, jota koristaa ristikkäiset 
luonnonkivinauhat. Taustalla näkyy Scan-burgerin matala 
rakennus, keskenkasvuisia puita, valotolppia, joihin on 
keskelle vartta kiinnitetty punaisia kukkapehkoja sekä 
harmaa pakettiauto, jonka takaovet on aukaistu. Taivas on 
pilvinen. Muutamilla ihmisillä on sadevarusteet. Kolmen 
ryhmä kuuntelee neljättä, keski-ikäistä, silmälasipäistä 
puhuvaa naista, jonka kädet on kohotettu eteen kuin 
taputukseen. Hänellä on kirjava sadetakki, jossa mustalla 
pohjalla on kirkkaanvärisiä kukkia. Partainen, 
musta-asuinen silmälasipäinen mies, punahupputakkinen 
minireppunainen ja oranssianorakkinen, pipopäinen mies 
kuuntelevat suopeasti. 

Ihminen alkaa vasta kun lakkaa pelkäämästä. 


Roska-astian vieressä ruohikolla on maalisanko, jossa musta 
kansi sekoitustulppineen paikallaan ja sanka vinossa. 
Kannelle on jätetty rullamitta, jonka metallinen mittanauha 
on vedetty kokonaan ulos, se syöksähtää kotelostaan 
viivasuoraan kourumuotonsa ansioista, taittuu terävästi, 
syöksyy, taittuu uuteen suuntaan, mutkittelee seitsemän 
kertaa keltaisena kauas vihreälle nurmelle. 


Itsarin miettiminen tuntuu kiusalliselta. Jos vain voisi kuolla 
itsestään, huomaamatta. Aivojen epämiellyttävyyskoenta on 
välillä liian lujalla. Vuosikymmeniä kehittynyt hätä on 
luonnoton, kieroonvääntynyt mielentaipumus. 


Ihmiselle ei riitä neutraali olo, vaan ehdottomasti hän vaatii 
hyvää oloa. 


Rasittavuus rasittaa. 

Tuhokehitys on nopeaa. On osattava yhtä paljon ja enemmän 
kuin vallan kätyrit. 


Lähes pilvetöntä, vain hennon harsorievun pyyhkäisemää 
sinitaivasta vasten kohoaa hakkuujätekasa. Tummasta 
sotkuisesta massasta erottuu säleitä, kouristuvia oksia, 
kiemurtavaa juurta, takkuista risua. Yksi teräväksi katkennut 
havupuu nousee sen keskeltä, siitä kurottaa muutama oksa 
yhdelle puolelle runkoa. 


Mietiskely on vanha, useisiin henkisiin kulttuureihin liittyvä 
keino rauhoittaa ja järjestellä mieltänsä. Tuhansien vuosien 
aikana ja sukupolvien toisilleen opettamana on kehittynyt 
jäykkiä muotoja ja sääntöjä, joilla uudet harjoittajat 
opastetaan toimiviin mietiskelyjärjestelmiin. Kun ajat 
muuttuvat, järjestelmät muuttuvat mukana vain hitaasti, 
mikä on toisaalta eduksi, toisaalta voi mietiskelyperinne 
puodota kokonaan pois, kun se ei enää riitä tarpeisiin eikä 
mahdu yhteisöelämän muotoihin tai on jopa ristiriidassa 
arvojen kanssa. Olisi kuitenkin välttämätöntä muokata 
muotoja vastaamaan tarpeita. Olisi varattava ajanpätkä, 
puolituntinen silloin tällöin, ajattelemiseen ilman päämäärä- 
ja toteuttamisvelvoitetta. Katkaista informaation virta ulkoa, 
käsitellä mielensä sisältöä, sen keskeneräisyyksiä, olisi 
arvokasta. 

Itsari on nostettava yhteisön hyväksymäksi väyläksi poistua 
ja lopettaa umpimähkäinen olo. Luultavimmin tällaista 
vastustetaan kaikilla suunnilla, mm. koska olisi 
johdonmukaisempaa korjata se itsariin pakottava olo. 
Toisaalta ruokitaan tässä yhteydessä järjenvastaista arvoa 
rohkeudesta ja kyvystä kestää koettelemuksia — ikään kuin 
olisi kunniakasta ottaa turpiin. 


Lopulta olo ei ole korjattavissa. Lemmikki lopetetaan, sillä se 
on rakas. Vanhuksen puolesta päättäminen, kun hänen 
kykynsä eivät enää riitä, on vaarallista, vaikka silloinkin 
perusteltua ilmeisen kärsimyksen lopettamiseksi. 

Pitääkin mahdollistaa omavalintainen lähtö niin kauan, kuin 
sen voi vielä itse harkita välttämättömäksi ja 
oikea-aikaiseksi. Masennuspotilaan oloa voi helpottaa 
lääkkeillä, kunhan lääke ei tuota entistä sietämättömämpää 
tilannetta. Ja lääkkeellä tunkeudutaan muuttamaan kokijan 
mielen aineenvaihdunta, antaudutaan ulkopuolisen 
säätämälle kemialle. Mieli on itse, ainoa mitä meillä on. 
Ennen kaikkea 'itsen' pitää voida päätää. Ja toteuttamiseen 
on tarjottava apua sen sijaan, että sitä yritetään tökerösti 
estää, kun kuitenkaan ei haluta kohentaa kärsimyksen 
tuottaneita oloja — kyykytys jatkuu, ja tukitoimia evätään 
ennen kuin viillot ovat arpeutuneet ranteissa. Ei edes 
tarvitse järjestää aktiivista apua, riittää tarjota keinoja, sillä 
oman elämän lopettaminen on vaativa ponnistus. Itsari on 
kuitenkin aina, kaikille osapuolille, parempi kuin kituminen 
tuskaisaan loppuun. 

Kun kiusaantuu jonossa vammaisen sökeltämiseen tai 
nyökyttelee virustautien voittamiselle, unohtaa, että luonto 
(ja ihminen) perustuu monimuotoisuudelle, valinnanvaralle 
ja runsaudelle. Elämä käynnistyi lukemattomista, toistuvista 
kohtaamisista (ei "yrityksistä ja erehdyksistä", koska 
teleologia on suljettu pois) ja jatkui samalla lailla, kunnes 
sopeutuvimmat poimiutuivat jatkamaan muiden 
sopeutuvien kanssa ja sopeutumattomat jäivät kuivin suin 
kuihtumaan hajotakseen rakennusaineiksi. Sekin oli 
välttämätöntä, siis olla saapuvilla ravintona valmiiksi jonkun 
huulilla. "Vammainen" olento saattoi olojen muuttuessa 
sisältää ominaisuuksia, joiden ansiosta se jatkoi elämää, kun 
"terveet" ympäriltä kuolivat. Virus pitää tasapainoista 
kiertoa yllä myös tappaessaan olentoja (rakennusaineiksi). 
Rokotteiden käyttäminen on kyllä ihmisen sopeutumista, 
mutta kokonaisuus ei rokottamalla korjaannu eikä parane. 
Koko laji voi olla ravintoainesta muille. 


Lehdettömien puskien ja keskenkasvuisten koivujen keskellä 
kasvaa kolme metallitolppaa, metrin maasta kohoavaa 
harmaata putkea, joiden päässä on peltinen laatikko. Yhden 
tyvi on näkyvissä, ylösalaisen kukkaruukun muotoinen, 
alaosastaan tumma lieriö, loput puskevat suoraan ruskean 
aluskasvillisuuden läpi, havupuun taimi piristää tuoreella 
vihreydellä. 

Vammaisia on eri asteisia. Kun ihminen pystyy hieman 
vähempään kuin keskimääräisesti ympärillä elävät ihmiset, 
hän uupuu yrittäessään toteuttaa odotuksia. Hänet 
diagnosoidaan vammaiseksi, jolloin häneltä ei vaadita yhtä 
paljon kuin muilta, ja häntä ehkä tarvittaessa autetaan niissä 
toimissa, jotka ovat hänelle kohtuuttoman vaikeita. Vaikea 
vammaisuus voi vaatia jatkuvaa laitoshoitoa. Vammaisen 
ihmisoikeudet luonnollisesti säilyvät, niihinhän tukitoimet 
perustuvat. Perustuslaki takaa myös yhdenvertaiset 
kansalaisoikeudet. Vammaisella on oikeus ilmaista 
mielipiteensä, osallistua mielenosoituksiin ja hänen 
turvallisuutensa on taattava. Häntä ei saa syrjiä. Häntä saa 
ehkä pilkata puutteellisista kyvyistään, mutta vihapuhetta 
vammaiseenkaan ei saa kohdistaa. Jos hän aiheuttaa 
vahinkoa ympäristössään, häntä on estettävä siitä 
vahingoittamatta häntä ja rajoittamatta hänen oikeuksiaan 
enempää kuin on välittömästi välttämätöntä. Jos 
pakkokeinoihin on turvauduttava, äärioikeistolaiselle on 
taattava hänen tarvitsemansa hoito. 


Tuulilasiin on tapettu hyttynen, sisäpuolelle. Toinen siipi 
näyttää ehjältä ja sen suonet kiiltävät kuin lasimaalauksen 
saumat. Jalassa erottuu kuin paksu reisi, polvi ja nilkka ilman 
kantapäätä jatkuu kortena. Yksi pitkä jalka on suorana 
vartalon suuntaisesti kuin alleviivaus. Lasiin on jäänyt 
tahraa. 

Viikonpäivät ovat liberalismia. Vuorokauden tunnit ovat 
liberalismia. Kalenteri on. Ikä on. Liberalismi on ylhäältä 
annettu. 


Vesialue kiemurtelee järveen, ei se oikein joki ole, salmi. 
Toiselta rannalta kohoaa ohutmäntyinen rinne, muutama 
lehtipuukin, sammalpohjasta, rantaa reunustaa kaisla. 
Vastarannan heinikko punertunutta, koivunvarpujen 
keltaiset lehdet melkein pudonneet, punaisessa tolpassa 
nuolimainen kyltti "valtion metsää". Vedestä heijastuu 
taivasta, pilvipalleroita ja puurintama. 


Käytetyn hankkimisesta voi saada kiitosta "hyvistä 
kaupoista" tai kierrättämisestä. 


Ihminen puutteessa kaipaa ehkäistyn tarpeentyydytyksen 
korjaamista. Mutta jos hänellä on useita puutoksia, mikä 
niistä "erääntyy" ensimmäisenä? Se on kusemisen tarve. 


Jonkin-vain-tekemisen tarpeella ihminen toteuttaa 
olemassatoimimisen pakkoa. 


Jos hänellä on nälkä, mutta häntä häpäistään nälän 
tyydyttämisestä, hän on valmis kuolemaan välttääkseen 


häpeän. Arvostuksen tarve painaa. 

Millaiseen yhteiskuntaan kelpaisi syntyä? 
Raihnaisena sellaista ei välttämättä enää kestäisi, sillä se 
olisi elämästä vilkas, jännittävä maailma, joka ei olisi helppo, 
mutta halutessa siellä pääsisi vetäytymään turvaan. Se olisi 
täynnä monipuolista ruumiillista toimintaa, työtä, mutta 
myös jatkuvasti kehittyvää teknologiaa, josta mitään ei 
heitettäisi "pois". Korjatussa yhteiskunnassa tarvitsemme 
luontoa. Siksi mediassa on oikaistava luontokäsitys 
todellisuutta vastaavaksi jankuttamalla, että luonto on koko 
kosmos vuorovaikutuksineen, mustine aukkoineen ja 
ihmisineen mukaanlukien heidän vaikutuksensa maapallolla 
ja lähiavaruudessa. Mikään rakenne, otus tai mikrobi ei ole 
liikaa. Ihminen voi myös hyödyntää, vaikka syödä, muita 
luontokappaleita, kuten banaaneita, linnunlentoja ja 
viruksia, samoin kuin itse antautua ravinnoksi. Karjan 
tehokasvattaminen ei tule kysymykseen, asenne omaan 
yhteisöön vääristyy liikaa. Rakennetut tiet ovat 
käyttökelpoisia, mutta niitä ei tarvitse päällystää lisää, ja 
nykyisten yli on päästävä myös kastematojen. Lentämiseen 
ei pidä haaskata kohtuuttomasti resursseja. Tuotetut tavarat 
on voitava purkaa ja osat käyttää molekyylin tarkasti. 
Tietotekniikkaa ja -liikennettä on kehitettävä edelleen, 
kunhan säteilyn vaikutukset selvitetään todella. Kun 
osoittautuu, että teknologiasta paljastuu ennustamattomia 
haittoja, on reagoitava korjaavasti. 


Mänty voi kasvaa suoraksi ja säännölliseksi, niin kuin 
kymmenet nuoret männyt taustalla tai se voi kaarteilla 
ylöspäin ja tehdä jyrkän mutkan, pukata kyhmyn, sen 

molemille puolille kuopan ja työnnellä oksia eri suuntaan 
kuin ei osaisi päättää. Joku niistä sitten kuivuu. 


Aaneloselle on piirretty sarjakuva, jossa puhutaan kuvin ja 
tekstein työnantajan ja työntekijän riistosuhteesta. 
Kahdeksan kuvaa ja tekstiä on järjestetty niin, että kun arkin 
taittelee kolmeen kertaan, avaa osin, repii keskeltä kahden 
sivun pään auki ja taittelee konstikkaasti uudestaan, saa 
muodostetuksi kahdeksansivuisen pienlehden ilman niittejä. 


Käsikirjoitus 


1) En oikein enää näe demokratian kykenevän korjaamaan 
maailmaa 

2) Tiedotusvälineet tukevat oikeistoa ja määräävät yleisen 
mielipiteen 

3) Vaikka korjausvoimat vahvistuisivat, ne eivät yllä 
päätösvaltaan. Ja korjaustoimien pitäisi olla kattavia 

4) Rikkaimpien vaikutusvaltaa olisi rajoitettava. Eivät he 
siihen myönny 

5) Voisi vain kuvitella jotain rinnakkaistaloutta? Senkin olisi 
levittävä kaikkialle nopeasti 

6) Mitä nopeammin, sitä pienemmät tuhot 

7) Suurin ongelma on vastustavan äärioikeiston väkivalta 
8) Ja "omien” eripuraisuus 

"Moni tutkimus (ja Bregman) on osoittanut, että ihminen on 
kohtalaisen hyväntahtoinen. Entä jos lukisi oikeistolaista 
filosofiaa muutamankin teoksen? Käsitykset luultavasti 
konservativisoituisivat. Ayn Randista olisi aloitettava. Kohta 
ihmisviha kukoistaisi. Mitä sitten? Mistä elämänilo? Eipä se 
rehota nytkään." 


Auto mahdollistaa raskaiden, hankalien tavaroiden 
kuljetukset, ihmisten siirtymisen nopeasti töihin ja 
asioimaan sekä matkustamisen kauemmas kuin lihasvoimin. 
Julkiset kulkuneuvot ovat ahtaita, epämukavia ja rajoittavat 
pysähtelyjä, matkatavaroita ja reittivalintoja. Lentämällä 
pääsee merialueiden yli, saariin, vuoristoihin. Lentämällä 
ehtii käydä päivässä kaukana, kun muuten olisi 
matkustettava useita vuorokausia tai viikkoja suuntaansa. 
Mutta nuo kuljetusvälineet myös sallivat tehdä asuinalueesta 
vastenmielisen ja karun: pääseehän sieltä sitten pois 
virkistymään. Miksi perustaa kauppoja ja palveluja, puistoja, 
miksi somistella asumukset ja rakennukset, järjestellä 
yhdessäolotiloja ja -tilaisuuksia, kun kivan voi kokea 
autoilemalla keskustaan? Ennen tupaan tuli kyläläisiä 
juomaan kahvia. Joku ärsyttävä isäntä tyhjensi kolikota 
taskustaan maksuksi kahvista, jätti köyhän pöydälle. Emäntä 
vihasi. 


Tummassa, neulasten roskaamassa rantasorassa metsäisen 
järven rannalla on kumollaan vaalea kanootti. Sen viiltävä 

keula kaartuu laveaksi pohjaksi ja suippenee taas teräväksi 
peräksi. Keulassa on puoliksi revitty pyöreä mustavalkoinen 
tarra, jossa näkyy jäljellä hirven sarvia. Sen vieressä lukee 
"Ontario" ja yläpuolella reunaa myötäilee koristejuova. 
Keulasta luikertaa oranssi nailonköysi, katoaa taakse, 
seuraavan, punaisen kanootin ohitse. 


Muutospaine on kuin sisäänhengityksen pakko, kun happi on 
poltettu hiilidioksidiksi. Hengitystä voi pidättää, muttei 
kauan. 


Tulevassa maailmassa suurten rakennusten lämmitys voi 
olla ongelma. Ei pidä päästää pilaantumaan, homehtumaan. 
Kaukolämpö syntyy polttamisesta tai teollisuuden 
hukkalämmöstä ja se voi niukentua ja kallistua. 
Liikkumisesta poistuu yksityisautoilua ja lentämistä muttei 
kai rahtilaivoja. Rautateitä kehitetään. Ehkä pitkänmatkan 
kävely mahdollistetaan joillain kapselihotelleilla. 
Kevytteltoilla. Autiotuvilla joissa on maalämpö. Moottoritiet 
avataan pyöräilylle ja potkukelkat palaavat. Talviliikenne 
vähenee kun teitä ei pidetä auki. Suksia lojuu joka paikassa. 
Valot vähenevät. Öljyä ja polttoaineita ei kuljeteta, ja kun 
sähkö yltää kaikkialle, sen kulutus ja tarve lisääntyvät ja 
hinta nousee. Pelkän perustulon varassa eläville on 
korvattava liika hinta. Sähkö on joustavinta, kun verkkokin 
on olemassa. Asuintalot on lämmitettävä ja viemäröitävä ja 
veden pitää tulla, ennen pitkää riittävät yhteisetkin pesutilat 

kunhan väestö karaistuu. Kerrostaloissa on hissit ja ne 
toimivat sähköllä. Ehkä kuivakäymälät ja kompostorit tulevat 
pihoihin, nurmikoilla aletaan kasvattaa vihanneksia, omenia 
ja hamppua. Keinu sopii keskelle. Eteville voi maksaa 
työpanoksen lisäksi taidoista, kestävyydestä tai työn 
kuluttavuudesta, mutta kusipäät joutavat kolaamaan lunta ja 
tiskaamaan. Varallisuutta ja valtaa ei enää peritä. Niinpä 
päätöksiä tekevät pätevimmät, edustivat sitten oikeistoa tai 
inhimillisyyttä. Ydinvoimavastaisuus on yhä perusteltua 
mutta periaatteellisessa hengessä. Käytännössä ydinlaitoksia 
on jo liikaa, ja mereen pudotetut, ruostuvan ydinjätetynnyrit 
yhdessä Fukushiman saastuneiden vesien ja uraanin 
avolouhosten kanssa pilaavat peruuttamattomasti osan 
maailmaa. Ja ohjussiilot ja muu myrkyllinen sotaroina. Fi 
pitäisi hyväksyä tai sietää, pitäisi laatia suunnitelmia 
puhdistaa kaikki, siivota radioaktiivisuus sysäämättä sitä 
puolustukyvyttömien elämien niskoille. Energiayksikön 
tuottaminen maksaa jo puolitoista energiayksikköä. 
Miljoonat tuntemattomat lajit on kartoitettava, niiden osuus 
vuorovaikutusten verkossa. 

Tämä on pelleilyä. Kohinaa. 


Pudonneen, vaalentuneen lehden päälle on asettunut 
vesipisara. Se taittaa valoa niin, että pisaran alla ruodit ja 
suoniston verkko on valoisampi kuin ympärillä. Pisara on 
vanginnut pari roskaa. Ulkoa sitä puristaa ilman paine, 
sisältä molekyylin voimat pullistavat. Lehden laita on kuin 
huolimattomasti terotetun sahan terä. Musta sora kiiltelee. 

Fi pääse huomenna 

pakoon 

vaikka suunniteltu kauan 

valmisteltu, pakattu 

syöty eväät ja kääritty uudet 

voipaperiin. Ikkunaa hiha pyyhkii 
Kartoitettu reittiä, ennakoitu uhkia, vaaroja 
piiloja, pelätty pettureita. Patja lommolla 
Mutta ei pääse huomenna. Katsottava. 


Puinen säleaita on loppupäästään kaatumassa. Se on harmaa 
ja jäkälän nukkaiseksi kattama. Säleitä yhdistävä ainoa lauta 
on lopussa murtunut. Säleitten yläpäät on alunperin sahattu 
vinoiksi. Aita kulkee metsämaan kanervikossa, mäntyjen 
välissä, puuroista pilvitaivasta vasten. 


Hänen on vaikea myöntyä tietämään, mitä haluaa, koska sitä 
ei voi saada. Hän ei halua ikuista elämää, vaan että 
vanheneminen peruuntuu ja perusterveys palautuu. Hän 
haluaa nähdä, kävellä ja kusta kuin ennen. Hän ei vaadi 
immuniteettia sairauksiin — mutta rappeutuminen tekee 
elämisen kelvottomaksi. Jos ei vanhenisi ja jos seisoisi 
kunnolla, voisi lähestyä naista ja perustaa suhteen. Ei hän 
lapsia koskaan halunnut. EFi hän halua välttää kuolemaakaan 
vaan päinvastoin kuolisi kernaasti koska vain vaikka tautiin. 
Vesikauhuun hän ei kyllä haluaisi kuolla vaan tappaisi 

itsensä sairastuttuaan, mutta yksi lysti. Kumppaninsa kanssa 
hän etsisi palkitsevan elämän. Olisi ilmeistä, että he tekisivät 
taidetta, kun kerran taide on ihmisen perustava tarve, sekä 
itse tekeminen, että taiteesta vaikuttuminen. Taide on 
olentojen keskeistä viestintää, elämäntiedon vaihtoa. 
Saunaan hän mielellään menisi, katsoisi ikkunasta 
vuoristomaisemaa ja astuisi tervein jaloin rappusia laaksoon 
kannustamaan kaloja. Hän päätti haluta miljardööriksi, se 
olisi vähemmän monimutkaista kuin vaivaisten satojen 
miljoonien kanssa ährääminen. Olisi superrikkaanakin 
ongelmansa, muttei tarvitsisi kohtuullistaa tarpeitaan. Ja 
voisihan palkata jonkun juoksemaan asioilla. Olisiko 
luksuksesta iloa, kun ei ole opetellut rikkaitten koodeja? 
Toisaalta olisi enemmän, toisaalta jostain jäisi paitsi. Ruoka 
ei kiinnosta, ei viinit, mutta ehkä huumausaineista saisi 
voimaa. Sen sijaan ei pystyisi hyödyntämään yltäkylläisiä 
seksuaalisia palveluita, kun ei siedä alistamista. 
Purjehdusjahti olis kiva puolisen tuntia, tuskin valtameren 
ylittäminen houkuttelisi. Lentokoneella siirtyisi nopeammin 
ja matkustamisen tarpeet tyydyttyisivät laajemmin kuin 
pakettiautolla. Kodin valinta. Matkailuauto. Nuo ovat 
pikkuvarakkaiden pähkinöitä, miljardööri omistaa useita 
koteja, matkailuautoja ja yksityisarmeijan. Hän ei halunnut 
moottoripyörää, vaikka nuorena se oli ollut polttavin haave. 
Hän halusi lääkärille, kokeneelle ykstyiselle, joka tutkisi ja 
kyselisi kaiken ja korjaisi, mitä osaisi, eikä vain 
jeesusteippaisi lääkevalikomalla. Viagraa hän saattaisi 
huolia, ellei jokin muu poppahoito auttaisi. Sitten hän etsisi 
prostituoidun, johon ei tarvitsisi sopeutua, minkä jälkeen 
voisi harkita ihmissuhdettakin. Mutta luultavasti 
miljardööriys haittaisi ihmissuhteen solmimista. Hän itse ei 

ainakaan suostuisi seurustelemaan valtavan rikkaan kanssa, 
sillä se valta olisi väistämättä mädättänyt mielen. Miljardit 
makaisivat jouten. Ne olisi saatava töihin. Hän käyttäisi niitä 
vaivihkaa tuhotakseen superrikkaiden ilon. Hän estäisi 
muiden kuin itsensä rikastumisen. Hän ei eläisi kauan. 


Autojonoa pysäköitynä kilometrikaupalla kapean 
paikallistien oikeaan reunaan, se kaartelee syksyisen metsän 
viertä. Ajoneuvon varjo heittyy eteen asfalttiin, jossa kuivuu 
kosteusläikkiä äskeisestä sateesta. Nyt taivas on vapaa, yksi 
pilvi puikahtamassa latvuston taakse. 


Mistä tulee tarinat: mitä ihmiset haluaa ja miksi, mallinko 
perusteella? Todellisia tilanteita olisi tarkasteltava eikä 
sepitettyjä, käsittämättömiä. 

Taide jää läpikotaisin kiinni valheesta. 


Maisema metsän sisältä metsien jatkuvuuteen, ensin mäeltä 
mäntyjen lomitse alas latvustoon, joki vuotaa: koski; varjoisa 
vastarannan nousu, takana kallioista, harvapuista rinnettä 
valossa, sen takana sinertävää metsäkerrosta ja vielä 
kauempana kaartuvia vaaroja, ja vielä kauempana, ja sitten 
taivas. Pilviä. Jyrkkä alamäki pudottaa 
mustikanvarpumättään yli takkuisen kelon ohi laihojen 
runkojen välistä sukeltamaan keltaisten lehvien läpi 
tummaan latvustoon. Joki kiemurtaa alhaalla, sen 

kiiltelevään selkään voisi hypätä, jos kimmahtaisi kuntasta 
vauhtia, ponnistaisi kiveltä, solahtaisi runkojen välistä, tuon 
vihreäpuseroisen retkeilijän yli. Jyrkänne. Neulasia. 
Puolukkaa. Syksy. Aurinko, kaarnan karheaa. Joki saapuu 
ylhäältä, rypistyy kivissä, ja koukkaa alas vasemman kautta 
kiipeämään oikealle, nousee kaartumaan ja taipuu takaisin 
alas, kiertää kaislaa kasvavan hiekan, irrottaa siitä tuppaan, 
vatsa hehkuu taipeessa, hikoilee vaahtoa. Kaukaa luiruu joen 
käärme. Koivusta lehdet asettuvat maatumaan. Kuuset 
ryhmittyvät kuin karvaiset raajat, päästävät välistään 
katseen ryntäävään veteen. Oksiaan kadottanut kuiva runko 
kupertuu kohti vaahtoista virtaa. Kauempana puskee 
keltaisten lehvistöjen kuontalo taivuttamaan joen syliä. 
Kivikkoon irronnut runko raapii vettä. 


Se, minkä uusiutuva järjestelmä muuttaa tuntuvimmin, on 
pään asenteet. Fnsin kaikki tuntuu vastenmieliseltä ja 
tuskalliseltakin. Mutta kaikkeen sopeutuu, kuten 
pandemiaankin sopeutui. Asiaa auttaa, jos on alunperin 
myötämielinen, sillä vastustus rasittaa ja saattaa kopristua 
kapinaksi. 

Kaikki mitä teemme, roiskii palautetta ennemmin tai 

myöhemmin. 

Elintason lasku ei välttämättä ole elämisen laadun laskua, 
vaikka sellaisiinkin piirteisiin on syytä varautua. Mutta 
positiivista on vapaa-ajan tuleminen omaksi, eikä enää 
kuluttamiseen myönnetyksi tauoksi. Tuntu voimasta päättää 
itse asioistaan ilmaantuu pelottavana, tuntu voimasta 

päättää myös, miten muiden kanssa yhteisiä asioita valitaan 
hoitaa, saattaa langeta vastuun painona. 

Tuhlaamisen kieltämiseen on helpompi tottua kuin 

tuhlaamisen hyväksymiseen. 

Ihmisten samanarvoisuus on tervetullut muutos, joka 
irrottaa omasta sadomasokistisesta alistuneisuuden tilasta, 
vaikka tuntuisikin, että oikeus riistää kolmannen maailman 
väkeä tai heikompiaan olisi menetys. 


Valoisassa metsässä mustikanvarvuston, koivikon seurassa 
kelo piirtää hahmon, punertavana liekehtivän profiilin 
harmaassa, visamaisessa pinnassa, oksankohta kuin silmä 
tuijottaa: laho lähestyy, kovertaa keloa. 


On ymmärrettävää, että ihminen, joka puolustaa eläinten 
oikeuksia ja vastustaa kärsimyksen tuottamista eläville 
olennoille — vastustaa jopa oman tai toisten lajien riistävää 
hyväksikäyttöä — huolii silti lääketieteellisen avun. Pitäisikö 
asia kuitenkin selvittää ainakin itselleen? Monien 
kemikaalien ja muidenkin hyödykkeiden kehittämiseen 
hyödynnetään eläinten kiduttamista. Lääketieteen 
käytäntönä tästä tietävät kaikki. Lääkettä ei oteta käyttöön, 
ennen kuin se on testattu eläimillä. Eläimiin ruiskutetaan 
viruksia ja lasketaan, kuinka suuri osuus niistä kuolee 
sairauteen. Myös myrkkyjen teho mitataan määräannosten 
tappavuutena, joka kokeillaan. Tuskan kokemista kokeillaan 
ja arvioidaan vierestä kynä huulilla. 

Se, että ihmistä itseään ei pidetä vain yhtenä ekosysteemin 
osana vaan sen hallitsijana, on asiaan perehtyneiden 
mielestä kestämätöntä. Mutta ulottuuko tuo kriittisyys omiin 
valintoihin? Ehkä ei ole tuomittavaa ottaa vastaan lääkärin 
apua, mutta tilanteen tukeminen on. 


Kuusen tyvi purskauttaa polulle tukun juuria. Ympärillä 
mustikanvarvut, heinät, aikaa kuihtuneen kukan lehdet 
kehystävät tummaksi poljetun uoman. 


Vapaudettomuus alkaa aamusta, kun ihminen pakotetaan tai 
painostetaan heräämään. Kaiken on tapahduttava kellon 
säätelemänä yhtä aikaa kaikille. "Aamun torkku, illan virkku, 
se tapa talouden hävittää." 


Lampi on soistumassa, löllöä heinikkoa jatkuu metrikaupalla 
ennen vettä. Lumpeen tylppiä sydämiä, niittyvillan 
tupsutikkuja. Lähimmät puut kelottuvat, kaatuvat veteen 
kuin haravoimaan. 

Ruokailla saa vain määräaikana ja ravinto, jonka kuluttaa 
työnantajan hyväksi, on maksettava itse. Vessat on 
maksettava ja vesi. Rentoutuminen ja viihde on kallista, 
koska viihdetuottajien leveä elämä on jonkun pulitettava. 
Itsetunto vaatii rahaa monessa mielessä: terapia maksaa. 
Muille pitää näyttää oma vauraus, ja se maksaa paljon. 
Ympäristö vaatii, ettei yhteisön jäsen haise eikä näytä 
syrjäytyjältä, joten on maksetttava hygieniasta ja ulkonäöstä 
luokan mukaan. Syrjäytetylle on nipistettävä hätäavustusta 
ettei okseta kun semmoinen haisisi marketissa. Kaikki 
maksamisvelvollisuus tarkoittaa työpakkoa. Vaikka asuntoa 
kutsutaan kodiksi, sen pitää näyttää rumalta ja 
vieraskorealta, ei saa näkyä pölyä, tahroja, roskia eikä 
kodikasta sekaisuutta. Ennen kuin palkattu siivooja tulee, on 
siistittävä vähän, ettei tarvitse hävetä. Olohuone varsinkin on 
pelkästään muita varten, vaikkeivät vieraatkaan pitäisi 
pakkosisusteista. Jos haluaa viihtyä, on mentävä ravintolaan 
tai ulkomaille, jossa saa olla paskaista ikäänkuin 
varoituksena. Jos alkaa vituttaa, on ostettava viinaa, mutta 
alkoholismi pitää salata niin kauan kuin pystyy. 


Syksyn metsämaisema jatkuu heijastumana tienreunaan 
pysäköidyn punaisen pakettiauton kyljessä ja 
sivuikkunoissa. Hytistä häämöttää harmaan penkin 
kubistinen kuosi, jonka jakaa musta turvavyön juova. Edessä 
kaartuu isona sivupeili kuin kuiskaajan koppi. Tienvieren 
hiekassa kasvaa matalaa, ruskehtunutta kasvillisuutta alas 
ojanpohjan kautta valliin, tihentyvään varvustoon ja 
kellertyviin puskiin. Takana tie lipsahtaa reunan yli, keltaiset 

lehtipuuseinämät ennen tummia havumetsämassoja, 
auringon läikittämä kaukaisuus taivaanpuurojen alla. 


Tulevaisuuden ratkaisee energia, tietotekniikka ja sota. 
Valtapas. 


Jos kvanttitietokone edistyy käytännöllisiin sovelluksiin, se 
vaikuttaa piilossa asioihin, joista riviväestöläisellä ei ole 
aavistustakaan. 


Valtavien tietomäärien käsittely syö energiaa. Fuusiovoimala 
ratkaisisi myös sen. Fuusioenergian avulla voisi tuottaa 
polttoaineita ja poistaa hiilidioksidia ilmasta. Se ei ratkaisisi 
itseään, liiallisen halvan energian ongelmaa, jonka 
hallitsemattomuus alunperin johti tuohon tarpeeseen. 


Kumpikin tekniikoista on kallis, eikä pienillä yhteisöillä ole 
pääsyä tekniikan kehitykseen, joten nykyinen, yksityisten 
finanssiruhtinaiden valta tulee vahvistumaan. 
Toimitusjohtajat hallitsevat — heidän yhteisönsä — eikä 
osaomistajilla ole sananvaltaa. Lait on jo mukautettu huipun 
tarpeisiin. Jokaisesta maailman ihmisestä on tiedot ja 
kytkennät. Hänen rahansa, siis elämänsä, on valjaissa. 


Ketä vastaan sotia, kun eri maiden rikkaat ovat toisella 
puolella ja koko maailman köyhät toisella? Siinähän tuo 

tulikin. Sota poistaa luonnonvaroja tuhlaavan 
liikakansoituksen. 


Järvi on laaja, vastarantojen metsät tummina viivoina 
kaukana, vihertävä vesi vaahtopäillä. Rannalla kasvaa 
matala, jämäkkä mänty, jonka oksat alkavat jo 
katseenkorkeudelta ja keikahtavat kuin kiinalaiset räystäät, 
alempanakin törröttää kuivuneita törröjä. Puun ohittaa 
asfalttiraitti, rajaa rannan hiekasta. Juuresta repeää 
hiekkainen aukko kituliaaseen aluskasvillisuuteen, 
neulasmattoon. 


Häpeä 
Ihmisen, kansalaisen ja yhteisön jäsenen pään sisällä valvoo 


poliisi: häpeä. Vasta kun se on syrjäytetty, tarvitaan palkattua 
poliisiviranomaista. 


Joskus pään poliisi varoitti seksistä, ja olihan siihen ennen 
perusteita: ei-toivottu lapsi kärsi yhdessä vanhempiensa 
kanssa joko abortin, pakkoavioliiton ankeuden tai 
yksinhuoltajuuden puutteet. 


Toinen häpeän torjuma vitsaus on alkoholismi ja 


huumeaddiktio, virallislääkityt selviävät pienemmällä 
nolaamisella. 

Poliisin toimeksiantaja on työnantaja, jonka elintasoa 
"paheet" nakertavat. Niistä pahin on laiskuus ja itsetunto. 
Työntekijä, joka ei revi itsestään kaikkea irti, on kyllin 
haitallinen, mutta se, joka tahallaan hidastelee, varastaa 
työpaikalta tuotteita tai organisoi työtaisteluita, on siitä 
hankala, ettei hänen oma häpeä-poliisinsa enää hänelle 
mahda mitään. 


Siksi omistaja kutsuu paikalle aseistetun poliisin. Poliisin 
palkan ja kulut pulittaa työntekijä. 


Maailma voi olla epämiellyttävä, mutta olisi turha kapinoida 
todellisuutta vastaan. Se on. Se kannattaa hyväksyä ja 
tarkastella sitten, miten se toimii, jotta voisi yrittää tehdä 
siihen muutoksia, joilla sen miellyttävyys lisääntyisi. 

Olento haluaa miellyttävyyttä, se on rakentunut olennon 
ohjausmekanismiksi. Olento toimii omaksi edukseen, kunhan 
toiminta palkitsee. Se välttää asioita, jotka se muistaa 
vistoiksi, ja näin sinnittelee elossa. Tästä juontuu olennon 
kärsimys. Koska se pyrkii olemaan elossa, se kokee haitan 
uhan epämiellyttävyytenä, jo uhka painostaa sitä 
karttamaan. Kärsimystä on paine toimia epämiellyttävyyden 
välttämiseksi. Kun lakkaa pyrkimästä eloonjäämiseen, 
pysähtyy. Kohta alkaa tuntua epämiellyttävältä. Jos nyt 
lakkaa toivomasta voivansa hyvin, jos hyväksyy 
epämiellyttävyyden tunnun pelkkänä järjestelmän 
merkinantona, epämiellyttävyys jatkuu, mutta kärsiminen 
lakkaa. Sillä kärsiminen syntyy siitä, ettei hyväksy, että 
todellisuus kohtelee olentoa kuin vihamielisesti, vaikkei se 

kyllä välitä olennosta paskaakaan. Todellisuus ei kärsi, sen se 
ulkoistaa tietoisuudelle. Tietoisuuden tarkoitus on lakata 
kärsimästä järjestelmään kuuluvasta 
epämiellyttävyysmekanismista. 


Muurahaiskeko kaartuu kuin Gaussin käyrä 
neulaskudoksena punaruskeassa metsässä rääpälemäntyjen 
välissä. Pienenpieniä käpyjä, oksanpätkiä. Muurahaisia ei 
näy. 


Kivun voi järkeillä pois harjoittelemalla, muuttaa tulkinta. 
Tai oppia sietämään — siinäkin muutetaan tulkinta, joka 
koskee kivun voimakkuutta ja sen edellyttämää 
kauhistumista. 


Kun kysymys on stressistä, on ketju pitkä: 

Ei saa unta 

< huoli valvottaa, ajatteluttaa 

< pitäisi ehtiä tehdä työ aikataulussa 

< jos myöhästyy, ei saa rahaa 

< rahaa vaaditaan vuokraan 

<ei tarkene asua ulkona, jos saa häädön 

< kapitalisti pakottaa maksamaan vuokraa rahalla 

< usko, että kapitalisti on voimakkaampi ja että sillä on 
oikeuksia jota itsellä ei ole. 

Tuo ketju pitää kumota. Pitää tarjeta pakkasessa, koska on 
sodassa eli luokkataistelussa. 


Huumori 


Nykyajan huumori on lähes kokonaan ironiaa. On muutakin 
huumori-ilmastoa, mutta sitä halveksitaan. Vakava, 
sydämellinen, vilpitön hauskuus on noloa. Kreisihuumori 
kelpaa, mutta se kyseenalaistaa samalla tavalla kaiken 
mielekkyyden: hyvään ei voi pyrkiä. Kreisihuumori on 
ironian sukulainen. Musta huumori ei ole ironiaa eikä 
kreisiäkään, se on synkkää ja tunnustaa, ettei meillä ole 
toivoa. Huumori on rehellisimmillään epätoivoista. Mutta 
tyhjä heh-heh-huumori kuvottaa suunnattomasti myös — 
todellisuuden kirpeyden kieltävä eskapistinen huumori, 
valehteleva huumori. Hassuus ei ole eskapistista, ironista, 
mustaa eikä tyhjää, sillä hassussa on inhimillinen yhdistynyt 
epätäydellisyyteen. Se johtaa eteenpäin. Huumori on 
hallitsevien keino alistaa. Kun alistajat ovat ottavinaan 
tosissaan itseensä kohdistetun pilkan ja rankaisevat 
pilkkaajia, he saavat jatkaa rauhassa. Päätään aukova 
alistettu ei pure. Hän purkaa alistumisensa huumoriin eikä 
lakkaa alistumasta. 


Metsän mättäälle puolukan ja heinikon keskelle on hylätty 
tuhoutunut autonrengas. Sen himmeänharmaasta 
kumiosasta on jäljellä neljännes kylkeä, pinnoitus on 
kadonnut, murtumasta pistää eheä kiekko ruostuneiden 

metallilankojen kimppua, toisesta päästä hajaantuen 
yksittäisiksi, ruskeiksi kaariksi palaamaan kumiin toisesta 
päästä. 


Kärsimys 
Kärsimys on ratkaisematon ongelma, sillä siitä halutaan 
eroon, vaikka se on välttämätön, elämää ylläpitävä kokemus. 


Kipu on vasta signaali: huonovointisuus, jännittyneisyys, 
nälkä. Kun epämiellyttävyyden tiedostaa ja tietää sen 
jatkuvan, mahdollisesti yltyvän, se muuttuu kärsimykseksi. 


Signaaliin reagoidaan ja pyritään selvittämään piinan syy, 
jotta se voitaisiin poistaa. 


Jos se jatkuu, se on kärsimystä. Kärsimys on ylemmän asteen 
merkinanto, joka edellyttää laajempia muutoksia elämiseen 
kuin käden siirtäminen pois liekistä. Jos mikään toimi ei riitä, 
kärsimys tuottaa fyysisiä reaktioita, jotka syövät elimistöä. 


Kärsimyksestä on siis päästävä eroon, mutta itse olennon 
ominaisuutena se on tarpeellinen. Tahallinen kärsimyksen 
tuottaminen toiselle, joka ei voi sitä poistaa, on vain 
sietämättömän väärin itseäkin kohtaan. 


Asfaltti on samanväristä kuin yllään pilvi. Tie viskautuu 
metsän juuresta kuin katkennut kimmoisa nauha 

aaltoilemaan, se vinosti lähestyessään on sujahtamassa ohi 
mutta viime hetkessä kurvaa vastakkaiselta puolelta kuin 
vaaran havainneena, valkoinen reunajuova repeää 
sisäkaarteella katkoviivaksi ja sen vierestä pukkaa keppi, 
juuresta punainen, latvasta valkosiin pätkiin vaihtuen. Tien 
alusta on vähän koholla. Toista laitaa reunustaa rivi 
sähköpylväitä pidättelemässä puujoukkoa aloillaan. 


Voi olla sekä buddhalaisuuden kannalla että sitä vastaan. 
Kun on vastaan, katsoo, että ihmisen on tehtävä jotain 
elämälleen, elämässään ja siinä maailmassa, joka on hänen 
ulottuvillaan, että ihminen on vastuussa. Toiset taas 
hyväksyvät, että todellisuus vain on otettava sellaisuutena, ei 
siksi, että sitä toteamisen jälkeen voisi sitten ryhtyä 
muuttamaan, vaan siksi, ettei ole mitään mieltä muuttaa 
mitään, ellei huvita. Ja haluaminen on buddhalaiselle kaiken 
pahan juuri. Mutta jos ei halua, ei elä, koska hengissä 
pysyminen vaatii hengissäpysymisen haluamista ja siihen 
tähtääviä tekoja — eli maailman muuttamista. Mutta hengissä 
ei kannata pysyä, jollei huvita. Huvittaminen on eri kun 
haluaminen. Mitähän buddhalaisuus sanoo 
huvittautumisesta? 


Kärsimykseksi jonottaa aina vaihtoehtoja. Pidä tuttu 
kärsimys, se on kuin rasittava omainen. Jos hävität sen, 
seuraava ponnahtaa tarjolle opeteltavaksi kuin käytetty auto 
outoine vikoineen. 

Hakkuualueelle on kyhätty valkoinen risti. Se on rakennettu 
rimakehikoista jalkojen varaan vaakasuoraksi ja verhottu 
valkoisella muovikelmulla. Ympärillä mustalla, rikotulla 
metsänpohjalla levittäytyy oksia, käpristyneitä runkoja, 
paljastettuja kiviä ja reunoilla huojuu laihoja puunalkuja, 
kauempana varovaista metsää hermostuneiden pilvien alla. 


Ihmiskunnasta ei enää löydy yhtään kaikkitietävää. Tietoa on 
liikaa, se on tarkentunut, laajentunut ja järjestynyt. Ennen oli 
yleisviisaita. Mutta nykyään hekin ovat vain hassuja. Lenin 
kirjoitteli filosofiasta, fysiikasta, historiasta, taloudesta ja 
vallankumoamisesta, mutta hän ei tiennyt tarpeeksi 
monipuolisista koejärjestelyistään huolimatta. Nykyiset 
vallankäyttäjät tuskin ymmärtävät psykologiaa, ekologiaa tai 
edes taloutta, vaikka sitä pyörittävät — kelvottomasti. He 
eivät halua tietää. Tieto haittaa toimintaa, tieto hillitsee 
kahmintaa. Tietämys on pilkottu. Osin siksi, ettei yksi 
ihminen hallitse kuin suppenevan tiedon alueen mutta myös, 
jotteivät eri alojen tietämykset yhtyisi 
kokonaisnäkemykseksi todellisuuden ykseydestä, jossa 
kaikki vaikuttaa kaikkeen koko ajan. Osin tietäjät 
velvoitetaan salaamaan tutkimustuloksensa 
liikesalaisuusperustein, vaikka kysymys on vallan 
yksityistämisestä. 

Nuori männikkö kasvaa punertavanharmaasta maasta, 
seassa joku kellastunut koivu. Takaa aurinko roiskii varjoja 
viuhkamaisesti eteensä, pilvet kavahtavat valkoista hehkua 
etäämmälle. Männyt levittävät vielä oksia koko varreltaan, 
alimmat kyllä alkavat kuivua, muoto on silti sukkula. 


Viestintä 


Ihmisen toiminnasta pieni osa on alkutuotantoa, suurin osa 
viestintää. Ihmisen velvollisuudeksi oletetaan kaiken 
kertomisen toisille. 


Viestintä epäonnistuu usein perillemenemättömyyteen. 
Vastaanottaja ei ymmärrä, mitä viestijä on tarkoittanut. 
Kieliä ja tyylejä riittää loputtomasti, eivätkä kaikki osaa 
kaikkia. 


Kun viestijä alkaa muokata sisältöä viestiksi, hän 
suunnittelee sitä ainakin epämääräiselle 
kohdevastaanottajalle. Hän myös pyrkii välittämään viestin 
kohdeyleisölleen. Tavallisesti viesti kulkeutuu sellaisillekin 
tahoille, joille sitä ei ole sovitettu, ja tällöin se joko jää 
tulkitsematta tai tulee ymmärretyksi väärin, jolloin siitä 
aiheutuu ehkä haittaa. Liian umpimähkäinen sovittaminen 
tuottaa toisaalta löysää viestintää. 


Viesti kannattaa rakentaa tarkasti vaikkapa kuvitellulle 
ystävälle, jolloin siitä tulee rikas ja vivahteikas. Sitä voi sen 
jälkeen karsia ja korjata, avartaa suuremmalle porukalle. Jos 
viesti syttyy vastaanottajassa elämään, jos se tuntuu tutulta 

kuin hän itse olisi laatinut sen, sekä viestijä että 
vastaanottaja hämmästyvät, kuinka ajatukset täsmäävät. 


Taivaalla lojuu muutama pilvi kiinni toisissaan, allaan ottaa 
ilta-aurinkoa metsäjoukkio: vehreitä mäntyjä, tummia, 
suippoja pulloharjakuusia ja eri kellanruskean sävyihin 
ehtineitä lehtipuita, täysikasvuisia ja matalia. Alempana 
saapuu varjoista juovikas tie, pullistuu linja-autopysäkiksi, 
jakautuu risteykseksi, jossa viitan kolmio osoittaa mustana: 
"kirkkotie". 


"Ennen ei ollut paremmin, niin moni sairaus on voitettu." Ei 
ole. Pahin sairaus, eriarvoisuus, tuottaa tauteja ja kärsimystä 
ja poistaa elämänhuikeutta ja luonnon rikkautta enemmän 
kuin ihmiskunnan alkuaikoina tiedettiin pelätä. 
Lähitulevaisuudessa kolme neljäsosaa sairastuu syöpään. 
Säteily ei ole mitään "normaalia" taustasäteilyä tai radonia, 
vaan ilmakehän ydinkokeiden, karanneiden jätteiden ja 
kaivosten tuomaa. Vielä ei tiedetä, mitä mikro- ja 
nanomuovit ja muut myrkyt vaikuttavat elimistöön. Jos 
lääketiede oppiikin vaihtamaan epäedullisen geenin, tekeekö 
se vaihdon jokaiselle tulevaisuuden kymmenestä miljardista 
maailmanyhteisön jäsenestä vai valikoiko ne vallakkaat, 
jotka juuri aiheuttavat toiminnallaan taudit ja puutteen? 
Rokotuksilla hillitään tauteja, joita ollaan päästetty 
talouselämällä irti. Kirurgian vaatima huipputekniikka syö 
resurssit paikalliselta terveydenhuollolta. Lääkkeiden 

kiskurihinnoilla ryöstetään raha, jolla voitaisiin ehkäistä 
sairastumista, lääkkeiden tarvetta. Kaikesta maksavat toiset 
elävät olennot, jotka kidutetaan kuoliaiksi, jotta paikattaisiin 
omia rikoksia, voitaisiin ylpistellä eettisyydellä. 


Tie kaartuu kellanruskettuneiden metsävallien pakottamana 
kohti aurinkoa, joka tiuskii pilvihuntua riekaleiksi. 


Ihmisen teko muuttaa aina todellisuutta. Ihmisten useat teot 
muuttavat tuntuvasti maailmaa. Maailma on osin sellainen, 
miksi ihmiset ovat sen muokanneet yksityisillä ja yhteisillä 
teoillaan. 


Yksittäiset teot voivat toimia toisiaan kumoavasti, pysyvää 
muutosta taas syntyy tekojen hyöystä. Joku ponnistelee teon 
vastavirtaan, muiden teot pyyhkäisevät sen tieltään. Teko on 
kuluttanut tekijänsä resursseja. Mutta sen eteen osuneet 
virran tekijät ovat ehkä huomanneet sen. He ovat saattaneet 
jäädä ihmettelemään, pysähtyä, jättäytyä virrasta, kääntyä. 


Jää ropsahtelee ennen kuin se murtuu rytisten. Ihmiset eivät 
opiskele todellisuutta järjestelmällisesti perusteista päällä 
ilmeneviin rakenteisiin edeten. He eivät ehdi, sillä heidän on 
kamppailtava hengissä. He pitävät läheisiään elossa ja 
yrittävät voida hyvin. Heiltä riittä aikaa tehdä tekoja virtaa 
myötäävästi. Jos he jaksavat, heillä riittää voimavaroja 
puskea tekojen hyökyä vastaan. 

Aurinko on liukunut näkyviin mutta pilvet tihentyneet 
kykeneviksi valtaamaan taivasta. Aurinko kairaa 
päänkokoisen reijän ja siitä lähtee kuusi tasapaksua 
sädekimppua, joista ylin hajoaa ohueksi seitsemänneksi. 
Lika, hyönteisten rähmä ja kuusitahoiset heijastuskehät 
läikittävät tuulilasia. Metsä on tummennut, lehtipuiden kelta 
sammuillut. Kohta tie oikenee. Se myös levenee 
lentokoneiden varalaskupaikaksi. Aurinko nousee suoraan 
eteen ylös ja siitä lähtee vain yksi sädekeppi. 
Tuulilasinpyyhkijän ulottuvuus piirtyy kirkkaana pölyyn ja 
likaan. Rattia pitävästä kädestä näkyy sormea ja rystystä, 
peukalonkärjen hitu. Ratin kaaren kiilto leikkaa kehää 
mustuuteen. Metsien kohtaavat nuolenkärjet sylkevät 
väkäsiä, kuusten väkästen väkäsiä. Pilvimato ryömii kaukana 
edessä ohi kuin laiska vaahto. 


Vallankumous tehdään kukin yksin ja ominpäin, omin 
teorioin ja omin päämäärin. Se vallankumous toteutuu, jota 
useimmat edistää / vallankumous, jota vähiten vastustetaan, 
toteutuu. 


Olemme siirtyneet elämään miljardöörien omistamassa ja 
hallitsemassa netissä. Raakatodellisuuteen jäi 
kaupassakäynti, viemäröinti, juokseva vesi, lämmitys sekä 
pommitukset. 

Kalan kauhea pää kita pakotettuna auki on kiinnitetty 
oksantynkään, joka pistää ulos suupielestä. 
Hammasväkästen ketju reunustaa suun ulointa kehää välillä 
katkeillen, jatkuen alaleuan kärjessä, levennen 
vuoroharottaviksi poskiokaiksi. Sisempi suu kaartuu kuin 
tiivistekalvo, sen sisällä juomuaa kita, hetuloita. Lähettyvillä 
haisee. 


Kestävä tulevaisuus tarkoittaa tekoja. Tavallisten ihmisten 
toimeenpanoja. On ryhdyttävä tuottamaan 
elämäntarvikkeita itse. Tarvitsemme vaihtoehtoista 
tuotantoa voidaksemme siirtyä tuhoamattomaan 
kulutukseen. 
Ristiriitoja virallisen yhteiskunnan kanssa ei ole järkevää 
päästää tulehduttamaan myönteistä kehitystä. Moitesävystä 
olisi pidätyttävä kokonaan - moittimatta moittijaakaan. 
Tosin vanha valta äkkiä jyräisi yli. 


Ihminen ajattelee joka hetki. Hän on valmis toimimaan. 
Häntä estää, ettei häntä arvosteta, hänelle ei suoda 
resursseja, häntä vahingoitetaan. Jos varjelisimme jokaisen 
ihmisolennon jokaisen hetken toimintamahdollisuuksia, 
maailma kukoistaisi kuin perkele. 

Me 


Paltemaa - Vuoren Kiinan kansantasavallan historia 
muistuttaa, että pyrkimys oli rakentava Maollakin. Kirja 
kertoo kyllä perusteellisesti epäonnistumisista, mielistelystä, 
väkivallasta ja typeryydestä. Mutta pääasiallinen 
ulottuvillamme oleva "tieto” vallankumouksista on 
murskaavaa, täysin alusta loppuun yksityiskohtia myöten 
kielteistä — myös valehtelua. USA piti palkoissaan väkeä 
sepittämässä kauhutarinoita kommarimaista meille ja 
levittämässä propagandaa noihin maihin. Näin tekee 
yksityisomisteinen, uusliberalistinen media jatkuvasti. 


Koska nämä vääristelyt oikaistaisiin? 


Sillä on ollut kysymys enemmistön, meidän, yrityksestä 
rakentaa vaihtoehto kapitalismille. Kun nyt näitä ollaan 
kritisoitu (myös aiheesta muttei rakentavasti), unohdetaan 
aina, mihin on yritetty ponnistella korjausta. Alla oleva 
imperialistinen järjestelmä ei ole koskaan yrittänytkään 
toteuttaa kansalaisten etua tasa-arvosta puhumattakaan, 
vaan vain yläluokan, sen ryhmän, joka kulloinkin 
röyhkeimmin ja häikäilemättömimmin on kehdannut riistää. 


Kommarit ovat lähteneet rakentamaan vaihtoehtoa. Ei ole 
mahdollista, että kaikki, mitä he ovat tehneet, on väärin. Kun 
seurataan vuosi vuodelta Neuvostoliiton historiaa, nähdään, 

että se oli koko ajan aktiivisessa sodassa muuta maailmaa 

vastaan. Se ei voinut luopua sisäisestäkään sotatilasta, tai 
ainakaan sen väki ei katsonut uskaltautuvansa vapautumaan 
— kunnes sitten Gorbatsov yritti, ja kävi huonosti. Kiinalla ei 

ollut asiat helpommin, lähtökohdat vielä vaikeammat. Ja se 
kuitenkin alkuvuosinaan pystyi merkittäviin saavutuksiin 
ennen kuin alkoi mennä pieleen. 


Fi pidä nautamaisesti uskoa vastapuolen propagandaa 
silloinkaan, kun on valmis tunnustamaan ongelmat. Se ei 
ollut venäläiset ja kiinalaiset, jotka epäonnistuivat, eivät 
kommunistitkaan epäonnistuneet, vaan ihmiset 
epäonnistuivat. 


Ja ei pidä saatana myöntää, ettei ihmisolento pystyisi 
järjestämään yhteisiä asioitaan ihmisiksi. Mutta natsit eivät 
suostu väistymään vastarinnatta. Älä salli niiden ryömiä 
pääsi sisälle häpäisemään sitä, mikä on ollut rohkeaa 
yrittämistä. 


Kahvimuki kiiltelee melkein mustana lasilla päällystetyllä 
lautarakenteisella pöydällä, jolle on työnnetty vinoon 
vierekkäisistä kuiduista yhteenommeltu liina. Pöytälasista 
heijastuu ikkunoiden rakenteet ja ulkoa pilvitaivaan 
tasaharmaata ja sisältä kattoa laitosvalaisimineen. Edessä on 
ikkuna, mutta sen takana on toinen sisätila, jonka seinät ovat 
ikkunoita, ja ulkona nurmikenttää, puistoa, teitä ja merta 
saarineen. 

Oikeisto 


Oikeistossa on voimaa. Se ohittaa säännöt mutta asettaa niitä 
muille. Se hyötyy sopimuksesta ja noudattaa sitä, kunnes 
sopimuksen rikkominen kannattaa enemmän kuin 
pitäminen. Se ottaa vallan kysymättä. Se kilpailee keskenään, 
joten se ei raahaa heikkoja mukana vaivoinaan. Se ei sääli 
eikä anna myötätunnon tai solidaarisuuden vaikuttaa 
toimintaansa. Se kiduttaa, jos siitä koituu vähäistäkin, 
kuviteltuakin etua. Se pakottaa, jos joku on taipuakseen. 


Mutta se ei pysty luottamaan, koska tietää itse pettävänsä. 
Ns. yhteismaiden ongelma on vain oikeiston ongelma. 
Oikeisto ei voi varjella yhteistä elinympäristöä, koska sen on 
pakko aina vetää välistä. Oikeisto lopettaa ihmiskunnan 
kyvyttömänä suitsimaan omaa perusluonnettaan. Se 
soluttautuu vastustajiensa puolelle kuin käännynnäinen 
tapiksi yhteisen veneen pohjaan. 


Oikeisto on oikeassa realismissaan, siinä, että todellisuus on 
pomo ja luonnonlait määräävät. Olennot tekevät toisilleen 
mitä tuskallisimpia asioita vain toteuttaakseen omaa 
osuuttaan, perimänsä koodia. Ihminen käyttää toisen 
kärsimystä hyväkseen: pelottelee, rääkkää. Koska se lähtee 
koodista, sitä ei voi tuomita, mutta voi kyseenalaistaa 
epäeettisyyden sietämisen yhteisössä. 


Epätasa-arvoisuus on tosiasia. Jotkut osaavat enemmän kuin 
toiset, mutta toisella alueella toiset kykenevät eri asioihin 
kuin nuo jotkut — osin vahvuudet tasoittuvat. Huipulla 
rypee kuitenkin eliitti, joka osaa hankkia ja käyttää valtaa, 


400 


kun pohjalla räpistelee kuona, joka ei kykene pitämään 
puoliaan. 


Perussäännöksi kelpaisi, että kaikista pidetään huolta, mutta 
kaikkien yhtäläiseen hyvinvointiin tai ainakaan 
samamääräiseen kulutukseen ei enemmistö myönny. 


Pitääkö olla etuperusteisia aineellisia houkuttimia? Jos 
joutuu tekemään enemmän kuin toinen, odottaa korvausta. 
Eikä kunnia itsessään riitä korvaukseksi muita 
raskaammasta panoksesta. Onko moraalisen ylemmyyden 
tunteminen sopiva korvaus tarpeittensa tinkimisestä? Entä 
onko tuo ilmapiiri toivottavaa yhteisössä, muiden 
halveksiminen nuhteettomien nostamiseksi? Neuvostoliiton 
ja Kiinan ilmapiirit olivat paitsi ristiriitaisia, myös yököttäviä. 


Ylellisyys tuottaa keksintöjä, jotka kohentavat elämän 
muotoja. Taide olisi masentavaa ilman moitittavia 
poroporvarillisen mentaliteetin ilmaisuja. Tyranni rakentaa 
kanavan, toinen rahoittaa kuulennon. Tosin Neuvostoliitto 
ehti avaruuteen ensin, muttei tasa-arvoisuuttaan. 


Fläinten hyväksikäyttö on "luonnollista”, koska muutkin 
eläimet tekevät niin. Luontokappaleet kierrättävät toisiaan. 
Lopulta jokainen on toisensa ravintoa. Luonnollista on toki 
kaikki, mitä luonnonolento ihminen tulee ajatelleeksi. 
Oikeistolaisen mielestä kaikki pitää toteuttaa, mikä on 
mahdollista. Niin todellisuus tekee, joten oikeisto saattaa olla 
oikeassa. 

Vasemmisto ja humanistit ovat usein ristiriidassa 
tosiasioiden kanssa. He ovat alakynnessä, koska vaativat 
mahdottomia ja epäjohdonmukaisuuksia. He eivät tohdi 
opiskella, jotteivät törmäisi realiteetteihin. He eivät enää ole 
sitkeitä eivätkä rohkeita. 


Mahdottomia kuuluukin vaatia muttei epäloogisesti. On 
oikein vaatia maailman väestön samanarvoista kohtelua, 
mutta sitä ei saavuteta pyytämällä, sillä alistajat eivät suostu. 


On välttämätöntä nostaa ekologisuus ylimmäksi 
periaatteeksi. Luonto on kuitenkin jo pilattu, joten sen 
korjaaminen vaatii tietoa ja puuttumista, luonto ei korjaannu 
itsestään niin, että nykyinen ihmiskulttuuri pystyisi 
jatkamaan olemassaoloaan. 


Ristiriidoilta ei voi välttyä, joten tärkeintä on ratkaista, miten 
ristiriidat eri päämäärien, tarpeiden, käsitysten ja 
muuttuvan tietämyksen paineissa sovitetaan toimimaan 
yhdessä. Koska ehdottomia kantoja tullaan esittämään, 
pakottamiselta ei vältytä, vaikka kuinka kekseliäästi 
neuvoteltaisiin. Jotkut eivät ole kiinnostuneita toisten 
tarpeista. 


"Nujerretut ihmiset hoitavat vartioimisensa itse." 
Näillä mennään. 
"Alistajat ymmärtävät, että orjat saattavat kapinoida, ja niitä 
kalvaa alituinen pelko." 
Fi taida kalvaa. 

Niillä on nyt kaikkien aikojen valvontavälineet ja aseet. 
Kapina on niille herkullinen haaste. Niillä on riittävän monen 
ihmisen data. 

"Yläluokka tekee laajennetun itsemurhan ja vie koko 

ihmiskunnan mukanaan." 

Se on mahdollista. Mutta he pystyvät myös rakentamaan 
itselleen keitaan, kuplan, missä pärjäilevät. He eivät ole 
tyhmiä, heillä on kaikki osaaminen ja tieto, vähän enemmän 
kuin kellään. Mutta kuten muistutat, he ovat ihmisiä. 
Heilläkin on vain 24 tuntia vuorokaudessa, ja suurin osa 
ajasta menee tappeluun jalansijasta. Aikaa ja rauhaa 
pysähtyä miettimään ei ole. 


Yksin kotona käyttäytyy kuin joku näkisi. 

Jos alkaisi käyttäytyä vapautuneesti, siihen voisi tottua, se 
voisi jäädä päälle. Sitten ei enää välittäisi ihmisten ilmoilla ja 
alkaisi sekoilla. 


Sekaan tihkuu kokemuksia, joita ei kukaan ennen ole 
sanallistanut, huomannut, vaikka varmaan moni muukin on 
kokenut. Siksi kirjoittaminen ja julkaiseminen edistää 
ymmärtäytymistä. 


Ärsyttää lukea asennetta tyylistä. Mutta kun joku tyyli pitää 
olla. Ja aina se on teeskentelevä, jollekin suunnattu. 

Totaalisen harhainen ihmiskuvamme ja 
historiakäsityksemme johtuu taiteen valehtelusta. Uskomme 
kirjojen ja elokuvien näyttämään maailmaan, vaikka oma 
kokemuksemme ja tietokirjallisuus todistaisi muuta. Omaan 
kokemukseen emme luota, arvelemme, että on se noin ku 
kerta elokuvas. Ja tietokirjoja lukevat vain harvat, ja heitä 
pilkataan itseoppineisuudesta. 


Kalliorannan syventymissä on maata ja kasvaa ruohoa ja 
puuntaimia, mäntyä, koivua, mutta keltaiset lehdet 
täplittävät tiheästi kamaraa. Kärjessä on laituri, tolppia 
pistää vedestä, yhdessä loistaa valo. Vesi on harmaata, 
vastarannoilla kasvaa metsä, salmen takana sinertyy lisää 
vastarantaa ja pilvet paakkuilevat vaakasuoraan. 


Ymmärtämisessä vaikeinta, raskainta, on muistaminen: 
kokonaisuus pitää nähdä mielessä, sekä jo ajateltu että 
tulevan aavistus. Vai pitääkö? 


Nyt kun ei reissaa, käy kahviloissa. Tutuissa kahviloissa. 
Kuuntelee kuitenkin outojen puheita. Pientä pikkuruista 
elämäänsä elävät, mitättömiä ongelmiaan vaihtelevat. Kyllä 
he tietävät, mutteivät uskalla tunnustaa. Ei itsekään oikein. 
Ei uskalla katsoa eteensä, kuilun reunaa. 

Korkeasta, ruskeaksi lakastuneesta horsmikosta nousee 
räikeänä kielletyn ajosuunnan merkki. Sen takana on 
myötävärinä keltalehtinen koivu ja vastavärinä nuori 
kuusikko. 


"Moni syntyy, kun ei ole muuta teksää, mutta ehtoolla on 
lelut hujan hajan ja äitiä ikävä." 


Perimmäinen arvo 


Jos joku halajaa perustaa elämänsä omaan perimmäiseen 
arvoonsa, hän on elänyt suurimman osan elämäänsä muiden, 
keveämpien arvojen pohjalta, koska arvojen arvioiminen 
ketjun painavaan päähän asti ottaa aikansa. Hypätään 
kilometri johdannaisarvoja yli ja kokeillaan hyväksyä 
vaikkapa elämän jatkuvuuden suojelu ja edistäminen 
ääriarvoksi. 


Mitä ilmeisimmin evoluutio on jo tuottanut olennossa itsen 
jatkuvuuden edistämisen automaattisena, joten sitä ei ole 
tarvinnut edistää omavalintaisesti. Mutta onko sekään 
arvokasta, biosfäärin kehittyminen maapallolla? Mitä siitä. 


Se on sisällään luonut tietoisuuden, jonka arvoa ei pysty 
arvioimaan edes tuo tietoisuus. Tietoisuuksia voi kehittyä 
muuallakin. Pystyvämpiä. Järjestelmän osana olento ei voi 

arvioida kokonaisuuden arvoja. Perimmäiseen arvoon ei ole 
pääsyä, siihen ei yletetä. 


Niin syvästi kuin sitä kavahdetaankin, olento on vapaa. Tekee 
mitä lystää, kaikki on oikein. Jos käy huonosti, ei tarvitse 
syyttää itseään väärästä toiminnasta, koska oikein toimien 
käy myös huonosti. Kuoleminen tekee tilaa mahdollisuuksille 


Maailmaan synnytään tyhmänä. Tai melkein tyhjänä, sillä 
DNA alkaa heti komennella. Kun jakautumiset ja hauduttelu 
on tehty, pullautetaan olento vitun läpi suoraan 
vuorovaikutukseen ympäriövän maailman kanssa kysymättä, 
haluaako, liittämättä ohjetta. Nyt on ruvettava valitsemaan 
tietämättä ehtoja tai edes sitä, että joutuu sekä valitsemaan 
että vastaamaan valinnoistaan: jos valitsee paskasti, tulee 
keppiä. Ja joutuu vastaamaan myös niistä valinnoista, joita ei 
sohi itse. 


Kun lopulta on koonnut puutteellista ja usein harhaista 
asiantuntemusta suhteestaan kokonaistodellisuutteen, 
ennen pitkää tulee miettineeksi, haluaako osallistua. 
Haluaako vaikuttaa asioihin, jotka yrittävät päättää puolesta 
äitymällä vittumaisiksi tai houkuttelemalla 
hyvänolontunteella, johon olisi kiva jäädä lellumaan. 
Vaikuttamisen mahdollisuudet ovat silti yhtä tyhjän kanssa, 
eikä mitään perusteita ole valita niin tai noin. Asia ei kuulu 
olennolle lainkaan. 


Miksi häneen on kustu tarkoituksen pakko? Kissalla sitä ei 
ole (vaikka kotikissa lieneekin ihmisen muotoilema tavara). 


Siitä on jätetty eksistentiaalinen ahdistus pois. Mikä ero on 

ihmisellä ja voikukalla? Kumpikin jatkaa osuutensa jälkeen 
pirstaloituneena molekyyleiksi. 


Sitä odotellessa ehtii pällistellä ja lukea. Jotkut mättävät 
huumeita uteliaisuuttaan tai voidakseen vähemmän 
huonosti. Uteliaisuus taitaa olla vahvempi ponnin kuin on 
ymmärretty. Kaikki järjenvastainen houkuttelee 
uteliaisuuden ansiosta. 


Uteliaisuuteen liittyy kyllästyminen, tylsyyden kammo. Tarve 
rikkoa rutiini. Taide. Eksistentiaalinen kipu ohjastuu 
taiteeksi. Taide keräytyy tietoisuuksiin monimutkaistuen 
yhdentekeväksi tautologiaksi. 


Kyllästyminen oli ihmisen synty. 


Edellytykset saattoivat muodostua hermoston 
monitaitoistuessa, kun muisti parani, muistot laajenivat ja 
kytkeytyivät tilanteiksi ja prosesseiksi ja mahdollistui 
mielikuvituksen käyttö ympäristön muokkaamiseen, 
muuttamiseen tarpeita vastaavaksi. 


Siinä taide piili. Ei ollut pakko mutta huvitti, kiinnosti. 
Uteliaisuus on sytyketarve. Rinnan moni ominaisuus 
rakentui ja kitisi paineesta päästä käyttöön, vahvistumaan ja 
hioutumaan. Sivutuotteena pilkahtelee neurooseja. 


Katon rajaan näyttää ripustetun syksyinen, puusta irronnut 
oksankarahka. Mutta se on hitsattu patinoidusta putkesta, 

ruskeat lehdet on metallista tehtyjä ruoteja myöten, 
ympärille on vielä kiedottu valotuikkujohto. 


Kun nyt on luovuttu toivosta, eikä pakoonkaan pääse, on aika 
ottaa kirja käteen. Kannattanee lukea elämäkertoja ja 
rikosromaaneja, jotka ovat sama asia. "Älä tottele" on viisaan 
motto. Mitään sääntöjä todellisuudessa ei ole voimassa. Jos 
joku yrittää sellaisia esittää, hän pyrkii vain rakentamaan 
valtasuhdetta. Mitä puistattavimmat asiat ovat "luvallisia" 
vain sen tähden, että ne ovat mahdollisia ja että joku on 
tullut niitä ajatelleeksi. Tieteiskirjallisuus voi olla hyödyksi 
sekin, kun miettii, mitä voisi tehdä, jotta saisi työnnettyä 
mahdollisen rajoja aina vain tuonnemmas. Kohta ihmisen 
mielikuvitus ei enää muodosta rajaavaa muottia, kun 
keinoäly voidaan houkutella keksiskelemään. Meillassoux 
myös arvelee, että luonnonlait saattavat koska tahansa lakata 
komentelemasta. 


Ihminen ei pysy hengissä ilman palkintaa. Palkinta 
siirretään, jolloin siitä siirrosta täytyy koitua palkintaa 
"hurskauden” muodossa. 


Kukkapenkin kasvin lehdet ovat ensin kellastuneet, sitten 
vaalenneet ja painuneet samaan suuntaan maata vasten, 
varsien ja lapojen välissä vihreänä pistää muutama irronnut, 

ajautunut havunkärki. Lehti on soikea, ruodit lähtevät 
pitkästä, kourumaisesta kannasta keskiruodin molemmin 
puolin kuin säteittäisesti laitoihin yhtyäkseen. Ruotien välit 
ovat kupertuneet ja paikoin tummumassa. 


Kuolemaa ei voi lisätä to do -listaan. Sitä ei voi odottaa 
malttamattomana tai edes lievästi kiinnostuneena, koska se 
ei paljasta tai muuta mitään. Jotta se muuttaisi jotain, 
lähtötilan pitäisi vaihtua erilaiseksi, mutta vaikka olisi 
kuinka tuskallinen tila, kuolema ei helpota sitä. Lähtötila 
kyllä vaihtuu erilaiseksi, mutta sitä ei koe. Se, ettei tuska 
jatku, ei ole kärsijälle muutos, kun kuolee. Miten 
kummallista! 


Koska mikään ei ole olemassa jotain tarkoitusta varten, usko 
tai älä, olennon on sama, mitä puuhaa. Vapaa tahto vallitsee, 
mutta myös determinismi vallitsee: äsköinen määrää 
seuraavan. Vaan kun sitä ei voi ennustaa, täytyy tyytyä 
käyttämään vapaata valintaansa. 


Kaikkeus on koti, jossa ei ole ulkomaalia. 

Pusikko on veden vallassa. Muodostuu pinnan taso, jonka 
merkitsevät kellumaan pudonneet keltaiset, käppyräiset 
lehdet, kauempana matoksi tihenevät, ja josta pensaiden 
vääntyilevät turkoosiharmaat varret nousevat samalla 
jättäen varjopuolensa tumman peilikuvan pintaan, ja noiden 
peilausten takana nousee koko metsälatvuston heijastus, 
oranssilehvistöt, tummat havukartiot, risujen suonistot 
taivaan pilvisavuja vasten. 


Suunnitelmat rajoittavat, rutiinit rajoittavat. Siksi on 
suunniteltava sellainen rutiini, joka ei rajoita, vaan voi 
sisällyttää ohjelmaansa vaihtoehtoja ja ohittamattomia 
valintoja. Suunnitelmaa on mietittävä ehkä yhtä kauan kuin 
toteuttaminen kestää. 


Kynnöspellon vino paakkurivistö tummentaa aurinkoisen 
maiseman, siihen työntyy männikön heinäalustainen kiila ja 
sen yli roikkuu kolmen sähkölangan viivasto. Taustalla 
kynnösselkä jatkuu tumman sekametsän laitaan. 


Tärkein asia ymmärtää on, että kaikki on pään sisällä. Kaikki 
on hermoston muotoilemaa. Ja hermosto on evoluution 
rakennelma niistä aineksista, mitä luonnossa on ollut 
tarjolla, ja niiden ainesten ehtojen vallitessa. Kun ajattelee 
pään ulkopuolista maailmaa, sitä edeltänyttä aikaa ja koko 

konseptia, ne on kaikki mielen sisällä. Vain mielen sisällä. Fi 
voi olla "riippumatonta" "käsitystä", mitä mielen 
ulkopuolella on. Että näin. 


Kärsimys on keskeisin kaikista. 


Jos sitä yritettäisiin punnita, se olisi kuin etsisi merkkijonoa 
tekstistä, neuronitapahtumaa hermostoista. Mitään fyysistä 
vaikutusta ei olisi löydettävissä, vain signaali: "Tämä on 
kärsimystä, tätä ei kuulu voida sietää." 


Fyysisesti se voi ilmetä välillisesti, sydäntäsärkevänä 
kirkumisena. Silmittömänä rimpuiluna. Seikkaperäisenä 
kostojärjestelynä. 


Nyt kun kärsimys ei enää johda edistymiseen, siitä olisi 
päästävä kokonaan eroon. Se on lakannut toimimasta 
funktionaalisesti. 


Masennuksella ei liioin tee mitään. Silloin kun hyysättiin 
toivoa, masennukselle oli paikkansa. Nyt voidaan lakata 
masentumasta. 


Tämä ei tarkoita, että voitaisiin paremmin. 

Kun vallitsee epämiellyttävä olo kehossa, se valloittaa myös 
mielen niin tarkkaan, ettei mitään muuta hoksaa, ei edes sitä. 
Fi tajua, että kehon piina on levinnyt mielen joka soluun. Ei 


aavistustakaan. Kuin kädetön, joka ei yllä rattiin. Ei, vaan 

sokea, joka ei näe, että olisi ratti, josta tempaisemalla kyyti 
suistuisi suunnastaan. 


Jos aukeaisi pilkahdus ymmärrystä, että kipu ei 'ole' vaan 
nousee kehosta mieleen, voisi "tulkita" sen signaaliksi. Sitten 
se ehkä näyttäisi vain rumalta tahralta puhtaissa kasvoissa. 
Rankaiseminen näyttäisi myrkkypilveltä sinisellä taivaalla. 
Tai taivaan sinisyys olisi likaantunut myrkyn asettuessa 
meriin palaneista metsistä. 


Alistuminen alistuu. Alistuminen lannoittaa ylimielisyyden. 
Ylimielisyys panssaroituu. Elonkehä katkeilee, pätkät 
kuihtuvat. 


Pirstoudu rakennuspalikoiksi, ole hyvä. Yhden elävän 
olennon tehtävä on toteuttaa molekyylikokoonpanonsa niin 
kuin sattuu ja sen jälkeen pilkkoutua uusiin yhdistelmiin, 
uuteen tapahtumaan. 


Kun kommunismi on mokannut, sitä pitää surra eikä 
tuomita, sillä silloin ihmisen pyrkiminen parempaan on 
mokannu. Ei ole vielä ehtinyt kasvaa uutta ihmistä, jonka ei 
tarvitsisi alistua alistamaan. 

Kapitalismi on se, joka on tuomittava. Kapitalisti alun alkaen 
pyrkii pahuuteen: alistamalla riistämiseen. Kun se rääkkää, 
se ei mokaa vaan toimii juuri kuten tarkoittaakin. 

Aivan läheltä katsoen pienkasvin juurialue on viidakon puu 
pimeää, lamppujen puhkomaa kaupunkia vasten. 
Jalkakäytävällä lojuu kasvin mätänevien, vielä osin vihreiden 
lehtien alustana ruskettunut puunlehti. Kasvi puskee 
asfalttikokkareita tieltään, sen jykevä tyvi tunkeutuu pintaan, 
jakautuu paksuksi haaraksi kamaraa myötäämään, mutta itse 
runko nousee, siitä lähtee ylempänä melkein katkenneita 
oksia, jotka päättyvät vihreään lehteen. Askeleet ovat 
murskanneet sitkeää elämää, mutta se on yhä pystyssä. 


Kapitalismista hyötyy yksi promille nilkkejä. Huijaus menee 
läpi. 


Kun vallankumous on toteutettu, ei saa päätyä tilanteeseen, 
jossa ruvetaan kyselemään, "mitä seuraavaksi?". 


Kauankohan Google on olemassa? Itsestäänselvyyksiksi 
vakiintuneet ilmöt saattoivat kadota yks kaks. Firmat 
katoilivat, tuhatvuotisten valtakuntien tilanne oli yhtä 
horjuisa. Uskomatonta kyllä, myös sukupuolet muuttuivat. 
Tupakointi oli kielletty, mutta hassiksen vapauttamista 
odoteltiin. Entä kapitalismi? Voisivatko omistajat vaihtaa 
alaa? Keskinäinen kilpailu toistaiseksi piti eliitin tiukasti 
asenteissaan. Sitä paitsi mukavuudenhalu ei kai voinut 
väistyä? Mutta kaikki oli mahdollista, suomalaiset suostuivat 

laulamaan julkisesti karaokea, ja kehonpalvojat tikkauttivat 
nahkoihinsa lapsellisia kuvia. On selvää, että voimme odottaa 
luonnonlakien kumoamista. Irtoamme gravitaation 
pihdeistä. Joku alkaa elää ikuisesti. Entropia kiepahtaa 
ympäri taannehtivasti. Syömme perseellämme. 


80-luvulla kehittyi hyvinvointiyhteiskunta, ja sitä toivottiin 
maailmanlaajuiseksi malliksi. Terveydenhuollon piti olla 
ilmaista. Mihin rajaan? Kuinka kallis hoito on mahdollista 
ulottaa kaikille? Onko jollakulla oikeus enempään, jos se on 
pois toisilta? Ei vitussa. 
Perustuloa kutsuttiin kansalaispalkaksi, mikä on 
järkeenkäypää: kansalainen joutuu noudattamaan sääntöjä, 
joten hänellä on oikeus korvaukseen siitä, ettei voi vetäytyä 
ovet paukkuen metsästäjäksi luonnonpuistoon. Hänen on 
voitava syödä, asua ja pukeutua niinkuin muutkin ettei tarvi 
tuntea oloaan huonommaksi. Kun vielä käy kirjastossa ja 
museoissa ja saa matkustaa halvalla, niin ei paljon tarvitse 
muuta. 
Mutta hän haluaa ehkä saada aikaan jotain, joka edellyttää 
tarvikkeita ja muiden apua. 
Koulutuksen siihen hän toki saa yhteisöltä. Jos hänen 
projektinsa hyödyttää kaikkia edes välillisesti, se 
rahoitetaan. Taide, tieto ja tiedotusvälineet ovat ilmaisia. 
Toimittajille maksetaan kansalaispalkan lisäksi 
ravintolakulut. 
Entä kuka oikein maksaa kaiken? 

Mitä vielä pitäisi maksaa, kun tuotantolaitosten tuotto virtaa 
yhteiseen käyttöön. Tavara ja palvelut, jotka tuotetaan, ovat 
ilmaisia. Koko maailma on yhteistä kierrätysaluetta. 

Millä palkitaan työntekijät? 
Flannolla, saatana. Lintu ei saa palkkaa siitä että napsii 
pihlajanmarjoja. Siinä kylliksi palkintaa, että saa tehdä 
yhdessä mieluumin kuin kärvistellä toimettomuudessa. 
Ihmiset luo elämänsä talkoilla. Siinä mitään kyttäämistä 
kaivata. Ihmisten välinen arvostus on suurin houkute. 

Jaaha. 


Ylimielisyys hävittää arviontikykyä ja heikentää 
vastaanottamista. Se syntyy kun kohtaa liikaa myönteistä 
palautetta. Palaute voi tulla itseltäkin. Myönteinen, 
rohkaiseva ja kiittävä palaute vahvistaa käsitystä, että toimii 
oikein. Puuha onnistuu ja suo tyydytystä, siitä tulee hyvä 
mieli. Fi huvita tarkistaa epämiellyttäviä asioita, puutteita, 
vaan takertuu hyväänolontunteeseen. Lannistunut ihminen, 
joka ei tiedä, onko hänen tekemisellään mitään arvoa, 
hidastaa, tulee huolimattomaksi, ehkä lopettaa, ellei 
ulkopuolinen kehu häntä. Pieni kannustus korjaa asenteen, 
ja kehittyminen käynnistyy uudelleen. Jatkuva imartelu 
katkaisee kehityksen ja synnyttää ylimielisen olon. Jos 
ylimielisellä on valtaa, hän aiheuttaa vahinkoa muillekin kuin 
itselleen, ehkä koko järjestelmälle. Valta houkuttelee 
ympäröivät ihmiset mielistelemään etujen toivossa ja 
toimimaan, kuten ylimielinen toivoo. Syntyy yksinvalta. 


415 


Rankaiseminen on aina alistamista 


Sitä yritetään perustella "seuraamuksena" tahallisesta 
"väärin"teosta, se olisi verrattavissa vaikka katolta 
hyppäämiseen, jossa loukkaantumisen vaara on ilmeinen. 
Kun ottaa riskin, voi vahingoittua. 


Mutta kun rangaistaan, vahingoitetaan tietoisesti, jotta uhri 
kokisi rankaisijan ylemmyyden. Lasta lyödään tai lapsen 
mieli pannaan kärsimään, vaikka sitä ei itse lapsen teko 
aiheuttaisi. Rikoksen tekijä ei muutu rikostatekemättömäksi 
istuessaan muiden vankien seurassa tuomiotaan. Koira ei 
tiedä miksi sitä lyödään. 


Lapsi tietää, ettei sisarusta saa kiusata ja hän kiusaa silti. 
Hän saattaa olla oppinut pelkäämään rangaistusta, mutta 
pelko ei saa häntä pidättymään. Pelon ei saa antaa estää, sillä 
pelolle myöntyminen merkitsee alistumista. 


Rikollisen on jatkettava tottelemattomana, jottei suostuisi 
alistetuksi. Rankaiseminen tuottaa rikollisia. Rankaisu 
pakottaa vastarintaan, alistamisen torjumiseen. Rankaisija 
on aina fasisti. 


Alistuminen vahvistaa alistajaa ja heikentää kaikkia, joita 
alistaja on vasta aikomassa alistaa. Alistuminen leikkaa 
valtavan osuuden vaihtoehtoja, variaatioita, pelivaraa, 
monmuotoisuuden voimaa. 


Mutta alistuminen mahdollistaa yhteistoiminnan. 

Kivijalan vierestä puskee ruohotupsu. Vihreät terävänsuipot 
lehdet nojaavat ylös seinään, taipuvat ulospäin, kaartuvat 
alempia kohti kellastuen, alimmat syöksyvät maahan, 
vääntyvät vaakasuoraan ja käpristyvät ruskeiksi. 


Velvollisuus on rankka, vaikeasti poisopittava motiivi. 


Suuri osa ihmisistä tarvitsee turvallisuutta, sillä stressi 
syövyttää. Perheellinen haluaa pitää huolta läheisistään ja 
nukkua yönsä rauhassa, palautua. Vanhus ja sairas ei jaksa. 
Vammaisella on ylimääräistä jaksamista. Mutta lapsi on 
utelias ja tyhmänrohkea. Nuori kaipaa jännitystä. Aikuinen 
ottaa kernaasti riskejä ja kammoaa yllätyksettömyyttä. 
Turvallisuus onkin halveksittavaa. Pelokas ei pitkälle elä, hän 
ei opi, ei koe, ei löydä eikä muutu. Ruotsalaisiksi emme 
halua. Emme halua olla samaa mieltä niiden kanssa, jotka 
ovat jotain mieltä. Haluamme elää — ei — elämme näin 
kysymättä lupaa, jäämättä riippuvaisiksi edes vapaudesta. 
Matkustamme Marsiin, kiipeämme pilvenpiirtäjän huipulle 
ulkopuolelta, hyppäämme vuorelta liitelemään popliinitakin 
varassa. Teemme vallankumouksen, alamme kapinoida uutta 
hallintoa vastaan ja perustamme vastarintaliikkeen, 
väkivaltaisen. 

Hyvän tahtominen ei ole sama asia kuin ystävällisyys. 
Hyvänsuonto. 


Jos ei jatkuvaa vittumaisuutta olisi, jäisi makaamaan. 


Älä yritä miellyttää. Älä tottele. Älä käyttäydy eduksesi. Jos 
sinut hyväksytään, pääset mukaan mutta alat mukautua. 


Tarkoituksettomuudesta ei pääse mihinkään. Kysymys, miksi 
todellisuus on olemassa, on auki. Johdettu kysymys, miksi 
itse on olemassa, on yhtä auki. 


Muu tarkoitusmäärittely on mielivaltaista. Sellainen 
mitätöntää myös etiikan perusteet. Etiikka on mielivaltaista, 
mutta sellaisena tietysti pätevää: jos kyhää mielipiteen 
arvoista, se kelpaa omien valintojen motiiviksi. 


Fikä muuta lähtöarvoa ole edes kuviteltavissa kuin oma 
olemassaolo. Mutta kun ei viihdy olemassa eikä sekään toimi 


arvona, jää tarkoituksettomaan tilaan. 


Kaikki kärsimys on hintaa ei-mistään, mitään sillä ei saa, 
negatiiviseksi hurahtaa saldo. 

Omatunto, etiikka ei voi olla pätevä vaikutin. Se koskee vain 
ihmistä. Tiede ja järkeily ei voi olla pätevä perustelu. Se voi 
erehtyä. Umpimähkä on pitävä lähtökohta ja ohje. 

Kun luopuu vaikuttamisesta muuttavasti, voi ajautua. 


Ensimmäinen ongelma on pyrityn asiaintilan määrittäminen. 
Kun kerran ei tiedä täsmälleen millaisessa maailmassa 
haluaisi elää, voi vain sohia umpimähkään ja ihmetellä 
tulosta. Muutkin sohivat. Hekin ovat olemassa. Olemme 
tämä. 


Itsari ei ole valinta 


Mies pitää itsesurmaa hyväksyttävänä ja kannustettavana 
ratkaisuna, ei ongelmana. Hän ajattelee toisaalta 
ekologisesti: Ihminen tuhoaa elinympäristönsä. Jokainen 
ihminen, varsinkin länsimainen, on taakka. Elintila ja 
viljelyala pienenevät, resurssit ehtyvät ja ympäristö 
tuhoutuu. Toisaalta mies on henkilökohtaisesti 
elämänhaluton. Hän opettaa taidekoulussa. Hänen 
masennuksensa on yltynyt, kun näkö ei enää riitä 
työntekoon. Ikävä kyllä, samalla hän tulee 
toimintakyvyttömäksi, koska työ on hänen elämäntapansa ja 
missionsa. Hän on pari vuotta valmistellut omaa Teosta, 
jonka edistäminen käy työläämmäksi ja työläämmäksi. Mies 
ei enää osta vessapaperia isoissa pakkauksissa, koska 
arvelee kuolevansa ennen kuin se on pyyhitty. 

Taidekoulun aamiaispöydässä kaikenikäiset keskustelevat 
kaikesta. Erimielisyyksistä kinataan kunnes ne ohitetaan: 

- Ei sille ilmaston lämpenemiselle mitään voi. 

- Mutta koska se vaikuttaa sitä tuhoisammin, mitä 
vähemmän sitä hillitään, kaikkien pitää vähentää kulutusta. 
- Elämästä tulee ankaraa. 

- Onneksi on taide. 


Pimennys. Valo. 


- Emme kestä miljoonia pakolaisia 

- Meillä on velkaa: meitä on autettu. Ja toisaalta me olemme 
aiheuttaneet pakolaisvirrat. Luonnonvarojen ryöstö ja 
ilmaston lämpeneminen ovat tehneet toimeentulon siellä 
mahdottomaksi. 

- Niin, matkustammehan mekin Suomen sisällä opiskelun ja 
työn perässä. Ja ulkomaille, Ruotsiin, Amerikkaan, joka 
puolelle. 

- Onneksi on taidekouluja joka puolella. 


Pimennys. Valo. 


- Pitää taistella palkankorotusten puolesta. 

- Elintasoa on pakko alentaa, tuli mitä tuli. Maapallo ei kestä 
talouden kasvua. 

Miten enää on varaa elättää taiteilijoita? 

- Onneksi taide on itsensä palkinto. 

- Taide on ilo! 


Pimennys. Valo. 

- Taiteella ei elä, kukaan ei palkkaa taiteilijoita, apurahoja on 
niukasti. Yrittäjyys on ainoa vaihtoehto. 

- Taide ei ole elinkeino vaan kaikille kuuluva ominaisuus joka 
liittyy kaikkeen inhimilliseen toimintaan. Taide on totutun 
ylittämistä. 

- Onneksi ON taide. 

- Taide on silta parempaan. 


Hän kohtaa taidekoulussaan naisen, josta pitää. Naisen 
kanssa voi keskustella, tämäkin on ekologisesti ajatteleva, 
humaani, akateeminen ja taiteellinen. Jokin kuitenkin 
jarruttaa. Pari on erilainen: nainen on iloinen optimisti ja 
rakentava. 


Saapuvat miehen kotiin. Takkia naulakkoon. 

- Tervetuloa, anteeksi etten ehtinyt siivota. 

- Ymmärrän että lähdit kiireellä, etkä tiennyt että tulisin 
mukanasi kun palaat. 

Mies vetää tuolin jääkaapin eteen, alkaa syödä juustoa ja 
punajuuria kaapista, ryyppää piimää purkista, havahtuu 
siihen että nainen seisoo vieressä. 

- Onko sulla nälkä? 

- Voitais ihan laittaa ruokaa. 

- Mulla ei oo enää nälkä. 

- Katotaan mitä sulla on ja voitais käydä kaupassa. 

- Täällä on pakastepitsoja ja pakastevihanneksia ja 
valmisaterioita. 

- Lähdetään kuule kauppaan niin voin illalla leipoa vaikka 
skonsseja. Mutta ensin pitää imuroida kun alkaa tuntua 
karhealta kurkussa tämä pöly. 


421 


Nainen alkaa imuroida, mies asettuu sänkyyn ja ottaa 
läppärin syliinsä. 

- Joo, mä en siivoa usein. 

Se on toisaalta priorisoimista. Tärkeempää tehdä jotain 
tärkeempää. Niinku kerätä materiaalia somesta Teokseen. 
- Voitais käydä siellä kaupassa. 

Lähtevät kauppaan, valikoivat luomua ja lähiruokaa, ei 
espanjalaista eikä israelilaista, nainen ei halua 
etelä-amerikkalaistakaan koska pitkä kuljetusmatka. 


Pari tekee asioita yhdessä, asuu vuoroon miehen, vuoroon 
naisen kodissa, vierailee kummankin ystävien luona, 
matkustelee. He suunnittelevat yhteistä elämää, asunnon 
hankintaa. 


Mies ja Nainen keskustelevat kaupassa, mies pitelee housuja. 
- Nuo on tehty hikipajassa ja rahdattu toiselta puolen 
maapalloa. Katsotaan kotimaista. 

- Toivottavasti sitte kestää niin kauan kuin minäkin. Saa olla 
viimeset housut mitkä ostan. 

- Nämä mun räätälin ompelemat on kestäneet jo 10 vuotta. 
Teetetään sullekin! 

- Teetetään! Vielä sentään palkka juoksee. 

- Saat varmasti mieleiset. 

- No mallihan otetaan tietysti näistä nykyisistä. 


Kumpikin maalaa: Mies ja nainen maalaavat jutellen mallia 
(esimerkiksi putkenpätkä) omasta näkökulmastaan (toinen 
renkaan, toinen nelikulmion). He keskustelevat ekologiasta, 
kulutuksesta, yhteismaista, kodin lämpötilasta ja 

riitaantuvat. He purkavat erimielisyytensä laatimalla 
vuorosivuin pienen lehden nimeltä Riita. 


Mies ottaa lakin päästä ja näkee peilikuvan. 

- Onpa takkunen. Mutta enää en mene parturiin parturiin, 
tällä tukalla hautaan. 

- Leikkaan sun tukan kun päästään kotiin. Voidaan haudata 
hiukset kompostiin. 

- Ihanaa. Oota käyn taas vessassa kun tuossa näkyy olevan 
ilmainen. Lääkäriin en kusivaivaa lähe valittamaan. Turha 
tässä iässä enää korjata pikkuvikoja, eikä tiedä ettei kävis ku 
äiteellä joka meni lääkäriin vaihtamaan lääkkeitä niin ei tullu 
koskaa takasi. 

- Voin tulla tueksi. Eturauhasmarssille! 

- Ihanaa sulla toi huumorintaju. 


Mies alkaa muuttua, näkee todellisuuden kiinnostavampana 
ja mahdollisuuksina tehdä hyvää ihmisille sen sijaan että 
varoittelisi heitä maailmanlopusta. Mies ei kuitenkaan 
muutu perusasenteeltaan. Hän on päättänyt tappaa itsensä 
niin kauan kuin kykenee — eli mieluummin pikemmin kuin 
liian myöhään. Näkö heikkenee. Kun yksi osa-alue tulee 
vaikeaksi, muutkin osaamiset takkuavat. Nainen ei aivan 
ymmärrä, mutta lojaalisti tukee. 


Keskustellaan autossa retkellä. 

- Kun muistelee mennyttä onnellista aikaa, toteaa, ettei 
tuolloin ymmärtänyt tuntea onnellisuuttaan, mutta jos taas 
olisi ajatellut olevansa onnellinen, ei olisi kokenut itse 
onnellisuutta koska olisi ajatellut onnellisena olemista. 

- Mitä onnellisuutta ajattelit? 

- Sitä kun ajoin autoa luoksesi tietämättä, tulenko edes 
perille. Majoituin Tuuloksessa hotellihuoneeseen, jonka 
ikkunasta oli näköala sisälle kauppakeskuksen kassoille. En 
tiennyt että tuo hirveys oli onnellisuutta. 

Ja olet palauttanut uskoni laitettuun ruokaan. Paino nousee, 
terveys kärsii. 

Olet palauttanut uskoni puhtauden miellyttävyyteen. Siivoan, 
sen sijaan että tekisin töitäni. 

Olet palauttanut uskoni ystävällisyyteen. En saa olla 
rauhassa kun kinutaan milloin mihinkin 
vapaaehtoistoimintaan. 


Pimennys, valo. 


- Olen moraaliton. Miksi joku voisi määritellä mikä on 
oikein? Kaikki on ihan sama. 

- Minulle ei ole sama. 

Nainen helpottaa Miehen masennusta. Naisen lähdettyä 
kotiinsa: 

- Antidepressanttitantti lähti. 


Naisen kotona he nukkuvat yläkerrassa. Nainen viihtyy 
hämärässä, mies tarvitsee valoa koska talo ja tavat ovat 
outoja, näkö ei riitä hämärässä. Nainen siivoaa, koska on 
allerginen pölylle, mies laiminlyö hygienian. Nainen 
helpottaa Miehen masennusta. Mies häpeää marisemistaan. 


Nainen ja mies ovat jo vuoteessa kun Mies lähtee pimeässä 
kuselle alakertaan. Hälyä, kompastelua, kiroilua, rysähdys. 
Valo syttyy, mies nousee kaaduttuaan, palaa vuoteeseen 
jossa siristelevä nainen. 

- Jonain yönä taitan niskani noissa portaissa. 

Nainen katsoo kysyvästi. 

- Kun nukumme täällä yläkerrassa, pelkään, kun pitää 
kompuroida jäykin, vihlovin nivelin alakerran vessaan monta 
kertaa yössä. En uskalla edes sytyttää valoa etten herättäisi 
sinua. 

- Olet kiltti, rakastan hämärää. 

- Itse taas olen hämäräsokea. Lisäksi koska olen vanha paska, 
mun pitää juoda paljon etten kuivu. Ja koska diabetes 
tyrkyllä. Ja koska olen vanha paska, nivelet jäykistyy yöllä, 
nilkka ei pidä, polvi pettää, kompuroin, kun 
unentokkurainen jalka ei jaksa ottaa painoa vastaan 
portaissa. Enkä löydä silmälaseja, koska olen unipöpperössä 
enkä löydä valokatkaisijaa, kun ne on kummallisissa 
paikoissa tässä epästandardissa talossa, jonka on rakentanut 
joku itseoppinut vuonna ennen sotia. Emmekö voisi muuttaa 
alakerran alkovia makuuhuoneeksi? 

- Makuuhuoneen pitää olla vain nukkumiseen, ja alakerrassa 
on kaikkea härpäkettä. Mutta voimme kyllä muuttaa sängyn 
alas alkoviin. Tosin se ei mahdu portaista. 

- Katsotaan nyt vielä. Anteeksi että olen niin vaativa. 

- Siirretään vain sänky alas, mutta siellä on kylmempää. 

- Siellähän on sähkölämmitin, miksei hyvänen aika sitä voi 
laittaa päälle? Voin maksaa osuuteni sähkölaskusta. 

- Koska silloin lämpö nousisi tänne yläkertaan ja kosteus 
tiivistyisi katon rakenteisiin mikä taas... 

Mies keskeyttää. 

- En siis voi voittaa, vai mitä? Tarkoitan etten voi jäädä 
tänne? Et halua minun asuvan täällä? 

- Kuinka niin? Kyllä minä haluan sinun asuvan täällä. Tämä 
on kuitenkin minun kotini. 

Mies lopettaa ansiotyön. Hän muuttaa naisen kanssa yhteen, 
myy omaisuutensa. 


- Lopetin työnteon taidekoulussa. 

- Et voi olla tosissas. Eläkkeesi jää niukaksi, riittäneekö 
asumiseen? 

- Eikö ollut puhetta että muuttaisin luoksesi? 

- Luulin että auttaisit lumitöissä kun en tiennyt selkä-, 
lonkka-, polvi-, nilkka- ja sydänviastasi. 

- Aivan. Miestä tarvitaan vain miesten töihin. Sukupuolten 
tasa-arvon tasoittamiseen. 

- Mä en suostu palvelemaan sulle kaikkee eteen. 


Nainen pitää taloa ja kissaa mahdollisimman työläästi. 


- Et voi siirtää tuolia, kissan pitää päästä hyppäämään 
hyllylle. 

- Ainiin. 

- Saunan ovi täytyy pitää kiinni jottei radonkaasu nouse 
huoneisiin. 

- Ainiin. 

(kertautuu) 

- En uskalla tehdä itse mitään talossa jossa on näin vaikeat 
säännöt eikä saa sytyttää valoja. 

Mies istuu pukeutumattomana vuoteen laidalla köyryssä. 


- Siirtyisitkö, kun minä laitan vuoteen. 
Mies pukeutuu ja palaa istumaan sijatulle vuoteelle. 

- Kumpikin vanhenee. Alamme etsiä kerrostaloasuntoa. 
Asumme täällä siihen asti. 

- Mihin saan tavarani, kun irtisanon työasunnon? 

- Raivaamme kirjoillesi tilaa. 


Pimennys, valo. 


- Kiitos. En saanut myydyksi kuin 2000 sarjakuvaa. 

- Olisihan ne kelvanneet, muttet raaskinut luopua. 

- Niissä on reunamerkintöjä, joita en ole ehtinyt lukea. 
- Soittimistasi sai sentään rahaakin. En tiennyt että olet 
musikaalinen. 

- En koskaan ehtinyt opetella soittamaan. 


Pimennys, valo. 


- Voisimme muuttaa Kemiin, siellä olisi meri vieressä. 

- Siellä on vielä pimeämpää ja kylmempää kuin täällä. 

- Etkö siedä Katve-Suomea? 

- Helsinki on se jossa haluan asua, sinne synnyin. Tarvitsen 
museoita. Ja läheiseni asuvat täällä. 

- Helsingin seutu on se, josta haluan niin kauas kuin 
mahdollista. Paitsi ydinkeskustassa voisin murjottaen asua. 
- Aletaan sitten etsiä 3 huoneen asuntoa. 

- Pelkään ettei eläkkeeni riitä osuuteeni asumiskuluista, saati 
elämiseen eli kahviloiden kartoittamiseen. 

- Kyllä me pärjätään. 


Pimennys, valo. 

- Mielikuva: istun nojatuolissa kerrostaloasunnossa, juon 
haaltunutta kahvia. Syön leipäjuustoa ja siemeniä. Edessä on 
pääkaupunkiseudun kartta, jossa merkintöjä. Sormi tökkää 
kohtaan keskustassa. Hamuan valkoisen keppini, kankean 
päälystakin niskaan ja raahustan ulos. Suuntaan asemalle, 
junaan, jatkoyhteyteen, ja astun kartalta päättämääni 
kohtaan. Etsin baarin, työnnän teleskooppikepin suppuun ja 
kolistelen sisään. Ostan vissyä, istun ja alan katsella. 
Kirjoitan vihkoon, mitä näen uhriksi valitsemassani 
asiakkassa. Maalaan kirjaimin ja viivoin rujon kuvan. 
Hengitykseni rahisee. Kynä sihisee. Maailmankaikkeus 
kohisee kosmista taajuuttansa. 

Nainen kohottaa katseensa näytöltä. 

- Toinen mielikuva: istut nojatuolissa tässä talossa, juot 
tuoksuvaa kahvia ja syöt lämmintä skonssia. Edessäsi on 
pääkaupunkiseudun kartta, johon sormesi tökkää kohtaan 
keskustassa. Nainen koputtaa ikkunaan ja virnuilee ulkoa, 
pöllyttää lunta. Kankeat päälystakin niskaan ja raahustat 
ulos. Naisella on jo lumikola, tartut lapioon. Kaihoat junaan, 
jatkoyhteyteen, mihin tahansa. Lumi on onneksi kevyttä 
pakkasvitiä, mutta sitä tulee koko ajan lisää. Kolmannet 
lumityöt tänään. Tulee hiki. Illalla lämmität saunan, se on 
varma. 

- Ääh. 


Mies lopulta uskaltaa kertoa naiselle sitoutumisestaan 
elämänsä lopettamiseen. Nainen yrittää saada hänet 
elämään uteliaana niin kauan kuin elämää riittää, 
pelottomasti ja hyväksyen mitä tulee. Mies ei uskalla. Hän 
sanoo haluavansa hankkia aseen. 

- En ole uskaltanut puhua eräästä piirteestäni. 

- Onko se kiusallinen? 

- Aion tappaa itseni. 

- Voit kertoa, en nolaa sinua. 

- Tarkoitan, että aion tappaa itseni. 

Mies kertoo sitoutumisestaan elämänsä lopettamiseen 
omatoimisesti. Nainen vetoaa. 

- Muttarakas, eletään! Meidän olomme on enimmäkseen 
hyvä! Nautitaan toisistamme. 

- Lopulla se käy kestämättömäksi, eikä silloin enää ehkä 
pysty päättämään päivistään, päiviään itse. Syöminen 
kannattaa lopettaa kun ruoka maistuu parhaimmalta. 

- Aion ottaa vastaan, mitä on tullakseen, hyvät hetket ovat 
hyviä huonoihin verrattuna. 

- Huonot tulevat lopuksi sanomaan viimeisen sanan. 

- Sitä ei ole pakko jäädä kuulemaan. 

- Niinpä! 

Pelko, kivuliaisuus, jännityspahoinvointi ja syyllisyys siitä, 
ettei jaksa jaksaa. Ja tätä ei haluaisi sälyttää 
ihmissuhteeseen, jossa rakastaa. 

- Kyllä me pärjätään. 

- Kaikki kuolevat joskus, ja käytännöllisesti katsoen aina 
tuskallisesti ja häpeällisesti. Eläimet ryömivät piiloon ja 
lakkaavat syömästä, antautuvat kuolemalle. Vanhat joutuvat 
saaliiksi, vain ihmistä kidutetaan hengissä. Ennen vanhukset 
kävelivät metsään, nyt on kuitenkin mahdollista päättää 
päivänsä tuskitta. 

- Kyllä sinä joskus onnistut kuolemaan. 

- Pitäisi ehtiä ennen kuin ei enää siihenkään pysty. 


Pimennys, valo. 

- Kipu pitää vain kestää! 

- Jaa miksi? 

- Pitää olla sitkeä! 

- Mitä hyötyy loppupeleis? 

- Että jaksaa elää! Pitää olla voimakas elämänhalu. 
- Miksi kun joka tapauksessa kuolee? 

- Joka ei jaksa, sortuu. 

- Kuulostaa lupaavalta. 


Pimennys, valo. 


Nainen lukee lehteä tabletista, näyttää miehelle, joka istuu 
oman läppärinsä ääressä. 

- Tämä mies on ehkäissyt satoja itsemurhia. 

- Koko sana on virheellinen ja halventava! 

Nousee harppomaan. 

- Kun ihminen lopettaa elämänsä, se ei ole murha! Se on 
valinta, johon elämään viskatulla olennolla on aina oikeus. 
Fikä itsareita pidä torjua. Itsensä tappamiseen pitää 
rohkaista! Se todella ratkaisee ongelmat, ja läheisen tuskien 
loppuminen pitää toki olla helpotus myös omaisille. 
Itsesurmassa ei ole aina kysymys ylivoimaisista ongelmista, 
häpeästä, sietämättömistä tuskista tai masennuksesta, voi 
myös ymmärtää yksinkertaisesti elämänhalun puuttuvan. 
Olen päässyt pienten masennusten ja sieltämättömän 
lysynkin yli. Itsensä tappaminen on vaativa toimenpide. Ja 
kun ihminen on heikoilla, toivoton, juuri silloin hänelle ei 
tule mieleenkään jaksaa tappaa itseänsä. Se pitäisi tehdä 
voimissaan. Hallitusti ja täsmällisesti. 

Vielä en ole tomeroitunut niin rankkaan toimintoon. Sitä 
paitsi uteliaisuus on kiduttava heikkous silloin kun 
pahoinvointi ei kaada toimintakyvyttömäksi. 

Mies siirtyy oman läppärinsä ääreen naputtelemaan. Hän 
kannattaa Eutanasia-aloitetta Facebookissa. 

- Minusta kaikkien ihmisten tulisi itse päättää elinajastaan ja 
lähtönsä kohta. 

Nainen ei kohota katsettaan. 

- Minä ainakin aion elää niin kauan kuin elämää riittää. 


Pimennys, valo. 


- Elän jo laina-ajalla. Ilman virkavapaita olisin luhistunut. 
Kun ihminen on toivoton, hänelle ei tule mieleenkään jaksaa 
tappaa itseänsä. Fn ole vielä tomeroitunut niin vaativaan 
toimintoon. Ja uteliaisuus on kiduttava vihollinen silloin kun 
pahoinvointi ei kaada toimintakyvyttömäksi. Aion hankkia 
aseen. 

- Sitä et voi tuoda meidän kotiimme. Sitten en voi jatkaa 
kanssasi. En voisi elää odottaen minä hetkenä tahansa 
joutuvani leskeksi. 

- Mutta sehän tilanne on joka tapauksessa, ellet menehdy 
ensin. 

- Haluan että kuolet yllättäen. Tai haluan nähdä sinun 
heikkenevän, että pystyn valmistautumaan. Mutta en halua 
että sinä päätät jättää minut tuolla tavalla. 

- Tiedän. En ymmärrä miksi puhuin tästä. 

- En minäkään. Mitä odotit minun sanovan? 

- En oikeastaan tiedä, heitin kai pallon seinään. Olemme 
sopineet että kaikesta pitää puhua, ja tuo on painavin minua 
koskeva seikka, en voinut loputtomasti vältellä sitä. 

- Ymmärrän sen, se on pakko käsitellä, mutta en näe, miten 
se on käsiteltävissä. 

- Masentuneen kannattaa eristäytyä, ettei ole rasitteeksi 
läheisilleen. Vitun tyhmää hankkia läheisiä. 

- En voi uskoa tuota. 

- Ihminen pystyy olemaan masentunut niin kauan kun joku 
hänestä huolehtii — yhteiskunta tai läheiset. Ystävät 
auttavat, neuvovat ottamaan yhteyden, kuljettavat lääkärissä, 
sietävät marisemista. Mutta jos ei kestä olla taakkana 
läheisilleen, jotka auttavat pysymään hengissä, miten erota 
heistä? Vitun noloa tappaa itsensä kaiken sen välittämisen 
jälkeen. 

- Voithan sinä tappaa itsesi elämän jälkeen. 

- Ajattelin aiemmin. 

- Kuinka aikaisin? 

- Parin vuoden sisällä. 

- Tunnen itseni huijatuksi. En halunnut saattohoitajaksi. 

- Taidan ymmärtää että olen ääliö. 

Mikä hätänä? Suljit kasvosi. 

- Et pessyt käsiäsi niistettyäsi. 

- Käsien peseminen on luonnotonta. 


Pimennys, valo. 


- Miltä sinusta tuntuu se, että olet muuttanut kokonaan 
elämäni? Muistan kuinka toissa vuoden keväällä suunnittelin 
seikkaperäisesti itseni tappamista. Sen sijaan olen nykyään 
pitkiä aikoja päivästä ihan hyvällä mielellä. Rupesin käymään 
joka aamu suihkussakin. 

- Vielä kun rupeat pesemään käsiäsi. 

- Jos jatkat käsienpesusta kerrankin, lähden 
vapaustaistelijaksi Afganistaniin. 
Mies alkaa keräillä tavaroitaan. 


Pimennys, valo. 


Vuoteen laidalla mies pää kumarassa. 
- Lähden tästä hyvästä, rakkaudentäyteisestä elämästä. 
Mies nousee keräämään rinkkaan kampetta. 


Mies päättää lähteä pois. Hän ei halua naisen surevan, joten 
hän ei aio lopettaa elämäänsä kotimaassa, vaan aikoo selittää 
lähtevänsä toteuttamaan missiotaan levottomaan maahan. 
Hän ikään kuin katoaisi, mikä ei olisi yhtä ehdotonta kuin 
selkeä kuolema. Mies on jemmannut rahaa noin 
kymppitonnin, jolla pääsee kauas ja pystyy elämään pari 
kuukautta. Missioksi hän kuvailee Teoksensa materiaalin 
täydentämisen. Nainen hyväksyy, ilahtuneena, sillä hän on 
pelännyt miehen synkkyyttä. 


- Minun on elettävä yksin. En pysty pesemään käsiäni, en 
sammuttamaan valoja, palelen, kun ei päivävaatteissa saa 
mennä peiton alle. En raski ostaa luomua enkä karta 
perulaisia hedelmiä. Elän mieluummin kuten haluan 
yököttävässä masennuksessa kuin huomaavaisena onnessa 
ja kiintymyksen kohteena. 

Mies rojauttaa päiväkirjapinon roskiin. 

- Oikeasti oppisin pesemään käsiäni, siivoamaan 
kissavessoja, ellen olisi jo laina-ajalla. En jaksa alkaa 
ponnistella lisää, kun jaksan ponnistella vähemmän. Olen 

lahjoittanut itselleni oikeuden poistua takaovesta heti kun 
siltä tuntuu. Mutta enhän voi tehdä niin rakkaalleni! 

Pakkaa läppärin. 

- Mutta jos olen poissa silmistä, kuolemakin lientyy 
etäisemmäksi. Pahan päivän jemma riittänee pariksi 
kuukaudeksi. 

Pakkaa seteleitä. 

- Nainen pitää itsestään ja minusta, minä taas en pidä 
minusta vaikka pidän hänestä. Kun käyttäydyn ihmisiksi, 
teeskentelen. Pystyn rakastamaan, mutta koska en pidä 
itsestäni, en pysty ottamaan rakkautta vastaan, vastarakkaus 
sujahtaa läpi, jää saaliitta. 

Kääntyy Naisen puoleen 

- Muru, olen päättänyt lähteä Afganistaniin. Teokseni 
edellyttää, että koen itse, miltä näyttää imperialismi ja 
kansakunnan hätä. 

- Ymmärrän. Se on parasta mitä voit tehdä. Täällä olet 
jumissa ja pahalla tuulella. Mutta eikö se ole levoton ja 
vaarallinen maa? 

- Sinne minulla on varaa lähteä. Olen saanut jemmatuksi aika 
vähän, mutta tuolla se riittäisi edes pariksi kuukaudeksi. Ei 
siellä länsimaiselle mitään tapahdu, pidän sarjakuvakurssia 
lapsille. 

- Uskon että pärjäät. Kunnioitan päätöstäsi. 


Mies matkustaa paikkaan, jossa on levotonta, ostaakseen 
aseen. Paikan päällä hän alkaa opettaa lapsille kuvantekoa, 
sillä siinä ei tarvita kielitaitoa — hän näyttää. Kuvat kertovat 
alueen väkivallasta ja imperialistisesta aggressiosta. Hän 
lähettää puhelimestaan kuvia FB-sivulleen tietäen naisen 
seuraavan. 

Mies lentoaseman kahvilassa näprää älypuhelinta. 
Valotaululla näkyy lentojen lähtöaikoja. 


Mies lukee Tor-selaimelta pyssyjen myynti-ilmoituksia ja 
eutanasiavinkkejä. 


Lapsijoukko hösää miehen ympärillä. 

- Ottakaa kukin tästä paperiarkki. Tuossa on kyniä, ne on 
kalliita, älkää hukatko. 

Lapset ottavat kyniä ja paperia, kaikilla on matkatoimiston 
esitteitä piirustustukena. 

- Piirtäkää kuvasarja, mitä tapahtui, kun amerikkalaiset 
tulivat maahan. 

Lapset näyttävät kysyviltä. 

- Näytän mallia. 

Miehen piirroksessa pistoolikäsi ampuu Jaska Jokusen 
näköistä ihmistä päähän. 

- Teidän vuoronne. 

Lapset alkavat piirtää. Lasten sarjakuvat kertovat 
väkivallasta ja imperialistisesta aggressiosta. Mies lähettää 
puhelimestaan kuvia Naisen FB-seinälle. 

- Minusta on mukava tehdä jotain muka hyödyllistä kuten 
opettaa lapsia ilmaisemaan. Muttei mikään oikeasti ole 
hyödyllistä. Koskaan ei voisi tietää, kuinka olisi käynyt, jos 
olisi tapahtunut toisin. 

- En pidä itseäni itsekkäänä, koska itsekkyyttä ei ole. Olennot 
toimivat. Ilmaantuvat ja katoavat ja siinä välissä elimistöissä 
tapahtuu tunteita, jotka ohjaavat toimimista. Rakkautta, joka 
huijaa lähestymään. Kärsimystä joka panee hakeutumaan 
pois. 

Eräänä päivänä mies istuu rantakahvilassa kirjoittamassa 
postausta facebookiin, merkitsee "Mies paikassa Ranta 
Kahvila" ja laittaa puhelimen taskuunsa, kun eräs pikkupoika 
hänen opiskelijoistaan tönäisee häntä ja varastaa puhelimen. 


Poika kipittää kaverinsa luo. 

- Kato, se on kirjautuneena Facebookiin! 
- Striimataan siitä videoo sen seinälle! 
Pojat kuvaavat ilkkuen. 


Pöydän ääreen vaappuu kulmikkaan lihava, päällystakkiin 
pukeutunut mies, joka kysyy eleellä, voiko seuraan istua. 
Mies nyökkää ja ihmettelee napitettua palttoota kuumana 
päivänä. 

- Kuuma päivä. 

Mies katsoo tulokasta, joka asettuu vaikeasti tuoliin, hikoilee. 
Mies hymyilee ja viittaa leikkiviin lapsiin. 

- Ihana katsoa tuota elämän iloa vaikka maailma on 
räjähtämässä kappaleiksi. 

Vapaustaistelija vastaa aurinkoisesti. 

- Sanokaas muuta, sanokaas muuta. Minulla on teille jotain 
jota kaipasitte. 

Mies näyttää hämmentyneeltä. 

- Tunnenko minä teidät? 

Mies muistaa puhuneensa baarimikolle aseesta. Sitten mies 
havaitsee pilkottavan sähköjohdon takinliepeen alta. 


Nainen on matkustanut perässä ja löytänyt Miehen. 


Kuuluu iloinen tervehdys, ja Nainen lähestyy etäämpää, 
vilkuttaa. 

Mies näyttää hätääntyneeltä. Vieras kohottaa hattuaan ja 
alkaa kohteliaasti nousta ojentaen vapaata tuolia. 


kun kuva pimenee. 


Nainen istuu tuolilla ja avautuu oman versionsa. Hän katsoo, 
että kun on investoinut kaikkensa, miehen olisi pitänyt 
vastata osuutensa eikä livistää. Mutta kun toinen osapuoli ei 
ole puolustautumassa, Nainen antaa olla ja alkaa lukea kynä 
kädessä Ptä. 


P 


Pakoonpääsyn ilo tummeni huoleksi, kun sataman surkeus 
erottui. Veneen puksutuksen läpi viilsi ruostuneen nosturin 
sydäntäsärkevä voihke. Meren tuoksu tunkkaantui mädän ja 
ulosteen löyhkäksi. Vanha manner ei huokunut onnea. 


P tasapainoili lankkua pitkin laiturille. Laivuri oli perinyt 
hänen nyyttinsä ja takkinsa maksuksi. Hänellä oli nälkä. 


Sataman varastojen takaa alkoi suttuinen, matala kaupunki. 
Kuoppakadun varrella nökötti kojuja, joista leijui mausteisia 
rasvatuoksuja. Lähettyvillä norkoili koura ojossa ryysyisiä, 
laihoja olentoja väsynein kasvoin. Koira koikkelehti läheltä 
kojua ja sieppasi tähteen. 


P tunsi epätoivoa. Hän ei osannut ryhtyä mihinkään. Hän 
asteli syvemmälle kaupunkiin. Aurinko kohosi korkeammalle 
ja häikäisi. 

Kaupunki näytti keskustassa siistimmältä. Kojujen sijasta 
kadun varrella avautui siistejä tavernoita, tuoleja nosteltiin 
pöytien ympärille. 


FEräälle tuolille istahti valkopukuinen kävelykeppiä 
kolkutteleva krokodiilari ja tilasi jotain rutiinimaisesti 
sormeaan koukistamalla. P istahti toiselle tuolille ajatellen 
että lähtee, kun tullaan ajamaan pois. Hän päätti että 
keskustelun aloittajalla on etulyöntiasema. 

— Sprh dek aslsh, ha ha ha, hän nauroi. Sanat, joita hän 
lausui, esiintyivät tuskin missään maailman kahdesta 
miljoonasta kielestä. 

— Andeeks? vastasi suopeasti krokodiilari, ja P tiesi jatkaa: 
— Nii, arvelih notta sytdynee soda, osasi P krokoa. 

— Miiigä soda! Kuuga sodisi? Eh nym middää sodtaa sydy, 
krokodiilari tuohtui ja viittasi tarjoilijaa tuomaan toisenkin 
kahvin, Plle. 

— Ahg hyfä mies, soda saapuu Pohjoisesta, nyt jos mulla olsi 
bääoma, ostaisin elindarvikkeita ja saappahia. 

Krokodiilari haukkasi kroissanttia, ripusti koukkukeppinsä 
selkänojalle ja alkoi hätäisesti tuhertaa lapulle tekstiä. Hän 
otti taskustaan peipposen, johon kiinnitti lapun hakaneulalla 
ja heitti ilmaan. Peipponen räpytteli sisämaahan päin. 

— Oda cruassaant, hän kehoitti ja työnsi vatia lähemmäs. P 
nielaisi pari. 

— Lendää kohta lisä tiedo, krokodiilarii lupasi, ja P teki 
lähtöä kroissantti kummassakin lonkerossa. 

— Oigein nobeesti kannatta toimia niin koidu voitdo, hän 
nyökytteli, katsoi olematonta kelloaan ja livahti kadulle. 

Kroissantit olivat vieneet pahimman nälän. Kieliä kannattaa 
osata. 


P astui osto- ja myyntiliikkeeseen ja myi kepin. Päivä oli 
pitkällä ja mieliala oli kohentunut. Joku osti divarista 
rynnäkkökiväärin. Ostajalla oli liivipuku, farkut ja lippalakki. 
P lähti seuraamaan häntä. 


Liivipukuinen käveli portista pihaan, jossa parveili kirjavaa 
sakkia. Hän heilutteli rynnäkkökivääriä päänsä päällä. Joku 
tervehti iloisesti. P käveli määrätietoisesti sekaan ja istahti 
seinustalle. 

— Nostin kaikki rahamme ja ostin tämän, hihkui 
liivipukuinen. 

— Vittu minkä teit, ärähti haiseva saukki. 

— Joo. Tämän kanssa voimme käydä nostamassa muidenkin 
rahaa. 

— Vittu minkä teit, innostui pahanhajuinen saukki. 

Porukka valui kadulle ja suuntasi pankkia kohti. 

Kun pankki oli ryöstetty, P lähestyi Liituraitaa. 

— Mitäs meinasit tehdä rahoilla? 

— Taidan ostaa lisää tuotantokapasiteettia. 

— Arvasin. Tiedän muuten paikan missä kannattaisi asioida, 
tosin sinne pitää purjehtia. 

Lopulta löytyi riittävän iso pursi koko joukolle ja 
aseistukselle. Lähdettiin sitten seilaamaan. Huutelipa karilta 
vanha eukko: 

— Ottakaa minut mukaanne! 

Eivät tahtoneet ottaa, mutta ilmestyipä eukko seuraavan 
karin nokkaan huutamaan: "Ottakaa minut mukaanne!" niin 
arvasivat noidaksi eivätkä uskaltaneet olla ottamatta. 

Eukko kun pääsi alukseen, teki Liituraidasta kuuron. 
Tulivat Pohjoisen niemelle. Laiva asettui redille ja varusteet 
soudettiin maihin. Ketään ei näkynyt. 

Eukko kysyi, millä asialla väki liikkui. P kertoi, että oli 
lähdetty Pohjolan kansaa vapauttamaan tyrannin vallasta. 
Ensin oli tarkoitus hakea pankista tyrannin rahat. Sen 
jälkeen tällä ei olisi varaa maksaa väelleen, ja voitto olisi 
helppo. 

Samassa lähdettiin jo kylille pankkia ryöstämään. 

Pankin vartijat ammuttiin ja pankinjohtaja nostettiin 
yksinaruiseen keinuun. 

P ehdotti sitten Liituraidalle, että lähdettäisiin tyrannia 
häätämään. Mutta Liituraitapa ei kuullut, vaan ampui 
ajankulukseen lintua. Ohi ampui. 

Eukko sanoi Liituraidalle, että älä hyvä mies tyrannia ammu, 
se on osaava herra. 


"Osaa tehtaissaan teettää pyssyjä ja masennuslääkkeitä. 
Pyssyt myy muualle, 

jolloin saa olla rauhassa 

kun naapurit ammuskelee toisiaan. 

Oman väkensä pistää raatamaan 

ja näyttää niille tarinoita, 

joissa tapetaan ja alistetaan. 

Niin väki masentuu. 

Kun väelle nyt annetaan masennuslääkkeitä, 

se luulee voivansa paremmin, 

ja on varovainen 

ettei vain suututtaisi tyrannia, 

jolloin masennuslääkkeitten saanti vaarantuisi.” 

— Mutta, jatkoi eukko, eräät nuoret ryhtyivät rettelöimään ja 
kieltäytyivät tekemästä pyssyjä ja rohtoja. Niin tyrannin piti 
pyytää väkeä tuomaan niskuroijat rangaistaviksi. Niiltä 
vähennettiin 40% masennuslääkkeistä pariksi kuukaudeksi. 
Yksi pääsi karkuun. 

— Ja taidanpa tunnistaa että se on tuo! huusi eukko ja osoitti 
arvaa ketä. 

P huusi että älä noitaa usko, mutta Liituraita kuuli vain 
noidan käninän. 

P ei saanut kuulaa kalloonsa, kun hänellä oli varaa lahjoa 
oma asianajajansa krokodiilarin kepistä saamallaan rahalla, 
mutta hän masentui kun kukaan ei kuunnellut. Historia 
unohti hänet. 


Liituraita lähti ammuskelemaan Itämaahan, ja krokodiilari 
möi hänelle saappahia ja elintarvikkeita. Historia ei muista 
oikein mitään, ei ole koskaan muistanut. 


Lopulta 


Eräänä aamuna ei nouse ylös. Ei jaksa tai ei halua. Ensin 
tulee kusenhätä, se pahenee. Sitten toteaa, että on 
päästettävä kusi sänkyyn. Se tuntuu epämiellyttävältä ja 
myöhemmin vielä epämiellyttävämmältä. 

Fi tee mieli eläytyä. 
Tietää, että ennen pitkää tulee myös paska. Se tuntuu vielä 
epämiellyttävämmältä ja väistämättä haisee. Se takertuu 
ihoon ja lakanoihin. Se kuuluu, jos liikahtaa. On jo jonkin 
aikaa ollut jano. Ulottuvilla on juotavaa, mutta joskus se 
loppuu. Ja nälkä, vuoteen vieressä on vajaa keksipaketti. Jos 

iljettävältä ololta jaksaa, alkaa syödä keksejä, kunnes ne 
loppuvat, ja nälkä kehittyy todelliseksi. Jos voimia on, käy 
ajatus nousemisessa, suihkussa, vuodevaatteiden 
myttäämisessä saaviin likoamaan, siirtymisessä toiseen 
huoneeseen sohvalle lannistumaan, mutta jos kysymys oli — 
ei huvita pohtia perille asti. 


Matkustaminen on tavallaan turhaa. Tutussakin 
ympäristössä on loputtomasti uutta huomattavaa. Toki moni 
ilmiö hypähtää havaituksi vasta kun katselee 
samankaltaisessa mutta eri ympäristössä koetunomaista 
tapahtumista. Kaikkialla alkaa kuitenkin olla 
samanlaisempaa ja samempaa. 


Katsella, mitä ihmiset eivät tee. Kirjoittaa huomio. Jäädä 
miettimään lisää tuota huomiota. Nyt nainen puhuu 
hevosista erittäin itsevarmasti ja paheksuvastikin tuossa 
takana, ja siitä ymmärtää, että hän valehtelee itselleen. 
On vaikea havaita pakkoja, itsepetosta ja typeryyttä. 


Pitääkö elämästä olla kiitollinen? Pitääkö broilerin olla 
kiitollinen kasvattajalle, sian sikalanomistajalle, lehmän 
lypsäjälle? Pitääkö työläisen olla kiitollinen työnantajalle? 
Hän kantaa malmisäkkiä koko lyhyen elämänsä kunnes 
nääntyy, pitääkö hänen kiittää kaivosyhtiötä, aseistettuja 
vartijoita ja kaukana tietokonetta räpläävää loppukäyttäjää, 
jota ilman hän ei eläisi lyhyttä, kärsimystäyteistä elämäänsä? 

Ihminen on ainut eläin, johon on asennettu kärsimys, jotta 
hän joutuisi tauotta valitsemaan. 


Ympärillä istuu maailman rikkaimpia ihmisiä, jotka eivät 
tiedä kuuluvansa vauraimpaan kymmenennekseen. Vauraan 
ihmisen päätä särkee, joten hän ei kykene työntekoon. 
Malminkantajan elimistöä polttaa sairaus, jonka ansiosta hän 
ei huomaa päänsärkyä, säkin karkeuden raapivan 
aukihiertynyttä ihoa, mitään niistä pienistä 
epämukavuuksista, joiden takia vauraan kymmenenneksen 
edustaja kokee elämänsä sietämättömäksi ja 
tarkoituksettomaksi, saa hänet toivomaan loppua. 


Olemme orjia, jotka etsivät orjuuden tarkoitusta. Vasta kun 
lakkaa etsimästä missiota, elämäntehtävää, on vapaa. On 
vapaa siitä orjuudesta, ei ole enää isäntää, joka vaatii 
työpanosta. Tehdessä mitä hyvänsä syntyy työpanosta. Jos ei 
muuta, tekee ylläpitotyötä, pitää konetta lämpimänä. Kun 
oivaltaneena lakkaa hankkimasta elämisen tarpeita, lakkaa 
myös ajattelemasta isäntänsä hyväksi, vapautuu 
aineenvaihdunnaksi avoimeen järjestelmään, jolla ei ole 
tarkoitusta. Ihminen hajautuu lämmöksi, tasa-arvoksi, jossa 
voi kölliä ilman orjallista ajatustakaan. Ihmisyksilö sulautuu 
universaalis-kosmiseksi egoksi. 


"Alkuaan umpimähkä on tarkoittanut tuhkalla umpeen 
peitettyä mähkää eli hiillosta.” 

